Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 31-10-2018 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΙΘ΄ συνεδριάσεώς του, της Τετάρτης 31 Οκτωβρίου 2018, σε ό,τι αφορά την ψήφιση στο σύνολο του σχεδίου νόμου: «Κύρωση της απόφασης (ΕΕ, Ευρατόμ) 2018/994 του Συμβουλίου της 13ης Ιουλίου 2018 για την τροποποίηση της πράξης περί εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που προσαρτάται στην απόφαση 76/787/ΕΚΑΧ, ΕΟΚ, Ευρατόμ της 20ής Σεπτεμβρίου 1976 του Συμβουλίου.»]] Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 2 Νοεμβρίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 107/29-10-2018 επίκαιρη ερώτηση του Βουλευτή Λάρισας της Νέας Δημοκρατίας κ. Χρήστου Κέλλα προς τον Υπουργό Παιδείας, Έρευνας και Θρησκευμάτων, με θέμα: «Τεράστια κενά σε Ειδική Αγωγή - Παράλληλη Στήριξη». 2. Η με αριθμό 102/26-10-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, με θέμα: «Να γίνει ρύθμιση πενήντα δόσεων από τη ΔΕΗ στους ΤΟΕΒ Ιρίων - Δρεπάνου - Ασίνης και τους άλλους ΤΟΕΒ». 3. Η με αριθμό 114/30-10-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Περιβάλλοντος και Ενέργειας, με θέμα: «Άμεση λήψη μέτρων προστασίας των εργαζομένων στο εργοστάσιο της «ΛΑΡΚΟ» στη Λάρυμνα Φθιώτιδας για την αποφυγή εργατικών ατυχημάτων». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 108/29-10-2018 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Περιβάλλοντος και Ενέργειας, με θέμα: «Ηλεκτρονικό περιβαλλοντικό μητρώο… με χάρτινο φάκελο». 2. Η με αριθμό 104/29-10-2018 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Μεταναστευτικής Πολιτικής, με θέμα: «“Χρυσά κλειδιά” και απευθείας αναθέσεις για τους πρόσφυγες». 3. Η με αριθμό 113/30-10-2018 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Παιδείας, Έρευνας και Θρησκευμάτων, με θέμα: «Μεγάλες ελλείψεις διδακτικού προσωπικού στη δευτεροβάθμια εκπαίδευση Πειραιά». 4. Η με αριθμό 90/23-10-2018 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Παιδείας, Έρευνας και Θρησκευμάτων, με θέμα: «Ελλείψεις σε διδακτικό προσωπικό στη δευτεροβάθμια εκπαίδευση στον Νομό Χαλκιδικής». 5. Η με αριθμό 74/16-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ο σχεδιασμός για τη ναυτική εκπαίδευση». 6. Η με αριθμό 81/22-10-2018 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Οικονομίας και Ανάπτυξης, με θέμα: «Αδιέξοδη η κατάσταση της Ελληνικής Βιομηχανίας Ζάχαρης (ΕΒΖ)». 7. Η με αριθμό 92/23-10-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, με θέμα: «Κυβερνητική παραπληροφόρηση, ότι προστατεύονται οι εγγυητές των υπερχρεωμένων νοικοκυριών». 8. Η με αριθμό 53/11-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ενίσχυση του Λιμενικού Σώματος εν όψει θέσπισης ΑΟΖ και εξόρυξης υδρογονανθράκων και φυσικού αερίου». 9. Η με αριθμό 20/3-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο.» ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 798/20-8-2018 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Παιδείας, Έρευνας και Θρησκευμάτων, με θέμα: «Παραμονή και αναβάθμιση της Νοσηλευτικής Σχολής του Πανεπιστημίου Πελοποννήσου στη Σπάρτη». 2. Η με αριθμό 1326/6-9-2018 ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Περιβάλλοντος και Ενέργειας, με θέμα: «Απίστευτη αναλγησία της ΔΕΗ σε βάρος καταναλωτών της, που συνοδεύεται και από αφάνταστη ταλαιπωρία τους στα καταστήματα της ΔΕΗ». 3. Η με αριθμό 115/18-7-2018 ερώτηση της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς τον Υπουργό Περιβάλλοντος και Ενέργειας, με θέμα: «Σοβαρά προβλήματα προκαλεί στους κατοίκους των Αγίων Θεοδώρων του Δήμου Ανδραβίδας - Κυλλήνης η λειτουργία μονάδας επεξεργασίας υποπροϊόντων κρέατος». 4. Η με αριθμό 1048/30-8-2018 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, με θέμα: «Να επιλυθεί το πρόβλημα που έχει προκύψει για τους επί πτυχίω φοιτητές του Τμήματος Πολιτικών Δομικών Έργων της Σχολής Εφαρμογών του Τ.Ε.Ι. Κρήτης». Κυρίες και κύριοι συνάδελφοι, έχω, επίσης, την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μία μαθήτριες και μαθητές και δύο συνοδοί εκπαιδευτικοί από το 23ο Γυμνάσιο της Αθήνας. Η Βουλή τούς καλωσορίζει.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα αρχίσουμε με τη τρίτη με αριθμό 112/30-10-2018 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Αγροτικής Ανάπτυξης και Τροφίμων, με θέμα: «Για την ολοκλήρωση του έργου άρδευσης και αναδασμού στην πεδιάδα στις εκβολές του Μόρνου». Ορίστε, κύριε Μωραΐτη, έχετε τον λόγο για δύο λεπτά.
Κύριε Υπουργέ, για αυτό το έργο άρδευσης και αναδασμού στις εκβολές του Μόρνου στη Φωκίδα το ΚΚΕ έκανε πρώτη ερώτηση το 2005, φέρνοντας τότε στη Βουλή τις έντονες αντιδράσεις των κατοίκων και των αγροτών της περιοχής για τον τρόπο κατασκευής του έργου και τον αναγκαστικό αναδασμό. Από τότε κύλησε πολύ νερό στο αυλάκι, δεν κύλησε, όμως, σταγόνα στους αύλακες του συγκεκριμένου έργου, για να ποτίσουν τα χωράφια τους οι αγρότες. Γι' αυτό και το έργο δικαιολογημένα χαρακτηρίζεται από τους αγρότες ως γεφύρι της Άρτας. Αυτό το έργο ξεκίνησε ως αντιστάθμισμα για τη μείωση της παροχής του νερού λόγω του φράγματος του Μόρνου. Αυτό το έργο έχει μείνει από το 2011 ανολοκλήρωτο και με κακοτεχνίες και με αμφισβητούμενες διοικητικές παραλαβές και αυτό είναι το πιο σημαντικό. Όλα αυτά έχουν ως αποτέλεσμα οι παραγωγοί να αφήνουν χέρσα στην κυριολεξία, ακαλλιέργητα τα χωράφια τους και έτσι να χάνουν εισοδήματα που για τους περισσότερους από αυτούς αποτελούν εισοδήματα επιβίωσης. Επίσης μειώνεται δραματικά το εισόδημά τους, γιατί ιδιαίτερα μετά το 2010 δεν καταβάλλεται η αποζημίωση της ηρτημένης σοδειάς, η οποία δινόταν για το χρονικό διάστημα 2007-2010. Ένα άλλο σοβαρό ζήτημα είναι ότι οι αγροτικοί δρόμοι σε πολλές περιπτώσεις γίνονται αδιάβατοι λόγω της μη ύπαρξης αποστραγγιστικών έργων που δεν έχουν ολοκληρωθεί, με αποτέλεσμα να έχουμε ακόμα και πλημμύρες, ενώ είναι έντονη η ανησυχία πως όσο δεν ολοκληρώνεται ο αναδασμός, οι ιδιοκτησίες βρίσκονται στον αέρα. Οι κάτοικοι και οι ιδιοκτήτες χρόνια τώρα, με όλες τις κυβερνήσεις, ζουν τον εμπαιγμό και την κοροϊδία, υποσχέσεις επί υποσχέσεων από τις κυβερνήσεις, από την τοπική αυτοδιοίκηση α΄ και β΄ βαθμού, των δήμων δηλαδή και της Περιφέρειας Στερεάς Ελλάδας. Τους τάζουν χρόνια τώρα ότι το έργο ολοκληρώνεται, ότι έχουν βρεθεί χρήματα και ότι είναι θέμα χρόνου. Το ίδιο ακριβώς - και μην το επικαλεστείτε, κύριε Υπουργέ - έγινε και σε μία σύσκεψη που πραγματοποιήθηκε την περασμένη Δευτέρα από τον κ. Κασίμη. Και εκεί ειπώθηκε ότι θα δοθούν κάποια χρήματα, 20 εκατομμύρια ευρώ, στην Περιφέρεια Στερεάς Ελλάδας, που από αυτά τα χρήματα τα 5 εκατομμύρια ευρώ θα προοριστούν για το συγκεκριμένο έργο. Οι κάτοικοι, κατά τη γνώμη μας, πρέπει να βγάλουν συμπεράσματα για αυτό που ζουν χρόνια τώρα, που η κοροϊδία διαδέχεται η μία την άλλη, όπως και οι κυβερνήσεις διαδέχονται η μία την άλλη. Και αυτοί παραμένουν στο ίδιο έργο θεατές και δικαιολογημένα χαρακτηρίζουν αυτό το έργο ως γεφύρι της Άρτας. Κύριε Υπουργέ, είναι απόλυτα δικαιολογημένη η οργή και η αγανάκτηση των αγροτών και των κατοίκων της περιοχής για ένα διαχρονικό, δίκαιο και σοβαρό αίτημά τους, που βλέπουν να μην υλοποιείται. Και σας ρωτάμε, κύριε Υπουργέ, συγκεκριμένα: Πρώτον, τι μέτρα θα πάρετε και πότε θα εξασφαλιστούν αυτά τα χρήματα, για να υπάρχει επαρκής χρηματοδότηση για την ολοκλήρωση του έργου; Δεύτερον, τι θα κάνετε και αν είναι στις προθέσεις σας να δώσετε ηρτημένες αποζημιώσεις για τις σοδειές μετά το 2010, μέχρι να γίνει δηλαδή η οριστική παραγραφή του έργου; Αυτό, άλλωστε - και θα το πούμε και στη δευτερολογία - προβλέπεται από τους αναγκαστικούς αναδασμούς. Το κυριότερο από όλα, κύριε Υπουργέ, είναι ότι θέτουμε το εξής ερώτημα: Θα υπάρχουν τεράστιες ευθύνες και στη δική σας Κυβέρνηση, εάν το έργο θεωρηθεί συνεχιζόμενο. Εάν γίνει αυτό, είναι ξεκάθαρο ότι θα γίνει με στόχο κάποιοι να απαλλαγούν από τις ευθύνες τους. Δηλαδή, ποιοι; Αυτοί που παρέλαβαν το έργο στο παρελθόν και έχουν σοβαρές ευθύνες. Και αν πάρουμε ως αποτέλεσμα και τη διαβίωση, που ενδεχομένως να πείτε ότι θα δοθούν οι αποζημιώσεις, είναι 700.000 ευρώ επί οκτώ χρόνια, δηλαδή είναι περίπου 5,5 εκατομμύρια ευρώ. Ποιος θα πληρώσει αυτά τα χρήματα, όταν αυτό το έργο έπρεπε να έχει ολοκληρωθεί εδώ και αρκετά χρόνια και κάποιοι έβαλαν φαρδιά - πλατιά την υπογραφή τους να παραληφθεί ένα έργο το οποίο σήμερα είναι ανενεργό.
Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Κύριε συνάδελφε, για το θέμα που φέρνετε σήμερα στη Βουλή αξίζει να διευκρινιστούν ορισμένα θέματα. Από το 1992-1993, όταν η χώρα μας αντιμετώπισε πολύ μεγάλη ξηρασία και η Αθήνα είχε μεγάλο πρόβλημα στην ύδρευσή της, λήφθηκε η απόφαση για τη μεταφορά πόσιμου νερού από τον Μόρνο προς την Αθήνα. Ήταν ένα έργο μέγιστης προτεραιότητας και φυσικά έκτακτης ανάγκης την εποχή εκείνη. Λόγω, λοιπόν, της κατασκευής του φράγματος και της εκτροπής του νερού για την ύδρευση της Αττικής μειώθηκε και η διαθεσιμότητα του νερού προς τους αγρότες για άρδευση. Αποφασίστηκε ως αντιστάθμισμα την εποχή εκείνη, πρώτον, η κατασκευή αρδευτικού έργου στην πεδιάδα του Μόρνου και, δεύτερον, η καταβολή αποζημιώσεων ηρτημένης εσοδείας λόγω έλλειψης νερού στους αγρότες οι οποίοι δεν μπορούσαν πλέον να ποτίσουν τα χωράφια τους. Αντικείμενο του έργου αυτού ήταν η κατασκευή δικτύων μεταφοράς νερού, αντλιοστασίων και δεξαμενής νερού, με σκοπό τη γεωργική αξιοποίηση. Συγκεκριμένα αποφασίστηκε η κατασκευή τριάντα πέντε χιλιομέτρων δικτύου διωρύγων από άοπλο σκυρόδεμα, αποστραγγιστικών χωμάτινων τάφρων, τρία αντλιοστάσια, δεξαμενή αναρρύθμισης του νερού και αγροτικού οδικού δικτύου. Από αυτή την απόφαση και μετά, το 2003 έγινε διαγωνισμός για την κατασκευή του έργου και εγκρίθηκε το 2005, με απόφαση του Υπουργού Αγροτικής Ανάπτυξης κατ' επιταγήν απόφασης του Συμβουλίου της Επικρατείας. Το έργο ονομάστηκε «Δίκτυο ανοικτών διωρύγων πεδιάδας Μόρνου Φωκίδος» και ο συνολικός προϋπολογισμός ήταν 9.241.466 ευρώ. Το 2006 ανατέθηκε η εκτέλεση εργασιών κατασκευής του έργου με δεύτερη φάση και προϋπολογισμό 12.956.610 ευρώ. Η προθεσμία αποπεράτωσης που δόθηκε τότε ήταν τριάντα μήνες. [[Στο σημείο αυτό κτυπάει το κουδούνι λήξεως του χρόνου ομιλίας τους κυρίου Υπουργού]] Το πρόβλημα, λοιπόν, του έργου αρχίζει όταν η περιοχή άρχισε να αλλάζει χρήσεις, να αξιοποιείται και τουριστικά. Φτάνουμε στο 2017, οπότε με απόφαση του Υπουργού Αγροτικής Ανάπτυξης και Τροφίμων και κατ' εφαρμογήν δικαστικής απόφασης οριζόταν η διάλυση της εργολαβικής σύμβασης. Αυτή η απόφαση ενέχει τη θέση βεβαίωσης περάτωσης του έργου. Στις 12 Οκτωβρίου του τρέχοντος έτους, πριν από λίγες ημέρες, με απόφαση του Υπουργείου εγκρίθηκε η αναβολή ολοκλήρωσης της προσωρινής παραλαβής. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας τους κυρίου Υπουργού]] Δώστε μου ένα λεπτό, κύριε Πρόεδρε. Αυτό γίνεται, γιατί υπάρχει βούληση του Υπουργείου για την εκτέλεση συμπληρωματικών έργων όπως και εσείς αναφέρατε, ούτως ώστε το έργο να καταστεί λειτουργικό, κάτι που δεν έχει γίνει εδώ και δέκα χρόνια. Αυτό μας ενδιαφέρει. Η χρηματοδότηση του έργου θα γίνει από εθνικούς πόρους, αφού προηγουμένως εκπονηθεί και εγκριθεί η σχετική μελέτη. Είναι ξεκάθαρο ότι τα χρήματα για την υλοποίηση της μελέτης θα δοθούν από εθνικούς πόρους πλέον. Γι' αυτό και στις 12 Οκτωβρίου λήφθηκε αυτή η απόφαση της αναβολής ολοκλήρωσης της προσωρινής παραλαβής του έργου, για να μπορέσουμε να συνεχίσουμε και να ολοκληρώσουμε το έργο. Για το θέμα της ηρτημένης παραγωγής θα σας πω στη δευτερολογία μου.
Κύριε Μωραϊτη, έχετε τον λόγο.
Κύριε Υπουργέ, περιγράψατε την όλη διαδρομή του έργου. Εμείς δεν ρωτήσαμε αυτό ούτε αμφισβητούμε όλα αυτά που έχουν γίνει. Σας είπαμε καθαρά ότι από το 2005 μεταφέραμε εδώ στη Βουλή τη διαφωνία των κατοίκων. Πρώτον, ότι αυτό το έργο δεν θα εξυπηρετούσε τους φτωχούς αγρότες όπως και έγινε, και ιδιαίτερα το έργο του αναγκαστικού αναδασμού. Πότε, κύριε Υπουργέ, κάνουμε αναγκαστικό αναδασμό; Όταν έχουμε ιδιοκτησίες διάσπαρτες και θέλουμε να τις συγκεντρώσουμε σε ένα σημείο, για να πάρουν οι παραγωγοί που έχουν ιδιοκτησίες σε ένα και δύο και τρία σημεία κάποιες ιδιοκτησίες σε ένα σημείο. Αυτό δεν συμβαίνει στη συγκεκριμένη περίπτωση, γι' αυτό εμείς αναζητάμε ευθύνες. Για παράδειγμα, σχεδόν το 85% των ιδιοκτητών είναι μικροϊδιοκτήτες που έχουν πεντέμισι στρέμματα. Άλλον εξυπηρετούσε αυτό το έργο, τους εργολάβους που ροκάνιζαν τα χρήματα όλο αυτό το χρονικό διάστημα χωρίς να το ολοκληρώσουν, όπως επίσης και κάποια άλλα συμφέροντα που υπάρχουν στην περιοχή. Αυτό φαίνεται εδώ καθαρά και από την ολοκλήρωση του έργου. Κατ' αρχάς, από μαρτυρίες των κατοίκων - των οποίων δεν ξέρω αν είστε γνώστης - η δεξαμενή, να το πω λαϊκά, είναι σουρωτήρι στην κυριολεξία. Έχει διαρροές, με αποτέλεσμα να μην υπάρχει πίεση του νερού για να ποτιστούν αυτά τα κτήματα, αν γίνει το έργο, με φυσική ροή. Παλιότερα το έργο είχε ανοικτούς αύλακες. Σήμερα λένε ότι θα γίνουν σωληνωτοί αύλακες. Γιατί αλλάζει η μελέτη; Ποιος έκανε την πρώτη μελέτη, η οποία δεν ανταποκρινόταν πραγματικά στις ανάγκες των κατοίκων; Σε ό,τι αφορά αυτό που είπαμε νωρίτερα, για το αν το έργο θεωρηθεί συνεχιζόμενο, θα πουν ότι όλα έγιναν καλά και δεν θα αναλάβει κανένας την ευθύνη από όλους αυτούς που έβαλαν την υπογραφή τους το προηγούμενο διάστημα. Εμείς θεωρούμε ότι αυτά που λέτε σήμερα, όπως κάνατε και στη σύσκεψη, είναι υποσχέσεις. Έχουμε χρέος να πούμε ότι οι κάτοικοι πρέπει να βγάλουν συμπεράσματα από την πείρα τους και από αυτό που έγινε τα προηγούμενα χρόνια. Κατά τη γνώμη μας, δεν θα ολοκληρωθεί αυτό το έργο, γιατί δεν είναι το μόνο έργο που καρκινοβατεί σε όλη τη χώρα. Δυστυχώς πολλά από αυτά τα έργα είναι μη επιλέξιμα γιατί δεν αφήνουν κέρδη, δεν λειτουργούν ανταποδοτικά για τα επιχειρηματικά συμφέροντα. Κύριε Υπουργέ, ο προκάτοχός σας, ο κ. Αποστόλου, όταν είχε επισκεφτεί την περιοχή πριν από περίπου ενάμιση χρόνο, είχε διαβεβαιώσει κατηγορηματικά τους κατοίκους ότι εντός του 2018 θα λειτουργήσει αυτό το έργο. Εμείς πιστεύουμε ότι κάτι παρόμοιο είναι και οι σημερινές υποσχέσεις. Ρωτάμε καθαρά: Τα χρήματα αυτά, δηλαδή τα 5 εκατομμύρια περίπου, είναι εξασφαλισμένα; Οι κάτοικοι μεταφέρουν και ένα άλλο ζήτημα, αν το έργο θα γίνει με ευθύνη του Υπουργείου Αγροτικής Ανάπτυξης και Τροφίμων ή της Περιφέρειας ή του Υπουργείου Υποδομών. Αυτό που είναι σίγουρο, κύριε Υπουργέ, είναι ότι οι κάτοικοι βρίσκονται σε απόγνωση. Έχουν χάσει το εισόδημά τους όλα αυτά τα χρόνια. Στο παρελθόν, έστω και με αυτόν τον παραδοσιακό τρόπο που πότιζαν στην περιοχή, υπήρχαν δυναμικές καλλιέργειες, όπως καλαμπόκι, τριφύλλι και άλλες καλλιέργειες, που άφηναν ένα εισόδημα στους κατοίκους της περιοχής. Σήμερα, στην κυριολεξία, έχει αχρηστευτεί ο κάμπος και μιλάμε για ένα κάμπο της τάξης των οκτώ χιλιάδων στρεμμάτων περίπου. Οι αγρότες δεν καλλιεργούν, γι' αυτό είναι επιτακτική ανάγκη, όπως σας είπαμε, να δοθεί η ηρτημένη σοδειά όλα αυτά τα χρόνια που έχουν μεσολαβήσει στα οποία δεν μπορούν οι αγρότες να καλλιεργήσουν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα άλλο σοβαρό ζήτημα είναι τα πλημμυρικά φαινόμενα που θα εμφανιστούν. Αν δεν γίνουν αποστραγγιστικά έργα τώρα, θα υπάρξουν τέτοια φαινόμενα.
Ολοκληρώστε, κύριε συνάδελφε.
Ολοκληρώνω, κύριε Πρόεδρε. Εμείς θεωρούμε ότι πρέπει να γίνει υπόθεση των κατοίκων της περιοχής γιατί, όπως σας είπα, ο εμπαιγμός καλά κρατεί αρκετά χρόνια. Φαίνεται καθαρά ότι δεν είναι στις προθέσεις και της σημερινής Κυβέρνησης να ολοκληρώσει αυτό το έργο. Ακόμα και αν το ολοκληρώσει, εμείς επιμένουμε στο εξής: Σπαταλήθηκαν χρήματα στο παρελθόν, γιατί για σπατάλη μιλάμε όταν αναφερόμαστε σε κάποια εκατομμύρια…
Ωραία, κύριε Μωραΐτη, να απαντήσει ο κύριος Υπουργός.
Πρέπει να δώσετε μια απάντηση. Οι κάτοικοι της περιοχής…
Να του δώσουμε τον λόγο όμως για να δώσει την απάντηση, την τελευταία έστω. Κύριε Υπουργέ, έχετε τον λόγο.
Κύριε συνάδελφε, απορώ από πού συνάγεται το ότι δεν είναι στις προθέσεις της σημερινής Κυβέρνησης να ολοκληρωθεί το έργο. Σας εξήγησα το ιστορικό μέχρι και σήμερα. Από αυτό συνάγεται ακριβώς ότι είναι απόλυτα στις προθέσεις μας να γίνει αυτό που δεν έγινε δέκα χρόνια τώρα, δηλαδή να γίνει το έργο λειτουργικό. Αυτό είναι που ενδιαφέρει τους κατοίκους και να είστε σίγουροι ότι οι κάτοικοι ξέρουν ότι δεν είμαστε όλοι ίδιοι. Αυτό είναι ξεκάθαρο. Οφείλω να πληροφορήσω και εσάς και την Εθνική Αντιπροσωπεία ότι αυτό δεν είναι το μόνο έργο που έχει τελματώσει, είτε γιατί έχει δικαστικές εμπλοκές είτε γιατί έχει νομικά προβλήματα ή τεχνικά προβλήματα. Υπάρχει μια πλειάδα έργων που είναι τελματωμένα. Αυτά είναι απόλυτα βέβαιο ότι η Κυβέρνηση θα τα ολοκληρώσει, θα τα ξεμπερδέψει και τεχνικά και νομικά όπου χρειάζεται. Να είστε σίγουροι η Εθνική Αντιπροσωπεία, εσείς προσωπικά και οι κάτοικοι ότι δεν θα μείνει καμμία σκιά και για κανέναν. Να είναι σίγουροι όλοι όσοι εμπλέκονται και έχουν ευθύνες ότι αυτές οι ευθύνες θα αποδοθούν σε όλους. Κουκούλωμα δεν υπάρχει για κανέναν. Ασυλία δεν υπάρχει για κανέναν. Θα φανεί για όλα τα έργα - γιατί εδώ μιλάμε για προϋπολογισμούς που από τον αρχικό έχουν υπερπολλαπλασιασθεί - γιατί δεν ολοκληρώθηκαν και γιατί έφτασε ο προϋπολογισμός τους εκεί που έφτασε, μέχρι την τελευταία δεκάρα. Γι' αυτό πρέπει να είναι σίγουρος ο ελληνικός λαός. Πρέπει να είναι σίγουρος ότι μόνο μ' αυτή την Κυβέρνηση μπορεί να γίνει αυτό. Τώρα, όσον αφορά την ηρτημένη παραγωγή, αυτό το έργο είχε ενταχθεί στο «ΠΑΑ 2007-2013», μέσα δηλαδή στην προηγούμενη προγραμματική περίοδο και μόνο. Μέσα σ' αυτή την προγραμματική περίοδο ήρθε μόνο μια απόφαση δικαιούχων για το 2010, η οποία πληρώθηκε. Έκτοτε δεν έχει έρθει άλλη απόφαση - πρόταση πληρωμής για ηρτημένη παραγωγή στο Υπουργείο Αγροτικής Ανάπτυξης. Όπως γνωρίζετε καλά, αυτή είναι μια ενέργεια που την αποκλειστική αρμοδιότητα την έχει η περιφέρεια. Όταν, λοιπόν, το μόνο αίτημα που έχει έρθει στο Υπουργείο στο πλαίσιο της προγραμματικής περιόδου 2007-2013 ήταν το 2010, αυτή που ήρθε στο Υπουργείο αυτή πληρώθηκε. Έκτοτε δεν έχει γίνει καμμία άλλη κίνηση και, όπως καταλαβαίνετε, δεν μπορεί κάποιος να δώσει χρήματα, χωρίς να ακολουθηθούν οι δέουσες διαδικασίες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κλείνοντας, θέλω να σας υπενθυμίσω ότι για το συγκεκριμένο έργο ήδη έχουμε δικαστική απόφαση, η οποία οδήγησε στην απόφαση του Υπουργού Αγροτικής Ανάπτυξης το 2017. Άρα, δεν συνάγεται από πουθενά ότι δεν θα ακολουθηθεί η νομιμότητα και δεν θα ολοκληρωθεί το έργο. Όσον αφορά τα χρήματα - και μ' αυτό κλείνω - αυτά σαφώς είναι δεσμευμένα. Τα χρήματα για τη χρηματοδότηση τόσο της μελέτης όσο και της κατασκευής της ολοκλήρωσης από εθνικούς πόρους, από το Πρόγραμμα Δημοσίων Επενδύσεων, είναι δεσμευμένα. Το έργο θα γίνει. Σας ευχαριστώ.
Κι εμείς ευχαριστούμε. Θα ήθελα να κάνω γνωστό στο Σώμα ότι η τέταρτη με αριθμό 75/16-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων», δεν θα συζητηθεί. Επίσης η πέμπτη με αριθμό 1/1-10-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων», δεν θα συζητηθεί. Ακόμη η πρώτη με αριθμό 106/29-10-2018 επίκαιρη ερώτηση του πρώτου κύκλου του Βουλευτή Α΄ Θεσσαλονίκης της Νέας Δημοκρατίας κ. Σταύρου Καλαφάτη προς τον Υπουργό Εξωτερικών, με θέμα: «Στις τελευταίες θέσεις στην Ευρωπαϊκή Ένωση η Ελλάδα στη φτώχεια και στην παιδική φτώχεια», δεν θα συζητηθεί λόγω αναρμοδιότητας. Αρμόδιο είναι το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης. Η δεύτερη με αριθμό 97/23-10-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Καζάνι έτοιμο να εκραγεί το κρατίδιο των Σκοπίων», δεν θα συζητηθεί λόγω κωλύματος του αρμοδίου Υπουργού. Το ίδιο ισχύει και για την τρίτη με αριθμό 98/24-10-2018 επίκαιρη ερώτηση του δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εξωτερικών, με θέμα: «Συνεχίζεται το πογκρόμ κατά των Ελλήνων στη Χιμάρα». Τώρα θα συζητηθεί η δεύτερη με αριθμό 116/30-10-2018 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα «Αντιμετώπιση σοβαρών προβλημάτων που προκύπτουν από την υιοθέτηση των νέων σχεδίων οριοθέτησης του χάρτη των μειονεκτικών περιοχών». Ορίστε, κύριε Κεγκέρογλου, έχετε τον λόγο για δυο λεπτά.
Ευχαριστώ, κύριε Πρόεδρε. Η ερώτηση, κύριε Υπουργέ, αφορά την αλλαγή των κριτηρίων και του χάρτη ουσιαστικά των περιοχών που χαρακτηρίζονται ως μειονεκτικές, ένα εργαλείο που πολλές δεκαετίες τώρα χρησίμευσε στην πολιτεία και στην Ευρωπαϊκή Ένωση για πολιτικές στήριξης των κατοίκων, αλλά ιδιαίτερα των παραγωγών κάθε κλάδου, προκειμένου να αντεπεξέλθουν στις αντίξοες συνθήκες κάτω από τις οποίες ζουν σ' αυτές τις περιοχές και βέβαια κάτω από τις οποίες καλλιεργούν ή εκτρέφουν. Θα ήθελα να ξεκαθαρίσω ότι η αλλαγή των κριτηρίων βάσει του Κανονισμού προβλέπεται από 1-1-2019, γιατί πολλοί αγρότες και κτηνοτρόφοι έχουν μια αγωνία για φέτος. Φέτος δεν υπάρχουν αλλαγές, ισχύει το παλιό καθεστώς και υποθέτω ότι θα πληρωθούν κανονικά. Θα μας το πείτε. Όμως, το πρόβλημα από το πρότυπο του 2019 και ύστερα θα πρέπει να αντιμετωπιστεί τώρα, γιατί η μελέτη η οποία έγινε και η οποία δείχνει σε πολλές περιοχές της χώρας μείωση αυτών που χαρακτηρίζονται ως μειονεκτικές θα στερήσει τη στήριξη από δεκάδες χιλιάδες παραγωγούς και αυτό δεν συνάδει με την πραγματική κατάσταση. Συγκεκριμένα για την Κρήτη, πρέπει να σας πω ότι πενήντα οκτώ περιοχές που εξαιρούνται δεν προχωρούν βάσει οποιασδήποτε ερμηνείας του ίδιου του κανονισμού. Μόνο με στρεβλή ερμηνεία θα μπορούσε να γίνει αυτό. Θεωρώ, βεβαίως, ότι η Κρήτη ούτως ή άλλως έπρεπε να είχε εξαιρεθεί για δύο λόγους: Ο πρώτος λόγος είναι να είχε εξαιρεθεί από τις μειώσεις στις μειονεκτικές περιοχές. Ο πρώτος λόγος είναι ότι είναι στην πρώτη γραμμή λόγω της κλιματικής αλλαγής για ερημοποίηση. Αυτό το δείχνουν όλες οι μελέτες και τα σημάδια είναι εμφανή παντού. Ο δεύτερος λόγος είναι ότι είναι νησί και έχετε δηλώσει εδώ στο Κοινοβούλιο ότι όλα τα νησιά θα εξαιρεθούν από την αλλαγή κριτηρίων λόγω του νησιωτικού χαρακτήρα. Σε κάθε όμως περίπτωση, αυτό που ζητούμε είναι να γίνει ορθή εφαρμογή των κριτηρίων, να λάβετε υπόψη σας την πραγματική κατάσταση σε σχέση με τις συνθήκες και την κλιματική αλλαγή και όλες αυτές οι περιοχές να συνεχίσουν να είναι στις μειονεκτικές, ούτως ώστε να μη χάσουν την στήριξη και τις πολιτικές που η ελληνική πολιτεία και η Ευρωπαϊκή Ένωση έχει επεξεργαστεί γι' αυτούς. Και θα ήθελα να ακούσουμε τις προθέσεις τις δικές σας και του Υπουργείου συνολικά γι' αυτό το θέμα.
Ωραία. Κύριε Υπουργέ, έχετε τον λόγο.
Κύριε συνάδελφε, ειλικρινά σας ευχαριστώ για τη σημερινή ερώτηση γιατί μου δίνετε τη δυνατότητα να διευκρινίσουμε μερικά πράγματα: Το πρώτο είναι ότι σαφώς και φέτος θα πληρωθούν με το παλιό καθεστώς όλες οι περιοχές, αλλά και το 2019 και το 2020 με σταδιακή απομοίωση θα πληρωθούν όλες οι περιοχές οι οποίες ήταν μέχρι σήμερα. Από του χρόνου θα αρχίσουν να πληρώνονται και οι καινούργιες περιοχές που θα ενταχθούν, γιατί δεν βγαίνουν μόνο οι περιοχές. Και αυτό δεν έχει γίνει κατανοητό. Κάποιες όπου άρθηκαν οι περιορισμοί που υπήρχαν από το 1980- όταν ήταν ο πρώτος κανονισμός, ο πρώτος ορισμός για τις μειονεκτικές περιοχές - είναι αυτές που βγαίνουν, αλλά άλλες όπου δημιουργήθηκαν προβλήματα, όπως περιγράφονται στα κριτήρια του κανονισμού 1305/2013 είναι αυτές που μπαίνουν. Προστίθενται περιοχές. Εγώ θέλω να τονίσω ότι θα προχωρήσουμε στη δίκαιη και αντικειμενική οριοθέτηση των περιοχών με μειονεκτήματα προκειμένου να διασφαλίσουμε τις επιδοτήσεις των αγροτών. Και αυτό θα γίνει έγκαιρα και θα γίνει και σωστά. Γνωρίζετε ότι τα νέα κριτήρια που έχουν τεθεί από τον κανονισμό 1305, αυτά τα κριτήρια είναι πολύ συγκεκριμένα και μέσα σε αυτά τα πλαίσια πρέπει να κινηθούμε. Δεν μπορούμε να κινηθούμε διαφορετικά. Έχει δημιουργηθεί ένα πλαίσιο που μέσα σε αυτό θα κινηθούμε. Γιατί, ξέρετε κάτι; Εάν στείλουμε κάτι διαφορετικό και εκτός κριτηρίων στην επιτροπή, πολύ απλά θα απορριφθεί και θα γυρίσει πίσω. Δεν θέλουμε να κάνουμε μία κίνηση που να είναι μόνο κίνηση εντυπωσιασμού, αλλά θα πρέπει να γίνει κάτι που να είναι ουσίας. Γνωρίζετε, επίσης, ότι από τις αρχές της δεκαετίας του 1980- αυτό που είπαμε - οι περιοχές έχουν αλλάξει, έχουν βελτιωθεί όσον αφορά τη δημιουργία αρδευτικών έργων που έχουν γίνει κατά καιρούς στην επικράτεια, έχουν αλλάξει και έχουν προσαρμοστεί καλλιέργειες, οπότε έχει αλλάξει και το οικονομικό δυναμικό της χώρας. Είχαμε μία διαδικασία διαβούλευσης. Σε αυτή τη διαδικασία διαβούλευσης κατατέθηκαν πολύ σοβαρές προτάσεις, με τεκμηριωμένα όντως επιχειρήματα. Όλα αυτά έχουν ληφθεί υπ' όψιν και στον βαθμό που είναι σύμφωνα με τα κριτήρια του κανονισμού 1305 έχουν ενταχθεί. Θα σας αναφέρω δύο χαρακτηριστικά: Διαπιστώσαμε ότι υπάρχουν περιοχές που έχουν βιοφυσικούς περιορισμούς. Αυτό είναι το βασικό για τον κανονισμό. Είναι το πρώτο σκαλί, αν θέλετε. Διαπιστώσαμε ότι μπορούμε να χρησιμοποιήσουμε και άλλα κριτήρια πάνω από αυτά, προκειμένου να εντάξουμε περισσότερες περιοχές. Δηλαδή όπου υπάρχει κτηνοτροφία, δίνεται μια προτεραιότητα στη διατήρησή της, κάτι που εμείς αξιοποιούμε στο έπακρο. Βάλαμε, λοιπόν, ως επιπλέον στη διεύρυνση κριτηρίων να ενσωματώσουμε τα δημοτικά διαμερίσματα στις ορεινές και στις μειονεκτικές περιοχές όπου υπάρχει σημαντική έκταση βοσκοτόπων. Το δεύτερο κριτήριο είναι οι οικονομικές επιδόσεις σε επίπεδο νομού με βάση την τυπική απόδοση των καλλιεργειών και των εκτροφών. Δηλαδή, νομοί που παρουσιάζουν τυπική απόδοση μικρότερη του 100% του μέσου εθνικού όρου και υπάρχουν φυσικοί περιορισμοί, θα πρέπει και αυτοί να ενταχθούν στις μειονεκτικές περιοχές. Επομένως ενσωματώσαμε και δημοτικά διαμερίσματα νομών που η παραγωγικότητά τους με βάση την τυπική απόδοση είναι χαμηλότερη του μέσου όρου. Άρα, καταλαβαίνετε ότι μόνο με αυτά τα δύο κριτήρια έχουμε μια πολύ μεγάλη διεύρυνση των περιοχών που εντάσσονται πλέον στις μειονεκτικές περιοχές. Να ξεκαθαρίσουμε, όμως, από αυτό το σημείο ότι στο τέλος οι συνολικές εκτάσεις που θα μπουν με τα επιπλέον κριτήρια που μόλις σας ανέφερα θα είναι στα ίδια επίπεδα που ήταν μέχρι τώρα οι μειονεκτικές περιοχές στη χώρα, αφού οι ορεινές δεν αλλάζουν. Μιλάμε για τις μειονεκτικές. Θα είναι στα ίδια επίπεδα οι συνολικές εκτάσεις. Επίσης, ο συνολικός προϋπολογισμός θα είναι στα ίδια επίπεδα, έτσι ώστε να καλυφθούν και οι περιοχές οι νέες που εντάσσονται και οι περιοχές, οι οποίες δεν πληρούσαν κάποιο από τα κριτήρια που έθετε ο Κανονισμός 1305. Για την Κρήτη θα σας μιλήσω στη δευτερολογία μου.
Ευχαριστούμε, κύριε Υπουργέ. Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, θα ήθελα να μου απαντήσετε γιατί ενώ έχετε πει εδώ, στη Βουλή, απαντώντας στον κ. Μωραΐτη, ότι οι νησιωτικές και παραμεθόριες περιοχές εντάσσονται όλες στις περιοχές με ειδικά μειονεκτήματα - άρα, και από εκεί διασφαλίζεται ότι δεν πρόκειται κανένας να αδικηθεί - γιατί δεν το κάνετε για την Κρήτη; Και βέβαια, δεν έχει λάβει υπ' όψιν του το Γεωπονικό Πανεπιστήμιο τον κίνδυνο της ερημοποίησης, της αλλαγής των συνθηκών. Διότι, ναι μεν βλέπει σε ποιες περιοχές αυξήθηκε η αρδευτική κάλυψη, παραδείγματος χάριν, η δυνατότητα άρδευσης, αλλά δεν βλέπει ότι αυτή η δυνατότητα δίδεται, ώστε να εξισορροπήσει την αύξηση των μειονεκτημάτων που γίνεται. Γιατί δεν είναι στατικά τα μειονεκτήματα. Για την Κρήτη είναι αυξητικά λόγω της κλιματικής αλλαγής. Και αυτό δεν το έχουν λάβει υπ΄όψιν τους στη μελέτη. Γι' αυτό λέω ότι είναι στρεβλή η εφαρμογή των κριτηρίων. Είναι θετικό αυτό που είπατε για κάποια κριτήρια που θα μπουν. Όμως, σας άκουσα να λέτε για σταδιακή απομείωση το 2019 και το 2020. Μπαίνουν νέες περιοχές, είπατε. Θα ήθελα να ξέρω στην Κρήτη ποιες είναι, όχι μόνο εγώ, αλλά και οι κάτοικοι και οι παραγωγοί αυτών των περιοχών. Μπαίνουν, όμως, και νέοι δικαιούχοι. Και αυτό ανοίγει ένα επιπλέον θέμα. Ανοίγει το εξής θέμα, κύριε Υπουργέ: Για φέτος το ύψος για την εξουσιοδοτική, που είναι περίπου 1.100.000.000, αν γνωρίζω καλά, υπάρχει. Για το 2019 και το 2020 στα πλαίσια όλου του προγράμματος υπάρχει; Ή έχει προβλεφθεί ότι θα ζητήσουμε να δοθεί άδεια να μπει από εθνικούς πόρους, προκειμένου να μην θεωρηθούν κρατικές ενισχύσεις; Θα χρειαστεί ο προϋπολογισμός του 2019 και του 2020 να αυξηθεί με την όποια εφαρμογή, λόγω του ότι περίπου ένα και κάτι υπάρχει στο ταμείο; Σε κάθε περίπτωση, να δούμε συγκεκριμένα για αυτά, τα οποία σας είπα για την Κρήτη. Ο κ. Μπούρας σας είχε απασχολήσει εκείνη την ώρα και ίσως δεν το ακούσατε. Αυτό είναι βασικό για εμάς, διότι συνεχώς μιλάμε για τα νησιά και όταν φτάνουμε στην Κρήτη λέτε «εδώ δεν μπορούμε να την εφαρμόσουμε». Γιατί; Κύριε Υπουργέ, θα ήμουν ευτυχής και εγώ και οι παραγωγοί της Κρήτης εάν είχαμε συγκεκριμένες απαντήσεις. Ευχαριστώ.
Κύριε Υπουργέ, παρακαλώ, έχετε τον λόγο.
Κύριε συνάδελφε, για τις νησιωτικές και τις παραμεθόριες περιοχές, θέλω να σας τονίσω ότι όλες εντάσσονται στο χάρτη των μειονεκτικών περιοχών, αλλά και των περιοχών με ειδικά μειονεκτήματα. Ωστόσο, με την Κρήτη - όπως γνωρίζετε πολύ καλά και από τη μεγάλη σας θητεία - , δεν μπορούν να εφαρμοστούν ακριβώς τα ίδια κριτήρια, γιατί δεν θα περάσουν από την επιτροπή. Δεν μπορεί να θεωρηθούν η Κρήτη και η Εύβοια με τα ίδια κριτήρια της νησιωτικότητας. Αυτό είναι ξεκάθαρο.
Η Εύβοια δεν είναι νησί. Έχει σταθερή σύνδεση.
Έχουμε τη γέφυρα που μας χαλάει τη μανέστρα!
Δεν μπορούν να εφαρμοστούν τα ίδια κριτήρια. Το λέω ξανά. Ωστόσο, σχετικά με την περιφέρεια της Κρήτης, αυτό που ενδιαφέρει περισσότερο την περιοχή σας: Ο Νομός Λασιθίου είναι σχεδόν εξ ολοκλήρου ορεινός νομός. Οπότε δεν τίθεται θέμα, ανήκει στις ορεινές περιοχές. Στον Νομό Ηρακλείου, με το κριτήριο των βοσκοτόπων - γιατί υπάρχει σοβαρή κτηνοτροφία - , εντάσσονται οι περισσότερες περιοχές. Όμως, υπάρχουν κάποιες περιοχές όπου η συνολική τυπική απόδοση των καλλιεργειών - όπως ξέρετε, υπάρχουν δυναμικές περιοχές στον Νομό Ηρακλείου - , είναι μεγαλύτερου του εθνικού μέσου όρου και δεν υπάρχουν βοσκοτόπια. Αν υπήρχαν βοσκοτόπια, με το κριτήριο των βοσκοτόπων όπου υπάρχουν, αυτό το υπερβαίνει. Στον Νομό Ρεθύμνου, οι οικονομικές επιδόσεις συνολικά του νομού υπολείπονται σημαντικά του μέσου όρου. Οπότε και εκεί επικρατεί το κριτήριο των οικονομικών επιδόσεων και έχουμε και εκεί ένταξη περιοχών. Στην περιοχή των Χανίων έχουμε και τα δύο κριτήρια. Έχουμε και περιοχές όπου υπολείπονται του εθνικού μέσου όρου, αλλά και περιοχές που έχουν βοσκοτόπια. Οπότε και οι περισσότερες περιοχές του Νομού Χανίων, με αυτά τα δύο κριτήρια που εντάσσουμε προς εξέταση, είναι και εκεί καλυμμένες. Ωστόσο, υπάρχουν και εκεί κάποιες περιοχές στις οποίες έχουν δημιουργηθεί πρόσφατα εγγειοβελτιωτικά έργα, επενδύσεις στην άρδευση δηλαδή, οι οποίες περιοχές, όπως καταλαβαίνετε, με τις νέες επενδύσεις δεν μπορούν να ενταχθούν. Σε κάθε περίπτωση, όμως, όλα αυτά είναι και υπό την αίρεση της έγκρισης από την Ευρωπαϊκή Επιτροπή. Για αυτό πρέπει να είμαστε απόλυτα προσεκτικοί και απόλυτα τεκμηριωμένοι σε αυτό που λέμε. Διότι, στόχος μας είναι στο τέλος του έτους να μην κινδυνεύσουν ούτε επιδοτήσεις των αγροτών ούτε να έχουμε κάνει κάτι το οποίο θα μας γυρίσει πίσω και θα πρέπει να το μαζέψουμε. Σε κάθε περίπτωση, η πρότασή μας θα πρέπει να είναι σύμφωνη με τα κριτήρια που θέτει ο κανονισμός. Αυτόν τον κανονισμό έχουμε, τον 1305/2013. Με αυτόν και στο πλαίσιο αυτού του κανονισμού πρέπει να κινηθούμε. Σας ευχαριστώ πολύ.
Ευχαριστούμε πολύ. Θα συζητηθεί η πρώτη με αριθμό 105/29-10-2018 επίκαιρη ερώτηση πρώτου κύκλου του Βουλευτή Ευβοίας της Νέας Δημοκρατίας κ. Σίμου Κεδίκογλου προς τον Υπουργό Υποδομών και Μεταφορών, με θέμα: «Έργο “Παράκαμψη Χαλκίδας - Ν. Λάμψακος - Ψαχνά”». Κύριε Κεδίκογλου, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, να δούμε πότε θα τερματιστεί αυτή η αδικία εις βάρος της Εύβοιας. Μια αδικία που - γιατί πολλοί αναρωτιούνται γιατί η Εύβοια βρίσκεται τουλάχιστον είκοσι χρόνια πίσω από την υπόλοιπη Ελλάδα, σε ό,τι αφορά τα οδικά έργα - οφείλεται στον αποκλεισμό της Εύβοιας από τα διευρωπαϊκά δίκτυα και ξεκίνησε από την κυβέρνηση Σημίτη το 2000. Όταν σε όλη την υπόλοιπη Ελλάδα έβρεχε λεφτά για οδικά έργα, πάνω από την Εύβοια είχαν βάλει μια ομπρέλα. Το 2013 πετύχαμε την άρση αυτού του αποκλεισμού, με τη βοήθεια του τότε Πρωθυπουργού Αντώνη Σαμαρά και εντάχθηκε η Εύβοια στα διευρωπαϊκά δίκτυα. Μπορέσαμε να προχωρήσουμε γρήγορα. Θέλω να σημειώσω - και να ευχαριστήσω, με την ευκαιρία - τη δουλειά που έκαναν όλο το διάστημα που δεν υπήρχαν χρηματοδοτήσεις οι άνθρωποι σας στη Διεύθυνση Μελετών του Υπουργείου. Έκαναν πάρα πολύ καλή δουλειά και ακριβώς επειδή είχαν έτοιμες τις μελέτες, όταν το 2013 πετύχαμε την ένταξη της Εύβοιας στα διευρωπαϊκά δίκτυα, όλα έτρεξαν πολύ γρήγορα. Μέσα σε λιγότερο από ενάμιση χρόνο είχε ενταχθεί στο ΕΣΠΑ, είχε γίνει η εξαγγελία της δημοπράτησης στις αρχές του 2015, μετά ενέσκηψε η Κυβέρνηση ΣΥΡΙΖΑ - ΑΝΕΛ και από εκεί αρχίζουν τα προβλήματα. Μέχρι τις 23 Δεκεμβρίου του 2015 το έργο παραμένει εντός ΕΣΠΑ. Σε τότε απάντηση της κυβέρνησής σας, το Υπουργείο Ανάπτυξης έλεγε ότι το έργο οδικής κατασκευής «Παράκαμψη Χαλκίδας» είναι στο εγκεκριμένο επιχειρησιακό πρόγραμμα «Υποδομές Μεταφορών» και έχει διασφαλιστεί η δυνατότητα συγχρηματοδότησης από το Ταμείο Συνοχής. Αυτά τα έλεγε το Υπουργείο Ανάπτυξης. Το δικό σας Υπουργείο έλεγε ότι το σύνολο των μελετών είναι έτοιμο - όπως σας είχα πει είχε γίνει καλή δουλειά - και ο αναγκαίος χρόνος για την κατασκευή του έργου είναι σαράντα μήνες. Μέχρι εκεί πάμε καλά. Στις 11 Μαρτίου του 2016 μαθαίνουμε ότι σπάει στα τρία το έργο, όμως παραμένει εντός ΕΣΠΑ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα να πάρω λίγο χρόνο από τη δευτερολογία μου, κύριε Πρόεδρε. Τότε το site ypodomes.gr, επικαλούμενο πληροφορίες του Υπουργείου Υποδομών, έλεγε ότι σπάει μεν το έργο σε τρία κομμάτια, όπως έγινε και με το «Πάτρα - Πύργος» - ένα σκεπτικό το οποίο το συζητάμε - , αλλά ότι περιλαμβάνεται στον προγραμματισμό του ΕΠ - ΥΜΕΠΕΡΑΑ και έχει συγχρηματοδότηση από το Ταμείο Συνοχής. Μέχρι εκεί - ας πούμε - πάμε καλά. Έρχεται ο Γενικός Γραμματέας του ΕΣΠΑ στις 11 Οκτωβρίου του 2016 να πει ότι ναι μεν το έργο συμπεριλαμβάνεται στα μεγάλα έργα - τα οποία εγκρίθηκαν το 2014- , αλλά ο προϋπολογισμός υπερβαίνει κατά 50% τον υπάρχοντα προϋπολογισμό. Εδώ αρχίζει η αδικία, γιατί από τα δεκατέσσερα έργα που ήταν σε αυτόν τον κατάλογο, τα δεκατρία χρηματοδοτήθηκαν κανονικά. Μόνο για την «Παράκαμψη Χαλκίδας», ο σχετικός κατάλογος του προγράμματος έλεγε ότι τα δεκατρία ήταν σε εξέλιξη, αλλά η «Παράκαμψη Χαλκίδας» θα προχωρήσει ανάλογα με τη διαθεσιμότητα των πόρων. Και όμως, εκείνη την εποχή ήταν στην ίδια κατηγορία με το «Πάτρα - Πύργος» - για την ακρίβεια ήταν πιο έτοιμο, όπως ομολογήσατε και εσείς στη συνέχεια - και έμεινε πίσω αυτό το έργο. Στις 21 Φεβρουαρίου - γιατί ακόμα δεν είχαμε επίσημη ενημέρωση από σας και σας ρώτησα και εγώ - μου αναγνωρίσατε την αδικία που έχει γίνει εις βάρος της Εύβοιας και μάλιστα μου είπατε κάτι παραπάνω, επειδή σας είχα πει ότι είναι ίδιας ωριμότητας με το «Πάτρα - Πύργος»: «Όχι, ήταν πιο ώριμο από το “Πάτρα - Πύργος”». Και όμως η Χαλκίδα έμεινε εκτός.
Να απαντήσει ο κύριος Υπουργός.
Σας παρακαλώ, κύριε Πρόεδρε, μισό λεπτό ακόμα. Γιατί είναι μια ιστορία που, όπως βλέπετε, τραβάει πέντε χρόνια. Τον Μάρτιο του 2017 μού είπατε ότι είμαστε ένα βήμα πριν από την οριστική συμφωνία με την Ευρωπαϊκή Τράπεζα Επενδύσεων. Είχατε πει μάλιστα ότι είναι η μεγαλύτερη αδικία που έχει γίνει εις βάρος της Εύβοιας. Οι υπηρεσίες σας έλεγαν ότι η απόφαση της Ευρωπαϊκής Τράπεζας Επενδύσεων θα ληφθεί μετά την ολοκλήρωση της μελέτης κόστους - οφέλους, η οποία θα έχει ολοκληρωθεί μέχρι τον Οκτώβριο του 2017. Έχουμε φτάσει στον Οκτώβριο του 2018. Σας ξαναρωτάω τι σημαίνει το «ένα βήμα» και μου λέτε «τον Οκτώβρη του 2017». Επανέρχομαι τον Μάρτιο αυτής της χρονιάς, γιατί είχε προηγηθεί και ένα αλαλούμ δηλώσεων. Ο συμπατριώτης μου και Υφυπουργός σας κ. Μαυραγάνης είχε πει ότι μέσα στους πρώτους έξι μήνες του 2018 θα έχει δημοπρατηθεί, ενώ εσείς, στη συζήτηση του προϋπολογισμού του 2018 στη Βουλή, είχατε πει ότι θα δημοπρατηθεί μέσα στο πρώτο δίμηνο του 2018. Μου παρουσιάσατε την απάντηση που μου απεστάλη και η οποία έλεγε ότι αναμένεται η ολοκλήρωση της αξιολόγησης από την ΕΤΕΠ, για να υποβληθεί το αίτημα χρηματοδότησης. Αυτό το αίτημα, δηλαδή, δεν έχει ακόμα καν υποβληθεί.
Κύριε Κεδίκογλου, σας παρακαλώ.
Αλλά θα ήθελα να μάθω, κύριε Υπουργέ, τι στην ευχή γίνεται; Πόσο χρόνια θα περιμένουμε;
Θα πρέπει να δώσουμε τον λόγο στον κύριο Υπουργό για να μάθετε, κύριε Κεδίκογλου. Δεν γίνεται διαφορετικά. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και δύο εκπαιδευτικοί συνοδοί τους από το 23ο Γυμνάσιο Αθήνας (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, έχετε τον λόγο.
Αγαπητέ κύριε συνάδελφε, όντως η Εύβοια έχει υποστεί μια τεράστια αδικία όλα αυτά τα χρόνια. Όχι μόνο στα οδικά έργα, αλλά σε πλήθος έργων. Μπορεί να υπήρχε ο αποκλεισμός, όπως είπατε, από την κυβέρνηση Σημίτη το 2000. Όμως, και η κυβέρνηση Σαμαρά κατ' όνομα θα μου επιτρέψετε να πω ότι είχε εντάξει αυτά τα έργα. Το έργο «Παράκαμψη Χαλκίδας», ένα έργο μεγάλης αναπτυξιακής αξίας, έλεγε τότε το Υπουργείο επί κυβέρνησης Σαμαρά ότι τον Δεκέμβρη του 2014 ήταν έτοιμο να δημοπρατηθεί, ότι έχει εξασφαλιστεί και η χρηματοδότηση και όλα τα υπόλοιπα. Να θυμίσω, λοιπόν, ότι υπήρχε overbooking στα οδικά έργα 227% για τα διευρωπαϊκά δίκτυα. Επομένως το Υπουργείο Οικονομίας, προφανώς, μετά τις οδηγίες που είχε από την Ευρωπαϊκή Επιτροπή, έπρεπε κάποια έργα απ' αυτά που δήθεν είχαν ενταχθεί με overbooking 227% στα οδικά έργα να τα περιορίσει. Το δεύτερο. Θυμάστε ότι η Νέα Δημοκρατία υπερψήφισε την αλλαγή του νόμου των δημόσιων συμβάσεων και των δημόσιων έργων, για να πάμε σε καθεστώς περαιτέρω διαφάνειας, να μην έχουμε τις παθογένειες που είχαμε τα προηγούμενα χρόνια, με καθυστερήσεις, αποζημιώσεις και όλα τα υπόλοιπα. Αυτό μάς οδήγησε, πρώτον, να εντάξουμε στη διαδικασία του άρθρου 7 για τις απαλλοτριώσεις του έργου, ώστε να επισπευσθεί η διαδικασία. Έγινε το 2017. Εντάχθηκε, δηλαδή, στα έργα εθνικής σημασίας με πράξη του Υπουργικού Συμβουλίου του 2017. Αντιλαμβάνεστε, λοιπόν, ότι τον Δεκέμβρη του 2014 προφανώς δεν ήταν έτοιμο να δημοπρατηθεί το έργο, από τη στιγμή που δεν είχαν γίνει ούτε οι αναγκαίες διαδικασίες για την απαλλοτρίωση. Να θυμίσω, επίσης, ότι η έκθεση περιβαλλοντικών όρων του έργου που εκδίδεται από τον Υπουργό Περιβάλλοντος έγινε στις 2 Αυγούστου του 2016. Να θυμίσω, επίσης, πιθανά να μην το ξέρετε, ότι, για να τρέξει αυτό το έργο, απαιτείτο να γίνει αναθεώρηση των εγκεκριμένου ρυμοτομικού σχεδίου Χαλκίδας για να συμφωνηθεί η χάραξη του δρόμου, η τελική λύση που είχε επιλεγεί, γιατί περνούσε μέσα από περιοχή που υπήρχε συγκεκριμένο ρυμοτομικό σχέδιο. Τώρα έγινε αυτό, στις 8 Οκτωβρίου του 2018. Σας τα καταθέτω. [[Στο σημείο αυτό ο Υπουργός Υποδομών και Μεταφορών κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Βέβαια δεν είχε γίνει ούτε μελέτη κόστους - οφέλους και, βέβαια, δεν είχε γίνει η κτηματολογική ολοκλήρωση. Δεν υπήρχαν οι απαραίτητες απαλλοτριώσεις που δημοσιεύθηκαν στις 8 Οκτωβρίου 2018. Τι έχουμε κάνει εμείς; Ο αρχικός σχεδιασμός προέβλεπε τη δημοπράτηση του έργου για την «Παράκαμψη Χαλκίδας», το τμήμα Νέα Λάμψακος - Ψαχνά. Αυτό ήταν δεκαεξίμισι χιλιόμετρα και είχε προϋπολογισμό 165 εκατομμύρια ευρώ. Αποφασίσαμε να προωθήσουμε μια συνολική ολοκληρωμένη λύση, που θα αφορά στα οδικά έργα από την Υψηλή Γέφυρα της Χαλκίδας ως και την παράκαμψη Ψαχνών συνολικού μήκους είκοσι πέντε χιλιομέτρων. Μετά από συνεννοήσεις από την ΕΤΕΠ και την αρμόδια διαχειριστική αρχή έγινε αποδεκτό να διευρυνθεί το έργο. Φαντάζομαι ότι συμφωνείτε κι εσείς μ' αυτό. Δεν πρέπει να περιοριστεί στα δεκαεξίμισι χιλιόμετρα και πρέπει να πάμε στα είκοσι πέντε χιλιόμετρα. Έχουμε πρόσθετα τέσσερα χιλιόμετρα από την Υψηλή Γέφυρα Χαλκίδας μέχρι τη Νέα Λάμψακο, που έχει έναν προϋπολογισμό της τάξης των 25 εκατομμυρίων και από το τμήμα της παράκαμψης Ψαχνών, που είναι άλλα τεσσεράμισι χιλιόμετρα με προϋπολογισμό 10 εκατομμύρια. Τα συγκεκριμένα τμήματα έχουν περιβαλλοντική αδειοδότηση σήμερα. Άρα ο συνολικός προϋπολογισμός του έργου φτάνει τα 200 εκατομμύρια ευρώ. Γνωρίζετε - το είπατε κι εσείς - για τις διαδικασίες που ζητάει η Ευρωπαϊκή Τράπεζα Επενδύσεων, για να τεκμηριωθούν οι φόρτοι. Επίσης, έγινε η έρευνα - μελέτη προέλευσης - προορισμού, συμπληρώθηκαν τα σχετικά ερωτηματολόγια κι έχουν σταλεί στην Ευρωπαϊκή Τράπεζα και στη συνέχεια απαιτήθηκε να γίνει έλεγχος των μελετών σε ό,τι αφορά την οδική ασφάλεια, αυτό που στην ορολογία της Ευρωπαϊκής Επιτροπής λέγεται «safety audit» και είναι απαραίτητο βάσει του π.δ.104/2011 για τα οδικά τμήματα που ανήκουν στο διευρωπαϊκό δίκτυο. Οι συγκεκριμένες μελέτες που σας αναφέρω ολοκληρώνονται τον επόμενο μήνα, τέλος Νοέμβρη με αρχές Δεκέμβρη, έχουν ανατεθεί και ολοκληρώνονται τα τεύχη δημοπράτησης για τον διαγωνισμό του έργου. Σε συνεννόηση με την αρμόδια διαχειριστική αρχή συμφωνήθηκε ότι μέρος της δαπάνης για το συνολικό έργο θα χρηματοδοτηθεί από το ΕΣΠΑ 2014-2020. Έχουμε ξεκινήσει τη διαδικασία με τον Σύμβουλο της Ευρωπαϊκής Επιτροπής, την ομάδα JASPERS, προκειμένου να κατατεθεί η σχετική αίτηση χρηματοδότησης του έργου από το 2014-2020, η οποία ολοκληρώνεται, και προφανώς όλο αυτό το υλικό, που είναι οι μελέτες, οι έρευνες, όλα τα υπόλοιπα που έχει ζητήσει η Ευρωπαϊκή Τράπεζα, θα χρησιμοποιηθεί για την τεκμηρίωση αυτού του φακέλου. Άρα η χρηματοδότηση του έργου, που δεν ήταν εγγυημένη με overbooking 227% όπως καταλαβαίνετε, τελικά γίνεται ως εξής: Θα έχουμε χρηματοδότηση και από την Ευρωπαϊκή Τράπεζα Επενδύσεων και από το ΕΣΠΑ 2014-2020 και από εθνικούς πόρους. Για να έχουμε μια εικόνα, ο προϋπολογισμός δημοπράτησης είναι περίπου 200 εκατομμύρια ευρώ, μαζί με τις προαιρέσεις που θα μπουν στον διαγωνισμό. Το ποσό θα είναι ανάλογα με τις εκπτώσεις που θα γίνουν. Για παράδειγμα, αν έχουμε μια έκπτωση της τάξης του 35%, το ποσό των συμβάσεων θα είναι 130 εκατομμύρια, η ΕΤΕΠ θα χρηματοδοτήσει με 50%, δηλαδή 65 εκατομμύρια ευρώ, από το ΕΣΠΑ η χρηματοδότηση θα είναι 85% του υπόλοιπου ποσού, δηλαδή 55 εκατομμύρια ευρώ και τα υπόλοιπα 10 εκατομμύρια ευρώ είναι από εθνικούς πόρους. Από το ΕΣΠΑ, επίσης, θα χρηματοδοτηθούν δαπάνες απαλλοτριώσεων, που υπολογίζονται στα 14 εκατομμύρια ευρώ. Για να μην υπάρχουν, λοιπόν, άλλες καθυστερήσεις, καθώς αναγνωρίζουμε πραγματικά τη σπουδαιότητα και την αναγκαιότητα του συγκεκριμένου έργου, αλλά και των αναγκών που έχει η Εύβοια και των έργων που έχουν μείνει πίσω με ευθύνη αυτών που είχαν ελλείψεις στον σχεδιασμό ή στην υλοποίηση των έργων, εμείς δεσμευόμαστε για τη δημοπράτηση του έργου, για την ολοκλήρωση των αναγκαίων διαπραγματεύσεων και μελετών μέσα στη χρονιά και τη δημοπράτηση του έργου το αργότερο μέχρι τον Γενάρη του 2019.
Ωραία. Έχω την αίσθηση ότι σε όλη την έκταση καλύφθηκαν και οι ερωτήσεις και οι απαντήσεις.
Όχι, κύριε Πρόεδρε. Συγγνώμη…
Βάλτε ένα υστερόγραφο, όμως, κύριε Κεδίκογλου, και εσείς και ο Υπουργός.
Όποιος δεν θέλει να αλέσει, όλον τον χρόνο κοσκινίζει. Είναι η πρώτη φορά που βλέπω έργο να μπαινοβγαίνει στο ΕΣΠΑ. Ήταν στο ΕΣΠΑ, βγήκε από το ΕΣΠΑ, ξαναμπήκε στο ΕΣΠΑ. Είπατε ότι ήταν κατ' όνομα έτοιμο το έργο. Από τα δεκατέσσερα έργα, τα δεκατρία προχωρήσανε. Εσείς ο ίδιος είχατε ομολογήσει ότι η «Παράκαμψη Χαλκίδας» ήταν πιο ώριμο έργο από το «Πάτρα - Πύργος» και όμως προχώρησε το «Πάτρα - Πύργος». Λοιπόν, ποιες οδηγίες της Ευρωπαϊκής Ένωσης; Αυτές είναι αποφάσεις της Κυβέρνησης. Αλλά, να έρθουμε στο ζουμί, στη χρηματοδότηση. Να δεχθώ εγώ ότι το έργο μπαινοβγαίνει στο ΕΣΠΑ. Η Ευρωπαϊκή Τράπεζα Επενδύσεων, κύριε Υπουργέ, σύμφωνα με όσα μαθαίνουμε, είναι εξαιρετικά απρόθυμη να χρηματοδοτήσει οδικά έργα. Χρηματοδοτεί ενεργειακά έργα και έργα πληροφορικής. Ποια εγγύηση υπάρχει; Και θα μπορούσατε, αφού αναγνωρίζετε την αδικία εις βάρος της Εύβοιας, να δώσετε από το Πρόγραμμα Δημοσίων Επενδύσεων. Περισσεύει 1 δισεκατομμύριο ευρώ. Νομίζω ότι η Εύβοια δικαιούται αυτά που έχει χάσει. Και σε ό,τι αφορά το σπάσιμο του έργου, έχω σοβαρές επιφυλάξεις, κύριε Υπουργέ, γιατί στο πρώτο κομμάτι του έργου που αναφέρετε ότι έχει σπάσει στα δύο, εκεί πρέπει να αφαιρεθούν χώματα, τα οποία θα χρειαστούν στο δεύτερο κομμάτι του έργου. Λοιπόν, αν δεν υπάρχει συνεννόηση των δύο εργολάβων, θα δημιουργήσει δυσλειτουργίες. Σε κάθε περίπτωση, επειδή, όπως λένε, εν τη παλάμη και ούτω βοήσωμεν, η χρηματοδότηση είναι το κύριο και από σας θέλω την απάντηση όχι πότε θα γίνει η δημοπράτηση, αλλά πότε προβλέπεται η υπογραφή σύμβασης.
Κύριε Υπουργέ, και το δικό σας υστερόγραφο.
Κύριε Κεδίκογλου, κατ' αρχάς, δεν αποφασίσαμε το σπάσιμο του έργου. Πού το βγάλατε αυτό το συμπέρασμα; Το ανάποδο ήταν.
Είπατε δύο κομμάτια, Υψηλή Γέφυρα - Νέα Λάμψακος...
Όχι, είπαμε ότι έχουμε προσθέσει στο τμήμα που ήταν από εσάς, από την προηγούμενη κυβέρνηση, εξαγγελμένο ότι θα δημοπρατηθεί δύο πρόσθετα τμήματα. Ένα από την Υψηλή Γέφυρα μέχρι τη Νέα Λάμψακο και ένα δεύτερο, που είναι η παράκαμψη των Ψαχνών. Στον ίδιο διαγωνισμό.
Το πρώτο που είπατε ήταν ήδη μέσα, το δεύτερο προσθέσατε τώρα.
Δεν ήταν ήδη μέσα. Κάνετε λάθος. Δεν ήταν και δεν ήταν ώριμο. Το δεύτερο είναι ότι η ΕΤΕΠ δεν είναι απρόθυμη για τα οδικά έργα. Αν τα έργα αυτά είναι βιώσιμα και σύμφωνα με τις προδιαγραφές που έχει, είναι πάρα πολύ πρόθυμη. Αν είχε γίνει από το 2014 η μελέτη κόστους - οφέλους, θα είχατε διαπιστώσει κι εσείς ότι είναι πρόθυμη να χρηματοδοτήσει έργα που είναι βιώσιμα και όχι να κάνετε overbooking της τάξης του 227%, δηλαδή για έργα που δεν πρόκειται ποτέ να έχουν χρηματοδότηση. Όταν, δηλαδή, έχεις έναν προϋπολογισμό εκατό και δεσμεύεις έργα προϋπολογισμού διακοσίων πενήντα, υπάρχει πρόβλημα. Αυτό είναι κοινή λογική. Να καταθέσω τον χάρτη που φαίνονται τα δύο τμήματα και να σας καταθέσω, επίσης, την πράξη του Υπουργικού Συμβουλίου, πότε έγινε, για να γίνουν γρήγορα οι απαλλοτριώσεις, να σας καταθέσω πότε εγκρίθηκαν οι περιβαλλοντικοί όροι, το 2016, που δείχνει ότι δεν υπήρχε η πλήρης ωριμότητα του έργου. [[Στο σημείο αυτό ο Υπουργός κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μπορεί να ήταν ώριμες κάποιες τεχνικές μελέτες, αλλά ωριμότητα του έργου για να δημοπρατηθεί δεν υπήρχε. Προφανώς δεν είχαν γίνει ούτε απαλλοτριώσεις ούτε σχεδιασμός ούτε χρήματα είχαν υπάρξει ή είχαν προβλεφθεί για τις απαλλοτριώσεις. Θέλω, όμως, να πω κάτι. Η Εύβοια είναι αδικημένη διαχρονικά και από τις κυβερνήσεις αλλά και από τους τοπικούς φορείς. Κάποια στιγμή, δηλαδή, πρέπει να τελειώσει το έργο και ο δρόμος για την Κάρυστο. Είναι μερικές δεκαετίες εκεί που η περιφέρεια...
Αλλά έχουν εκπέσει πέντε εργολάβοι εκεί πέρα.
Έχουν εκπέσει πέντε εργολάβοι. Αυτό λέμε κι εμείς, ότι δεν κάνουμε έργα που να πηγαίνουν δεκαετίες έτσι μέσα στην ιστορία του χρόνου και να μην ολοκληρώνονται τα έργα. Πρέπει να υπάρχουν εκείνοι οι όροι και οι προϋποθέσεις που να διασφαλίζουν ότι το έργο ξεκινάει και τελειώνει σε εύλογο χρονικό διάστημα, ακόμη και αν οι εργοληπτικές εταιρείες δεν είναι δυνατόν να ανταποκριθούν στις ανάγκες που έχουν. Αυτό κάνουμε τώρα. Το έργο, λοιπόν, θα δημοπρατηθεί τον Ιανουάριο. Είναι βέβαιο ότι θα έχουμε σύμβαση πριν από τις εκλογές.
Πότε θα γίνουν οι εκλογές;
Τον Οκτώβρη, στην ολοκλήρωση της τετραετίας. Και είναι βέβαιο, επίσης, και σας το λέω με κάθε καλή διάθεση, ότι το έργο θα ξεκινήσει και δεν θα έχει το παραμικρό πρόβλημα καθυστερήσεων, είτε αφορά τις περιβαλλοντικές αδειοδοτήσεις είτε αφορά τις τεχνικές μελέτες είτε αφορά τις απαλλοτριώσεις είτε οποιαδήποτε καθυστέρηση είχαμε μέχρι τώρα. Ευχαριστώ πολύ.
Με το καλό, κύριε Κεδίκογλου, να ξεκινήσει το έργο. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Σύμβασης Παραχώρησης μεταξύ του Ελληνικού Δημοσίου και της εταιρείας "ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ", της εταιρείας "ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ", της εταιρείας "ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ" και της εταιρείας "ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ", για την "ΑΝΑΠΤΥΞΗ ΕΜΠΟΡΕΥΜΑΤΙΚΟΥ ΚΕΝΤΡΟΥ ΘΡΙΑΣΙΟΥ ΠΕΔΙΟΥ" και άλλες διατάξεις». Η Διάσκεψη των Προέδρων αποφάσισε στη συνεδρίασή της στις 29 Οκτωβρίου 2018, η συζήτηση του νομοσχεδίου να γίνει σε μία συνεδρίαση ενιαία επί της αρχής, των άρθρων και των τροπολογιών. Το Σώμα συμφωνεί;
Το Σώμα συνεφώνησε. Τον λόγο, λοιπόν, έχει ο εισηγητής του ΣΥΡΙΖΑ κ. Κωνσταντίνος Σπαρτινός, για δεκαπέντε λεπτά.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, συζητάμε σήμερα την κύρωση της σύμβασης παραχώρησης μεταξύ αφ' ενός του ελληνικού δημοσίου και της «ΓΑΙΟΣΕ» και αφ' ετέρου της εταιρείας «ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ» και των εταιρειών «ΕΤΒΑ» και «ΓΚΟΛΝΤΑΙΡ». Με την επικύρωση της σύμβασης αυτής προχωράει ένα έργο που επανειλημμένα από το 2004 είχαν προσπαθήσει οι προηγούμενες κυβερνήσεις να το ολοκληρώσουν με κατ' επανάληψη αποτυχημένες προσπάθειες, ένα έργο για το οποίο οι απαλλοτριώσεις είχαν ξεκινήσει από το 1979. Σήμερα, αυτή η Κυβέρνηση πετυχαίνει εκεί που απέτυχαν όλες οι προηγούμενες κυβερνήσεις. Προχθές, βέβαια, ακούσαμε άλλη μια φορά τον Πρόεδρο της Νέας Δημοκρατίας να προσπαθεί, χωρίς περίσκεψη και ανενδοίαστα, να υπονομεύσει κάθε επενδυτική αναπτυξιακή προσπάθεια της χώρας καλώντας Άραβες επενδυτές να επενδύσουν στη χώρα μας, αλλά μόνο όταν θα είναι αυτός Πρωθυπουργός, δηλαδή στο απώτατο και το άδηλο μέλλον. Και ευκαιρίας δοθείσης, βέβαια, ζήτησε για άλλη μια φορά εκλογές στην Ελλάδα μπροστά σε ένα ακροατήριο Αράβων επενδυτών. Σήμερα, λοιπόν, η Κυβέρνηση προτείνει - και η Βουλή είμαι σίγουρος ότι θα επικυρώσει - άλλη μια μεγάλη επένδυση, επένδυση που θα ξεπεράσει τα 200 εκατομμύρια ευρώ, θα δημιουργήσει σε βάθος δεκαετίας τρεις με πέντε χιλιάδες νέες θέσεις εργασίας, θα δώσει μεγάλη προστιθέμενη αξία στον τομέα των συνδυασμένων μεταφορών και θα κάνει την Ελλάδα έναν από τους σημαντικότερους κόμβους συνδυασμένων μεταφορών παγκοσμίως, μια επένδυση που, σε συνδυασμό με συναφή, άλλη επένδυση των 300, περίπου, εκατομμυρίων ευρώ σε όμορο οικόπεδο ιδιοκτησίας της «ΟΣΕ Α.Ε.» θα δημιουργήσει ένα ολοκληρωμένο συγκρότημα σύγχρονου διαμετακομιστικού και εμπορευματικού σιδηροδρομικού κέντρου. Πρόκειται για επένδυση που θα αυξήσει κατακόρυφα και την αξία αυτής της όμορης ιδιοκτησίας και επένδυσης του ΟΣΕ, η οποία παραδίδεται αυτές τις ημέρες, και βέβαια, επιπλέον, θα βοηθήσει στην ανάπτυξη και περιφερειακών υποστηρικτικών συμπληρωματικών δραστηριοτήτων από βιομηχανίες και βιοτεχνίες στην περιοχή, δηλαδή θα ενισχύσει και τη μικρομεσαία επιχειρηματικότητα. Αποδεικνύεται έτσι ότι ήταν σωστή επιλογή να μην παραχωρηθεί μαζί το σύνολο, δηλαδή αφ' ενός των πεντακοσίων ογδόντα οκτώ στρεμμάτων της σύμβασης που συζητάμε και αφ' ετέρου των χιλίων τετρακοσίων πενήντα, περίπου, στρεμμάτων, που είναι η όμορη ιδιοκτησία του ΟΣΕ, επιλογή που δεν άρεσε σε κάποιους, προσπαθώντας να πείσουν ότι με τον τρόπο που προκηρύχθηκε δεν θα υπήρχε ενδιαφερόμενος επενδυτής. Επενδυτής υπήρξε, όπως υπήρξαν προσφερόμενοι επενδυτές και στον διαγωνισμό για το εμπορευματικό κέντρο Θεσσαλονίκης, που εντάσσεται και αυτό στον συνολικό σχεδιασμό για τα εμπορευματικά κέντρα που έχει κάνει η Κυβέρνηση και το αρμόδιο Υπουργείο όπου έχουμε τρεις προσφέροντες. Ίσως, λοιπόν, δεν πρέπει να εκπλήσσεται κανείς που κάποιες πολιτικές δυνάμεις, αλλά και άλλες μη πολιτικές, σε προφανή συναντίληψη ενοχλήθηκαν πολύ με αυτή την εξέλιξη, που, εκτός από τους οικονομικούς όρους που περιλαμβάνει η σύμβαση, έχει και άλλα έμμεσα, αλλά σαφή οφέλη για το δημόσιο μέσω της συμμετοχής ακριβώς του δημοσίου στην ΕΤΒΑ και στην Τράπεζα Πειραιώς. Κυρίες και κύριοι συνάδελφοι, οι εμπορευματικές μεταφορές αποτελούν έναν από τους πιο σημαντικούς παράγοντες οικονομικής ανάπτυξης μιας χώρας. Τα εμπορευματικά κέντρα εγκαθίστανται σε οριοθετημένες ζώνες παροχής υπηρεσιών συναφών με τις συνδυασμένες μεταφορές, καθώς και υπηρεσιών εφοδιαστικής αλυσίδας, όπου οι επιχειρήσεις μπορούν να εγκατασταθούν και να ασκήσουν τις δραστηριότητές τους. Οι κύριες λειτουργίες που αναπτύσσουν είναι η οργάνωση και συγκέντρωση φορτίων, η αναδιανομή και ομαδοποίησή τους από διαφορετικές προελεύσεις προς κοινούς προορισμούς, ο ευρύτερος συντονισμός αφίξεων και αναχωρήσεων εμπορευματικών ροών, η συμβατική και εξειδικευμένη αποθήκευση, η οργάνωση τελικής διανομής, η αλλαγή μέσων μεταφοράς, η συσκευασία και αποσυσκευασία προϊόντων, καθώς και άλλες ελαφρές μεταποιητικές δραστηριότητες. Όλες αυτές οι λειτουργίες, πέραν των απαραίτητων κτηριακών εγκαταστάσεων, απαιτούν σύγχρονο εξοπλισμό μεταφόρτωσης στα διάφορα μεταφορικά μέσα καθώς και υπηρεσίες πληροφορικής και τηλεματικής για την αποτελεσματικότερη οργάνωση των μεταφορών. Η δημιουργία εμπορευματικών κέντρων συντελεί στον εξορθολογισμό του συστήματος των συνδυασμένων μεταφορών, στην καλύτερη οργάνωση των μεταφορικών συστημάτων, στην ελαχιστοποίηση του κόστους μεταφοράς των εμπορευμάτων από τον προμηθευτή στον τελικό αποδέκτη, στη βελτιστοποίηση των μεταφορικών αλυσίδων με την παράλληλη παροχή υψηλής ποιότητας υπηρεσιών ως προς την ασφάλεια και την αξιοπιστία. Η γεωγραφική θέση της Ελλάδας παρέχει ένα μοναδικό συγκριτικό πλεονέκτημα για την ανάπτυξη τόσο του τομέα διαμετακόμισης εμπορευμάτων όσο και της λειτουργίας ως εμπορευματικής πύλης για τη μεταφορά εμπορευμάτων, τόσο στην Κεντρική Ευρώπη όσο και στις ταχύτατα αναπτυσσόμενες αγορές της Νοτιοανατολικής Ευρώπης. Οι εμπορευματικές μεταφορές την τελευταία πενταετία στην Ελλάδα έχουν παρουσιάσει μεγάλη άνοδο και αναμένεται στο άμεσο μέλλον και με την επένδυση αυτή να παρουσιάσουν ακόμα μεγαλύτερη. Στρατηγικό στόχο για την Κυβέρνηση αποτελεί η δημιουργία ενός εμπορευματικού κέντρου διεθνούς εμβέλειας, που θα συμβάλλει στην αύξηση των μεταφερόμενων εμπορευματικών φορτίων μέσω του σιδηροδρόμου, καθώς και στην ανάδειξη της χώρας ως βασικής πύλης διακίνησης εμπορευμάτων στα διευρωπαϊκά δίκτυα μεταφορών. Σε αυτό το πλαίσιο οι στόχοι και οι επιδιώξεις της «ΓΑΙΑΟΣΕ» με την παρούσα σύμβαση συνίστανται στην ταχύτερη έναρξη λειτουργίας του κέντρου, στην κατασκευή σύγχρονων και λειτουργικών κτηριακών και άλλων εγκαταστάσεων και υποδομών, στην αξιοποίηση των δυνατοτήτων συνδυασμένων μεταφορών, στη διασφάλιση της εξυπηρέτησης μέγιστου δυνατού αριθμού τελικών χρηστών, στην παροχή υψηλής ποιότητας υπηρεσιών προς τους χρήστες του κέντρου, στην ανάπτυξη των εμπορευματικών σιδηροδρομικών μεταφορών μέσω του ολοκληρωμένου σιδηροδρομικού κέντρου στο όμορο οικόπεδο του ΟΣΕ, στην πλήρη ανάπτυξη της δυναμικότητας του κέντρου και στη διασφάλιση επαρκούς χρηματοδότησης για την έγκαιρη κατασκευή, την ομαλή λειτουργία και τη μελλοντική συντήρηση του κέντρου. Με την παρούσα σύμβαση εκχωρείται ακίνητο του οποίου η «ΓΑΙΑΟΣΕ» είναι ο αποκλειστικός κύριος νομέας και κάτοχος, το οποίο βρίσκεται στρατηγικά χωροθετημένο πλησίον της πρωτεύουσας και του λιμανιού του Πειραιά. Επιπροσθέτως, διαθέτει άμεση πρόσβαση στην Αττική Οδό και στο εθνικό οδικό δίκτυο, καθώς και άμεση προσβασιμότητα σε διευρωπαϊκό δίκτυο, αλλά και σύνδεση με ολόκληρο το σιδηροδρομικό δίκτυο, συμπεριλαμβανομένης της σιδηροδρομικής σύνδεσης με το λιμάνι του Νέου Ικονίου, όπου υπάρχει ήδη τερματικός σταθμός εμπορευματοκιβωτίων. Η πρόταση που κατατέθηκε με τη σύμπραξη της «ΕΤΒΑ - ΒΙΠΕ Α.Ε.» αφ' ενός και της «GOLDAIR», ενός από τους μεγαλύτερους και πλέον έμπειρους φορείς στον τομέα των μεταφορών στην Ελλάδα, αφ' ετέρου, εγγυάται κατά το μέγιστο δυνατό τη διαμόρφωση του κατάλληλου πλαισίου για την αποτελεσματικότερη και ταχύτερη λειτουργία του έργου ανάπτυξης του εμπορευματικού κέντρου του Θριάσιου Πεδίου. Η ανάδοχος εταιρεία του διαγωνισμού καλείται να αναλάβει τη μελέτη, την ανέγερση, τη λειτουργία και τη συντήρηση του συγκροτήματος του εμπορευματικού κέντρου για εξήντα έτη, με όλες τις υποχρεώσεις και τα δικαιώματα που απορρέουν από τους όρους της σύμβασης, που ερχόμαστε σήμερα να συζητήσουμε και να επικυρώσουμε. Με την υπό κύρωση σύμβαση παραχώρησης παρέχονται στον παραχωρησιούχο τα δικαιώματα αποκλειστικής εμπορικής εκμετάλλευσης και χρήσης του έργου και του ακινήτου, μελέτης, κατασκευής, χρηματοδότησης, λειτουργίας, εκμετάλλευσης και συντήρησης του κέντρου. Από την πλευρά του ο παραχωρησιούχος αναλαμβάνει την εκπόνηση των αναγκαίων για την εκτέλεση του έργου μελετών καθώς και τους κινδύνους που σχετίζονται με τη μελέτη, την κατασκευή, τη συντήρηση, την ασφάλιση, λειτουργία, εκμετάλλευση και χρηματοδότηση του κέντρου, εξασφαλίζοντας το σύνολο των απαιτούμενων κεφαλαίων. Η ανάδοχος εταιρεία αναλαμβάνει να προχωρήσει στην ανάπτυξη του κέντρου, εξοπλίζοντάς το σύμφωνα με τις σύγχρονες και λειτουργικές κτηριακές και λοιπές εγκαταστάσεις και υποδομές, όπως σιδηροδρομικά και οδικά δίκτυα, δίκτυα αποχέτευσης ομβρίων υδάτων, δίκτυα ηλεκτροφωτισμού και επικοινωνιών, χώρους διοίκησης και υποστηρικτικών λειτουργιών με συστήματα τηλεματικής και πληροφορικής, διαμορφώνοντας τους περιβάλλοντες χώρους και ικανοποιώντας τους κανόνες ασφαλείας και την προστασία του περιβάλλοντος. Το ελληνικό δημόσιο συμβάλλεται εκ τρίτου προς τον σκοπό της παροχής εγγύησης υπέρ του κυρίου του έργου, δηλαδή της «ΓΑΙΑΟΣΕ», για τις υποχρεώσεις που περιλαμβάνονται στο άρθρο 3 «Διαδικασία κύρωσης με νόμο της σύμβασης», στο άρθρο 9.4 «Εκχώρηση από τον κύριο του έργου στο δημόσιο», στο άρθρο 24 «Συνδρομή γεγονότων ανωτέρας βίας», στο άρθρο 28 «Μεροληπτική μεταβολή νομοθεσίας», στο άρθρο 29 «Συνέπειες καταγγελίας εκ μέρους του κυρίου του έργου» και στο άρθρο 30 «Συνέπειες καταγγελίας εκ μέρους του παραχωρησιούχου της σύμβασης παραχώρησης». Σχετικά, τώρα, με τα προσδοκώμενα οφέλη, όπως αυτά απορρέουν από τους όρους της σύμβασης, προβλέπεται αρχικά εφάπαξ αντάλλαγμα παραχώρησης χρήσης ύψους 10 εκατομμυρίων ευρώ, ενώ, πέραν αυτών, η ανάδοχος εταιρεία οφείλει να καταβάλλει σε ετήσια βάση και καθ' όλη τη διάρκεια των εξήντα ετών ποσό που αντιστοιχεί σε ποσοστό 2,51% επί των ακαθάριστων ετησίων εσόδων της, εγγυώμενη παράλληλα και για ποσό ελάχιστης καταβολής που ξεκινά από 350.000 ευρώ κατ' έτος και αυξάνεται με την πάροδο των ετών. Θα ήθελα να θυμίσω, επειδή ακούστηκαν διάφορα για το μέρος ακριβώς αυτής της σύβασης, ότι το 2006, σε μια άλλη απόπειρα να υλοποιηθεί το έργο αυτό - σε μια εποχή, δηλαδή, που, όπως λένε, δένανε τα σκυλιά με τα λουκάνικα - είχαν προσφερθεί όχι 10 εκατομμύρια, αλλά 1,5 εκατομμύριο ευρώ και σήμερα ασκείται κριτική για αυτή τη συγκεκριμένη οικονομική συμφωνία από ορισμένους. Ας κρατήσουμε, όμως, αυτό: το άθροισμα της παρούσας αξίας του ετήσιου εγγυημένου ανταλλάγματος είναι με τους οικονομικούς όρους της σύμβασης 6.200.000 ευρώ. Με το ποσό αυτό ας γίνουν οι όποιες συγκρίσεις. Επίσης, η σύμβαση παραχώρησης επιβάλλει στον παραχωρησιούχο υποχρέωση υλοποίησης προγράμματος δεσμευτικής επένδυσης. Ο παραχωρησιούχος θα εκτελέσει και θα ολοκληρώσει τις κατασκευές της πρώτης περιόδου Τ1 εντός είκοσι τεσσάρων μηνών από την ημερομηνία έναρξης ισχύος παραχώρησης, σύμφωνα με το χρονοδιάγραμμα εφαρμογής της περιόδου Τ1, και τις κατασκευές της περιόδου Τ2 εντός εκατόν είκοσι μηνών από την ημερομηνία έναρξης. Προς παρακολούθηση και εξασφάλιση της δεσμευτικής επένδυσης η σύμβαση παραχώρησης περιλαμβάνει μηχανισμούς διασφάλισης της υλοποίησης των υποχρεωτικών επενδύσεων που αναφέρθηκαν. Τέλος, προβλέπεται η συμμετοχή στο έργο ανεξάρτητου μηχανικού, ο οποίος θα έχει καθήκοντα ελέγχου, επίβλεψης εκτέλεσης των κατασκευών και έκδοσης των σχετικών βεβαιώσεων περάτωσης εργασιών. Το κόστος του μηχανικού, με τις όποιες αμοιβές και έξοδα, το αναλαμβάνει ο παραχωρησιούχος, ο οποίος και υποχρεούται να του παραδίδει μηνιαίες εκθέσεις προόδου, όπως και στον κύριο του έργου, μέχρι την ολοκλήρωση της πρώτης περιόδου Τ1 της επένδυσης. Επιτρέψτε μου εδώ ένα σύντομο σχόλιο. Υπήρξαν στις συνεδριάσεις της επιτροπής κάποιες αιχμές στην κριτική από συναδέλφους της Αντιπολίτευσης. Αναφέρονται ειδικότερα στην εφαρμογή του ν.4530/2018, ο οποίος θεσπίζει σαφείς και διαφανείς όρους για όλα τα εμπορευματικά κέντρα, ενώ με το προηγούμενο καθεστώς της προκήρυξης, που δινόταν η δυνατότητα παρεκκλίσεων, οι παρεκκλίσεις αυτές ήταν αδιαφανείς, δεν ήταν δηλαδή δεδομένο από τα πριν ποιες παρεκκλίσεις θα εφαρμοστούν στην πράξη. Κριτικάρετε, λοιπόν, μια απόφαση και μια ρύθμιση η οποία έχει απόλυτη διαφάνεια και βάζει εκ των προτέρων ίδιους όρους για όλα τα εμπορευματικά κέντρα, εκτός του ότι επιταχύνει τις σχετικές διαδικασίες. Επίσης, έγινε ιδιαίτερη κριτική στην πρόβλεψη για τη δυνατότητα συνολικής επιτάχυνσης του έργου, το οποίο θα μπορούσε, εάν συμφωνήσει και ο παραχωρησιούχος, να ολοκληρωθεί αντί σε δέκα έτη, σε έξι ή και σε τρία έτη, αναπτύσσοντας έτσι γρηγορότερα και τις θέσεις εργασίας και αυξάνοντας γρηγορότερα τα οφέλη για το δημόσιο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω πολύ σύντομα, κύριε Πρόεδρε. Κλείνοντας, κύριε Υπουργέ, κυρίες και κύριοι συνάδελφοι, θα ήθελα να υποστηρίξω κάτι που είχα πει και στη συνεδρίαση της επιτροπής, να γίνει, δηλαδή, αποδεκτό το αίτημα της Πανελλήνιας Ομοσπονδίας Σιδηροδρομικών και στο άρθρο 3 να προστεθεί και εκείνη η κατηγορία των εργαζομένων στις κλινάμαξες. Είναι ένας μικρός αριθμός, που και αυτοί είχαν αδικηθεί με εκείνες τις περιβόητες ρυθμίσεις της προηγούμενης κυβέρνησης που είχαν διαλύσει προσωπικό του ΟΣΕ με ειδική εμπειρία. Να εξεταστούν, επίσης, κάποια ανταποδοτικά οφέλη που θα μπορούσαν να δοθούν στον Δήμο Ασπροπύργου, στον οποίο θα γίνει και θα λειτουργήσει το έργο, μαζί με την επιτάχυνση των έργων, που έχουν ήδη αρχίσει πολλά απ' αυτά στην ευρύτερη περιοχή και τα οποία εκκρεμούσαν για πολλές δεκαετίες. Κυρίες και κύριοι συνάδελφοι, η παρούσα σύμβαση έρχεται να συντελέσει στην ενίσχυση της θέσης της πατρίδας μας, μεταξύ άλλων, και ως πύλης εισόδου της Ανατολής προς τη Βόρεια Ευρώπη, μειώνοντας παράλληλα γεωγραφικές αποστάσεις και τον χρόνο σύνδεσης. Αποτελεί μέρος της υλοποίησης του στρατηγικού σχεδιασμού της Κυβέρνησης και του Υπουργείου Μεταφορών και Υποδομών ειδικότερα για τα εμπορευματικά κέντρα, που περιλαμβάνει, εκτός του Θριασίου, και άλλο εμπορευματικό κέντρο στη Θεσσαλονίκη, όπως ήδη αναφέραμε πριν, στο Στρατόπεδο «Γκόνου», που ο διαγωνισμός βρίσκεται σε εξέλιξη για την ανάδειξη επενδυτή, ο οποίος θα κατασκευάσει και θα λειτουργήσει αυτό το εμπορευματικό κέντρο, με προγραμματισμό ο διαγωνισμός να ολοκληρωθεί μέσα στο 2018. Επίσης, μέσα στο πρώτο τετράμηνο του 2019 προβλέπεται να ξεκινήσει ο διαγωνισμός για την ανάδειξη επενδυτή για την κατασκευή και λειτουργία εμπορευματικού κέντρου και στην Αλεξανδρούπολη. Η χώρας μας πλέον επανέρχεται δυναμικά και με εξωστρέφεια στο διεθνές προσκήνιο ως κόμβος εμπορίου, με ό,τι αυτό συνεπάγεται και σε γεωπολιτικό επίπεδο. Σας ευχαριστώ.
Και εμείς σας ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής των Ελλήνων, δεκαεννέα μαθήτριες και μαθητές και ένας συνοδός εκπαιδευτικός από το 2ο Δημοτικό Σχολείο Γλυκών Νερών. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Κωνσταντίνος Καραμανλής, εισηγητής της Νέας Δημοκρατίας.
Σας ευχαριστώ. Κύριε Πρόεδρε, κύριοι Υπουργοί, κύριοι Βουλευτές, κατά τη συζήτηση στην Επιτροπή Παραγωγής και Εμπορίου για το παρόν νομοσχέδιο, ακούστηκαν - η αλήθεια είναι - πρωτοφανή πράγματα και έγιναν σημαντικές αποκαλύψεις. Αποδείχθηκε πως αυτή η σύμβαση, την οποία φέρνετε σήμερα στη Βουλή, είναι εξόχως προβληματική, αντιστρατεύεται το δημόσιο συμφέρον, περιλαμβάνει αντισυνταγματικές διατάξεις και αποτελεί αποτέλεσμα περίεργων αποφάσεων και ζυμώσεων, οι οποίες εγείρουν πολλά ερωτηματικά. Προτού, όμως, προχωρήσω επί της ουσίας στον σχολιασμό της σύμβασης, αφού, κύριε Υπουργέ, είχαμε την ευκαιρία να τα πούμε εκτενώς στην επιτροπή, επιτρέψτε μου, διότι δεν σας βρίσκουμε και πολύ συχνά στη Βουλή, να κάνω μια γενικότερη αναφορά, για να έχουν όλοι οι Έλληνες πολίτες και το Κοινοβούλιο μια πλήρη εικόνα για την πολιτική που ακολουθεί το Υπουργείο σας, το Υπουργείο Υποδομών και Μεταφορών. Τι έχετε κάνει, λοιπόν, κύριε Υπουργέ, εδώ και τέσσερα χρόνια; Πρώτον, θεσμική παράλυση με τον ν.4412, με τον οποίο αλλάξατε όλη τη διαδικασία της ανάθεσης των δημοσίων έργων. Το κάνατε, όμως, με έναν τρόπο εξαιρετικά προβληματικό και ελλειμματικό, που οδήγησε σε πλήρες «πάγωμα» όλων των δημοπρατήσεων στο δεύτερο εξάμηνο του 2016 και στο πρώτο τρίμηνο του 2017. Μπλοκάρατε το ΕΣΠΑ για εννέα ολόκληρους μήνες και στην ουσία «πάγωσαν» όλα τα έργα στις περιφέρειες. Δεύτερο χαρακτηριστικό της θητείας σας. Απέχθεια προς τις ανεξάρτητες διοικητικές αρχές. Θυμίζω την περίφημη διαγωνιστική διαδικασία για τα κοντέινερ για τους μετανάστες, η οποία, όπως υπογράμμισε η Ανεξάρτητη Αρχή Δημοσίων Συμβάσεων, ήταν διάτρητη νομικά και παραβίαζε διατάξεις, τόσο του Εθνικού όσο και του Ενωσιακού Δικαίου. Και τότε εσείς τι λέγατε, κύριε Υπουργέ; Καταγγέλλατε τις ανεξάρτητες αρχές ότι είναι «οάσεις σπατάλης και ανομίας» και «απολογούνται μόνο στον θεό», όταν όλοι γνωρίζουμε ότι στην Ευρωπαϊκή Ένωση οι ανεξάρτητες αρχές είναι ένα θεσμικό αντίβαρο στην εκτελεστική εξουσία. Τρίτο χαρακτηριστικό. Αποστροφή σε κάθε έννοια διαφάνειας στα δημόσια έργα και θα σας πω μόνο ένα παράδειγμα. Από το 2015 αναβάλατε τη λειτουργία του ΕΣΗΔΗΣ, την οποία την έχετε φέρει εδώ και ενάμιση χρόνο, αλλά λειτουργεί με φοβερά προβλήματα. Τέταρτο χαρακτηριστικό. Πλήρη απουσία νέων έργων. Δεν υπάρχει ούτε ένα μεγάλο δημόσιο έργο που η Κυβέρνηση αυτή έχει συμβασιοποιήσει. Απλά, τελειώνετε τα έργα των προηγουμένων ετών και αυτό που κάνετε είναι ότι αφήνετε τη χώρα χωρίς κανέναν σχεδιασμό για μεγάλα έργα. Περιμένουμε, βέβαια, αφού μας το είπατε και εσείς, με πολύ μεγάλο ενδιαφέρον να δούμε τι θα γίνει στο Καστέλι και αν όντως θα υπογραφεί η σύμβαση. Έρχομαι στο πέμπτο. Εκτόξευση του κόστους των έργων. Δεν το λέμε εμείς αυτό, το λέει η έκθεση του Ευρωπαϊκού Ελεγκτικού Συνεδρίου του περασμένου Μαρτίου, η οποία ήταν αποκαλυπτική και επιβεβαιώνει όλα αυτά τα οποία λέει η Αξιωματική Αντιπολίτευση. Οι καθυστερήσεις με τα capital controls, η δήθεν περήφανη διαπραγμάτευση που κάνατε. Τελικά τι κάνατε για τα μεγάλα έργα; Κόστισαν 500 εκατομμύρια παραπάνω. Έκτο. Πολλά λόγια, καθόλου έργα, τεράστιες καθυστερήσεις. Επιγραμματικά, το ξέρει πλέον όλη η χώρα. Πάτρα - Πύργος, πέρασαν τέσσερα χρόνια, το έργο το σαλαμοποιήσατε, δώσατε τέσσερα τμήματα σε μια εταιρεία που είναι εξόχως προβληματική, την εταιρεία του κ. Καλογρίτσα και ασφαλώς η πρόσφατη απόφασή σας να κατοχυρώσετε το πρώτο τμήμα στην κοινοπραξία «ΤΟΞΟΤΗΣ», δεν εξέπληξε κανέναν, αλλά εξέπληξε, κύριε Υπουργέ, την κοινή λογική. Διότι δεν σας προβληματίζει ούτε η τεράστια έκπτωση του 53% ούτε ότι η Τράπεζα Αττικής δεν ανανέωσε την εγγυητική επιστολή καλής εκτέλεσης, δεδομένου ότι η εταιρεία αυτή είναι σχεδόν χρεοκοπημένη και χρωστάει πάνω από 120 εκατομμύρια ευρώ. Μετά έρχονται οι περίφημες εξαγγελίες του Υπουργού για τον ΒΟΑΚ και για τη σιδηροδρομική Εγνατία. Λόγια, λόγια, λόγια! Όπου σταθείτε, τάζετε έργα, αλλά δεν έχετε υπογράψει ούτε μία σύμβαση εδώ και τέσσερα χρόνια για ένα μεγάλο έργο. Πάμε στο έβδομο. Κατηγορείτε το παλιό πολιτικό σύστημα για ρουσφέτια. Να δούμε τι κάνει ο ΣΥΡΙΖΑ. Βόλεμα υμετέρων. Ογδόντα στην ΕΥΑΘ, τριακόσιοι άνθρωποι στην ΕΥΔΑΠ, διακόσιοι ενενήντα πέντε στο μετρό και τριακόσιοι είκοσι τέσσερις στην ΕΕΣΤΥ και αυτά είναι μόνο συγκεκριμένοι οργανισμοί και ΔΕΚΟ του Υπουργείου. Όγδοο. Κάνατε το απίστευτο πράγμα που δεν έχει κάνει καμμία χώρα της Ευρωπαϊκής Ένωσης. Κρατικοποίηση ή, όπως το λέτε, αποϊδιωτικοποίηση του ΟΑΣΘ. Το κάνατε, πανηγυρίσατε, ήρθαν όλοι και σας χειροκροτάγανε, αλλά τώρα η κατάσταση στη Θεσσαλονίκη είναι τραγική. το παραδέχθηκε άλλωστε και ο ίδιος ο Πρωθυπουργός, ο κ. Τσίπρας, στη ΔΕΘ, λέγοντας ότι η νέα διοίκηση του ΟΑΣΘ δεν έχει ανταποκριθεί στις απαιτήσεις και τις προσδοκίες των πολιτών της Θεσσαλονίκης. Περνάω στο ένατο. Τραγική υποβάθμιση των αστικών συγκοινωνιών. Από σήμερα, μάλιστα, οι επιβάτες του μετρό που κατευθύνονται προς το αεροδρόμιο θα πρέπει να αποβιβάζονται στον σταθμό Δουκίσσης Πλακεντίας. Ένας πολίτης, λοιπόν, που θέλει να κατευθυνθεί από το Περιστέρι στο αεροδρόμιο, θα πρέπει να αλλάξει τρία διαφορετικά τρένα. Αν είναι ποτέ δυνατόν! Έτσι, λοιπόν, στηρίζει η Κυβέρνηση αυτή τους μη προνομιούχους, γιατί οι αστικές συγκοινωνίες είναι οι συγκοινωνίες τις οποίες χρησιμοποιούν οι άνθρωποι που καθημερινά πάνε στις δουλειές τους. Θα ήθελα, επίσης, να συνεχίσω, λέγοντας και το εξής: Μιλάτε για δήθεν σκάνδαλα που έχουν κάνει οι προηγούμενοι και τον τελευταίο καιρό βλέπουμε ότι αυτό το κάνετε στον υπερθετικό βαθμό, γιατί κάνει μία απόπειρα η Κυβέρνηση να κάνει μία ρελάνς και να μιλήσει για σκανδαλολογία. Θα σας πω, όμως, ένα πράγμα. Εσείς που μιλάτε για δήθεν σκάνδαλα, έχετε να μας πείτε τίποτα για τις εκατόν είκοσι επτά απευθείας αναθέσεις που έχετε κάνει μέσα σε εννέα μήνες από 1-1-2017 έως 14-9-2017; Αυτά, λοιπόν, είναι ζητήματα, στα οποία πρέπει κάποτε να απαντήσετε. Αυτά δεν τα έχει πει η Αξιωματική Αντιπολίτευση, αλλά έγιναν γνωστά, έπειτα από έλεγχο από την Ανεξάρτητη Αρχή Δημοσίων Συμβάσεων. Πάμε, λοιπόν, κυρίες και κύριοι συνάδελφοι, να μιλήσουμε - επειδή έχουμε χρόνο και στη δευτερολογία - για το θέμα του Θριασίου. Κατ' αρχάς να πούμε ότι έχουμε το θέμα του «Ελευθέριος Βενιζέλος». Το είπαμε και στην επιτροπή. Ήρθε η Ευρωπαϊκή Επιτροπή και σας «τράβηξε το αυτί» και για τη διαδικασία και για το τίμημα. Επειδή, λοιπόν, κύριε Πρόεδρε, το κόμμα της Νέας Δημοκρατίας ανέκαθεν υπήρξε υπέρμαχος των μεγάλων στρατηγικών επενδύσεων στη χώρα, των επενδύσεων που προσφέρουν ανταγωνιστικότητα στην οικονομία και συμβάλλουν στην απασχόληση του εργατικού δυναμικού, των επενδύσεων που πάνω απ' όλα εξυπηρετούν το εθνικό συμφέρον, που λειτουργούν υπέρ των πολλών και όχι των λίγων, είμαστε υπέρμαχοι αυτής της πολιτικής. Επίσης, εμείς το πράξαμε πρώτοι με την έλευση της «COSCO» στον ΟΛΠ. Εμείς, λοιπόν, πιστεύουμε στην ανάγκη αξιοποίησης του Θριασίου, που θα ενισχύσει τον ρόλο του Πειραιά στον θαλάσσιο διάδρομο της Ασίας και της Ευρώπης. Δεν είναι δυνατόν, όμως, να στηρίξουμε τη συγκεκριμένη σύμβαση που έχετε φέρει με διαφοροποιημένους όρους από αυτούς της προκήρυξης. Επί της ουσίας, κατατέθηκε μία μοναδική προσφορά, την οποία παλαιότερα εσείς καταγγέλλατε στις άλλες παραχωρήσεις συμβάσεων που γίνονταν. Δεν είναι δυνατόν να περιμένετε να στηρίξουμε μία σύμβαση, στην οποία προβλέπεται εφάπαξ τίμημα, μειωμένο κατά 50%, με την απόφαση του Διοικητικού Συμβουλίου της «ΓΑΙΑΟΣΕ». Και δεν είναι μόνο αυτό. Οι αρχικές σας εκτιμήσεις για την επένδυση αυτή ήταν για 250 εκατομμύρια ευρώ. Με βάση τη μέση μεσιτική τιμή που ισχύει σήμερα, το σύνολο της έκτασης των κτηρίων αποτιμάται στα 150 εκατομμύρια ευρώ. Όμως, το συνολικό τίμημα της σύμβασης που φέρνετε εσείς για τα εξήντα χρόνια είναι 67 εκατομμύρια ευρώ. Αν σε αυτά υπολογίσουμε και τις ευκολίες που παρέχετε, τα δωράκια που παρέχετε στον παραχωρησιούχο, ιδίως με τη μεταφορά έργων από τη δεύτερη στην πρώτη περίοδο και, άκουσον άκουσον, με εγγύηση του ελληνικού δημοσίου, το τίμημα πέφτει στα 41 εκατομμύρια ευρώ. Δεν είναι δυνατόν, λοιπόν, να περιμένετε από την Αξιωματική Αντιπολίτευση να στηρίξει αυτή τη σύμβαση, που θεσπίζει εκ των υστέρων υπερτετραπλασιασμό του συντελεστή δόμησης και του ποσοστού κάλυψης, δυνατότητα πώλησης της ηλεκτρικής ενέργειας και απαλλαγή του παραχωρησιούχου από τα δημοτικά τέλη. Αυτές είναι καθοριστικής σημασίας αλλαγές, που έγιναν μετά την κατάθεση της μοναδικής προσφοράς, όπως κατήγγειλε πολύ εύστοχα ο κ. Μανιάτης στην επιτροπή. Δεν είναι δυνατόν, λοιπόν, να θέλετε να στηρίξουμε αυτή τη σύμβαση, με την οποία το ελληνικό δημόσιο αναλαμβάνει εγγυητής όλου του επιχειρηματικού κινδύνου μιας ιδιωτικής επένδυσης. Δεν είναι δυνατόν να περιμένετε να ψηφίσουμε αυτή τη σύμβαση, που με αντισυνταγματικό τρόπο προβλέπει πως κατά τη διάρκεια της περιόδου παραχώρησης, δηλαδή για εξήντα χρόνια, δεν θα πρέπει να επέλθει καμμία απολύτως τροποποίηση. Και επειδή ο Υπουργός αναφέρθηκε αρκετές φορές στην επιτροπή για τη σύμβαση που είχε ξεκινήσει το 2006, θα μου επιτρέψετε να σας θυμίσω πώς ήταν αυτή η συμφωνία. Πρώτον, η σύμβαση τότε, το 2006, μιλούσε για τριάντα και όχι για εξήντα χρόνια. Δεύτερον, η δεσμευτική επέμβαση ήταν 20 εκατομμύρια ευρώ. Τρίτον, η έκταση παραχώρησης ήταν διακόσιες τριάντα πέντε χιλιάδες τετραγωνικά μέτρα και όχι εννιακόσιες εβδομήντα χιλιάδες τετραγωνικά μέτρα, όπως είναι στην πράξη με τον τετραπλασιασμό των όρων δόμησης. Τέταρτον, οι εγγυήσεις του δημοσίου υπέρ του παραχωρησιούχου ήταν «μηδέν» και ο παραχωρησιούχος αναλάμβανε το σύνολο του επενδυτικού ρίσκου - και όχι ακριβώς το αντίθετο που κάνετε εσείς. Και, πέμπτον, η ετήσια καταβολή ήταν 10,6% επί των ετήσιων εσόδων και όχι 2,51%. Κύριε Πρόεδρε, η θέση της Νέας Δημοκρατίας, μετά από αυτά που σας είπα, νομίζω ότι είναι ξεκάθαρη: Ναι, στις επενδύσεις που υπηρετούν το δημόσιο συμφέρον, που υπηρετούν τους πολλούς και δεν περιχαρακώνουν τα οφέλη των λίγων. Αφήνουμε την κυβερνητική πλειοψηφία να αναλάβει εξ ολοκλήρου την ευθύνη γι' αυτό που πάτε να κάνετε στο Θριάσιο. Ευχαριστώ πολύ.
Κι εμείς ευχαριστούμε, κύριε Καραμανλή, και για την τήρηση του χρόνου ομιλίας. Τον λόγο έχει ο εισηγητής της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννης Μανιάτης.
Ευχαριστώ, κύριε Πρόεδρε. Σουαζιλάνδη, Μογγολία, Κιργιζία είναι οι χώρες που μαζί με την Ελλάδα του κ. Τσίπρα και του κ. Σπίρτζη βρίσκονται κάτω από την εξηκοστή παγκόσμια θέση προσέλκυσης επενδύσεων. Η Ελλάδα του κ. Τσίπρα ήταν πέρσι στην εξηκοστή έβδομη θέση και φέτος έπεσε άλλα πέντε σκαλοπάτια στην εβδομηκοστή δεύτερη θέση. Τώρα, η Ελλάδα είναι μαζί με τη Μογγολία και την Κιργιζία, όταν η FYROM δίπλα μας είναι στη δέκατη θέση και η Τουρκία στην τεσσαρακοστή τρίτη θέση. Η Κυβέρνηση του κ. Τσίπρα και του κ. Σπίρτζη χαρίζει 600.000.000 ευρώ στη σύμβαση παραχώρησης του «Ελευθέριος Βενιζέλος». Όταν αποστέλλεται η απόφαση στην Ευρωπαϊκή Επιτροπή Ανταγωνισμού, επιστρέφεται ως απαράδεκτη και τα 480.000.000 ευρώ γίνονται με εντολή της Επιτροπής Ανταγωνισμού της Ευρωπαϊκής Ένωσης 1,1 δισεκατομμύριο. Έχουμε δωράκι 600.000.000 ευρώ στην παραχώρηση του «Ελευθέριος Βενιζέλος». Έχουμε δέκα χιλιάδες ακίνητα του δημοσίου στο υπερταμείο της αποικιοκρατίας. Προς το παρόν, την έχει γλιτώσει η Ακρόπολη και ο Λευκός Πύργος. Πού ξέρεις όμως; Ο ΣΥΡΙΖΑ έχει μπροστά του και άλλους μήνες να κυβερνήσει. Στις αστικές συγκοινωνίες, το 2014, έχουμε αθροιστικά πλεόνασμα λειτουργικό 20.000.000 ευρώ. Στις αστικές συγκοινωνίες με τους κυρίους Τσίπρα και Σπίρτζη, το 2017, έχουμε έλλειμμα 100.000.000 ευρώ που θα τα πληρώσει ο απλός πολίτης. Στο μετρό της Αθήνας, στο καλύτερο μετρό της Ευρώπης, το 2014 λειτουργούσαν εξήντα συρμοί. Σήμερα, λειτουργούν μόλις σαράντα συρμοί και έχει τριπλασιαστεί ο χρόνος αναμονής των επιβατών του μετρό. Στις 25 Οκτωβρίου 2018 έχουμε Φύλλο Εφημερίδας της Κυβέρνησης με υπογραφή Χρήστος Σπίρτζης για ιδιωτικοποίηση των υπολοίπων είκοσι τριών περιφερειακών αεροδρομίων της χώρας, με τον έναν ή άλλον τρόπο, είτε με ΣΔΙΤ είτε με παραχώρηση. Καλά, αυτό δεν είναι ξεπούλημα άλλων είκοσι τριών περιφερειακών αεροδρομίων και, μάλιστα, από έναν Υπουργό που διαρρήγνυε τα ιμάτιά του για ξεπούλημα του Ελληνικού κ.λπ.; Πριν περάσω στο ίδιο το αντικείμενο της σημερινής μας συζήτησης, θα ήθελα να τονίσω ότι ο αξιότιμος κ. Σπίρτζης έκανε την τιμή σε μια πρόσφατη συνέντευξή του να αναφερθεί σε εμένα προσωπικά και να πει ότι έχουμε πολιτικές διαφωνίες. Προφανέστατα έχουμε τεράστιες πολιτικές διαφωνίες με τους ριψάσπιδες και τους βολεψάκιδες. Και προφανέστατα έχουμε τεράστιες πολιτικές διαφωνίες με Υπουργούς που ανέχονται στο Υπουργικό Συμβούλιο τον ακροδεξιό συνεταίρο τους Πάνο Καμμένο να τους λέει κατάμουτρα ότι τους «λαδώνει» ο Σόρος με 50.000.000 ευρώ και να μην εξεγείρονται. Προφανέστατα υπάρχουν τεράστιες πολιτικές διαφωνίες με αυτούς τους Υπουργούς και με αυτή την Κυβέρνηση. Για να περάσουμε στο αντικείμενο της σημερινής μας σύμβασης, να ξεκαθαρίσουμε κάτι από την αρχή. Δεν υπάρχει ούτε ένας Έλληνας που να μη θέλει την αξιοποίηση του Θριάσιου. Προφανώς το Θριάσιο πρέπει να αξιοποιηθεί, γιατί αποτελεί εθνικό στόχο η Ελλάδα να αποτελέσει ένα σημαντικό διαμετακομιστικό κόμβο των Βαλκανίων και όχι μόνο. Άλλο, όμως, η σωστή αξιοποίηση του Θριάσιου και άλλο τα «δωράκια» κάποιων εκατομμυρίων ευρώ, που εμπεριέχονται σε συγκεκριμένα άρθρα της σύμβασης, την οποία προφανώς θα καταψηφίσουμε. Στην προηγούμενη τοποθέτησή του ο αξιότιμος Υπουργός Μεταφορών και Υποδομών κ. Σπίρτζης μού είπε ότι εγώ έχω παρασυρθεί, επειδή έχω μεγαλώσει δίπλα στο Θέατρο της Επιδαύρου και μιλώ για θεατρικές σκηνές. Ναι, εγώ είμαι περήφανος που μεγάλωσα δίπλα στο Θέατρο της Επιδαύρου και που είδα δεκάδες ελληνικές τραγωδίες, που γράφτηκαν πριν δυόμισι χιλιάδες χρόνια. Αυτό, όμως, που δεν θέλω είναι να ζω ιλαροτραγωδίες γραμμένες από το χέρι του κ. Σπίρτζη και του κ. Τσίπρα, όπως αυτή που έχουμε μπροστά μας. Ας περάσουμε στο διά ταύτα. Πρώτον, ο πρώτος διαγωνισμός για το Θριάσιο έγινε το 2006-2009. Το όφελος του ελληνικού δημοσίου ήταν 77 εκατομμύρια ευρώ. Ο δεύτερος διαγωνισμός έγινε με υπογραφή του κ. Σπίρτζη τον Νοέμβριο του 2015 και αφορούσε παραχώρηση για πενήντα χρόνια με συνολικό όφελος του δημοσίου 63 εκατομμυρίων ευρώ. Ο τρίτος διαγωνισμός έγινε μετά από έναν χρόνο, τον Ιούνιο του 2016, με υπογραφή ξανά του κ. Σπίρτζη. Έχουμε μείωση του οφέλους του δημοσίου κατά 51%. Τα 63 εκατομμύρια γίνονται 31 εκατομμύρια. Τι κρύβεται; Θα περάσω γρήγορα διάφορες αποδείξεις που κατέθεσα στην επιτροπή, διότι ήδη η θέση μας γι' αυτά τα θέματα είναι κατατεθειμένη και με έγγραφα, για να φτάσω στο τελευταίο. Δεύτερον, κατατέθηκε εναλλακτική προσφορά από την ενδιαφερόμενη εταιρεία που απαγορεύεται και αποσύρθηκε. Και τι ζητούσε η εναλλακτική προσφορά; Να απαλλαγεί η εταιρεία από τα δημοτικά τέλη, από τον ΤΑΠ, από τον ΕΝΦΙΑ κ.λπ.. Και αφού αποσύρθηκε, έγινε το χατίρι με νόμο πια. Ξανά η Βουλή να «ξεπλύνει» αιτήματα παραχωρησιούχων. Έχουμε ίδια κεφάλαια στην πρόταση της εταιρείας στην προσφορά του συγκεκριμένου πίνακα με τα δεσμευτικά κεφάλαια. Δεσμεύεται στην προσφορά για ίδια κεφάλαια 36 εκατομμυρίων ευρώ και στη σύμβαση γίνονται 10,8. Τα υπόλοιπα 20 τι γίνονται; Δάνεια με εγγύηση του δημοσίου, του ελληνικού λαού, δηλαδή του Έλληνα πολίτη. Όσον αφορά τις ανανεώσιμες πηγές ενέργειας και τις εγκαταστάσεις διαχείρισης αποβλήτων, δεν έχουμε καμμία αναφορά στην προκήρυξη, ώστε να μην το ξέρει κανένας. Όμως, στη σύμβαση που έρχεται, έχουμε ένα ακόμη «δωράκι». Και δυνατότητα να εγκατασταθούν ανανεώσιμες πηγές ενέργειας και μονάδες διαχείρισης στερεών και υγρών αποβλήτων - προσοχή - όχι μόνο για τους χρήστες του εμπορευματικού κέντρου, αλλά και χρήση τρίτων, να πουλάμε, δηλαδή, και υπηρεσίες σε τρίτους. Όσον αφορά την εγγυητική επιστολή, είναι μια εγγυητική επιστολή, που ονομάστηκε με τον νεολογισμό «πολυεπίπεδη» και η οποία εγγυητική επιστολή εκπίπτει - άκουσον άκουσον! - και υπέρ του παραχωρησιούχου. Πόσες φορές έχει γίνει ξανά αυτό σε δημόσιες συμβάσεις; Έκτη παρατήρηση. Έχουμε παραίτηση του ελληνικού δημοσίου με βάση τη σύμβαση από σωρεία άρθρων του Αστικού Κώδικα, όπου το ελληνικό δημόσιο αυτοδεσμεύεται ότι για τα επόμενα εξήντα χρόνια μία σειρά πάνω από δέκα άρθρων του Αστικού Κώδικα δεν θα τα διεκδικήσει, δεν θα τα εφαρμόσει, ακόμα και αν ο παραχωρησιούχος δεν είναι συνεπής με τις υποχρεώσεις του. Είναι δέσμευση για εξήντα χρόνια του ελληνικού δημοσίου. Όροι δόμησης του Θριάσιου. Μας λέει ο αξιότιμος κύριος Υπουργός ότι όλη κι όλη η δόμηση θα είναι διακόσιες τριάντα πέντε χιλιάδες τετραγωνικά μέτρα και μόνο αυτή. Βέβαια - μικρή λεπτομέρεια - ο συντελεστής δόμησης αυξάνεται από το 0,4 σε 1,65, ο συντελεστής κάλυψης από 40% στο 60%, ο συντελεστής όγκου από 4 στο 8,25 και το επιτρεπόμενο ύψος από δεκατριάμισι μέτρα στα δεκαεννιά και κατά περίπτωση στα είκοσι τέσσερα. Αλλά ας το ξεχάσουμε ακόμη και αυτό, γιατί αυτά που προανέφερα δεν υπήρχαν στην προκήρυξη του διαγωνισμού, μπήκαν εκ των υστέρων. Άρθρο 18.1.3: «Η συνολική δόμηση των κατασκευών Τ1 και Τ2 ανέρχεται σε διακόσιες τριάντα πέντε χιλιάδες τετραγωνικά μέτρα». Μάλιστα. Προσέξτε, συνεχίζει το άρθρο: «υπό την επιφύλαξη όμως, του άρθρου 16.5.Α». Τι είναι αυτό το άρθρο; Είναι ένα άρθρο το οποίο δεν υπήρχε στην αρχική προκήρυξη. Αρχίζει, λοιπόν, αυτό το άρθρο και λέει ότι μπορούμε να μεταφέρουμε επενδύσεις και κατασκευές που υπήρχαν στην περίοδο που δεν υπήρχε εγγύηση του δημοσίου, στην πρώτη περίοδο να κατασκευαστούν με την εγγύηση του δημοσίου. Μιλάει για το σύνολο, λοιπόν, των κατασκευών. Άρθρο 1.1.45 καινούργιος όρος: «πρόσθετες κατασκευές». Τι σημαίνει «πρόσθετες κατασκευές»; Κατασκευές που δεν υπήρχαν ούτε στην προκήρυξη ούτε στην αρχική προσφορά. Ποιες είναι αυτές; Πόση έκταση θα έχουν; Πόσο όγκο; Δεν το λέει το άρθρο 1.1.45. Όμως, το άρθρο 2.2.1.Α λέει ότι ο παραχωρησιούχος μπορεί να παρασκευάσει και νέα κτήρια μέχρις εξαντλήσεως των ευνοϊκότερων όρων και περιορισμών δόμησης χωρίς καταβολή προσθέτου ανταλλάγματος στο ελληνικό δημόσιο. Δηλαδή, χτίσε άλλα τριπλάσια, αλλά το δημόσιο δεν θα εισπράξει τίποτα, άνευ ανταλλάγματος. Το 15.3.4 του δίνει μάλιστα το δικαίωμα για κτήρια που δεν υπάρχουν, δεν υπάρχει ο όρος «πρόσθετες κατασκευές», αλλά του δίνει το δικαίωμα να επιλέξει ελεύθερα τον κατασκευαστή του. Και ένα ερώτημα από άρθρο που δεν υπάρχει: Τι θα γίνει μετά τη λήξη της σύμβασης; Τελειώνει η σύμβαση στα εξήντα χρόνια, πού θα πάνε αυτές οι πρόσθετες κατασκευές; Κενό νόμου! Άρα δεν πάνε πίσω στο ελληνικό δημόσιο, τα κρατάει ο παραχωρησιούχος για πάρτη του. Και πόσα λεφτά θα εισπράξει από την αξιοποίηση αυτών των πρόσθετων κατασκευών; Άγνωστο. Όλα στην τσέπη του. Το δημόσιο τι αντάλλαγμα έχει από την εμπορική αξιοποίηση των πρόσθετων κατασκευών; Μηδέν! Κι έρχομαι, αγαπητές και αγαπητοί συνάδελφοι, στην κορυφαία πράξη του σκανδάλου που έχουμε μπροστά μας. Απόφαση του Διοικητικού Συμβουλίου της «ΓΑΙΑΟΣΕ» ημερομηνία 7 Ιουνίου 2016, η οποία πήρε αριθμό πρωτοκόλλου στις 20-2-2017, μετά από οκτώ - εννιά μήνες, και αναρτήθηκε στη «ΔΙΑΥΓΕΙΑ» - πότε λέτε; - στις 21-3-2018! Δηλαδή η βασική απόφαση του Διοικητικού Συμβουλίου της «ΓΑΙΑΟΣΕ» για την κορυφαία επένδυση της εταιρείας, πάρθηκε και αναρτήθηκε στη «ΔΙΑΥΓΕΙΑ» μετά από ενάμιση χρόνο. Ρωτάμε, λοιπόν, τον Υπουργό: «Τι συνέβη, αγαπητέ κύριε Υπουργέ;». Μας απαντά ο Υπουργός στην επιτροπή και είναι καταγεγραμμένο: «Δεν μπορούσε η καημένη «ΓΑΙΑΟΣΕ», διότι δεν είχε προσωπικό να καταχωρίσει στη «ΔΙΑΥΓΕΙΑ» αυτή την απόφαση». Και εμείς καλοπροαίρετα τον πιστεύουμε, αλλά κάνουμε μία γρήγορη έρευνα, μήπως έχουν καταχωριστεί άλλες αποφάσεις της «ΓΑΙΑΟΣΕ» την ίδια περίοδο. Στις 16-9-2016, την ίδια περίοδο, υπάρχει ανάρτηση στη «ΔΙΑΥΓΕΙΑ» από τη «ΓΑΙΑΟΣΕ»: «Ανάθεση παροχής υπηρεσιών σε μία μονοπρόσωπη εταιρεία ύψους 2.021 ευρώ». Την καταθέτω στα Πρακτικά. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά την προαναφερθείσα ανάρτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Πρόεδρε, θα χρησιμοποιήσω χρόνο και από τη δευτερολογία μου. Δεύτερη απόφαση με ημερομηνία 16-6-2016, την ίδια περίοδο που παίρνεται η κορυφαία απόφαση της εταιρείας και η ανάρτησή της στη «ΔΙΑΥΓΕΙΑ» στις 21-6-2016, μετά από πέντε μέρες: Τι λέει; «Αποφασίζουμε την ανάθεση ανεξάρτητων νομικών υπηρεσιών ύψους 14.000 ευρώ στον δικηγόρο της Θεσσαλονίκης κύριο τάδε». Την καταθέτω στα Πρακτικά. Και ερχόμαστε πια στο τι έχει αναρτήσει η εταιρεία για το μεγάλο ζήτημα που συζητούμε σήμερα. Ακούστε: Θυμίζω ότι την απόφαση του διοικητικού συμβουλίου ακόμη δεν την έχει αναρτήσει για την προκήρυξη του διαγωνισμού και τα τεύχη δημοπράτησης. Όμως, τι αναρτά; Με ημερομηνία 25-7-2016 την απόφαση του διευθύνοντος συμβούλου και η ανάρτηση έγινε στη «ΔΙΑΥΓΕΙΑ» την 1-8-2016. Τι αποφασίζει ο διευθύνων σύμβουλος; Ορίζει τον εαυτό του και άλλα δύο μέλη ως επιτροπή παραλαβής των προσφορών, ελέγχου των δικαιολογητικών και αξιολόγησης των διαγωνιζομένων του έργου. Πόσες φορές το έχετε δει αυτό, αγαπητές και αγαπητοί συνάδελφοι, ο διευθύνων σύμβουλος να διορίζει τον εαυτό του πρόεδρο της επιτροπής ενός διαγωνισμού, σε μία τριμελή επιτροπή - ούτε καν επταμελή ή εννεαμελή - και αυτή την απόφαση να την αναρτά στη «ΔΙΑΥΓΕΙΑ», αλλά να μην αναρτά την απόφαση του διοικητικού του συμβουλίου; Καταθέτω στα Πρακτικά και αυτή την απόφαση. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Γιατί, άραγε, δεν έχουν αναρτήσει την απόφαση του διοικητικού συμβουλίου; Μα, γιατί εδώ είναι η πέτρα του σκανδάλου. Απόφαση διοικητικού συμβουλίου: «Σημείο 5: Καταβολή από τον παραχωρησιούχο εφάπαξ οικονομικού ανταλλάγματος - entry fee - ύψους 20 εκατομμυρίων ευρώ». Στη σύμβαση που έχουμε ο ανάδοχος υποχρεούται να κάνει εφάπαξ καταβολή τα μισά λεφτά, μόλις 10 εκατομμύρια ευρώ. Και τι συνεχίζει να λέει το Διοικητικό Συμβούλιο της «ΓΑΙΑΟΣΕ»; «Σημείο 9: Η ενδιάμεση εγγυητική επιστολή καλής εκτέλεσης γίνεται επίσης ευλόγως 20 εκατομμύρια ευρώ». Πόση εγγυητική επιστολή υπάρχει στη σύμβαση που έχουμε μπροστά μας; Είναι 10 εκατομμύρια ευρώ. Αυτό είναι κραυγαλέο σκάνδαλο ή δεν είναι; Οι συνάδελφοι της κοινοβουλευτικής Πλειοψηφίας θα αποδεχθούν να υπερψηφίσουν μια σκανδαλώδη σύμβαση που μειώνει κατά 51% το όφελος του δημοσίου και που ακυρώνει στην πραγματικότητα το σύνολο του διαγωνισμού, δεδομένου ότι έρχεται προς υπογραφή μία σύμβαση που είναι εντελώς έξω από την απόφαση του διοικητικού συμβουλίου του οργανισμού που προκηρύσσει τον διαγωνισμό, ναι ή όχι; Με αυτά, αγαπητές και αγαπητοί συνάδελφοι, αντιλαμβάνεστε ότι όχι απλώς είναι αδύνατον να υπερψηφίσουμε τη σύμβαση που έχουμε μπροστά μας - και την καταγγέλλουμε - αλλά ελπίζουμε ότι και εκτός της Αιθούσης και άλλοι θεσμικοί φορείς ακούν και παρακολουθούν αυτή τη συζήτηση. Ευχαριστώ πολύ.
Ο Υπουργός Παιδείας κ. Γαβρόγλου έχει τον λόγο, για να παρουσιάσει μία τροπολογία.
Ευχαριστώ, κύριε Πρόεδρε. Πρόκειται για δύο άρθρα. Το πρώτο άρθρο είναι η εναρμόνιση με τις διατάξεις δύο νόμων - ο ένας είναι του 2010 και ο άλλος του 1996- για τη μοριοδότηση των μόνιμων εκπαιδευτικών για τα θέματα των μετατάξεων. Είναι προφανές ότι δεν θα αλλάξει τίποτα για όσους διανύουν το δεύτερο έτος για το οποίο ισχύει η μοριοδότηση που έχουν ήδη λάβει. Το δεύτερο άρθρο αφορά τη δυνατότητα πληρωμής αναπληρωτών καθηγητών, ωρομισθίων εκπαιδευτικών, καθώς και ειδικού εκπαιδευτικού και ειδικού βοηθητικού προσωπικού, που θα γίνει με τη χρήση πόρων του εθνικού σκέλους του Προγράμματος Δημοσίων Επενδύσεων που είναι για πρόσθετες ανάγκες που έχουμε. Ευχαριστώ.
Και εμείς ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθητές και μαθήτριες και τρεις εκπαιδευτικοί συνοδοί τους από το 1ο Γενικό Λύκειο Καλυβίων. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο εισηγητής της Χρυσής Αυγής κ. Ηλίας Παναγιώταρος.
Ευχαριστώ, κύριε Πρόεδρε. Ήταν 1η Νοεμβρίου του 2013, απόγευμα, όταν δύο νέοι, ο Γιώργος Φουντούλης και ο Μανώλης Καπελώνης δέχθηκαν μία άνανδρη, οργανωμένη, συντονισμένη, παρακρατική, «προοδευτική» δολοφονική επίθεση έξω από τα γραφεία της Χρυσής Αυγής στο Νέο Ηράκλειο. Έκτοτε πέρασαν πέντε χρόνια. Δεν έγινε καμμία προσπάθεια από το κράτος να βρεθούν οι ένοχοι, οι δολοφόνοι, οι φυσικοί και οι ηθικοί. Και όλα αυτά παρά το γεγονός ότι υπήρχε ένα χαρακτηριστικό γνώρισμα στον έναν εκ των δύο δολοφόνων, ένα σοβαρότατο κινητικό πρόβλημα, οπότε όσον αφορά την έρευνα η ψαλίδα θα μπορούσε να κλείσει σε πολύ λίγους υπόπτους του υποκόσμου - και όχι μόνον - προκειμένου να βρεθεί τουλάχιστον ένας εκ των δύο. Είναι τόσο μικρή ψαλίδα των υπόπτων που μετριούνται σε λιγότερα από τα δάκτυλα του ενός χεριού. Ήταν τότε που ο αγαπημένος φίλος σας - ο κ. Πρετεντέρης από το «MEGA» - έλεγε ότι «ναι, ήταν επικίνδυνη όλη αυτή η προσπάθεια, γιατί μπορούσε να έχει σκοτωθεί και κανένας άνθρωπος». Λες και τα δύο παλικάρια ήταν ζώα ή κάτι άλλο! Στις 28 Οκτωβρίου του 2018 ένα άλλο παλικάρι, ο Κωνσταντίνος Κατσίφας, από τη σκλάβα Βόρειο Ήπειρο, από τους Βουλιαράτες, πεθαίνει συνειδητά για την πατρίδα, για την Ελλάδα, για τη σκλαβωμένη ιδιαίτερη πατρίδα του, για τη σημαία. Είδαμε και εδώ το παρακράτος, τα «παπαγαλάκια» του να προσπαθούν να σπιλώσουν τον εν λόγω ήρωα, τον σύγχρονο νεομάρτυρα, με διάφορα ψέματα, με διάφορες αρλουμπολογίες κ.ά., με κορυφαίο όλων ότι δήθεν είχε συλληφθεί για κατοχή μισού κιλού χασίς και διάφορες άλλες αηδίες, ενώ δεν ίσχυε τίποτα από όλα αυτά. Ο Κωνσταντίνος Κατσίφας κατάφερε να κάνει κάτι πολύ σημαντικό: Έμαθαν πλέον όλοι οι Έλληνες σε όλη τη Γη, σε όλη την υφήλιο - κάποιοι το γνώριζαν, κάποιοι όχι - ότι υπάρχουν σκλαβωμένα ελληνικά εδάφη δίπλα από τα βόρεια σύνορά μας, περιοχές στις οποίες ζουν αμιγώς Έλληνες εδώ και χιλιάδες χρόνια και προσπαθούν να έρθουν σε επαφή με τη μητέρα Ελλάδα, αλλά το ελληνικό κράτος κωφεύει, δεν κάνει τίποτα. Έδωσε αξία στους αγώνες που έδωσαν και οι πρόγονοί του την 28η Οκτωβρίου του 1940 μόνος του, σε αντίθεση με τους δεκάδες επίσημους που βρίσκονταν στο νεκροταφείο στους Βουλιαράτες, Έλληνες και Αλβανοί, που όλοι μαζί πήγαν, τα είπαν, έφυγαν σαν να μην τρέχει τίποτα, ενώ είχε συμβεί το περιστατικό. Μία Ελλάδα η οποία, δυστυχώς, πεθαίνει από όλες τις απόψεις. Μόλις το πρωί, ένας πρώην σύντροφος του κυρίου Υπουργού που μόλις έφυγε, ο κ. Πάγκαλος, είπε στην τηλεόραση «καλώς τού έκαναν του Κωνσταντίνου Κατσίφα». Βγήκαν και διάφορα άλλα καλόπαιδα, που πολλά εξ αυτών πληρώνονται από το ελληνικό δημόσιο, όπως κάτι «μπουμπούκια» στην «ΕΤ3» που έλεγαν και έγραφαν τα χειρότερα για τον εν λόγω νεαρό. Μιλάμε για μια χώρα που καταρρέει σε όλα τα επίπεδα. Καταρρέει δημογραφικά, καταρρέει εθνικά, καταρρέει ηθικά, καταρρέει απ' όλες τις απόψεις. Ο ελληνικός λαός είναι ένας λαός οργισμένος, αλλά ανήμπορος να κάνει το οτιδήποτε. Γι' αυτό κι εσείς, κύριοι της συγκυβέρνησης, άξιοι συνεχιστές των προηγούμενων, μπορείτε και ξεπουλάτε τα πάντα σ' αυτή την πατρίδα έναντι πινακίου φακής, χωρίς να υπάρχει επί της ουσίας καμμία αντίδραση, όπως και στο εν λόγω νομοσχέδιο. Είναι μια ακόμη σύμβαση, μια τεράστια επένδυση, όπως την λέτε. Βέβαια, το «τεράστια» έχει γίνει εδώ και δεκαετίες από τον ελληνικό λαό, όταν όλα τα έξοδα των κατασκευών αναλαμβάνονταν από το ελληνικό δημόσιο, από τους Έλληνες φορολογούμενους πολίτες. Είναι απ' αυτές τις επενδύσεις που πραγματικά αναβαθμίζουν την οικονομία και την κοινωνία μιας χώρας. Υπάρχει, όμως, ένα τεράστιο «αλλά» και εξηγούμαστε. Το ελληνικό δημόσιο, όπως είπαμε, έχει πληρώσει πάρα πολλά μέχρι να έρθει αυτή η σύμβαση μεταξύ του ελληνικού δημοσίου και των εταιρειών του και κάποιων ιδιωτικών εταιρειών. Ο νέος - εντός πολλών εισαγωγικών - «επενδυτής» που έρχεται, επί της ουσίας πληρώνει ψίχουλα, για να μην πούμε τίποτα. Παραλαμβάνει μια τεράστια επένδυση και θα έχει αποκλειστική χρήση. Όλα ευνοϊκά γι' αυτόν. Θα εξηγήσουμε και παρακάτω τι εννοούμε. Τα ακούσαμε και από κάποιους προλαλήσαντες Βουλευτές της Αντιπολίτευσης. Βέβαια, όταν ήταν στην κυβέρνηση έλεγαν άλλα, αλλά αυτό δεν έχει σημασία. Η εν λόγω επένδυση είπαμε ότι παραχωρείται έναντι πινακίου φακής για δεκαετίες, για πάνω από εξήντα χρόνια, στον νέο επενδυτή. Οι όροι αυτής της σύμβασης; Στην καλύτερη των περιπτώσεων, αποικιοκρατικοί. Δυστυχώς η Ελλάδα εδώ και αρκετά χρόνια συνάπτει συμβάσεις με ιδιώτες, με αποικιοκρατικούς όρους επ' ωφελεία αποκλειστικά και μόνο αυτών που πληρώνουν - δεν πληρώνουν τίποτα - και όχι του ελληνικού δημοσίου. Με τέτοιους όρους, κύριοι της Κυβέρνησης, θα υπάρχουν πάντοτε επενδυτές για να κάνετε το κομμάτι σας και να λέτε ότι γίνονται επενδύσεις στην Ελλάδα. Η συγκεκριμένη σύμβαση, όπως ακούσαμε στις επιτροπές και το αναφέραμε κι εμείς, βρίθει από πλήθος αντισυνταγματικών όρων, άρθρων και διαφόρων άλλων. Ξεκινάμε με κάποια απλά πράγματα. Γίνεται μια σύμβαση για μια επιχείρηση στην περιοχή του πολύπαθου Θριασίου Πεδίου, εκεί όπου κάποιοι κάτοικοι των περιοχών του Ασπροπύργου, της Μάνδρας κ.λπ., που τις τελευταίες δεκαετίες βιώνουν μια απόλυτη υποβάθμιση της περιοχής τους, βλέπουν έναν καινούργιο επενδυτή να μην πληρώνει δημοτικά τέλη, ενώ και ο τελευταίος φουκαράς που μένει στην περιοχή, είτε είναι ιδιώτης είτε επαγγελματίας, πληρώνει δημοτικά τέλη. Βλέπουμε το ξεπούλημα που κάνετε, αν δούμε τα κόστη, πόσο έχει για να αγοράσει κάποιος στην περιοχή. Όταν ο μέσος όρος στην ευρύτερη περιοχή είναι 122 ευρώ το τετραγωνικό μέτρο για έναν συνδυασμό έκτασης με κτήρια και όταν στην πιάτσα δίνονται 100 ευρώ για την έκταση και 450 ευρώ για τα κτήρια, δίχως τα υπόλοιπα ωφελήματα, εσείς το δίνετε για πολύ μικρότερο ποσό. Με τον ν.4530/2018 ο συντελεστής δόμησης μόνο για ακίνητα ιδιοκτησίας ή διαχείρισης του «ΓΑΙΑΟΣΕ», κόντρα στο Σύνταγμα, καθορίστηκε στο 1,65 αντί για 0,4 που ίσχυε κατά τη δημοσίευση της προκήρυξης. Το μέγιστο ποσοστό κάλυψης αυξήθηκε στο 60% αντί του 40% που ίσχυε κατά τη δημοσίευση της προκήρυξης και το μέγιστο επιτρεπόμενο ύψος στα δεκαεννέα μέτρα αντί των δεκατριάμισι μέτρων που ίσχυε κατά τη δημοσίευση της προκήρυξης. Αφού θέλετε να τα δώσετε στον επενδυτή, όπως θέλετε να τα δώσετε, θα μπορούσατε να συμπεριλάβετε όλη την περιοχή με αυτούς τους συντελεστές δόμησης, το ποσοστό κάλυψης και οτιδήποτε άλλο. Σκεφθείτε, δηλαδή, κάποιος επαγγελματίας που δραστηριοποιείται στις μεταφορές και έχει έναν χώρο εκτός του χώρου για τον οποίον μιλούμε, να μην μπορεί να κάνει τις αντίστοιχες κατασκευαστικές ενέργειες, όπως θα κάνει ο νέος ιδιοκτήτης. Ακόμη και ο τελευταίος Έλληνας γνωρίζει ότι όλοι οι Έλληνες πολίτες είναι ίσοι απέναντι στους νόμους και το Σύνταγμα και πρέπει να ισχύουν για όλους τα ίδια δεδομένα, όχι αλά καρτ όπως γίνεται στο εν λόγω νομοσχέδιο, διότι περί αυτού ο λόγος. Επίσης, σε ακίνητα ιδιοκτησίας της εταιρείας «ΓΑΙΑΟΣΕ» ή σε ακίνητα που διαχειρίζεται η εταιρεία «ΓΑΙΑΟΣΕ», σύμφωνα με τον ν.3891/2010 όπως ισχύει και στα οποία αναπτύσσονται εμπορευματικά κέντρα, ισχύουν οι ακόλουθοι όροι και περιορισμοί δόμησης κατά παρέκκλιση κάθε άλλης γενικής ή ειδικής διάταξης, πράξης ή απόφασης, όπως είπαμε. Αυτό στην πράξη σημαίνει πως αυξήθηκε η συνολική δυνατότητα δόμησης, η οποία έφτασε τις εννιακόσιες εβδομήντα χιλιάδες τετραγωνικά μέτρα από τις αρχικές διακόσιες τριάντα πέντε χιλιάδες τετραγωνικών μέτρων. Εδώ, βέβαια, υπάρχει και κάτι άλλο. Η αρχική σύμβαση, η οποία πήγε και στο Συμβούλιο της Επικρατείας και πήρε έγκριση, έχει αλλάξει σε πολύ μεγάλο βαθμό, σε σχέση με την τελική σύμβαση η οποία έρχεται, υπογράφεται και θα ψηφίσει σήμερα η ελληνική Βουλή. Αυτό μας θυμίζει το τι είχε γίνει παλαιότερα. Ο κύριος Υπουργός - που επαναλαμβάνουμε ότι δεν είναι εδώ - ως βαθύ ΠΑΣΟΚ που ήταν μέχρι πρότινος, θα πρέπει να θυμάται όταν μπήκαν οι υπογραφές το 1996 για το αεροδρόμιο «Ελευθέριος Βενιζέλος», όπως και τους αποικιοκρατικούς όρους εκεί, τους οποίους το ελληνικό δημόσιο τους κατάλαβε περίπου είκοσι χρόνια μετά, όταν η «HOCHTIEF» δεν πλήρωσε ποτέ δημοτικά τέλη, δεν απέδωσε ποτέ τον ΦΠΑ που εισέπραττε από όλους όσοι πήγαιναν στο αεροδρόμιο, δεν τον απέδωσε ποτέ στο ελληνικό δημόσιο και το ελληνικό δημόσιο ζημιώθηκε με 500.000.000 ευρώ, περίπου. Όμως, επειδή ήταν έτσι φτιαγμένη η σύμβαση, όταν η Ελλάδα κατέφυγε στα δικαστήρια στην Ευρώπη, στη διαιτησία, έχασε την υπόθεση. Τώρα, με το εν λόγω νομοσχέδιο παίρνετε όλα τα κακώς κείμενα των προηγούμενων, τις ατέλειες, τα κενά και προσπαθείτε να τα νομιμοποιήσετε, βάζοντάς τα μέσα στη σύμβαση. Βλέπουμε, επίσης, στην εν λόγω σύμβαση το ελληνικό δημόσιο να είναι εγγυητής 150.000.000 ευρώ. Δηλαδή, ο επενδυτής θα κάνει δουλειές, θα κάνει «μπίζνες» και αν πέσει έξω, στο τέλος θα πληρώσει το ελληνικό δημόσιο. Είδαμε και ακούσαμε κάποια νούμερα, τα οποία υπάρχουν και μέσα στη σύμβαση. Το δημόσιο πληρώνει τώρα 36.000.000 ευρώ για να πάρει μετά από εξήντα χρόνια 31.000.000 ευρώ. Διαφήμιζε ο εισηγητής του ΣΥΡΙΖΑ ότι το ελληνικό δημόσιο θα παίρνει την ελάχιστη εγγυημένη τιμή 6.000.000 ευρώ τον χρόνο. Αυτά τα νούμερα είναι ψίχουλα για μία τέτοια τεράστια επένδυση με αποκλειστική χρήση από τον νέο επενδυτή. Ένα άλλο σημαντικό κομμάτι που δείχνει το πώς βλέπετε την επένδυση στην πατρίδα μας και το πόσο έχετε γραμμένους στα παλαιότερα των υποδημάτων σας - για να μην πούμε τίποτε άλλο - τους πάσης φύσεως μικρομεσαίους είναι ότι έχετε βάλει μέσα στη σύμβαση όρους για fast track διαδικασίες, για αλά καρτ απλοποίηση της γραφειοκρατίας. Βέβαια, δεν μιλάμε για τον κάθε ταλαίπωρο που για να ανοίξει ένα περίπτερο πρέπει να έχει ένα τρίκυκλο με δικαιολογητικά και να τρέχει ημέρες, εβδομάδες ή και μήνες για να πάρει άδειες. Αντιθέτως, ο καινούργιος επενδυτής θα τα κάνει όλα αυτά χωρίς να υπάρχει τίποτε απολύτως, κανένα πρόβλημα. Και αν παρουσιάζεται κάποιο πρόβλημα, τότε αυτομάτως, βάσει αυτής της σύμβασης, θα υπάρχει το μαγικό ραβδάκι που θα τον βοηθά να ξεπεράσει όλες αυτές τις δυσκολίες. Ωραίοι κανόνες ανταγωνισμού, κύριοι της Κυβέρνησης! Σας λέμε συνεχώς το εξής: Πώς γίνεται σε όλα αυτά τα φιλέτα του δημοσίου, όπως λέτε, τα χρυσορυχεία, να υπάρχει πάντοτε μόνο ένας επενδυτής στο τέλος! Ένας για τα λιμάνια, ένας για τα αεροδρόμια, ένας για το εμπορευματικό κέντρο του ΟΣΕ, ένας για κάθε τι! Αυτό δεν είναι ελεύθερος ανταγωνισμός, για τον οποίο μιλάτε τόσο πολύ και εσείς και οι προηγούμενοι. Αυτό είναι κανόνες εμπορίου Βόρειας Κορέας, να καταλήγουμε δηλαδή μόνο με έναν κάθε φορά μέχρι να φτάσουμε στο τέλος, γιατί σίγουρα υπήρχαν και άλλοι ενδιαφερόμενοι οι οποίοι πετάγονταν έξω με τον τρόπο σας, προκειμένου να γίνει η δουλειά με αυτούς που θέλετε. Εδώ πρέπει να σχολιάσουμε λίγο τα όσα είπε ο εισηγητής της Νέας Δημοκρατίας. Η Νέα Δημοκρατία που έχει ψηφίσει όλα τα ξεπουλήματα της δημόσιας περιουσίας μέχρι τώρα, παλαιότερα και το «Ελευθέριος Βενιζέλος», το Ελληνικό, την «COSCO», τα αεροδρόμια, τα λιμάνια, οτιδήποτε, μίλησε για τις ανεξάρτητες αρχές. Η Χρυσή Αυγή έχει να πει για τις ανεξάρτητες αρχές ότι είναι οι πλέον εξαρτημένες και αν όχι πλέον και πάντοτε σε σχέση με την εκάστοτε κυβέρνηση, είναι εξαρτημένες από αυτούς που επιβάλλουν στις ελληνικές κυβερνήσεις σε ποιους θα πουλήσουν, σε ποιους θα ξεπουλήσουν, σε ποιους θα δώσουν, σε ποιους θα παραχωρήσουν. Ακούσαμε και ένα σχόλιο σχετικά με το ότι η νυν συγκυβέρνηση δεν έχει φέρει κανένα μεγάλο έργο και ότι όλα αυτά είναι έργα της Νέας Δημοκρατίας και του ΠΑΣΟΚ. Να σας υπενθυμίσουμε ένα, για το οποίο θα μιλήσουμε λίαν συντόμως. Είναι η ανάπλαση του Φαληρικού Όρμου. Ξεκίνησε με τριακόσια και πλέον εκατομμύρια ευρώ και από ό,τι μάθαμε έχουν αρχίσει ήδη οι υπερβάσεις στο κόστος του έργου. Αυτό γίνεται με απόφαση της περιφέρειας και του Υπουργείου. Το τι γίνεται εκεί είναι ένα άλλο θέμα. Το ποιος πήρε τα έργα όλα είναι γνωστό. Το τι θα γίνει στο τέλος, τις χάντρες που έριξαν στους κατοίκους για να τους πείσουν ότι όλα καλά, αλλά στην πορεία βγαίνει αλλιώς το έργο, είναι και αυτό κάτι το οποίο θα το συζητήσουμε. Και μιλάμε ότι ακόμα και η εν λόγω σύμβαση είναι ο ορισμός της απόλυτης προχειρότητας. Στις 31 Μαρτίου πρέπει να έχουν τελειώσει όλες οι διαδικασίες και να έχουν προχωρήσει, διότι αλλιώς ως χώρα θα πληρώσουμε ένα πολύ μεγάλο πρόστιμο. Φυσικά μέχρι τις 31 Μαρτίου το πιο πιθανό είναι να μην έχει γίνει τίποτα απολύτως. Ψέματα, επίσης, για τις θέσεις εργασίας όπως λέγατε παλαιότερα για τον ΤΑΠ, όπως λέγε για το Ελληνικό, κ.λπ.. Υπόσχεστε λαγούς με πετραχήλια. Οι θέσεις θα είναι, εάν γίνει ποτέ αυτό το έργο, συγκεκριμένες με τους γνωστούς νέους όρους συμβάσεων εργασίας κ.λπ.. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρησιμοποιήσω και τη δευτερολογία, κύριε Πρόεδρε. Δώστε μου τρία λεπτά. Σας ευχαριστώ. Λέτε για τη μείωση του κόστους μεταφοράς, του κόστους μεταφοράς των προϊόντων με όφελος την τιμή διάθεσης του προϊόντος. Η εμπειρία των τελευταίων ετών δείχνει μέχρι στιγμής ότι όπου υπάρχει πολύς «ελεύθερος ανταγωνισμός» - το «ελεύθερος ανταγωνισμός» εντός πολλών εισαγωγικών - οι τιμές των προϊόντων αυξάνονται, δεν μειώνονται. Θα δείτε τα καρτέλ στην κινητή τηλεφωνία, καρτέλ εδώ, καρτέλ εκεί, καρτέλ παντού. Έχουμε γίνει μια απόλυτη Κολομβία. Ακούσαμε τον εισηγητή του ΣΥΡΙΖΑ, ο οποίος είπε ότι θα έπρεπε να έχουν συμπεριληφθεί και κάποια ωφελήματα στον Δήμο Ασπροπύργου, για τους κατοίκους της περιοχής. Μα αυτοί θα έπρεπε να είναι το άλφα και το ωμέγα αρχικά, γιατί αυτοί βιώνουν καθημερινά το απόλυτο χάος στην περιοχή τους, τους οποίους φυσικά έχετε και αυτούς γραμμένους εκεί που δεν πιάνει μελάνι. Δυστυχώς ή ευτυχώς, κύριοι του ΣΥΡΙΖΑ, των Ανεξαρτήτων Ελλήνων - ή ό,τι έχει απομείνει από τους Ανεξάρτητους Έλληνες - της Νέας Δημοκρατίας και του ΠΑΣΟΚ είστε ακριβώς ίδιοι. Είστε οι ίδιοι, κύριοι της συγκυβέρνησης, με αυτούς που καθυβρίζατε και σπιλώνατε μέχρι και τον Γενάρη του 2015. Όσο για το ότι βγήκαμε από τα μνημόνια και έρχεται η ανάπτυξη και ότι όλα πάνε ρολόι, το βλέπουμε καθημερινά όπου η φυγή των ελληνικών επιχειρήσεων στο εξωτερικό συνεχίζεται με κανονικούς ρυθμούς. Οι πολύ μεγάλες αλλάζουν φορολογική έδρα, οι μικρότερες φεύγουν όπως είναι και πάνε σε όμορες χώρες. Και πώς να μην πάνε, όταν για μία ακόμα φορά στη νέα έκθεση που δημοσιεύεται, στην έκθεση «Doing business», η Ελλάδα από πέρυσι έπεσε πέντε θέσεις, από την εξηκοστή έβδομη πήγε στην εβδομηκοστή δεύτερη; Είμαστε στην τριακοστή ένατη θέση στην έκδοση οικοδομικών αδειών. Πολύ πιο εύκολα βγάζει κάποιος μια οικοδομική άδεια στη Ζιμπάμπουε, από ό,τι θα βγάλει, παρ' ότι έχει όλα τα απαραίτητα έγγραφα, στην Ελλάδα. Για την έναρξη επιχείρησης είμαστε στην τεσσαρακοστή τέταρτη θέση. Μας περνάνε απίστευτες χώρες τις οποίες δεν χρειάζεται να αναφέρουμε. Στην πληρωμή φόρων είμαστε στην εξηκοστή πέμπτη θέση. Έχετε ξεσκίσει τον οποιοδήποτε. Επαναλαμβάνουμε. Όσοι μπορούν να φύγουν φεύγουν και όσοι δεν μπορούν να φύγουν κλείνουν. Είναι πολύ απλά τα πράγματα. Είμαστε στην ενενηκοστή ένατη θέση στη λήψη πίστωσης και στην εκατοστή τριακοστή δεύτερη θέση στην εφαρμογή των συμβάσεων. Λίγοι μήνες έμειναν μέχρι να γίνουν εκλογές, με τον άλφα ή βήτα τρόπο, για να μπορέσει ο ελληνικός λαός να εκφράσει την άποψή του και να στείλει τις απόψεις, τις θέσεις σας είτε σε οικονομικά είτε σε εθνικά είτε σε άλλα ζητήματα, να στείλει την παρούσα συγκυβέρνηση στο χρονοντούλαπο. Σας ευχαριστώ πολύ.
Ο συνάδελφος κ. Κωνσταντίνος Τσιάρας ζητεί ολιγοήμερη άδεια απουσίας στο εξωτερικό από σήμερα 1η Νοεμβρίου 2018 έως και τη Δευτέρα 5 Νοεμβρίου 2018. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τον λόγο έχει τώρα η κ. Διαμάντω Μανωλάκου, εισηγήτρια του Κομμουνιστικού Κόμματος Ελλάδας.
Ευχαριστώ, κύριε Πρόεδρε. Πριν από έναν περίπου χρόνο στην Ελευσίνα διοργάνωσε η Κυβέρνηση αναπτυξιακό συνέδριο, όπου ο Πρωθυπουργός εξήγγειλε μια σειρά από παρεμβάσεις ενίσχυσης και στον τομέα της εφοδιαστικής αλυσίδας. Αναπτυξιακή φιέστα την ονόμασαν τα συνδικάτα και οι φορείς της περιοχής που καλούσαν σε κινητοποίηση. Και ναι μαζεύτηκαν πολλοί, υπογραμμίζοντας ότι ο πραγματικός λόγος του συνεδρίου δεν ήταν η ενίσχυση των εργαζομένων που πνίγηκαν από τις καταστροφές, εννοώντας τις τότε πρόσφατες μεγάλες πλημμύρες και τους νεκρούς στη Μάνδρα, αλλά ήταν η ενίσχυση της περιοχής του Θριασίου ως διαμετακομιστικού και βιομηχανικού κέντρου. Ο πραγματικός λόγος ήταν να συζητήσουν, δηλαδή, πώς θα ενισχυθεί η πολιτική αυτή, που δημιούργησε εξαρχής το πρόβλημα στην περιοχή με μοναδικό κριτήριο τον πολλαπλασιασμό των κερδών της μεγαλοεργοδοσίας, με την παραχώρηση σε αυτούς ακόμα μεγαλύτερων εκτάσεων γης, βουνών, ρεμάτων κ.λπ.. Και σημείωναν ότι τα έργα που, πραγματικά, έχουν ανάγκη οι κάτοικοι και οι εργαζόμενοι της περιοχής, ώστε να μην κινδυνεύουν στην πρώτη μπόρα ούτε να κινδυνεύουν από πυρκαγιές και σεισμούς, είναι ασύμφορα οικονομικά για τους επιχειρηματίες, και τα κόμματά τους δεν είναι ανταποδοτικά, δεν θα αφήσουν κέρδη. Και κατέληγαν ότι οι λαϊκές ανάγκες είναι στον αντίποδα της καπιταλιστικής κερδοφορίας. Βεβαίως εάν είχαν διαβάσει και το περιεχόμενο της σύμβασης παραχώρησης, που είναι το σημερινό σχέδιο νόμου, θα έβλεπαν ότι ακριβώς γι' αυτή την καπιταλιστική κερδοφορία δίνουν μάχη οι επιχειρηματικοί όμιλοι, για το ποιος θα την πρωτοκαρπωθεί. Γι' αυτό έχει οξυνθεί ο ανταγωνισμός και οι αντιθέσεις. Φάνηκε ολοκάθαρα και στη συζήτηση για το νομοσχέδιο, αφού σημαδεύτηκε από την έντονη αντιπαράθεση και επίθεση των κομμάτων της Αντιπολίτευσης ότι αποτελεί σκάνδαλο η σύμβαση παραχώρησης. Και μάλιστα ζητήθηκαν ακόμα και παραιτήσεις. Βέβαια δεν τις επανέλαβαν σήμερα. Το μεγαλύτερο σκάνδαλο, όμως, είναι η αντιλαϊκή πολιτική σας, που φέρνει φτώχεια και βάσανα για τα λαϊκά στρώματα και περισσότερα κέρδη για το κεφάλαιο. Και αυτή την υπηρετείτε όλοι σας. Γιατί, βεβαίως, δεν μιλάμε για τα πεντακόσια ογδόντα οκτώ στρέμματα κρατικής γης που δίνονται πάμφθηνα, αλλά για την προστιθέμενη αξία που θα δημιουργηθεί σε αυτά και ποιος θα την καρπωθεί. Προστιθέμενη αξία από εναπόθεση φορτίων, διαλογή διαμετακομιστικών χρήσεων, μελέτη, κατασκευή και χρηματοδότηση του κέντρου, λειτουργία και εκμετάλλευσή του, καθορισμός εμπορικής, επιχειρηματικής και τιμολογιακής πολιτικής, κατασκευή και εκμετάλλευση εγκαταστάσεων παραγωγής ηλεκτρικής ενέργειας αλλά και στερεών, υγρών αποβλήτων, κατασκευή κτηρίων και εγκαταστάσεων με δομικό συντελεστή τετραπλάσιο από αυτόν της περιοχής, κατασκευή εσωτερικών έργων υποδομής, σιδηροδρομικά και οδικά δίκτυα, δίκτυα ηλεκτροφωτισμού, επικοινωνιών, αλλά και εντός του ακινήτου σιδηροδρομικά έργα για τη σύνδεση με την εθνική σιδηροδρομική υποδομή. Να γιατί είναι τόσο μεγάλοι και οξυμένοι οι ανταγωνισμοί στο αστικό στρατόπεδο, για το ποιος θα καρπωθεί το καπιταλιστικό κέρδος αυτού του μεγάλου ιδιωτικού επιχειρηματικού έργου. Μάλιστα είναι τόσο έντονοι οι ανταγωνισμοί, που αν και υπάρχει συμφωνία και ομοφωνία για τη δημιουργία του, ωστόσο υπάρχει χρονική καθυστέρηση πολλών ετών και με αρκετούς προβληματικούς διαγωνισμούς με διαφορετικό τίμημα. Ωστόσο οι αντιφάσεις και οι ανταγωνισμοί δημιουργούν καθυστερήσεις στην υλοποίηση του κοινού οράματος και σχεδίου που έχετε, για να αναδειχθεί η χώρα σε κόμβο μεταφοράς εμπορευμάτων και ενέργειας. Και φυσικά μέσα από τα μνημόνια για να περιορίσετε ακριβώς τέτοιες καθυστερήσεις, πάτε με τη μορφή fast track, αλλά και με νομοθετικές ρυθμίσεις εξωδικαστικού χαρακτήρα. Το ίδιο κάνετε και με μερικές τροπολογίες που έχετε καταθέσει και είναι πρόκληση. Μιλάω και για την τροπολογία για το Ελληνικό και για τον αιγιαλό, για τις οποίες θα πούμε πιο πολλά στη δευτερολογία. Ωστόσο εμείς το λέμε καθαρά. Δεν πρέπει να παγιδεύονται η εργατική τάξη και τα λαϊκά στρώματα στο να διαλέξουν ανταγωνιστή δηλαδή τον εκμεταλλευτή τους. Διότι όλοι έχουν ενιαία και ομόφωνη άποψη στην εκμετάλλευση της εργατικής δύναμης. Εξάλλου είναι χαρακτηριστικό αυτό που ζητάει σήμερα ο Σύνδεσμος Ελλήνων Βιομηχάνων, οι εφοπλιστές, οι τραπεζίτες και είναι το να μειωθεί το λεγόμενο εργασιακό κόστος, να μειωθούν οι ασφαλιστικές εισφορές και τα φορολογικά τους βάρη και αυτό το κάνετε στον προϋπολογισμό, να επεκταθούν τα ελαστικά ωράρια των εργαζομένων, να διατηρηθούν οι μισθοί πείνας και να προσελκύσουμε μεγαλύτερες επενδύσεις. Και αυτό κάνετε. Εξάλλου από τον Μάιο του 2017 η Κυβέρνηση υλοποιεί το εθνικό στρατηγικό σχέδιο μεταφορών, που στοχεύει, κυρίως, στην προώθηση των συνδυασμένων μεταφορών, τον εκσυγχρονισμό των συνδέσεων των λιμανιών με τα εσωτερικά σιδηροδρομικά δίκτυα και τα κέντρα μεταφοράς εμπορευμάτων, την ολοκλήρωση των κύριων οδικών και σιδηροδρομικών και ευρωπαϊκών δικτύων, ιδίως προς τα Βαλκάνια και την ανάπτυξη του τομέα των Logistics της ελληνικής εφοδιαστικής αλυσίδας. Μέσα σε αυτά, λοιπόν, τα πλαίσια είναι η σύμβαση παραχώρησης για το εμπορευματικό κέντρο στο Θριάσιο, που αν υλοποιηθεί θα μεταβάλλει την παραγωγική διάρθρωση της Αττικής. Ακριβώς γι' αυτό είναι και οξυμένος ο ανταγωνισμός που εκδηλώνεται και μέσα στη Βουλή από διαφορετικά κόμματα. Φυσικά ο πλούτος που παράγεται όλα αυτά τα χρόνια, δεν μοιράστηκε ποτέ στους εργαζόμενους που τον δημιούργησαν ούτε πρόκειται να γίνει αυτό όσο λειτουργεί ο νόμος του καπιταλιστικού κέρδους, όσο λειτουργεί ο καπιταλιστικός τρόπος παραγωγής. Αυτό κάνετε πολλαπλά και νομοθετικά. Το πώς εξασφαλίζεται η πρόσθετη αξία, φαίνεται στην ιδιωτικοποίηση του φιλέτου γης και στους όρους σύμβασης παραχώρησης, που ωστόσο μερικούς από αυτούς τους αποσιωπάτε και άλλους τους μισολέτε. Μιλάω και για τα άλλα κόμματα της Αντιπολίτευσης. Συνεπώς συνοπτικά εξασφαλίζετε: Πρώτον, αύξηση του εμπορευματικού έργου από τις συνδυασμένες μεταφορές στην επιλεγείσα στρατηγική γεωγραφική θέση του Θριάσιου, που εξυπηρετείται από μεγάλες οδικές αρτηρίες όπως είναι η Αττική Οδός, η λεωφόρος ΝΑΤΟ όσο και από σιδηροδρομικές γραμμές, από τον επιλιμένιο σταθμό στο Νέο Ικόνιο. Δεύτερον, συγκέντρωση και συγκεντροποίηση του εμπορίου και τρελά κέρδη στους λίγους. Τρίτον, καθορισμός από τα μονοπώλια, από το κόστος, τιμές εισόδου - εξόδου εμπορευμάτων, με επιπτώσεις, βεβαίως, μέχρι στο τι θα έχει στο τραπέζι η λαϊκή οικογένεια. Τέταρτον, πρόσθετες και κερδοφόρες δράσεις από εκμετάλλευση του απελευθερωμένου τομέα ενέργειας απορριμμάτων και άλλα. Πέμπτον, εγγυητής το δημόσιο και φοροαπαλλαγές που συνοδεύουν τέτοιες παραχωρήσεις - συμβάσεις και απορρέουν και από τον αναπτυξιακό νόμο. Κατά τα άλλα ο ΣΔΟΕ κάνει οικονομικό έλεγχο και έφοδο στην ΕΛΜΕ του Πειραιά, με κατάσχεση στον υπολογιστή. Ούτε πολυεθνική να ήταν! Και τι έχει μια ΕΛΜΕ; Διαχείριση των συνδρομών. Ντροπή! Όμως είναι ένας τρόπος για να κυνηγάτε τους πρωτοπόρους συνδικαλιστές. Να ξέρετε ότι δεν σας φοβούνται. Δεν φοβούνται! Σήμερα αυτή την ώρα πάνε σε διαδήλωση στα δικαστήρια και εμείς είμαστε μαζί τους. Έκτον, σε ό,τι αφορά το χαμηλό τίμημα για το μέγεθος αυτής της υπεραξίας που θα δημιουργήσετε, είναι πραγματικά εξευτελιστικό. Και αυτό πάλι το τίμημα επιστρέφει στους επιχειρηματίες εξ ολοκλήρου. Τίποτα στα λαϊκά στρώματα. Έβδομον, τετραπλάσια αύξηση του συντελεστή δόμησης με επιβάρυνση, μειώνοντας παραπέρα τους λιγοστούς ελεύθερους χώρους που έχουν απομείνει στο ήδη επιβαρυμένο Θριάσιο Πεδίο, ενώ σε καμμία περίπτωση δεν μπορούν να το καθαρίσουν από τη ρύπανση. Όγδοον, απαλλαγή από δημοτικά τέλη φωτισμού και καθαριότητας ενώ αυτά θα τα πληρώνουν οι μικρομεσαίοι επαγγελματίες που ήδη βρίσκονται στην περιοχή. Ένατον, νομοθετική κατοχύρωση ότι οι εργαζόμενοι θα είναι με τσακισμένα εργατικά δικαιώματα, χωρίς να υποχρεούται ο εργοδότης σε συλλογικές συμβάσεις εργασίας, αλλά με μονομερή κανονισμό εργασίας θα καθορίζει τα πάντα στη βάση μεγιστοποίησης του κέρδους από τη στυγνότερη εκμετάλλευση της εργασίας. Αυτή είναι εξάλλου η δίκαιη ανάπτυξη που προπαγανδίζετε και προϋποθέτει εργασιακά γκέτο. Οι όποιοι στρατηγικοί σχεδιασμοί και «master plan» των κοινοπραξιών και των μονοπωλίων για την ανάπτυξή σας προϋποθέτουν την επίθεση άνευ όρων σε κάθε εργασιακό δικαίωμα για την αύξηση του βαθμού εκμετάλλευσης της εργασίας. Δέκατον, φυσικά και οι αυτοαπασχολούμενοι επαγγελματίες του κλάδου θα εξαφανιστούν με μια χαψιά από τα μεγαθήρια, αφού και συνολικά αλλάζει το τοπίο, χειροτερεύοντας τους όρους ζωής των εργατικών λαϊκών οικογενειών στις γύρω περιοχές. Σε ό,τι αφορά το εφάπαξ, αντάλλαγμα ύψους 10 εκατομμυρίων και το 2,5% επί των ακαθάριστων ετήσιων εσόδων, το 50% πηγαίνει στο υπερταμείο και το άλλο 50% στους επενδυτές που θα έχουν τσάμπα χρήμα. Τίποτα δεν απομένει για τις ανάγκες των λαϊκών οικογενειών της ευρύτερης περιοχής. Για όλα αυτά, όμως, δεν έχετε αντιδικίες μεταξύ σας. Συμφωνείτε στον σχεδιασμό για τη μετατροπή της χώρας σε περιφερειακό κόμβο εμπορευματικών μεταφορών και στην υλοποίηση των απαιτούμενων υποδομών, αφού εξυπηρετεί αφ' ενός την καπιταλιστική κερδοφορία και αφ' ετέρου τον στενά δεμένο με αυτό στόχο της γεωστρατηγικής αναβάθμισης της εγχώριας αστικής τάξης. Αυτό δεν κάνατε και με το λιμάνι του Πειραιά το οποίο δόθηκε τμηματικά από τις κυβερνήσεις Νέας Δημοκρατίας και ΠΑΣΟΚ; Και ας μιλάτε τώρα για ξεπούλημα! Σήμερα έτσι χαρακτηρίζεται το Θριάσιο. Βέβαια το έγκλημα το ολοκλήρωσε η σημερινή Κυβέρνηση, δίνοντας και το υπόλοιπο κομμάτι από το λιμάνι του Πειραιά, το μεγαλύτερο λιμάνι της Ανατολικής Μεσογείου. Βέβαια το κινεζικό μονοπώλιο ζητάει να τα έχει όλα και να ορίζει τα πάντα. Σκοντάφτει μόνο στο ότι υπάρχουν και άλλοι μεγάλοι παίκτες και εδώ οι ανταγωνισμοί είναι σφοδροί, που απόνερα φαίνονται και στις αίθουσες της Βουλής. Τη μια μέρα μιλάτε και πιέζει το κινεζικό μονοπώλιο και την επόμενη επίσκεψη από τον Αμερικανό Πρέσβη! Η Κυβέρνηση ΣΥΡΙΖΑ - ΑΝΕΛ προσπαθεί να διαχειριστεί τις μεγάλες αντιφάσεις της πολιτικής της, αφού από τη μια επιδιώκει να αναδειχθεί σε αποτελεσματικό σημαιοφόρο των σχεδίων του ΝΑΤΟ και των ΗΠΑ στα Βαλκάνια και στην Ανατολική Μεσόγειο, ενώ από την άλλη επιδιώκει να μετατρέψει τη χώρα σε βασική πύλη μεταφοράς των εμπορευμάτων της Κίνας στην Ευρωπαϊκή Ένωση. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίας Βουλευτού]] Όσο οξύνεται ο οικονομικός και πολιτικός ανταγωνισμός μεταξύ ΗΠΑ, Κίνας και Ευρωπαϊκής Ένωσης, τόσο περιπλέκονται τα ζητήματα που προσπαθεί να επιλύσει η Κυβέρνηση για να εξυπηρετήσει τα συμφέροντα της ελληνικής άρχουσας τάξης. Ξέρουμε, λοιπόν, ότι και με αυτή την ιδιωτικοποίηση δεν πρόκειται να ικανοποιηθούν οι λαϊκές ανάγκες ούτε θα βελτιωθεί το κυκλοφοριακό ούτε θα δημιουργηθούν νέες υποδομές για τις λαϊκές ανάγκες ούτε θα βελτιωθεί η θέση και τα ωράρια των αυτοαπασχολούμενων και των μικρών μαγαζιών στην περιοχή. Αντίθετα θα περιχαρακωθεί με οικονομικά τείχη το εμπορευματικό κέντρο και η περιοχή από τις υποβαθμισμένες λαϊκές γειτονιές. Είναι καθαρό για ποιον γίνονται και ποιον θα ωφελήσουν αυτά τα έργα. Το σύστημα της εκμετάλλευσης ανθρώπου από άνθρωπο δεν μπορεί να εξανθρωπιστεί και δεν μπορεί να γίνει φιλολαϊκό ούτε στη φάση της κρίσης ούτε στην περίοδο της ανάπτυξης. Γι' αυτό και δεν πιστεύουμε στο παραμύθι ότι υπάρχει δίκαιη ανάπτυξη που μπορεί να ωφελήσει ταυτόχρονα θύτες και θύματα της καπιταλιστικής εκμετάλλευσης. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Στο ζήτημα, λοιπόν, της ανάπτυξης συγκρούονται δύο δρόμοι. Ο σημερινός καπιταλιστικός δρόμος ανάπτυξης που οξύνει τα αδιέξοδα και ο άλλος αυτός που προτείνει το ΚΚΕ, ο σοσιαλιστικός κομμουνιστικός που έχει επίκεντρο την κάλυψη των ολοένα διευρυνόμενων, κοινωνικών λαϊκών αναγκών. Επομένως στο ερώτημα «Ανάπτυξη για ποιον; Για τα μονοπώλια ή για το λαό;» εμείς αποφασιστικά απαντάμε για τον λαό και αποκαλύπτουμε το παραμύθι ότι μπορεί να συνυπάρξουν και τα δύο. Καταψηφίζουμε, λοιπόν, το νομοσχέδιο και τα άρθρα του εκτός από την πρώτη παράγραφο του άρθρου 3, όπου παρέχεται δυνατότητα επανόδου σε εποπτευόμενους φορείς του Υπουργείου Μεταφορών υπαλλήλων ελέγχου και κίνησης αμαξοστοιχιών που έχουν μεταφερθεί σε φορείς του δημοσίου και τοπική αυτοδιοίκηση. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Τελειώνοντας, ζητάμε να συμπεριληφθούν και οι απολυμένοι που εργάζονταν σε κλινάμαξες μέσω εργολάβου που κάλυπταν πάγιες οργανικές ανάγκες για χρόνια και βρέθηκαν στον δρόμο ανεργίας. Ούτε είκοσι άτομα δεν είναι. Θα μπορούσε, λοιπόν, να γίνει με νομοτεχνική βελτίωση, έτσι όπως την προτείνει η Πανελλήνια Ομοσπονδία Σιδηροδρομικών και την οποία καταθέτουμε στα Πρακτικά. [[Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Καταψηφίζουμε επί της αρχής και τα άρθρα. Για τις τροπολογίες θα μιλήσω στη δευτερολογία μου. Ευχαριστώ.
Προχωρούμε με τον ειδικό αγορητή των ΑΝΕΛ κ. Κατσίκη. Ορίστε, κύριε Κατσίκη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι - πίστευα ότι είναι μια κυρία στην Αίθουσα, αλλά τελικά διαπίστωσα ότι είναι δύο - η θεσμοθέτηση ενός ξεκάθαρου νομοθετικού πλαισίου σχετικά με την ανάπτυξη εμπορευματικού κέντρου στο Θριάσιο Πεδίο, σύμφωνα με τις προτεινόμενες ρυθμίσεις που προβλέπονται στο υπό ψήφιση σχέδιο νόμου, αποτελεί ένα εγχείρημα, που προωθείται από την ηγεσία του Υπουργείου Υποδομών και Μεταφορών και φιλοδοξεί να αλλάξει τα μεταφορικά δεδομένα της χώρας μας. Επίσης φιλοδοξεί να την αναδείξει σε ευρωπαϊκό και διεθνή διαμετακομιστικό κόμβο. Το νέο εμπορευματικό κέντρο Θριασίου θα προσδώσει με τη λειτουργία του μεγάλη προστιθέμενη αξία στον τομέα των συνδυασμένων μεταφορών. Άλλωστε αποτελεί κοινή διαπίστωση, πως ο τομέας των οδικών μεταφορών στη χώρα μας χρήζει θεσμικής αναβάθμισης και εκσυγχρονισμού εδώ κα πολλά χρόνια τόσο σε σχέση με τα ευρωπαϊκά πρότυπα στον κλάδο των μεταφορών και της αποθήκευσης, logistics δηλαδή, όσο και με βάση τις ανάγκες των τοπικών κοινωνιών της Ελλάδας, την προστασία των εργασιακών δικαιωμάτων, την καταπολέμηση της ανεργίας, τον τεχνολογικό εκσυγχρονισμό και τη διασφάλιση του δημόσιου συμφέροντος. Η σύμβαση αυτή που υπεγράφη, αγαπητοί συνάδελφοι, στις 30 Ιουλίου 2018 και που αναφέρεται στο ακίνητο ιδιοκτησίας ΓΑΙΑΟΣΕ, έκτασης περίπου πεντακοσίων ογδόντα οκτώ στρεμμάτων και το οποίο βρίσκεται στο Θριάσιο Πεδίο, παραχωρείται προς εκμετάλλευση για εξήντα χρόνια στην ανώνυμη εταιρεία «Θριάσιο Εμπορευματικό Κέντρο» που συνεστήθη για τους σκοπούς της παραχώρησης αυτής. Το ύψος του επενδυτικού αυτού σχεδίου είναι περί τα 200 εκατομμύρια ευρώ και η υλοποίησή του θα αποτελέσει την αφετηρία για ένα καλύτερο αύριο. Το τίμημα της παραχώρησης θα πιστωθεί στην επιχείρηση δημόσιας ωφέλειας ΓΑΙΑΟΣΕ με μέτοχο το ελληνικό δημόσιο και ανέρχεται σε 10 εκατομμύρια ευρώ που θα καταβληθούν εφάπαξ. Ωστόσο, καθ' όλη τη διάρκεια των εξήντα ετών θα καταβάλλεται σε ετήσια βάση το 2,51% επί των εσόδων, ποσό που δεν θα είναι χαμηλότερο των 350.000 ευρώ. Θεωρώ, λοιπόν, πως αυτή τη φορά πρέπει όλοι μας να σκεφτούμε το εθνικό συμφέρον και τις ανάγκες του τόπου μας και όχι να επιμείνουμε σε μικροπρεπείς πολιτικές σκοπιμοτήτων, που - αφελώς ή μη - το βάλλουν σημαντικά. Πρέπει δηλαδή να στηρίξουμε την υλοποίηση των άμεσων επενδύσεων συνολικού ύψους τουλάχιστον 130 εκατομμυρίων ευρώ από τα οποία τα πρώτα 70 εκατομμύρια θα επενδυθούν κατά την πρώτη διετία και τα υπόλοιπα 60 σε διάστημα οκταετίας. Η υλοποίηση αυτού του έργου, όπως είναι νομίζω φανερό, αποτελεί μια απόφαση - σταθμό στα αναπτυξιακά χρονικά της χώρας μας, καθώς δίνει το «πράσινο φως» για τις διεθνείς διεκδικήσεις της. Σε ό,τι αφορά, βεβαίως, τα θετικά, που τόσο η κοινωνία της Αττικής όσο και ολόκληρη η Ελλάδα θα αποκομίσει από αυτό το εγχείρημα, είναι πολλά και πασιφανή: Αρχικά η κατασκευή του κέντρου αυτού θα αναδείξει τη σημαντική γεωστρατηγική θέση της Ελλάδας ως σταυροδρόμι των ηπείρων σε ευρωπαϊκό και διεθνές επίπεδο, πράγμα που θα ενισχύσει και την ανταγωνιστικότητά της. Το οικόπεδο αυτό είναι στρατηγικά τοποθετημένο κοντά στην Αθήνα και στο λιμάνι του Πειραιά, ένα από τα σημαντικότερα λιμάνια της Μεσογείου ήδη από την αρχαιότητα και πόλος έλξης πολλών επιχειρηματικών κινήσεων και τουριστών. Ακόμα συνδέεται άμεσα σιδηροδρομικά με το ευρωπαϊκό δίκτυο, αλλά και οδικώς με την Αττική Οδό και το υπόλοιπο εθνικό δίκτυο της χώρας, καθιστώντας έτσι την Ελλάδα έναν υπερσύγχρονο διαμετακομιστικό κόμβο και τις μεταφορές ένα εθνικό διαμάντι. Η δημιουργία, όπως προβλέπεται, τριών με πέντε χιλιάδων θέσεων εργασίας, θα καταπολεμήσει σε σημαντικό βαθμό τα ποσοστά της ανεργίας, ιδιαίτερα στη δυτική Αττική, αλλά και γενικότερα την ανεργία που μαστίζει τη χώρα μας τα τελευταία χρόνια και οδηγεί σε ακραίες καταστάσεις εξαθλίωσης ή και μετανάστευσης του παραγωγικού εργατικού δυναμικού μας. Πόσα χρόνια τώρα παρακολουθούμε το παραγωγικό εργατικό και επιστημονικό δυναμικό της χώρας μας να μεταναστεύει στο εξωτερικό; Μέχρι πότε οι νέοι αυτής της χώρας θα αναγκάζονται να την εγκαταλείπουν λόγω της ανάγκης τους για επιβίωση, ανέλιξη και αναγνώριση, πράγματα που είναι, βέβαια, φυσιολογικά και επακόλουθα των κόπων τους, αλλά που δυστυχώς στη χώρα μας δεν είναι πάντοτε δυνατά; Γιατί, λοιπόν, αυτή η χώρα να μην μπορεί να δημιουργήσει τις υποδομές και τις δυνατότητες, προκειμένου να μπορεί να στηρίξει και να προωθήσει αυτούς τους ανθρώπους; Εγώ, προσωπικά, κύριοι συνάδελφοι, αισθάνομαι το βάρος και την πικρία - αν θέλετε - που νιώθει κάθε ελληνική οικογένεια, που αναγκάζεται να αποχαιρετήσει ένα ή περισσότερα από τα μέλη της. Αυτό, λοιπόν, το έργο είναι για μένα έργο μείζονος αξίας, αφού θα καταφέρει να δημιουργήσει θέσεις εργασίας, για να απορροφήσει εργατικό αλλά και επιστημονικό προσωπικό, λόγω φυσικά των πολλών και υπερσύγχρονων λειτουργιών του. Ακόμα θα ήθελα σε αυτό το σημείο, να αναφέρω ότι, εκτός των ανωτέρω, το εμπορευματικό αυτό κέντρο θα δώσει ώθηση στον κατασκευαστικό κλάδο, ενώ χάρη στην άριστη και εξελιγμένη τεχνολογία που θα χρησιμοποιηθεί, θα ενισχύσει επιπροσθέτως το μέχρι πρόσφατα πληγέν κύρος της χώρας μας διεθνώς. Επιπλέον η δημιουργία χώρων αποθήκευσης προϊόντων θα προκαλέσει σημαντική μείωση του κόστους μεταφοράς τους και έτσι θα μειωθούν οι τιμές διάθεσής τους, πράγμα που θα προάγει την καλύτερη λειτουργία της εφοδιαστικής αλυσίδας και θα ωφελήσει γενικότερα τους καταναλωτές και την οικονομία της χώρας μας. Είναι γνωστό πια πως η δημιουργία του αποτελούσε και συνεχίζει να αποτελεί επιταγή της εθνικής οικονομικής πολιτικής, αφού αυτό θα συνδράμει στην αναπτυξιακή διαδρομή της χώρας. Σε συνέχεια, λοιπόν, όσων αναφέρθηκαν σε προηγούμενες συνεδριάσεις, αλλά και όσων ειπώθηκαν σε αυτή τη συνεδρίαση της Ολομέλειας, καταλήγουμε στο συμπέρασμα πως η Ελλάδα γενικότερα αλλά και το Θριάσιο Πεδίο ειδικότερα, πληρούν όλες τις προδιαγραφές και ευνοούν την κατασκευή του εμπορευματικού κέντρου. Απομένει, λοιπόν, η υποχρέωση της πολιτείας προς τη θεσμοθέτηση ενός νομικού πλαισίου, που θα στηρίξει την υλοποίησή του και θα προωθήσει τον σκοπό της. Η Κυβέρνηση εισάγοντας προς ψήφιση το παρόν σχέδιο νόμου σε μια χρονική στιγμή καθοριστική για την εθνική οικονομία λόγω της προϋπάρχουσας οικονομικής κρίσης, καθιστά, κατά τη γνώμη μου, την υπερψήφισή του, κύριοι συνάδελφοι, επιτακτική. Το έργο αυτό έχει πολλές προεκτάσεις, τόσο οικονομικές με την αύξηση, όπως προείπα, του ΑΕΠ μέσω των επενδύσεων, την εισροή κεφαλαίου κ.λπ., όσο και κοινωνικές. Οι Έλληνες πολίτες όχι μόνο στο κλεινόν άστυ αλλά και σε ολόκληρη την Ελλάδα, θα ανακτήσουν τις ελπίδες και την πίστη τους σε μια Κυβέρνηση που νοιάζεται για το δίκαιο και το συμφέρον τους. Δεν πρέπει, λοιπόν, να βρεθούμε στον αντίποδα ούτε να δημιουργούμε άλλα εμπόδια, αλλά αντίθετα πρέπει να στηρίζουμε έργα τέτοιων προδιαγραφών, που μας φέρνουν πιο κοντά στον παλμό της σύγχρονης ελληνικής κοινωνίας και μας βοηθούν στην επίτευξη του δύσκολου έργου που αναλάβαμε ως συγκυβέρνηση, την έξοδο δηλαδή της Ελλάδας από την κρίση και την αποκατάσταση της ελληνικής οικονομίας και ανταγωνιστικότητας διεθνώς. Έχει έρθει πια η ώρα να προχωρήσουμε σε αυτό το μεγάλο επενδυτικό έργο που θα ανοίξει νέους ορίζοντες, θα δώσει μια ανάσα ανανέωσης και εκσυγχρονισμού στον κλάδο των υποδομών και των συγκοινωνιών και επιπροσθέτως θα ενισχύσει σημαντικά την οικονομία της χώρας μας. Τώρα είναι η στιγμή που πρέπει να βοηθήσουμε και να κάνουμε πράξη αυτά που υποσχεθήκαμε όλοι μαζί, αλλά και ο καθένας προσωπικά στον ελληνικό λαό, αν δεν θέλουμε να ομιλούμε έπεα πτερόεντα. Σε αυτή την προσπάθεια οι Ανεξάρτητοι Έλληνες είμαστε συμμέτοχοι και αρωγοί και υπερψηφίζουμε το παρόν σχέδιο νόμου, υπερασπιζόμενοι το εθνικό συμφέρον, το κύρος αλλά και την αναβάθμιση της ποιότητας ζωής των Ελλήνων πολιτών. Ευχαριστώ.
Κι εμείς ευχαριστούμε. Προχωρούμε με τον κ. Αμυρά, ειδικό αγορητή του Ποταμιού.
Ευχαριστώ, κύριε Πρόεδρε. Θα είμαι σύντομος, γιατί έχω αναφερθεί εξαντλητικά στη σύμβαση και στο ζήτημα στις επιτροπές. Είχαμε, νομίζω, μια παραγωγική συζήτηση με τον κ. Σπίρτζη. Εμείς θεωρούμε ότι ο κλάδος των logistics είναι πάρα πολύ σημαντικός για τη χώρα μας λόγω της γεωπολιτικής της θέσης. Πριν από επτά χρόνια η περίφημη μελέτη της McKinsey «Greece: Ten years ahead», δηλαδή «Η Ελλάδα δέκα χρόνια μετά», είχε τον κλάδο των logistics μέσα στους ανατέλλοντες αστέρες των κλάδων της ελληνικής οικονομίας ο οποίος θα έπρεπε να αναπτυχθεί. Από το 2001 έγιναν επτά προκηρύξεις διαγωνισμών, για να φτάσουμε στο σημερινό αποτέλεσμα. Το 2002 επί Σημίτη, το 2004 επί Καραμανλή, το 2009 επί Γεωργίου Παπανδρέου, το 2012 επί Σαμαρά και τελικά το 2016 το σχήμα της ΕΤΒΑ με την «GOLDAIR CARGO» προχώρησε για τα πεντακόσια ογδόντα έξι ή εξήντα έξι στρέμματα. Δεν είμαι σίγουρος ποια είναι η έκταση, ακριβώς, αλλά είναι περίπου ενενήντα γήπεδα ποδοσφαίρου. Είναι αυτονόητο, λοιπόν, ότι τέτοιες επενδύσεις βοηθούν την ελληνική οικονομία. Πρέπει, όμως, να γίνονται με όρους ανταγωνισμού, αλλιώς δεν υπάρχει νόημα διεξαγωγής διαγωνισμών. Εμείς, λοιπόν, πολύ συγκεκριμένα σας λέω ότι ως Ποτάμι, είχαμε ψηφίσει τον ν.4530/2018 που αναφέρεται, μια διάταξη αυτού του νόμου, στον συντελεστή δόμησης μόνο για ακίνητα ιδιοκτησίας ή διαχείρισης της ΓΑΙΑΟΣΕ. Καθορίστηκε, λοιπόν, με την παρούσα σύμβαση στο 1,65% ο συντελεστής δόμησης αντί για το 0,4% που ίσχυε κατά τη δημοσίευση της αρχικής προκήρυξης. Έτσι τετραπλασιάστηκε στην ουσία η συνολική επιφάνεια εκμετάλλευσης, θα πω εγώ και όχι δόμησης, και έτσι ο παραχωρησιούχος θα μπορεί να εκμεταλλεύεται περισσότερα τετραγωνικά με εμπορικό τρόπο. Αντιλαμβάνομαι ότι είναι καθ' ύψος, ότι είναι νέες οι προδιαγραφές οι τεχνικές, τα κοντέινερς έχουν άλλες διαστάσεις από ό,τι πριν από είκοσι χρόνια, αλλά αυτό δεν θα έπρεπε με κάποιον τρόπο να το γνώριζαν όσοι συμμετείχαν στον διαγωνισμό πέραν του παραχωρησιούχου. Επίσης στη νέα τροποποιημένη σύμβαση της ΓΑΙΑΟΣΕ - το συζητήσαμε και στην επιτροπή πολύ αναλυτικά είναι η αλήθεια - το άρθρο 16.5.Α που δεν υπήρχε στην αρχική σύμβαση, δίνει τη δυνατότητα στον ανάδοχο να φέρει τα έργα της δεύτερης περιόδου στην πρώτη. Ναι μεν πιο γρήγορα έτσι θα ολοκληρωθούν τα έργα, ναι μεν πιο γρήγορα θα μπει στη μηχανή και η σειρά των νέων θέσεων εργασίας, αλλά αυτό - είχα αναρωτηθεί και τότε - δεν θα αυξήσει τον δανεισμό της εταιρείας του παραχωρησιούχου; Και ο οργανισμός γίνεται με εγγύηση του ελληνικού δημοσίου έναντι αποδυνάμωσης των ιδίων κεφαλαίων του ιδιώτη. Γι' αυτό, λοιπόν, η αρχική δεσμευτική επένδυση εμφανίζεται 36,1 εκατομμύρια ευρώ, αλλά η τελική πέφτει στα 10,8 εκατομμύρια ευρώ. Θέλω επισταμένως να φέρω εδώ στον ορίζοντά μας, στο οπτικό μας πεδίο αυτά που και ο Δήμαρχος Ασπροπύργου είχε αναφέρει στη συνεδρίαση της επιτροπής για τους φορείς. Οι υποδομές εκεί της περιοχής δεν είναι τόσο ικανές για να απορροφήσουν τους κραδασμούς από μια τέτοια επένδυση. Πρακτικά να πούμε ότι ο Ασπρόπυργος μόλις το 1996 απέκτησε γενικό πολεοδομικό σχέδιο, οπότε πάρα πολλές επιχειρήσεις σε αυτόν τον χώρο δημιουργήθηκαν διάσπαρτα στον Ασπρόπυργο. Από το 1996 και μετά, όμως, βόρεια της Αττικής Οδού δημιουργήθηκαν πολλές εταιρείες logistics, που όμως δεν μπορούν καν να πάρουν άδεια κέντρου αποθήκευσης και διανομής που είναι απαραίτητη για τη λειτουργία του logistics. Αυτές, λοιπόν, οι επιχειρήσεις που σήμερα λειτουργούν, δεν θα βρεθούν σε δεύτερη μοίρα και σε μειονεκτική θέση έναντι του εμπορευματικού κέντρου; Επί ίσοις όροις κινείται ο ανταγωνισμός ή υπάρχουν δύο κατηγοριών επιχειρήσεις; Όσον αφορά τα περιβαλλοντικά προβλήματα, για μένα είναι εξαιρετικά σημαντικό αυτό το ζήτημα. Θα τετραπλασιαστεί η κυκλοφορία των βαρέων οχημάτων. Πού θα πάει όλο αυτό το καυσαέριο; Στην περιοχή. Δεν βλέπω να υπάρχει πρόβλεψη για επένδυση στο πράσινο, έτσι ώστε να απορροφηθούν τα αιωρούμενα σωματίδια, το διοξείδιο του άνθρακα και όλες οι υπόλοιπες περιβαλλοντικές επιβαρύνσεις που σαφέστατα θα επιβαρύνουν τους πολίτες της περιοχής. Ανταπόδοση λέει ο Δήμος Ασπροπύργου, ανταπόδοση ζητάει. Ποιο θα είναι το όφελος όχι κέρδους, αλλά όφελος ως προς τη μείωση της περιβαλλοντικής ζημίας; Σε ό,τι αφορά αυτό που ειπώθηκε και από τους προηγούμενους συναδέλφους, δηλαδή τη δυνατότητα εγκατάστασης ανανεώσιμων πηγών ενέργειας για την παραγωγή ηλεκτρικού ρεύματος. Η ηλεκτρική ενέργεια όπως αναφέρεται στη σύμβαση, δεν θα είναι μόνο για ιδιοκατανάλωση, αλλά και για μεταπώληση, όπως ρητά αναφέρεται στον όρο 2.2 στην παράγραφο 5, που λέει: «για την εξυπηρέτηση χρηστών του συγκεκριμένου πάρκου αλλά και την πώληση ηλεκτρικής ενέργειας προς τρίτους». Επειδή ακούσαμε να λέει ο Υπουργός στις επιτροπές ότι τα φωτοβολταϊκά θα είναι στις στέγες για ιδία χρήση, εδώ προκύπτει ότι θα είναι και για εμπορία, αφού θα μπορούν να μεταπωλούνται αυτά τα αποτελέσματα ενέργειας σε τρίτους. Τώρα το ίδιο ισχύει και με τις εγκαταστάσεις διαχείρισης υγρών και στερεών αποβλήτων όχι μόνο για τα επιτόπου απόβλητα αλλά γενικότερα και για τρίτους με βάση την ίδια παράγραφο. Οι δυνατότητες αυτές δεν υπήρχαν στην αρχική προκήρυξη και επομένως το ερώτημα που ανακύπτει είναι. Δεν θα μπορούσαμε με αυτές τις πρόσθετες παραχωρήσεις να αυξήσουμε και το τίμημα; Ή αν υπήρχαν από την αρχή αυτές οι έξτρα παραχωρήσεις, μήπως θα δημιουργούσαν ένα πρόσθετο ενδιαφέρον, έτσι ώστε να υπάρχουν περισσότερες εταιρείες που θα διεκδικούσαν το έργο; Εν κατακλείδι, εμείς είμαστε θετικοί σε κάθε επένδυση που εξυπηρετεί το δημόσιο συμφέρον και γίνεται με όρους διαφάνειας, αξιοκρατίας και ωφελεί σε μακροχρόνιο και όχι βραχυπρόθεσμο ορίζοντα την κοινωνία, την οικονομία ευρύτερα και όχι μόνο στενά της περιοχής. Το μεγάλο στοίχημα είναι η προσέλκυση επενδύσεων σε αυτή τη χώρα και για να γίνει αυτό πρέπει να καταπολεμηθεί η γραφειοκρατία, η διαφθορά η μικρή και η μεγάλη και να καθιερώσουμε τη διαφάνεια, ως το διαβατήριο που μπορεί να πάει παντού αυτή τη χώρα, για να μην πληγωνόμαστε όλοι, όταν βλέπουμε στους διεθνείς δείκτες τη χώρα μας να κατρακυλάει θέσεις στο επενδυτικό κλίμα, στην ικανότητα να προσελκύει ξένους επενδυτές και πια όχι μόνο ξένους, διότι εδώ μπαίνει ταφόπλακα σε πάρα πολλούς τομείς της ελληνικής οικονομίας και στους Έλληνες επενδυτές. Τώρα θέλω να πω δυο λόγια για τις τροπολογίες. Θα ξεκινήσω με την τροπολογία για το Ελληνικό. Με αυτή την τροπολογία αντικαθίστανται οι αναφορές στον ν.4062/2012 με τον ν.4495/2017. Οι αναφορές, επίσης, σε περιγράμματα κτηρίων και εγκαταστάσεων με περιγράμματα κτηριακών ενοτήτων. Προβλέπεται, επίσης, με αυτή την τροπολογία ενιαία μελέτη περιβαλλοντικών επιπτώσεων, η οποία θα λαμβάνει υπ' όψιν τα συνολικά εκτιμώμενα μεγέθη της δυναμικότητας των έργων ή δραστηριοτήτων, που εξυπηρετούν το σύνολο του μητροπολιτικού πάρκου. Και καταργούνται οι διατάξεις που προέβλεπαν περιβαλλοντικούς όρους για τα επιμέρους έργα και δραστηριότητες. Θα σας το πω ξεκάθαρα, εγώ είμαι θετικός στην απλοποίηση διαδικασιών και στην επιτάχυνση διαδικασιών αδειοδότησης, προκειμένου να προχωρήσει επιτέλους το Ελληνικό. Σας θυμίζω ότι ο κ. Πιτσιόρλας είχε πει ότι μέσα στον Οκτώβριο, πριν από έναν μήνα στην ουσία - με την ευκαιρία να ευχηθώ καλό μήνα, σήμερα έχουμε 1η του μηνός - , θα είχαν μπει οι μπουλντόζες στο Ελληνικό. Δεν το είδαμε αυτό. Έπεσε έξω ο κ. Πιτσιόρλας. Από τις διατάξεις αυτής της τροπολογίας, όμως, δεν φαίνεται σε πρώτη ανάγνωση να βάλλεται η νομιμότητα των διαδικασιών. Είναι, όμως, απορίας άξιον και, πραγματικά, θέλω να το θέσω, πώς θα αντιμετώπιζε ο ΣΥΡΙΖΑ μία οποιαδήποτε κυβέρνηση, εάν έφερνε μία τέτοια τροπολογία για απλοποίηση διαδικασιών μόνο στο Ελληνικό; Σαν να ακούω στα αυτιά μου τις κραυγές προειδοποίησης, σε βάρος εκείνου που θα έφερνε μία τέτοια τροπολογία. Εν πάση περιπτώσει, εμείς βλέπουμε θετικά την τροπολογία. Έρχομαι σε ένα άλλο θέμα για το οποίο έχει βγάλει ανακοίνωση και το Τεχνικό Επιμελητήριο Ελλάδος. Ψάχνω να βρω αυτή την τροπολογία, βάσει της οποίας θα αφαιρεθεί ο εκπρόσωπος του ΤΕΕ, του Τεχνικού Επιμελητηρίου Ελλάδος, από την επιτροπή που εισηγείται στον αρμόδιο Υπουργό για έγκριση ή μη προσωρινών ή μόνιμων έργων και κατασκευών σε αιγιαλό και παραλία. Δεν είναι σε εσάς;
Του Οικονομικών.
Οπότε δεν ξέρουμε εάν έχει γίνει δεκτή ή όχι αυτή η τροπολογία. Πρέπει να το συζητήσουμε.
Θα έρθει να την στηρίξει ο Υπουργός.
Ωραία. Θα τα πούμε όταν έρθει. Οπότε, αγαπητέ κύριε Σπίρτζη, θέλω να σας πω για το μετρό τώρα. Σας κατέθεσα και ερώτηση χθες. Γιατί από σήμερα εκείνοι που θέλουν να μεταβούν στο αεροδρόμιο «Ελευθέριος Βενιζέλος» ή να πάνε από το «Ελευθέριος Βενιζέλος» στο κέντρο της πόλης στην Αθήνα, πρέπει να αλλάξουν βαγόνι στον σταθμό της Δουκίσσης Πλακεντίας. Αυτό γίνεται, γιατί δεν φτάνουν τα αεροδρομιακά - να το πούμε έτσι - βαγόνια καθώς επεκτείνεται το μετρό μέχρι τη Νίκαια. Αυτή είναι η αιτία. Αυτό, όμως, θα γίνει μετά από μήνες. Το πρώτο που έχω να ρωτήσω, είναι το εξής: Γιατί κάνουμε από τώρα αυτή την αλλαγή; Δεύτερον, πότε θα πάψει αυτή η ταλαιπωρία; Δεν πρέπει να μείνει αυτό το πράγμα για πάντα. Βλέπω και ανθρώπους σοβαρούς που γράφουν στο Facebook με το ονοματεπώνυμό τους την εμπειρία τους και το τι αντιμετώπισαν σήμερα στην αλλαγή του βαγονιού, στην μετεπιβίβαση. Δεν υπήρχε στα αγγλικά η αναγγελία. Οι τουρίστες δεν ήξεραν τι να κάνουν. Υπήρχε μόνο μία χάρτινη ανακοίνωση στην κορυφή της κυλιόμενης σκάλας, γιατί έπρεπε να περάσεις απέναντι για να πάρεις το επόμενο μετρό για Αγία Μαρίνα. Εν πάση περιπτώσει, να μην τα πολυλογώ, υπήρχε μεγάλη ταλαιπωρία. Πρέπει η «ΑΤΤΙΚΟ ΜΕΤΡΟ» να έχει ανθρώπους εκεί και να εξηγούν. Και πολύ σύντομα να επανέλθουμε στο βασικό πλεονέκτημα του μετρό της πόλης, ότι μπορείς να πας και να έρθεις από το αεροδρόμιο, είτε είσαι τουρίστας είτε πολίτης της πόλης, χωρίς να αλλάζεις βαγόνι στο μέσον ή προς το τέλος της διαδρομής. Αυτά είχα να σας πω. Εμείς προς το παρόν είμαστε στο «παρών». Και θα ακούσω την ομιλία σας και θα είμαι πιο συγκεκριμένος στα άρθρα. Ευχαριστώ πολύ.
Ευχαριστώ και εγώ. Προχωρούμε στον κ. Γεωργιάδη, ειδικό αγορητή της Ένωσης Κεντρώων και Αντιπρόεδρο της Βουλής. Ορίστε, κύριε Γεωργιάδη, έχετε τον λόγο.
Ευχαριστώ πολύ, κύριε Πρόεδρε. Θα μου επιτρέψετε να κάνω μία αναφορά πριν ξεκινήσω την ομιλία μου, γιατί εμείς ως Ένωση Κεντρώων τιμούμε τα πενήντα χρόνια από τον θάνατο του Γεωργίου Παπανδρέου, που σαν σήμερα έφυγε από την ζωή. Ήταν ο άνθρωπος που ίδρυσε το κόμμα το οποίο εκπροσωπούμε εμείς αυτήν την στιγμή στην ελληνική Βουλή και ήταν ένας άνθρωπος που έχει μείνει στην ιστορία για τον ανένδοτο αγώνα του, για το πόσο δημοκράτης ήταν και πόσο πολύ ενδιαφερόταν για την Ελλάδα, τη χώρα του και τους συμπολίτες του. Κυρίες και κύριοι Βουλευτές, είναι αλήθεια ότι κατά τη διάρκεια της συζήτησης του σχεδίου νόμου το μοναδικό στο οποίο συμφωνήσαμε όλοι, Κυβέρνηση και Αντιπολίτευση, είναι η αναγκαιότητα της ολοκλήρωσης αυτού του έργου, το οποίο είναι και ένα αίτημα φορέων και της κοινωνίας εδώ και τουλάχιστον τέσσερις δεκαετίες. Και αυτό γιατί με την ολοκλήρωση του εν λόγω έργου θα καταστεί σημαντικότατος εταίρος στον κλάδο των μεταφορών και των logistics. Πρόκειται σαφώς για ένα έργο στρατηγικής σημασίας με πολλαπλές αναπτυξιακές προοπτικές, που ξεπερνά σαφέστατα και τα σύνορα της χώρας και το οποίο θα συμβάλει στην αύξηση των μεταφερόμενων με τον σιδηρόδρομο εμπορευματικών φορτίων και την ανάδειξη, βέβαια, της Ελλάδος σε ισχυρό παράγοντα της εφοδιαστικής αλυσίδας και σε μια κύρια πύλη διακίνησης εμπορευμάτων προς την υπόλοιπη Ευρώπη. Πέρα από την παροχή αυτή που συζητάμε, των αναβαθμισμένων υπηρεσιών, πρέπει να λάβουμε υπ' όψιν μας και τα εξής θετικά, και μετά θα περάσω στα αρνητικά. Το θετικό είναι ότι τουλάχιστον τρεις χιλιάδες θέσεις εργασίας, όπως έχει αναφερθεί από όλους, αναμένεται να ανοίξουν. Θα έχουμε και μία μείωση του κόστους της μεταφοράς, το οποίο σημαίνει ότι εκ των πραγμάτων θα μειωθεί και το κόστος του τελικού προϊόντος, άρα στο τέλος θα επωφεληθούν οι τελικοί καταναλωτές, αλλά και γενικότερα θα υπάρχει και μία ενίσχυση ανταγωνιστικότητας της οικονομίας μας. Και σαφέστατα άλλο ένα θετικό είναι η αναβάθμιση του Θριάσιου Πεδίου, αλλά και της ευρύτερης περιοχής, με όλη την υπεραξία που θα της προσδώσει. Το σημερινό σχέδιο νόμου όμως, κύριε Υπουργέ, θυμίζει το αντίστοιχο με τα υδατοδρόμια, το οποίο ψηφίστηκε πριν από λίγες εβδομάδες εδώ, στην ελληνική Βουλή. Αυτό έχει να κάνει με την ταχύτητα με την οποία λειτουργεί η Κυβέρνηση ΣΥΡΙΖΑΝΕΛ. Θυμίζω ότι η σημερινή Κυβέρνηση είναι αυτή που το 2016 με την προώθηση ενός νομοθετικού πλαισίου για τα υδατοδρόμια φώναζε με τυμπανοκρουσίες, αλλά είχε υπαναχωρήσει τότε. Χάσαμε δύο χρόνια και ξεκινήσαμε τον προηγούμενο Σεπτέμβριο από το μηδέν, ενώ θα μπορούσε ήδη να έχει ολοκληρωθεί ένα μεγάλο μέρος του έργου και θα μπορούσε να καλύψει μία αρκετά σημαντική εμβέλεια των σχετικών συγκοινωνιακών αναγκών της χώρας. Κάτι αντίστοιχο συμβαίνει και τώρα με τη δημιουργία της επένδυσης στο Θριάσιο Πεδίο. Με δεδομένο ότι έχουν προηγηθεί στο παρελθόν τέσσερις διαγωνιστικές διαδικασίες, δηλαδή οι απαιτήσεις και οι δυσκολίες του έργου είναι γνωστές, δεν δικαιολογείται αυτή η τρίχρονη καθυστέρηση την οποία βλέπουμε να υπάρχει και ούτε η υπαναχώρηση από παλαιότερες θέσεις και συμβατικούς όρους. Παρά το ότι παραχωρείται πραγματικά ένα φιλέτο, στη σύμβαση την οποία η Κυβέρνηση κατέληξε και υπέγραψε δυστυχώς υπερτερούν τα αρνητικά έναντι των θετικών. Και ποια είναι τα αρνητικά; Μπορεί να είναι θετικό για τον επενδυτή η πολύ μεγάλη διάρκεια των εξήντα ετών της σύμβασης, αυτό όμως μπορεί να δημιουργεί και πολλές κωλυσιεργίες στην ολοκλήρωση και στην εκμετάλλευση του εν λόγω έργου. Το δεύτερο είναι ότι υπάρχει πάρα πολύ σημαντική διαφοροποίηση στην τελική σύμβαση σε σχέση με τους όρους της προκήρυξης και αυτό έχει αναφερθεί από πολλούς συναδέλφους κατά τη διάρκεια των επιτροπών και δεν θα αναφερθώ σε συγκεκριμένα παραδείγματα αυτήν τη στιγμή. Τρίτο αρνητικό είναι οι απαράδεκτες, κατά την Ένωση Κεντρώων, διευκολύνσεις, όπως η αύξηση του συντελεστή δόμησης. Η κοινοπραξία μπορεί να κατασκευάσει πολλαπλάσια τετραγωνικά μέτρα σε αποθήκες, σε γραφεία, ακόμη και αθλητικές εγκαταστάσεις θα μπορούσε να κάνει και να εκμεταλλευτεί όλα τα έσοδα υπέρ της. Υπάρχει μια δημιουργία ενός ευνοϊκού πολεοδομικού, περιβαλλοντικού και αδειοδοτικού καθεστώτος, η οποία είναι προς όφελος του αναδόχου. Επίσης παρά πολύ σημαντικό είναι η μη καταβολή των ανταποδοτικών τελών, το οποίο θα αφαιρέσει πόρους από την Τοπική Αυτοδιοίκηση. Στους δήμους στους οποίους οι κάτοικοι θα ταλαιπωρηθούν κατά τη διάρκεια της κατασκευής του έργου καταλαβαίνετε ότι αυτό θα είναι περαιτέρω αρνητικό. Επιπροσθέτως δίνετε την παροχή του δικαιώματος στον ανάδοχο για παραγωγή και εμπορία ηλεκτρικού ρεύματος, λειτουργία που οπωσδήποτε θα προσφέρει πρόσθετα έσοδα χωρίς καμμία ανταπόδοση και καμμία υποχρέωση. Τέταρτο αρνητικό είναι το πάρα πολύ χαμηλό τίμημα, το οποίο συμφωνείται για την ολοκλήρωση αυτής της επένδυσης, και σε αυτό συμφωνεί σύσσωμη η Αντιπολίτευση. Και θα είμαι συγκεκριμένος: Εφάπαξ αντάλλαγμα 10 εκατομμυρίων ευρώ. Ετήσια καταβολή του ποσοστού 2,51% των εσόδων ή τουλάχιστον 350.000 ευρώ ανά έτος για τα επόμενα εξήντα έτη μάς κάνει 21 εκατομμύρια, άρα το άθροισμα μέχρι στιγμής είναι 31 εκατομμύρια, και έχετε και 36 εκατομμύρια, τα οποία είναι η δεσμευτική επένδυση, όπως χαρακτηριστικά ονομάζεται, εντός περιόδου Τ1 των πρώτων δυο ετών, που όλα αυτά σημαίνουν συνολικά 67 εκατομμύρια ευρώ. Τα υπόλοιπα 155 εκατομμύρια, που γράφονται για δεσμευτική προσφορά, προφανώς και είναι δάνεια με εγγυητή το ελληνικό δημόσιο, δηλαδή τον ελληνικό λαό. Άρα, είναι ιδιαίτερα χαμηλό το τίμημα και σίγουρα πολύ χαμηλότερο από αυτό που είχατε ανακοινώσει, κύριε Υπουργέ, τρία χρόνια νωρίτερα στις 20 Νοεμβρίου 2015, όπου σε σχετική ανακοίνωσή σας λέγατε ότι δρομολογείτε την ανάπτυξη του εμπορευματικού κέντρου Θριασίου Πεδίου με μια επένδυση, η οποία θα υπερβαίνει τα 250 εκατομμύρια ευρώ. Είχα καταθέσει τη σχετική ανακοίνωση στην επιτροπή, το καταθέτω και στην Ολομέλεια, για να είναι στη διάθεση όλων των συναδέλφων. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μην ξεχνάμε ότι πρόκειται για μια έκταση εξακοσίων στρεμμάτων, για ένα μέγεθος έργου διακοσίων τριάντα πέντε χιλιάδων τετραγωνικών μέτρων, για μια στρατηγική θέση του εμπορευματικού κέντρου, δίπλα σε μεγάλο αυτοκινητόδρομο, σε οδικούς άξονες και μάλιστα πάρα πολύ κοντά στο κεντρικότερο και μεγαλύτερο λιμάνι και πλησίον του αεροδρομίου της Αθήνας. Και αυτό το τεράστιο έργο, αυτό το συγκριτικό πλεονέκτημα για την ανάπτυξη της χώρας κατάφερε η Κυβέρνηση ΣΥΡΙΖΑ - ΑΝΕΛ να το παραχωρήσει σε πολύ χαμηλότερη τιμή από τα δικά της όρια που είχε θέσει το 2015. Θα κάνω και μια αναφορά για τις τροπολογίες και δεν θα χρειαστώ περισσότερο χρόνο για το συγκεκριμένο σχέδιο νόμου. Έχουμε πει πάρα πολλά και στις επιτροπές. Η μόνη σχετική τροπολογία, κύριε Υπουργέ, με το εν λόγω σχέδιο νόμου είναι η με γενικό αριθμό 1790 και ειδικό 40 για τον Εμπορευματικό Σιδηροδρομικό Σταθμό και Σταθμό Διαλογής στο Θριάσιο Πεδίο. Όλες οι υπόλοιπες τροπολογίες είναι άσχετες με το νομοσχέδιο. Συγκεκριμένα, οι τροπολογίες με γενικούς αριθμούς 1791 και 1792 και ειδικούς 41 και 42 αντίστοιχα, η πρώτη αφορά το Υπουργείο Υγείας και το ΚΕΕΛΠΝΟ και η δεύτερη, παρ' όλο που συνυπογράφεται, αφορά τους αιγιαλούς. Και έχουμε και άλλη μια τροπολογία, την τροπολογία με γενικό αριθμό 1793 και ειδικό 43 που αφορά την προσαρμογή των διατάξεων για τις άδειες δόμησης που, παρά το γεγονός ότι θα επιταχύνει τις οικοδομικές εργασίες στο Μητροπολιτικό Πάρκο Ελληνικού - Αγίου Κοσμά, πρέπει να πω ότι αφ' ενός έρχεται καθυστερημένα και αφ' ετέρου θα θέλαμε μια περαιτέρω ενημέρωση από το αρμόδιο Υπουργείο. Κύριε Πρόεδρε, ειλικρινά ως Ένωση Κεντρώων επιθυμούμε σφόδρα την πραγματοποίηση αυτού του έργου, γιατί πιστεύουμε πραγματικά ότι θα συμβάλει σημαντικά στην ολική ανάπτυξη και στην προσπάθεια της χώρας. Από την άλλη, όμως, δεν μπορούμε να επιβραβεύσουμε μια Κυβέρνηση η οποία καθυστέρησε την προώθηση του έργου, όταν το αποφάσισε, και όταν αποφάσισε να το κάνει, το έκανε με προχειρότητα, άλλαξε τους όρους του διαγωνισμού, προσφέρει διευκολύνσεις που δεν θα έπρεπε στον επενδυτή και, κυρίως, αποδέχθηκε το πάρα πολύ χαμηλό τίμημα που θα μπορούσε να δοθεί. Έχουμε πάρα πολλές επιφυλάξεις και όλα οδηγούν ότι στο τέλος της ημέρας θα καταψηφίσουμε επί της αρχής, επί των τροπολογιών και του συνόλου το εν λόγω σχέδιο νόμου. Σας ευχαριστώ πάρα πολύ.
Και εγώ σας ευχαριστώ. Κύριε Υπουργέ, δεν θέλετε να μιλήσετε τώρα;
Στο τέλος.
Προχωρούμε στις ομιλίες των Βουλευτών. Τον λόγο έχει ο Βουλευτής του ΣΥΡΙΖΑ κ. Απόστολος Καραναστάσης για επτά λεπτά.
Κύριε Πρόεδρε, κύριε Υπουργέ, κύριοι συνάδελφοι, η σημερινή συζήτηση αφορά στην κύρωση της σύμβασης παραχώρησης που θα ανοίξει τον δρόμο για την δημιουργία και λειτουργία του μεγαλύτερου εμπορευματικού κέντρου της χώρας στο Θριάσιο Πεδίο, το οποίο, σύμφωνα με την αρμόδια Επίτροπο κ. Κρέτσου που τις προηγούμενες ημέρες επιθεώρησε το έργο, είναι ένα από τα μεγαλύτερα εμπορευματικά κέντρα της Ευρώπης και το πιο σύγχρονο, ενός κέντρου που κάποιες παρατάξεις σε αυτή την Αίθουσα προσπαθούν είτε να υποβαθμίσουν τη σημασία του είτε να το επενδύσουν, κατά την προσφιλή συνήθεια, με την αχλύ υποτιθέμενων σκανδάλων ή ακόμη και να αποτρέψουν τη δημιουργία του. Ξεχνούν, βέβαια, ότι οι κυβερνήσεις απ' αυτές τις ίδιες παρατάξεις προσπάθησαν στο πρόσφατο παρελθόν να το δημιουργήσουν, να το κατασκευάσουν χωρίς αποτέλεσμα, όπως άλλωστε συνέβη με την πλειονότητα των μεγάλων έργων με τα οποία καταπιάστηκαν και τα οποία ήρθε η Κυβέρνηση του ΣΥΡΙΖΑ να επανεκκινήσει, να τα χρηματοδοτήσει και να τα ολοκληρώσει, αποδίδοντας τη χρήση τους στον ελληνικό λαό. Βέβαια, πρέπει να προσθέσω ότι είναι γνωστή η δέσμευση της χώρας μας τώρα για την ολοκλήρωση της σύμβασης και μέρους της κατασκευής του εμπορευματικού κέντρου τους πρώτους μήνες του 2019. Η μη ολοκλήρωση αυτών των δυο διαδικασιών συνεπάγεται επιστροφή 250 εκατομμυρίων ευρώ στην Ευρωπαϊκή Επιτροπή. Εδώ αξίζει τον κόπο να θυμηθούμε ότι η πρώτη διαγωνιστική διαδικασία για το Θριάσιο έγινε από το 2006 μέχρι το 2009. Υπήρχαν δύο υποψήφιοι. Ματαιώθηκε ο διαγωνισμός, γιατί αποσύρθηκε η προσφορά του προσωρινού αναδόχου. Σημειωτέον δε ότι το 2006, σε εποχή ευημερίας, το τίμημα είχε προσδιοριστεί στο 1,5 εκατομμύριο ευρώ, ενώ το 2016, εν μέσω κρίσης, ανήλθε στα 10 εκατομμύρια ευρώ. Φαντάζομαι ότι από μόνο του αυτό το γεγονός κάτι δείχνει για τον τρόπο που χειρίστηκαν το θέμα η τότε και η νυν Κυβέρνηση. Η δεύτερη διαγωνιστική διαδικασία έγινε από το 2010 μέχρι το 2011 και τελικά ο διαγωνισμός ματαιώθηκε το 2011, χωρίς να υποβληθεί καμμία προσφορά. Δυο, δηλαδή, διαγωνισμοί, με εξαιρετικά χαμηλό τίμημα, βγήκαν άγονοι. Και αναρωτιέμαι: Ήταν τυχαίο; Ήταν τόσο κακή επένδυση, ώστε δεν μπορούσε να προσελκύσει το ενδιαφέρον των επενδυτών; Ή μήπως ήταν ένας τρόπος πίεσης από συγκεκριμένα συμφέροντα, για να κατευθυνθεί το έργο εκεί που ήθελαν, με κόστος όσο ήθελαν; Θυμίζω ότι μιλάμε για την εποχή του 2011, που κάποιοι ήθελαν να αγοράσουν ολόκληρη τη χώρα με 1 ευρώ. Η τρίτη διαγωνιστική διαδικασία έγινε το 2012. Κατά την καταληκτική ημερομηνία, τον Απρίλιο του 2012, υποβλήθηκαν δυο προτάσεις. Τελικά, λόγω των εκλογικών αναμετρήσεων τότε, η διαδικασία πάλι ματαιώθηκε. Τώρα βρισκόμαστε στην τέταρτη διαγωνιστική διαδικασία, από το 2014 μέχρι το 2018. Το 2015 και το 2016 η Κυβέρνηση ΣΥΡΙΖΑ άλλαξε πολύ σημαντικούς όρους της διακήρυξης. Έγινε εξαντλητικός διάλογος και μια εξαντλητική διαβούλευση, πριν βγει ο διαγωνισμός, με όλους τους ενδιαφερόμενους. Πάρα πολλές από τις παρατηρήσεις και από τα αιτήματα που υπήρχαν περιλήφθηκαν στις αλλαγές του διαγωνισμού. Αξίζει να σημειωθεί ότι υπήρξαν έντονες πιέσεις, όπως είπε ο Υπουργός στη συνεδρίαση της επιτροπής, για να βγει διαγωνισμός ενιαίος και για τα πεντακόσια ογδόντα οκτώ στρέμματα και για τα χίλια πεντακόσια, δηλαδή για το σύνολο δύο χιλιάδων διακοσίων στρεμμάτων. Η Κυβέρνηση δεν ενέδωσε και πιστεύω ότι καταλαβαίνουμε όλοι, έστω και αν μερικοί κάνουν πως δεν το καταλαβαίνουν, ότι μετά την ολοκλήρωση της επιλεγείσας διαγωνιστικής διαδικασίας το διαμετακομιστικό κέντρο, που βρίσκεται στο διπλανό από το παραχωρούμενο ακίνητο και που αντιπροσωπεύει μια επένδυση αρχικού κόστους 300 εκατομμυρίων, αποκτά τεράστια υπεραξία. Όσον αφορά δε το τίμημα, όπως προείπα, όχι μόνο δεν είναι χαμηλό, αλλά είναι πολλαπλάσιο των προσφορών που υπήρχαν σε καιρούς που, όπως ανέφεραν και κάποιοι συνάδελφοι, ήταν τότε που έδεναν τα σκυλιά με τα λουκάνικα. Αυτά έκανε η «καταστροφική» Κυβέρνηση ΣΥΡΙΖΑ, που κατασπαταλά το δημόσιο χρήμα, όπως εναγωνίως προσπαθούν να μας πείσουν οι συνάδελφοι της Νέας Δημοκρατίας και του ΚΙΝΑΛ. Το μόνο που θέλω να σημειώσω είναι ότι εάν αυτά είναι κριτική της Αντιπολίτευσης και όχι απορίες, είναι για μια ακόμη φορά κατώτερη των περιστάσεων. Αρκετά, όμως, με την ιστορία και τα καταδικασμένα από την πραγματικότητα πεπραγμένα άλλων. Ας δούμε, κύριε Πρόεδρε, τι είναι αυτή η επένδυση, το εμπορευματικό κέντρο και τι σημαίνει για τη χώρα. Για πρώτη φορά στη χώρα μας διαμορφώνεται Εθνικό Στρατηγικό Σχέδιο Μεταφορών σε συνεργασία με την Ευρωπαϊκή Τράπεζα Επενδύσεων και τον Απρίλη του 2019 θα έχει ολοκληρωθεί. Δημιουργήθηκε, παράλληλα, στρατηγικό σχέδιο για τα logistics. Συνεχίζονται αδιάκοπα οι προσπάθειες για επίτευξη συνεργασιών με κράτη - μέλη της Ευρωπαϊκής Ένωσης, καθώς και με τρίτες χώρες, ώστε η χώρα μας να μετατραπεί σε διαμετακομιστικό κέντρο της Νοτιοανατολικής Ευρώπης, αναπτύσσοντας τόσο τις απαραίτητες υποδομές σύνδεσης όσο και τις παρεχόμενες υπηρεσίες. Στο πλαίσιο αυτό, δεσπόζουσα θέση θα έχει το εμπορευματικό κέντρο στο Θριάσιο. Πρόκειται για μια υποδομή, που θα δώσει άμεσα πάνω από χίλιες θέσεις εργασίας στην κατασκευή και πάνω από τρεις χιλιάδες μόνιμες θέσεις εργασίας, που πιθανότατα υπολογίζεται να φτάσουν και τις πέντε χιλιάδες. Αναμένεται να προσδώσει μεγάλη προστιθέμενη αξία στον τομέα των συνδυασμένων μεταφορών. Ταυτόχρονα, θα συμβάλει στην παροχή αναβαθμισμένων υπηρεσιών με παράλληλη μείωση του κόστους μεταφοράς, γεγονός που αποτελεί βασικό παράγοντα για τη μείωση της τελικής αξίας των προϊόντων, με άμεση θετική επίδραση στην ανταγωνιστικότητα της ελληνικής οικονομίας, στην αύξηση του ΑΕΠ, καθώς και στην ενίσχυση της απασχόλησης. Επιγραμματικά είναι ο αναγκαίος κρίκος στην αλυσίδα των συνδυασμένων και πολυτροπικών μεταφορών. Κυρίες και κύριοι συνάδελφοι, ο σχεδιασμός αυτής της Κυβέρνησης προσανατολίζεται κυρίως στην προώθηση, τον εκσυγχρονισμό και την επέκταση του δικτύου μεταφορών. Νομίζω, όμως, ότι έχει έρθει η ώρα να μεταβούμε στο επόμενο στάδιο και να αναπτύξουμε την αγορά παροχής υπηρεσιών προστιθέμενης αξίας. Η αύξηση του τράνζιτ φορτίου μέσω της Ελλάδας και η παροχή υπηρεσιών προστιθέμενης αξίας μπορούν να γίνουν η κύρια δύναμη για την ανάπτυξη των logistics και να συμβάλουν στην ανάκαμψη της ελληνικής οικονομίας. Για τον λόγο αυτό, είναι αναγκαία η άμεση μετάβαση από ένα μοντέλο κυρίως μεταφόρτωσης σε ένα νέο μοντέλο που προσθέτει αξία στις διεθνείς εμπορευματικές ροές μέσω της Ελλάδας. Τα οφέλη θα είναι πολλαπλά τόσο για την οικονομία μας όσο και για τις τοπικές κοινωνίες, καθώς θα δημιουργηθούν νέες θέσεις εργασίας. Η Ελλάδα είναι πλέον ενεργός παίκτης και στις μεταφορές και θα παίξει πρωταγωνιστικό ρόλο στα Βαλκάνια και τη Νοτιοανατολική Ευρώπη. Και βέβαια, αξίζει να τονιστεί ότι οι σχέσεις με τους γείτονές μας, που αυτή η Κυβέρνηση προωθεί με συνέπεια, σε πείσμα του πατριδοκάπηλου απομονωτισμού, που αποτελεί εσχάτως δόγμα της Μείζονος Αντιπολίτευσης, όχι μόνο αναβαθμίζουν τη χώρα μας ως κόμβο μεταφορών και ως προνομιακή χώρα επενδύσεων, αλλά αναδεικνύουν και ισχυροποιούν τη γεωπολιτική μας θέση. Η χώρα μας, λοιπόν, έχει πλέον ένα συγκεκριμένο σχέδιο, το οποίο εφαρμόζει και υλοποιεί. Θα μου επιτρέψετε, ολοκληρώνοντας, να απαντήσω για το θέμα που τέθηκε σχετικά με τον ν.4412/2016, όσον αφορά τον τρόπο εκτέλεσης έργων προμηθειών, υπηρεσιών και μελετών. Μην ξεχνάμε ότι τον νόμο αυτόν τον ψήφισε και η Νέα Δημοκρατία. Σωστά τότε δεν υπήρξε μεταβατική περίοδος, γιατί ξέρουμε ότι, όταν δίδεται μεταβατική περίοδος για την εκτέλεση έργων και μελετών, δεν τελειώνουν ποτέ. Πιστεύω, λοιπόν, το εξής. Αυτή τη στιγμή, όσον αφορά τον ν.4412/2016, εγώ προσωπικά θα μπορούσα να δεχτώ ένα μόνο πράγμα. Αφορά μόνο τις υπερβολικά χαμηλές προσφορές, που είναι αποτέλεσμα ανταγωνισμού. Πιστεύω ότι πρέπει να βρεθεί μια ισορροπία, για να μπορέσει κάποια στιγμή αυτό το πρόβλημα που υπάρχει να αντιμετωπιστεί. Σας ευχαριστώ πάρα πολύ.
Και εγώ ευχαριστώ. Τον λόγο έχει ο κ. Γεωργιάδης, Βουλευτής της Νέας Δημοκρατίας.
Ευχαριστώ πάρα πολύ, κύριε Πρόεδρε. Κυρίες και κύριοι συνάδελφοι, είμαι έντεκα χρόνια στο Κοινοβούλιο και σας μιλώ στον λόγο της τιμής μου, τέτοια λαμογιά σε νομοσχέδιο δεν έχω ξαναδεί. Δεν έχει ξαναγίνει αυτό. Απορώ με το θράσος σας. Για να καταλάβει ο κόσμος γιατί συζητάμε σήμερα, έχει γίνει ένας διαγωνισμός. Στον διαγωνισμό αυτό, οι όροι του διαγωνισμού προέβλεπαν - δεν λέω τις λεπτομέρειες γιατί θέλω να μείνω στα δύο μεγάλα θέματα και με ενδιαφέρει να καταλάβει ο κόσμος -20 εκατομμύρια ευρώ «ντούκου» και διακόσιες τριάντα πέντε χιλιάδες τετραγωνικά μέτρα δυνατότητα δόμησης. Οι αρχικοί ενδιαφερόμενοι ήταν τριάντα τρεις. Ο τελικός πλειοδότης ήταν ένας. Κατοχυρώνεται ο διαγωνισμός, ο οποίος είχε κηρυχθεί άγονος πολλές φορές στο παρελθόν. Μάλιστα. Κι έρχεται η Κυβέρνηση - έξυπνα ο Υπουργός διά νόμου, φυσικά, γιατί αν δεν έκανε νόμο, θα πήγαινε κατευθείαν στον Κορυδαλλό και δεν θα πέρναγε από ειδικό δικαστήριο - και τι κάνει; Κάνει τις διακόσιες τριάντα πέντε χιλιάδες τετραγωνικά μέτρα, εννιακόσιες εβδομήντα χιλιάδες τετραγωνικά μέτρα και μειώνει την προκαταβολή από τα 20 εκατομμύρια ευρώ στα 10 εκατομμύρια ευρώ, μετά τον διαγωνισμό! Και ερωτώ, κύριε Υπουργέ: Αφού θέλατε να το κάνετε, γιατί δεν κάνατε τον διαγωνισμό από την αρχή με τους νέους όρους, για να είναι γνωστό αυτό σε όλους τους πιθανούς επενδυτές και να αξιολογήσουν τις νέες συνθήκες με τη δυνατότητα να παράγουν ενέργεια, με τη δυνατότητα να μην πληρώνουν τα δημοτικά τέλη, με τη δυνατότητα να έχουν την εγγύηση του ελληνικού δημοσίου και όλα τα άλλα που βάλατε εκ των υστέρων; Ποιος είναι ο λόγος που το κάνατε αυτό; Πείτε μου έστω και μία περίπτωση από το παρελθόν που έρχεται η Κυβέρνηση και διά νόμου αλλάζει τους όρους ενός διαγωνισμού εκ των υστέρων, χωρίς να κάνει τον διαγωνισμό από την αρχή. Και καθόμαστε και συζητάμε εδώ σαν τις κυρίες, λες και δεν συμβαίνει τίποτα. Δεν έχει ξαναγίνει στο Κοινοβούλιο αυτό που γίνεται σήμερα, κυρίες και κύριοι συνάδελφοι. Εγώ δεν μπαίνω σε αυτά που είπατε, ότι θα κάνετε την Ελλάδα μεγάλο διεθνές κέντρο μεταφορών. Ακούστε, κύριε συνάδελφε, μιας και είστε πολύ νεότερος εδώ. Όταν η κυβέρνηση Καραμανλή ψήφισε την «COSCO» για να πάει στο λιμάνι του Πειραιά, όσοι Βουλευτές θέλαμε να πάμε στο λιμάνι του Πειραιά δεν μπορούσαμε, γιατί τότε ο ΣΥΡΙΖΑ είχε κλείσει το λιμάνι του Πειραιά με επεισόδια. Και εδώ ο κ. Δρίτσας έκανε το «λιμάνι της Αγωνίας» για να εμποδίσει την πώληση του λιμανιού στην «COSCO». Μη λέτε τώρα σε εμάς ότι θα κάνετε την Ελλάδα κέντρο μεταφορών και ότι έχετε μεγάλο σχέδιο και όλα τα υπόλοιπα! Στη δική μας ιδεολογία - ιδιωτικοποίηση κάνετε - και στο δικό μας σχέδιο βαδίζετε. Αυτά που βρίζατε παλιά, τώρα τα γλείφετε. Αυτή είναι η διαφορά. Άντε και να τα γλείφετε, δεν πειράζει. Αυτό καλό είναι. Βάζετε μυαλό μεγαλώνοντας. Μα, να κάνετε και λαμογιές; Κύριε Υπουργέ, ρωτώ ευθέως: Για ποιο λόγο δεν κάνατε τον διαγωνισμό από την αρχή με τους νέους όρους; Ποιος ωφελείται; Θα ελέγξετε αν κάποιος από τους συνεργάτες σας τα πήρε γι' αυτό που έκανε; Δεν έχει γίνει ποτέ στη Βουλή να αλλάζουν οι όροι διαγωνισμού μετά τον διαγωνισμό! Ποτέ! Ο Σπίρτζης το κάνει αυτό με νόμο για τον λόγο που εξήγησα φυσικά. Και εσείς το ψηφίζετε. Και αυτό δεν είναι το πρώτο που κάνετε. Αυτό έρχεται μετά το αμίμητο γεγονός που πέρασε, δυστυχώς, στα ψιλά. Και να δεχθώ ότι φταίμε κι εμείς που πέρασε στα ψιλά. Καθόμαστε και ασχολούμαστε με τον κ. Ξανθό αν το φάρμακο πήγε 0,23% πάνω ή 0,23% κάτω και αν εγώ διόρισα είκοσι τρεις ή είκοσι δύο στο ΚΕΕΛΠΝΟ. Έρχεται η Ευρωπαϊκή Επιτροπή και σας κόβει την επέκταση των είκοσι ετών της παραχώρησης του «Ελευθέριος Βενιζέλος», που το είχατε υπογράψει με 450 εκατομμύρια. Και μετά την παρέμβαση της Κομισιόν, η ίδια εταιρεία για τα ίδια χρόνια παραχώρησης δίνει 700 εκατομμύρια παραπάνω. Δηλαδή, αν δεν υπήρχε η παρέμβαση της Κομισιόν, η υπογραφή που έβαλε η Κυβέρνηση Τσίπρα θα είχε οδηγήσει το ελληνικό δημόσιο στο να χάσει 700 εκατομμύρια. Και ένας από εσάς, ένας του ΣΥΡΙΖΑ - αφήστε εμάς - δεν σηκώθηκε να ρωτήσει την Κυβέρνησή του «ρε παιδιά, τι έγινε; Θα χάναμε 700 εκατομμύρια από την επέκταση του Αεροδρομίου». Κανένας σας! Ούτε που σας νοιάζει. Δεν υπάρχει κανένα πρόβλημα! Ποια ήταν η δικαιολογία; «Έκανε λάθος το ΤΑΙΠΕΔ και υπολόγισε με την επιβατική κίνηση του 2015 και δεν είχε προβλέψει την κίνηση του 2016 και του 2017 και ότι αυξήθηκε. Ένα λαθάκι έκαναν τα παιδιά από το οποίο όμως θα χάναμε 700 εκατομμύρια, αν δεν ήταν η Κομισιόν». Καλά, προφανώς και για το συγκεκριμένο που μιλάμε σήμερα θα υπάρξει παρέμβαση της Κομισιόν. Το θεωρώ αδιανόητο να περάσει αυτό. Τέτοια λαμογιά δεν έχει ξαναγίνει στην ιστορία! Πρώτα απ' όλα, οι υπόλοιποι τριάντα δύο ενδιαφερόμενοι δεν θα κάνουν φασαρία, όταν καταλάβουν ότι χαρίζονται λεφτά στον μοναδικό πλειοδότη; Του χαρίζετε λεφτά του δημοσίου! Δικά σας είναι, κύριε Υπουργέ, και τα χαρίζετε; Πού τα βρήκατε; Τα βρήκατε από τον πατέρα σας; Από τις διακόσιες τριάντα πέντε χιλιάδες τετραγωνικά έχουμε εννιακόσες εβδομήντα χιλιάδες χωρίς να πάρει το δημόσιο μισό ευρώ. Έλα Χριστέ και Παναγία! Πού να το πεις και ποιος να σε πιστέψει; Εδώ, βεβαίως, υπάρχει μιθριδατισμός. Βγαίνει ο ένας Υπουργός και λέει: «Τα παίρνει ο άλλος από τον Σόρος». Ατάραχος ο Τσίπρας. Βγαίνει ο άλλος Υπουργός και λέει: «Μόνο εγώ υπερασπίστηκα την Κυβέρνηση». Ξαναβγαίνει ο πρώτος Υπουργός και λέει στο «STAR»: «Δεν έβρισα το σύνολο της Κυβερνήσεως. Δεν είπα ότι τα παίρνει όλη η Κυβέρνηση. Είπα ότι τα παίρνει μόνο ο Κοτζιάς, διότι έκανε την εταιρεία με τις βίζες με τον Σόρος». Διαρρέει, σήμερα, ο Κοτζιάς: «Θα πάω στα δικαστήρια έναντι αυτού που λέει ότι τα έπαιρνα από τις βίζες, γιατί την εταιρεία για τις βίζες την ήξερε όλη η Κυβέρνηση». Και έρχεται ως κερασάκι στην τούρτα - αυτό είναι το κερασάκι - ο Γιάνης με ένα «ν» και λέει το αμίμητο: «Ο Σόρος πήρε τηλέφωνο τον Τσίπρα για να με βγάλει από το Υπουργικό Συμβούλιο». Βεβαίως, τώρα δεν σας νοιάζει ο Γιάνης, τώρα γελάτε με τον Γιάνη. Καλά κάνετε και γελάτε, αλλά αυτός για τον οποίο γελάτε ήταν ο Υπουργός των Οικονομικών σας που μας κατέστρεψε. Κι εσείς που γελάτε, κύριε με το μουστάκι, του δώσατε ψήφο εμπιστοσύνης. Καταλάβατε; Και του δώσατε ψήφο εμπιστοσύνης για να είναι Υπουργός Οικονομικών για να μας βάλει τα capital controls και τώρα γελάτε. Γελάτε με τον εαυτό σας, γιατί εσείς τον κάνατε Υπουργό. Αλλά, να μη γελάτε, να κλαίτε γι' αυτά που κάνατε. Συγκεφαλαιώνω: Κύριε Υπουργέ, και το λέω επισήμως ως Νέα Δημοκρατία, θα εξηγήσετε στο Σώμα με απλούς και κατανοητούς όρους για ποιον λόγο αλλάξατε τους όρους αυτού του διαγωνισμού μετά τον διαγωνισμό; Συγκεκριμένα: Για ποιους λόγους μειώσατε την προκαταβολή; Για ποιους λόγους αυξήσατε τους όρους δόμησης; Για ποιους λόγους προσθέσατε τη δυνατότητα παραγωγής ανανεώσιμων πηγών ενέργειας; Για ποιους λόγους προσθέσατε τον όρο «για τα δημοτικά τέλη»; Και όλα αυτά έγιναν μετά τον διαγωνισμό. Θα πείτε πειστικά τους λόγους στην ομιλία σας, να τους καταλάβουμε, για να πειστεί και ο κάθε κακόπιστος ότι πράγματι είχατε κάποιους καλούς λόγους. Αν δεν έχετε καλούς λόγους, μετά θα εξηγήσετε γιατί δεν κάνατε διαγωνισμό από την αρχή. Και μετά για τα περαιτέρω, θα τα ψάξουμε όλα, όταν έρθει η ώρα. Σήμερα ξύπνησα - και κλείνω με αυτό - και άκουσα ότι δήθεν θα γίνει προκαταρκτική για την υγεία για πέντε πρόσωπα. Σας λέω, λοιπόν, ότι καμμία προκαταρκτική δεν θα γίνει για την υγεία, γιατί δεν μπορεί να γίνει καμμία. Γιατί η εξεταστική επιτροπή για την υγεία ήταν ένα φιάσκο. Ψάχνατε, ψάχνατε, ψάχνατε. Δεν βρίσκατε τίποτα, την κλείσατε άρον - άρον. Δεν ερευνήσατε το φάρμακο με τα δήθεν «μεγάλα» δισεκατομμύρια και δεν θα κάνετε και προκαταρτική - και σας προκαλώ - γιατί δεν υπάρχει καμμία ποινική ευθύνη για κανέναν Υπουργό. Αντίθετα, αυτό που ψηφίζετε σήμερα, κύριε Σπίρτζη - να είμαστε συνεννοημένοι - θα ελεγχθεί μέχρι κεραίας! Ευχαριστώ πάρα πολύ.
Κι εγώ ευχαριστώ.
Κύριε Πρόεδρε, μπορώ να έχω τον λόγο;
Παρακαλώ, κύριε Υπουργέ, για παρέμβαση ή για ομιλία θέλετε να πάρετε τον λόγο;
Επί προσωπικού θέλω να πάρω τον λόγο για να εξηγήσω μερικά θέματα που είπε ο κ. Γεωργιάδης, ο οποίος θεωρώ ότι προφανώς έχει παραπληροφορηθεί από διάφορους. Κύριε Γεωργιάδη, εγώ κρατάω την ψυχραιμία μου. Δεν μου αρέσει η ένταση. Θέλω, λοιπόν, να καταθέσω, για να ενημερωθείτε και να μην είστε παραπληροφορημένος, την προκήρυξη του διαγωνισμού, η οποία έχει κατατεθεί και έχει δημοσιευθεί στην Επίσημη Εφημερίδα της Ευρωπαϊκής Επιτροπής. Δεν μπορεί να αμφισβητηθεί από κανέναν. Και θα σας παρακαλέσω πολύ, αν βρείτε άλλη προκήρυξη με 20 εκατομμύρια που λέτε εσείς ή με άλλους όρους, να έρθετε να μου τη δείξετε κι εμένα. Η προκήρυξη συγκεκριμένα αναφέρει 10.000.000 ευρώ, τουλάχιστον ενδεικτική επένδυση 200.000.000 ευρώ. Και στην παράγραφο 2.11.2 αναφέρει τους διακριτούς όρους για τους συντελεστές δόμησης, όπως και παρακάτω αναφέρει τις διακόσιες τριάντα χιλιάδες τετραγωνικά που είναι δεσμευτικά για πρώτη φορά από τις προηγούμενες διαδικασίες, που δείχνουν ότι δεν ανεβαίνουν τα τετραγωνικά. Δεν τετραπλασιάζονται, όπως πολλοί λένε. Αυτό έγινε για τις ανάγκες των σύγχρονων προδιαγραφών, προκειμένου τα έντεκα μέτρα ύψος να γίνει δεκαπέντε. Απλώς ο συντελεστής όγκου προκύπτει από ένα γινόμενο, που είναι ο συντελεστής δόμησης επί του συντελεστή που προβλέπει ο νόμος.
Οι πρόσθετες κατασκευές τι είναι;
Κύριε Μανιάτη, σας απάντησα στην επιτροπή. Δεν θέλετε να καταλάβετε. Θα πω μετά γιατί δεν θέλετε να καταλάβετε.
Τι είναι οι πρόσθετες κατασκευές;
Εγώ θα σας απαντήσω και σας απάντησα και στις επιτροπές. Δεν θέλετε. Τι να κάνουμε; Λέτε άλλα πράγματα εσείς. Εγώ μιλάω τώρα στον κ. Γεωργιάδη που τον ακούω πρώτη φορά. Σας απάντησα στην επιτροπή. Το καταθέτω, λοιπόν. Δεν υπάρχει άλλο τεύχος προκήρυξης, κύριε Γεωργιάδη, ούτε με 20 εκατομμύρια ούτε με άλλους όρους. Σας ευχαριστώ πολύ.
Κύριε Πρόεδρε, μπορώ να κάνω μια ερώτηση;
Κύριε Γεωργιάδη, δεν προβλέπεται από τον Κανονισμό. Επί προσωπικού θέλετε τον λόγο; Έχετε θέμα; Ποιο είναι το προσωπικό; Πείτε μου για να το καταλάβω.
Επειδή είπε ότι δεν το ξέρω, να κάνω μόνο μια ερώτηση για δύο δευτερόλεπτα. Για να φανεί αν δεν το ξέρω.
Δεν προβλέπεται από τον Κανονισμό.
Επειδή με προσέβαλε και είπε ότι δεν το ξέρω.
Έχετε ένα λεπτό.
Ψηφίσατε ή όχι νόμο, κύριε Σπίρτζη, που όλα τα ακίνητα της «ΓΑΙΑΟΣΕ» αυξάνουν τον συντελεστή δόμησης στο 0,6; Συμπεριλαμβάνει αυτή η αύξηση το συγκεκριμένο ακίνητο και τη συγκεκριμένο τίμημα ή όχι; Έχει, δηλαδή, δυνητικά ο επενδυτής δυνατότητα να φτάσει τις εννιακόσιες εβδομήντα χιλιάδες τετραγωνικά μέτρα ή όχι; Αυτή είναι η ερώτηση.
Δεν έχει τη δυνατότητα. Στην πρώτη φάση προβλέπονται στην περίοδο κατασκευής, την Τ1, εκατόν είκοσι χιλιάδες τετραγωνικά, στην περίοδο Τ2 άλλα εκατόν είκοσι χιλιάδες τετραγωνικά. Το σύνολο είναι διακόσιες σαράντα. Αν δείτε δε τους όρους της προκήρυξης των προηγούμενων διαγωνιστικών διαδικασιών, ήταν διακόσιες τριάντα πέντε - διακόσιες τριάντα έξι. Αυτό είναι το ένα σκέλος της ερώτησης. Το δεύτερο είναι ότι, όπως θα δείτε και στην προκήρυξη που σας κατέθεσα, προβλέπεται κατ' εξαίρεση διαδικασία - προβλεπόταν και στους προηγούμενους διαγωνισμούς που είχαν βγάλει οι προηγούμενες κυβερνήσεις - για αλλαγή των όρων δόμησης, προκειμένου να καλυφθούν αυτές οι ανάγκες. Η τροπολογία προέκυψε για δύο λόγους. Τα είπα και στις επιτροπές. Ο ένας είναι το ύψος, ο δεύτερος είναι να έχουμε ενιαίους όρους δόμησης για όλα τα εμπορευματικά κέντρα που έχει στο σχεδιασμό της η «ΓΑΙΑΟΣΕ» και ο τρίτος ήταν ο εξής: Αφού ο πρώτος διαγωνισμός του 2006, που τελείωσε το 2009, ήταν άγονος, ο δεύτερος διαγωνισμός του 2011 που, επίσης, ήταν άγονος και προβλέπονταν τα ίδια τετραγωνικά που προβλέπονται και τώρα, θα έπρεπε να αλλάξουν οι όροι δόμησης με προεδρικό διάταγμα και όχι να είναι ενιαίο για όλα τα εμπορευματικά κέντρα. Αυτό σήμαινε ότι οι υποχρεώσεις της χώρας δεν θα ήταν καλυμμένες μέχρι τον Μάρτιο του 2019. Δηλαδή, θα έπαιρναν τους όρους, όπως προβλεπόταν και στην προκήρυξη κατά παρέκκλιση, αλλά πολύ αργότερα, με αποτέλεσμα η χώρα να γυρίσει 235 εκατομμύρια πίσω στην Ευρωπαϊκή Επιτροπή, κάτι που, απ' ότι γνωρίζω, δεν θα το ήθελε καμμία πτέρυγα της Βουλής. Ευχαριστώ.
Προχωρούμε με τον κ. Μπούρα, Βουλευτή της Νέας Δημοκρατίας. Παρακαλώ, κύριε Μπούρα, έχετε τον λόγο για επτά λεπτά.
Ευχαριστώ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, το εμπορευματικό κέντρο του Θριασίου, εξαγγέλθηκε και σχεδιάστηκε από το 2004 και έκτοτε πέρασε από διαδοχικά στάδια. Σκοπός του είναι να δημιουργηθεί στη συγκεκριμένη περιοχή του Δήμου Ασπροπύργου το μεγαλύτερο εμπορευματικό κέντρο της χώρας, από τη στιγμή που το συνολικό σύμπλεγμα των εγκαταστάσεων του Θριασίου Πεδίου βρίσκεται σε μια στρατηγικής σημασίας τοποθεσία εντός Αττικής, κοντά στο λιμάνι του Πειραιά, δίπλα από το λιμάνι της Ελευσίνας, με σιδηροδρομικές και οδικές συνδέσεις. Ο εισηγητής της Νέας Δημοκρατίας, ο συνάδελφός μου, ο Κώστας ο Καραμανλής, τοποθετήθηκε αναλυτικά τόσο στην αρμόδια επιτροπή όσο και σήμερα εδώ στην Ολομέλεια, για τις λεπτομέρειες της συγκεκριμένης σύμβασης και τις θέσεις της Νέας Δημοκρατίας που πάντα είναι υπέρ των στρατηγικών επενδύσεων, αλλά με πρόταγμα το δημόσιο συμφέρον και την προστασία του περιβάλλοντος και εξήγησε τόσο στην επιτροπή αναλυτικότερα, αλλά και σήμερα επιγραμματικότερα, γιατί καταψηφίζουμε τη συγκεκριμένα σύμβαση, την οποία θεωρούμε σκανδαλώδη. Συγκεκριμένα, η Κυβέρνηση προχωρά σε αλλαγή των αρχικών όρων της σύμβασης υπέρ του παραχωρησιούχου μετά την προκήρυξη με συγκεκριμένους όρους. Η συνολική δυνατότητα δόμησης υπερτετραπλασιάστηκε, ο παραχωρησιούχος απαλλάσεται από τα δημοτικά τέλη, υφιστάμενα και μελλοντικά, ενώ τίθεται ένα σοβαρότατο θέμα αντισυνταγματικότητας του νόμου που θα κυρώσει τη σύμβαση. Κατά τη διάρκεια της περιόδου παραχώρησης - εξήντα έτη - δε θα πρέπει να επέλθει καμμία απολύτως τροποποίηση της ελληνικής νομοθεσίας κ.λπ.. Κυρίες και κύριοι συνάδελφοι, θέλω ιδιαίτερα να σταθώ εγώ ως Βουλευτής της Περιφέρειας Αττικής, και ιδιαίτερα τώρα που χωρίστηκαν οι περιφέρειες της Δυτικής Αττικής, στα τοπικά θέματα, τα οποία δημιουργούνται αυτήν τη στιγμή στο Θριάσιο Πεδίο, όπου φιλοξενείται το 40% της βαριάς εθνικής βιομηχανίας, όπου υπάρχει ο μεγάλος χώρος υγειονομικής ταφής απορριμμάτων, όπου εκεί δραστηριοποιούνται σημαντικές παραγωγικές επιχειρήσεις για το καλό της ελληνικής οικονομίας και κοινωνίας και όπου, εν πάση περιπτώσει, - διαχρονικά το έλεγα και το λέω - δυστυχώς, αντιμετωπιζόταν - και τονίζω το διαχρονικά για να μην παρεξηγηθώ - ως η πίσω αυλή της Αθήνας. Και ενώ, κύριε Υπουργέ, με την υπογραφή της σύμβασης και τη δημιουργία του εμπορευματικού σταθμού έπρεπε να έχουν ολοκληρωθεί τα αναγκαία, σημαντικά έργα υποδομής, όπως τα περιέγραψε μάλιστα αναλυτικά στην επιτροπή ο Δήμαρχος Ασπροπύργου κ. Μελετίου, έρχεστε επιπλέον με αυτή τη σύμβαση και απαλλάσσετε τον παραχωρησιούχο ακόμη και από τα δημοτικά τέλη, υφιστάμενα και μελλοντικά. Απεναντίας, θα έπρεπε - σας το έχω πει πολλές φορές και κατ' ιδίαν - για αυτόν τον πολύπαθο δήμο και αυτή την πολύπαθη περιοχή, η οποία πράγματι φιλοξενεί - για να μην πω «ανέχεται» - όλες αυτές τις βαριές δραστηριότητες, όχι μόνο τα δημοτικά τέλη να διατηρούνται, αλλά να προβλεφθούν και αντισταθμιστικά οφέλη. Και επειδή μπορεί να μην το ξέρετε - αλλά εγώ το ξέρω, γιατί υπηρετώ την περιοχή πολλά χρόνια, ιδιαίτερα τη δυτική Αττική - σας λέω ότι από την επιβάρυνση του μόνου Χώρου Υγειονομικής Ταφής Απορριμμάτων προβλέπονται για τους γειτονικούς δήμους - και για τον Δήμο Ασπροπύργου - λόγω της κυκλοφορίας βαρέων οχημάτων, λόγω της ρύπανσης και τα λοιπά, αντισταθμιστικά οφέλη. Θέλω ειλικρινά να μεταφέρω την αγωνία αυτών των πολιτών, καταθέτοντας μάλιστα το με αριθμό 471 ψήφισμα του Δημοτικού Συμβουλίου μια μέρα πριν να αρχίσουμε τη συζήτηση στην επιτροπή, προκειμένου να προβλέψετε τουλάχιστον, ή να δεσμευθείτε για αντισταθμιστικά οφέλη. [[Στο σημείο αυτό ο Βουλευτής κ. Αθανάσιος Μπούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και προχωράω. Και με την υπογραφή της σύμβασης για τη δημιουργία εμπορευματικού σταθμού έπρεπε να έχουν ολοκληρωθεί - πάω στο δεύτερο θέμα, σας τα είπε και ο δήμαρχος στην επιτροπή - σημαντικά έργα υποδομής. Αυτές οι υποδομές θα στηρίξουν τη λειτουργία αυτού του κέντρου, αλλά θα επιβαρύνουν σημαντικά αυτόν τον δήμο. Διότι ο δήμος δεν έχει τη δυνατότητα να συντηρεί δρόμους. Και θέλω να σας παρακαλέσω να πάμε και μαζί οποιαδήποτε ώρα της ημέρας και σήμερα ακόμα, μετά από τη συνεδρίαση, για να δείτε τη Λεωφόρο Δημοκρατίας - είναι η κεντρική λεωφόρος του Ασπροπύργου - από όπου δεν μπορείτε να περάσετε. Οι κάτοικοι της περιοχήςκαι οι επαγγελματίες διαμαρτύρονται, διότι όλα τα βαρέα οχήματα - πολλώ δε μάλλον όταν θα λειτουργήσει το εμπορευματικό κέντρο - περνούν μέσα από την καρδιά της πόλης, από τις κεντρικές αρτηρίες, ούτε καν από τις περιφερειακές. Πρέπει, λοιπόν, να προβλέψετε την κατασκευή, αλλά και την ολοκλήρωση σημαντικών έργων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ποια είναι αυτά τα έργα, κύριε Υπουργέ, για να τα ακούσουν και οι συνάδελφοι; Όσοι πάνε προς την Κόρινθο κάθε μέρα βλέπουν δυο τρύπες εδώ και πολλά χρόνια εγκαταλελειμμένες στον κόμβο του Σκαραμαγκά. Και λέω, λοιπόν, πρώτον - σας το είπε και ο δήμαρχος - ότι πρέπει να γίνει διευθέτηση του ρέματος Αγίου Ιωάννου. Πρέπει να ολοκληρωθεί. Έχουν γίνει κάποια έργα, αλλά πρέπει να ολοκληρωθούν. Δεύτερον, πρέπει να ολοκληρωθεί ο κόμβος σύνδεσης της Περιφερειακής Αιγάλεω. Είναι το πίσω μέρος του Αιγάλεω, που έρχεται πάνω από την Αττική Οδό, αλλά στον Σκαραμαγκά είναι τυφλό, εκεί που βλέπετε εγκαταλελειμμένες εδώ και πολλά χρόνια δύο σήραγγες. Τρίτον, δύο κάθετοι άξονες σύνδεσης της νέας εθνικής οδού Αθηνών - Κορίνθου με τη λεωφόρο ΝΑΤΟ ή λεωφόρο Ειρήνης. Τέταρτον, ο κόμβος 3 της Αττικής Οδού, προκειμένου να ολοκληρωθούν οι παράδρομοι της Αττικής Οδού, γιατί καταλαβαίνετε, κύριε Υπουργέ, ότι όλα αυτά τα οχήματα δεν μπορεί να μην έχουν τη λειτουργία τους έξω από την πόλη. Η ολοκλήρωση αυτών των έργων προκύπτει από την αναγκαιότητα να αποσυμφορηθεί η πόλη του Ασπροπύργου από τη διέλευση βαρέων οχημάτων, που και το περιβάλλον μολύνουν και τους δρόμους καταστρέφουν και δεν βοηθούν στην επιχειρηματικότητα, ενώ ο Δήμος Ασπροπύργου αδυνατεί, λόγω των πενιχρών εσόδων του, να συντηρεί συνεχώς - μιλάμε για καθημερινή συντήρηση - αυτό το οδικό δίκτυο. Κυρίες και κύριοι συνάδελφοι, αφού δηλώσω και εγώ ότι εμείς καταψηφίζουμε αυτήν τη σύμβαση, για τους λόγους που εκτέθηκαν αναλυτικά από τον εισηγητή μας, αλλά και από άλλους εξαιρετικούς συναδέλφους της Νέας Δημοκρατίας, θα ήθελα να δείτε και δύο έγγραφα για όλα αυτά τα παράπλευρα έργα που είπα. Το ένα έγγραφο είναι από το 2016 και το άλλο από το 2017 του δημάρχου Ασπροπύργου που σας ενημέρωνε για την αναγκαιότητα αυτών των έργων. Τα καταθέτω για τα Πρακτικά. [[Στο σημείο αυτό ο Βουλευτής κ. Αθανάσιος Μπούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ πολύ.
Και εγώ ευχαριστώ. Τον λόγο έχει η κ. Βούλτεψη, Βουλευτής της Νέας Δημοκρατίας.
Ευχαριστώ, κύριε Πρόεδρε. Σε αυτήν τη χώρα και σε αυτήν την Αίθουσα δεν θα χρειαστεί να κουραστεί κανείς πολύ για να φανταστεί τι θα γινόταν αν κυβέρνηση της Νέας Δημοκρατίας είχε φέρει μία τέτοια σύμβαση στο Κοινοβούλιο. Όλοι θυμόμαστε τι ακριβώς λέγατε εκείνο τον καιρό, κύριε Υπουργέ, εσείς, ο Αρχηγός σας, για ξεπουλήματα, για επενδυτές, που δεν είναι επενδυτές, αλλά είναι πειρατές, οι οποίοι τώρα ξανάγιναν επενδυτές. Και τώρα, όμως, εδώ που μιλάμε, λέτε ότι θα κάνετε συνταγματική αναθεώρηση και θα κατοχυρώσετε τον δημόσιο χαρακτήρα του νερού και του ηλεκτρικού στο Σύνταγμα, ενώ όλα αυτά τα έχετε βάλει στο υπερταμείο και είναι ανώνυμες εταιρείες. Επίσης, όταν σας ρωτάμε ποιες είναι οι επενδύσεις που φέρατε στη χώρα αυτά τα χρόνια, ο κ. Τσίπρας απαντά για την επένδυση της «DEUTSCHE TELECOM» για την ανάπτυξη τεχνικού δικτύου οπτικών ινών και κάτι άλλα, με δημιουργία fund, της τάξης των 400 εκατομμυρίων. Συγγνώμη, αλλά εάν ο ΟΤΕ δεν επενδύσει στις οπτικές ίνες, τι θα κάνει; Θα πουλάει τσίχλες; Αυτό, λοιπόν, δεν είναι επένδυση. Είναι υποχρέωση του ΟΤΕ να προχωράει, αλλιώς δεν θα έχει τι να πουλήσει. Λέτε ότι επί των ημερών σας ανέβηκαν οι επενδύσεις. Μα τις παραλάβατε στα 3,6 δισεκατομμύρια, το 2015 τις πήγατε στο 1,9 δισεκατομμύρια και τώρα πρέπει να σας βαράμε παλαμάκια, γιατί ξαναπήγαν στα 3,6 δισεκατομμύρια, ενώ έχετε χάσει όλο το 2015 από πλευράς επενδύσεων. Θα ήθελα να μου πείτε κάποια στιγμή για ποιες ακριβώς επενδύσεις μιλάτε, με νούμερα και αριθμούς, όχι με το παράδειγμα της «DEUTSCHE TELECOM» στον ΟΤΕ, γιατί είναι υποχρέωση του ΟΤΕ να επενδύει στην ίδια του τη δουλειά για να πουλάει. Εμείς, επί κυβέρνησης Σαμαρά, που όλη μέρα υβρίζεται, είχαμε συγκεκριμένες επενδύσεις. Στο 1,5 δισεκατομμύριο ήταν ο ΤΑΡ, ως άμεση ξένη επένδυση. Έχετε κανένα τέτοιο νούμερο να αναφέρετε; Ο ΟΤΕ είχε ήδη πραγματοποιήσει 2 δισεκατομμύρια επενδύσεις, αλλά το θεωρούσαν φυσιολογικό, για να πουλάει τα προϊόντα του. Μόνο με την Κίνα, έχουν υπογραφεί επί κυβέρνησης Σαμαρά δεκαεννέα ελληνοκινεζικές συμφωνίες χρηματοδότησης ελληνικών επιχειρήσεων ύψους 6,5 περίπου δισεκατομμυρίων. Δεν μπορώ να καταλάβω πώς τα σβήνετε όλα αυτά και παρουσιάζετε μετά μια εικονική πραγματικότητα, ενώ έχετε ένα θηριώδες εμπορικό έλλειμμα, είστε εκτός αγορών, έχετε έναν τεράστιο εισαγόμενο πληθωρισμό, οι τράπεζες έζησαν τέσσερα κραχ σε έναν μήνα και στις ίδιες τις επενδύσεις, σύμφωνα με στοιχεία της ΕΛΣΤΑΤ, είχαμε μείωση 10,3% το πρώτο τρίμηνο και 5,4% το δεύτερο τρίμηνο. Το οικονομικό κλίμα πέφτει. Χάσαμε τέσσερις μονάδες τον Σεπτέμβριο. Η οικονομική ελευθερία είναι σε επίπεδο Βενεζουέλας. Η ανταγωνιστικότητα είναι τέσσερις θέσεις κάτω και η επιχειρηματικότητα σε επίπεδο Μογγολίας. Ειλικρινά, δεν μπορώ να καταλάβω πώς είναι δυνατόν, επειδή επαναλαμβάνετε - όπως συμβαίνει στην προπαγάνδα - την ίδια φράση «η οικονομία πάει καλά», να το πιστεύετε κιόλας και να θέλετε να μας κάνετε να πιστέψουμε ότι η οικονομία πάει καλά. Έχω την αίσθηση επίσης - για να μπω σε ένα άλλο θέμα - ότι την οικονομία τη θυμάστε μόνο όταν πρόκειται να υποχωρήσετε στα εθνικά θέματα. Μόνο τότε μας λέτε, ας πούμε στο θέμα της Συμφωνίας των Πρεσπών να παραχωρήσουμε γλώσσα, ταυτότητα, πρόσβαση στη θάλασσα, αυτοπροσδιορισμό γιατί, λέει, πρέπει να έχουμε καλές οικονομικές σχέσεις με τους Σκοπιανούς, τις οποίες είχαμε έτσι και αλλιώς. Γιατί πώς αλλιώς θα ζούσαν, αν δεν είχαν καλές σχέσεις με την Ελλάδα και με το ισχύον καθεστώς; Δεν το κατάλαβα αυτό. Λύσατε όλα τα θέματα της οικονομίας και των επενδύσεων με όλες τις μεγάλες και ισχυρές χώρες και τώρα το θέμα σας είναι να τα δώσουμε όλα αυτά, προκειμένου να έχουμε κάτι το οποίο έχουμε υποχρεωτικά; Τα ίδια κάνετε τώρα και με το αλβανικό θέμα: Μην πούμε κάτι, γιατί θα χαλάσουμε τις σχέσεις τις οποίες έχουμε. Έχετε αφήσει απροστάτευτη την ελληνική εθνική μειονότητα, αδιαφορείτε για τα δεινά της όλα αυτά τα χρόνια, για να μην χαλάσετε το κέφι του συντρόφου σας του Ράμα, δύο χρόνια τώρα - και το ξέρετε καλά - επικρατεί καθεστώς απόλυτης τρομοκρατίας στην περιοχή που ζει η ελληνική εθνική μειονότητα. Κάνετε ότι δεν βλέπετε και δεν ακούτε και ο κ. Τσίπρας, ο οποίος όλη την ημέρα κάνει τον Ταλεϊράνδο και τηλεφωνιέται με αρχηγούς κρατών και πηγαίνει στο Μόσταρ και μιλάει με τους Βαλκάνιους ηγέτες, δεν έχει σηκώσει το τηλέφωνο να κάνει το απλό, αυτό που γινόταν πάντα και το έκαναν όλοι οι πρωθυπουργοί μας και έχω γι' αυτό προσωπική γνώση, γιατί η ιστορία με τη Χιμάρα έχει ξεκινήσει από εκείνα τα χρόνια. Σήκωνε το τηλέφωνο ο Σαμαράς - έχω προσωπική γνώση - και έλεγε στον Ράμα: «Πρόσεξε, γιατί τη μειονότητά μας θα την προστατεύσουμε, είναι αναγνωρισμένη και να θυμάσαι ότι ο δρόμος σου προς την Ευρωπαϊκή Ένωση περνάει από την προστασία των ανθρωπίνων δικαιωμάτων της ελληνικής εθνικής μειονότητας». Δεν μπορεί τώρα να έχουν ξεσαλώσει όλοι και να μην υπάρχει πλέον καθόλου αυτή η προστασία και να φοβάται ο κόσμος να μιλήσει, ακόμη και στην Ελλάδα, γιατί ξέρει ότι έχει τους γονείς του στην περιοχή και ξέρει τι γίνεται. Πού είναι ο κ. Τσίπρας που όλη μέρα τηλεφωνιέται με τον κ. Ζάεφ ως Πρωθυπουργός και Υπουργός Εξωτερικών μαζί; Δεν το αντιλαμβάνομαι. Και αν για τις δήθεν επενδύσεις σκοπεύετε να παραιτηθείτε όλων των εθνικών μας δικαίων, σίγουρα είναι βέβαιο ότι θα μετατρέψετε αυτούς που κάποτε αποκαλούσατε πειρατές σε επενδυτές. Η πραγματικότητα όμως θα σας διαψεύδει πάντα. Ευχαριστώ, κύριε Πρόεδρε.
Και εμείς ευχαριστούμε, κυρία Βούλτεψη. Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεοχαρόπουλος.
Θα ήθελα να υποστηρίξω την τροπολογία, κύριε Πρόεδρε. Μήπως να προηγηθώ;
Βεβαίως, κύριε Υπουργέ. Ορίστε, έχετε τον λόγο, για να υποστηρίξετε τη σχετική τροπολογία, που φέρνετε στο νομοσχέδιο.
Ευχαριστώ πολύ, κύριε Πρόεδρε. Είναι η τροπολογία με γενικό αριθμό 1791 και ειδικό 41, η οποία αφορά την υγειονομική πτυχή της διαχείρισης του προσφυγικού. Την είχαμε περίπου προαναγγείλει και προχθές σε μια επίκαιρη επερώτηση που έγινε από τη Νέα Δημοκρατία. Τι κάνει αυτή η τροπολογία; Πρώτον, παρατείνει την ισχύουσα σύμβαση που αφορά ένα χρηματοδοτούμενο πρόγραμμα από ένα ευρωπαϊκό ταμείο, το Πρόγραμμα «PHILOS», το οποίο υλοποιεί το ΚΕΕΛΠΝΟ, ένα πρόγραμμα, το οποίο διασφαλίζει την κάλυψη από επαγγελματίες υγείας όλων των κατηγοριών και όλων των ειδικοτήτων και στα κέντρα πρώτης υποδοχής και στα camps και στις όμορες δημόσιες δομές. Παρατείνουμε λοιπόν, για ένα τρίμηνο περίπου τη διαδικασία, μέχρις ότου ολοκληρωθεί η προκήρυξη, που είναι σε εξέλιξη. Νομίζω ότι έληξε αυτές τις μέρες η προθεσμία υποβολής αιτήσεων. Είναι μία προκήρυξη, η οποία θα χρηματοδοτηθεί από ένα νέο πρόγραμμα, το που αυτή τη φορά είναι μέσα από το νέο Πρόγραμμα Δημοσίων Επενδύσεων. Είναι συγχρηματοδοτούμενο, αλλά είναι από το εθνικό Πρόγραμμα Δημοσίων Επενδύσεων. Είναι ένα φιλόδοξο πρόγραμμα. Περιλαμβάνει περίπου χίλια πεντακόσια άτομα, γιατρούς, νοσηλευτές, άλλους επαγγελματίες υγείας, διασώστες ΕΚΑΒ, ψυχολόγους, μαίες, διαπολιτισμικούς μεσολαβητές, διοικητικό προσωπικό, ανθρώπους που έχουν σχέση με την επιδημιολογία και την επιτήρηση των λοιμώξεων, κ.λπ.. Νομίζω ότι είναι ένα πολύ φιλόδοξο πρόγραμμα, το οποίο με ασφάλεια, πραγματικά, μπορεί να αναβαθμίσει την κρατική παρουσία, την κρατική μέριμνα για τη φροντίδα αυτών των πληθυσμών, να συμβάλει στην ποιοτικότερη κάλυψη των υγειονομικών τους αναγκών από τη μια και από την άλλη να ενισχύσει παρεμβάσεις πρόληψης και προστασίας της δημόσιας υγείας, κάτι που αφορά και τους τοπικούς πληθυσμούς, τις τοπικές κοινωνίες. Όμως, επειδή η εμπειρία από τα προηγούμενα δύο πολύ επιτυχημένα προγράμματα, τα οποία υλοποιήσαμε, είναι ότι είχαμε μία δυσκολία προσέλκυσης κυρίως γιατρών, κρίναμε απαραίτητο να δώσουμε μ' αυτήν την τροπολογία ορισμένα κίνητρα προσέλκυσης, τα οποία είναι μισθολογικά, αλλά και βαθμολογικής, επιστημονικής και υπηρεσιακής εξέλιξης. Τι κάνουμε, λοιπόν; Πρώτον, δίνουμε τη δυνατότητα στους γιατρούς που θα υπηρετήσουν στα κέντρα υποδοχής και ταυτοποίησης και στα camps, δηλαδή στις δομές ανοικτής φιλοξενίας, να έχουν ουσιαστικά διπλάσιο μισθό από τον προβλεπόμενο. Αυτοί οι γιατροί είναι γιατροί πλήρους, αλλά όχι αποκλειστικής απασχόλησης και αμείβονται με τις αποδοχές του αγροτικού γιατρού. Διπλασιάζουμε, λοιπόν, τον μισθό τους. Θεωρώ ότι αυτό είναι ένα σημαντικό κίνητρο. Επιπλέον, στα νησιά του Αιγαίου και στον Έβρο, δηλαδή σε περιοχές που είναι σε καθεστώς «αγόνου Α΄ περιοχής», προστίθενται και επιπλέον 400 ευρώ, που είναι το επίδομα της αγόνου περιοχής, το οποίο ισχύει για όλους τους υπόλοιπους υπηρετούντες αγροτικούς γιατρούς. Αυτό είναι το ένα κίνητρο. Το δεύτερο κίνητρο αφορά στους γιατρούς, που θα υπηρετήσουν σε δομές του ΕΣΥ. Αυτή η προκήρυξη αφορά, για να καταλάβετε, περίπου εκατό γιατρούς. Υπάρχουν κι άλλοι διακόσιοι γιατροί, που θα υπηρετήσουν σε δομές του Εθνικού Συστήματος Υγείας, δηλαδή σε νοσοκομεία ή κέντρα υγείας, τα οποία είναι πλησίον των ΚΥΤ ή των amps. Και σ' αυτούς προσαυξάνεται επιπλέον η αμοιβή με το επίδομα νοσοκομειακής απασχόλησης, το οποίο παίρνουν και οι υπόλοιποι γιατροί του ΕΣΥ, που είναι 350 ευρώ μεικτά. Αυτό είναι ένα επιπλέον κίνητρο επίσης γι' αυτούς. Το τρίτο κίνητρο είναι ότι όσοι υπηρετήσουν σε αυτό το πρόγραμμα και δεν έχουν εκπληρώσει την υπηρεσία υπαίθρου, αυτό θα λογίζεται ως εκπλήρωση της υπηρεσίας υπαίθρου. Δηλαδή, αν κάποιος δεν έχει κάνει το αγροτικό του και υπηρετήσει σ' αυτό το πρόγραμμα, που κανονικά είναι δεκαοκτώ μήνες, ουσιαστικά απαλλάσσεται από τη θητεία του ως αγροτικός γιατρός. Επίσης, δύο άλλα στοιχεία, που αφορούν την προϋπηρεσία είναι τα εξής: Για τους ειδικευμένους γιατρούς, που θα υπηρετήσουν σ' αυτό το πρόγραμμα η προϋπηρεσία τους αυτή - δηλαδή, αυτοί οι δεκαοκτώ μήνες - θα λογίζεται ως προϋπηρεσία ΕΣΥ. Αυτό αφορά και το υπόλοιπο προσωπικό. Η προϋπηρεσία του λοιπού, πλην ιατρών, προσωπικού επίσης θα λογίζεται ως προϋπηρεσία στον δημόσιο τομέα. Είναι ένα bonus, δηλαδή, προϋπηρεσίας, όχι μόνο για τους γιατρούς, αλλά και για τους υπόλοιπους επαγγελματίες υγείας. Κατά την άποψή μας, μ' αυτήν την παρέμβαση ελπίζουμε ότι θα έχουμε την πληρέστερη δυνατή ανταπόκριση στις θέσεις, τις οποίες έχουμε προδιαγράψει. Είναι ένα πρόγραμμα προϋπολογισμού ύψους 50 εκατομμυρίων ευρώ σε βάθος δεκαοκτώ μηνών, συν έξι μηνών, καθώς συνήθως δίνεται μια παράταση, δηλαδή περίπου σε ένα βάθος διετίας. Νομίζω ότι πραγματικά, μας διασφαλίζει συνθήκες πολύ καλής υγειονομικής οργάνωσης και παρουσίας και στους χώρους, που διαβιούν οι πρόσφυγες αυτή την περίοδο στη χώρα μας. Άρα, δίνει και ένα αίσθημα υγειονομικής ασφάλειας και στους ίδιους τους προσφυγικούς πληθυσμούς, αλλά και στους κατοίκους των τοπικών κοινωνιών. Νομίζω, λοιπόν, ότι είναι μια παρέμβαση, που επενδύει και προστατεύει τη δημόσια υγεία. Και σαφώς, είναι στην πολιτική κατεύθυνση μιας υγείας, η οποία είναι ανοιχτή και προσβάσιμη σε όλους στα πλαίσια της πολιτικής της καθολικής κάλυψης. Και νομίζω ότι πραγματικά, είναι αυτό που χρειάζεται σήμερα για την αξιοπρεπή φροντίδα των ανθρώπων, που ζουν στη χώρα μας ανεξάρτητα από την εργασία τους, την ασφάλιση, το εισόδημά τους, την καταγωγή τους, την εθνικότητά τους ή την κατοχή, εν πάση περιπτώσει, νομιμοποιητικών εγγράφων.
Κύριε Πρόεδρε, θα ήθελα να ζητήσω ορισμένες διευκρινίσεις επί της τροπολογίας.
Με συγχωρείτε, έχει ζητήσει τον λόγο ο κ. Θεοχαρόπουλος. Θα σας δώσω μετά τον λόγο.
Ναι, όμως, η τροπολογία, κύριε Πρόεδρε, τώρα παρουσιάστηκε. Θα ζητήσουμε μετά τις διευκρινίσεις;
Κύριε Θεοχαρόπουλε, αν και πάλι αφήσετε τη σειρά σας, εγώ δεν έχω αντίρρηση.
Ένα λεπτό θα χρειαστώ.
Εντάξει, κύριε Πρόεδρε, υπέρ του διαλόγου.
Κύριε Μπουκώρο, έχετε τον λόγο για ένα λεπτό.
Ευχαριστώ, κύριε Πρόεδρε. Κύριε Υπουργέ, εξαγγείλατε ότι διπλασιάζετε τους μισθούς του ιατρικού προσωπικού που θα υπηρετήσουν στα Κέντρα Προσφύγων. Και είπατε ότι θα βελτιώσετε τους υγειονομικούς όρους. Γνωρίζετε, όμως, καλύτερα από όλους μας ότι η βελτίωση των όρων ζωής των ανθρώπων, που διαμένουν εκεί είναι ζήτημα, κυρίως, υποδομών. Και οι υποδομές σε ορισμένα από αυτά τα Κέντρα είναι ανύπαρκτες. Πέραν τούτου, ο υπερπληθυσμός των προσφύγων είναι η κύρια αιτία,, η οποία έχει δημιουργήσει εικόνες τύπου Μόριας και Σάμου, εικόνες ντροπής, δηλαδή, όχι για την Ελλάδα μόνο, αλλά για την Ευρώπη ολόκληρη. Εσείς πιστεύετε ότι ο διπλασιασμός του μισθού των υγειονομικών θα λύσει το πρόβλημα; Θα ήθελα, επίσης, να μας δώσετε ορισμένες διευκρινίσεις για τις προσλήψεις στις δομές υγείας στα νοσοκομεία, που θα θεωρηθούν υπηρεσία υπαίθρου. Αν συνυπολογιστεί και το γεγονός ότι πολλοί οπλίτες υπηρετούν σε απομακρυσμένα νησιά, προκειμένου να καλύψουν τις πράγματι μεγάλες ανάγκες, μήπως αλλάζει σε μεγάλο βαθμό το καθεστώς της υπηρεσίας υπαίθρου των γιατρών; Μήπως έχουμε οριστική μεταβολή με τον διαγωνισμό, με την απόφαση για τους οπλίτες και όλα αυτά; Κι αυτό, εν πάση περιπτώσει, υπακούει στους κανόνες ίσης αντιμετώπισης των συναδέλφων σας γιατρών, ιδιαίτερα στο ξεκίνημα της καριέρας τους; Ευχαριστώ.
Κύριε Υπουργέ, θέλετε να απαντήσετε;
Ναι, κύριε Πρόεδρε. Δύο λεπτά νομίζω ότι φτάνουν.
Έχετε τον λόγο.
Ευχαριστώ, κύριε Πρόεδρε. Πρώτον, προχθές κάναμε μια αναλυτική συζήτηση τεσσάρων ωρών. Επερωτών κόμμα ήταν η Νέα Δημοκρατία. Νομίζω ότι απαντήσαμε απολύτως λεπτομερώς στις αιτιάσεις και συμφωνήσαμε ότι το κρίσιμο ζήτημα είναι όντως η βελτίωση των συνθηκών διαβίωσης αυτών των ανθρώπων: των συνθηκών σίτισης, στέγασης, ατομικής υγιεινής, κλπ. Αυτό είναι το έδαφος που δεν επιτρέπει τη διακινδύνευση σε θέματα δημόσιας υγείας και προσωπικής υγείας αυτών των ανθρώπων. Άρα, προφανώς αυτός είναι ο στόχος: η μείωση της υπερσυσσώρευσης του υπερπληθυσμού σε camp τα οποία προφανώς έχουν πολύ μικρότερη χωρητικότητα, η γρήγορη διεκπεραίωση της διαδικασίας της ευαλωτότητας, η αξιοποίηση, τέλος πάντων, των ευκαιριών που δίνει η γνωστή Συμφωνία Ευρωπαϊκής Ένωσης και Τουρκίας, έτσι ώστε αυτοί οι άνθρωποι να μετακινούνται στην ενδοχώρα.
Δεν υλοποιείται, κύριε Υπουργέ, η Συμφωνία ούτε στο ένα τοις χιλίοις.
Αφήστε με να απαντήσω. Μην ξανακάνουμε τώρα την ίδια συζήτηση. Στην πραγματικότητα - και το έχουμε εξηγήσει πάρα πολλές φορές - δεν επιτρέψαμε, ακριβώς επειδή υπήρξαν αυτές οι παρεμβάσεις αυτά τα τρία χρόνια, το προσφυγικό να γίνει πρόβλημα δημόσιας υγείας και διότι υπήρχε ένας μηχανισμός, υπήρχε σχέδιο, υπήρχε παρέμβαση πρόληψης, αποτροπής διασποράς λοιμώξεων όποτε εμφανίστηκαν. Παρ' όλα αυτά, θεωρούμε ότι είναι απαραίτητο να υπάρχουν στάνταρντς ασφαλείας υψηλού επιπέδου και για να έχουμε καλή φροντίδα των συγκεκριμένων ανθρώπων που έχουν μια μεγαλύτερη ευαλωτότητα λόγω της ταλαιπωρίας τους κλπ - το καταλαβαίνουμε όλοι αυτό - και που έχουν και επιπλέον ανάγκες. Έχουμε τώρα γυναίκες, οι οποίες γεννούν συνεχώς, έχουμε βρέφη, μικρά παιδιά, έχουμε ηλικιωμένους, έχουμε αναπήρους, έχουμε προβλήματα με ψυχική υγεία. Έχουμε, δηλαδή, μια μεγάλη γκάμα αναγκών που πρέπει να καλυφθούν. Και δεν είναι μόνο η επείγουσα πρωτοβάθμια ή πρωτόλεια υγειονομική φροντίδα. Επειδή έχουμε, λοιπόν, όλα αυτά, θέλουμε να οργανώσουμε ένα σύστημα το οποίο πραγματικά να έχει μια ασφάλεια ότι αυτές οι ανάγκες μπορούν να καλυφθούν από το κράτος. Επικουρικά, όποτε είναι απαραίτητο, υπάρχει και μια συνέργεια με αξιόπιστες μη κυβερνητικές οργανώσεις. Άρα, αναβαθμίζουμε την κρατική εξουσία και την κρατική παρουσία, αναλαμβάνει η πολιτεία την ευθύνη της διαχείρισης των προβλημάτων υγείας αυτών των ανθρώπων και για να έχουμε προσέγγιση, γιατί είχαμε φτάσει πριν από λίγο καιρό να έχουν μείνει μόνο είκοσι έξι γιατροί σε όλα τα κέντρα υποδοχής - ταυτοποίησης και στα camps σε όλη τη χώρα, αυτό δημιουργούσε προβλήματα και γι' αυτό ζητήσαμε τη συνδρομή από τον Στρατό. Έστειλε ο Στρατός δώδεκα στελέχη των Ενόπλων Δυνάμεων, υγειονομικούς, για να βοηθήσουν. Αυτό καθυστέρησε τη διαδικασία διακρίβωσης ευαλωτότητας, δημιουργούσε δυσκολίες κλπ. Θέλουμε να δώσουμε, λοιπόν, επιπλέον κίνητρα για να αρθεί και η τελευταία…
Δώστε και για τα νησιά μας όμως που έχουν μείνει γυμνά από γιατρούς, κύριε Υπουργέ.
Αφήστε τα, κύριε Μπουκώρο, ακούστε τώρα.
Δώστε στα νησιά μας την …
Σας παρακαλώ, μην κάνετε διάλογο.
Εξήγησα ότι θα βάλουμε εξακόσιους. Και εάν το πρόγραμμα υλοποιηθεί στο σύνολό του, θα πάνε εξακόσιοι άνθρωποι στα κέντρα υποδοχής - ταυτοποίησης, γιατροί και υπόλοιπο προσωπικό, και οκτακόσιοι άνθρωποι στα νησιά, στα κέντρα υγείας και στα νοσοκομεία τους. Αυτό το έχουμε κάνει από το 2015 και έτσι κρατήσαμε το σύστημα υγείας όρθιο σε μια πολύ δύσκολη περίοδο, όταν πέρασαν πάνω από ένα εκατομμύριο άνθρωποι χωρίς να ανοίξει μύτη από άποψη υγειονομικής σκοπιάς. Αυτό είναι η ουσία της παρέμβασης αυτής. Το ενισχύουμε τώρα με επιπλέον κίνητρα για να είμαστε σίγουροι ότι θα μπορέσουμε πραγματικά να προσελκύσουμε νέους, κατά τεκμήριο, γιατρούς, που σήμερα, αντί να πηγαίνουν στο εξωτερικό και να μεταναστεύουν, να έχουν την δυνατότητα αξιοπρεπούς άσκησης του επαγγέλματος μέσα στη χώρα και μάλιστα καλύπτοντας μια τόσο ζωτική και ευαίσθητη κοινωνική ανάγκη.
Κύριε Θεοχαρόπουλε, ελπίζω να μην παραχωρήσετε ξανά τη θέση σας και να μιλήσετε. Τον λόγο έχει ο κ. Θεοχαρόπουλος.
Σας ευχαριστώ πολύ, κύριε Πρόεδρε. Επ' ευκαιρία της παρουσίασης της τροπολογίας, θα ξεκινήσω από αυτή την τροπολογία, κύριε Ξανθέ, και θα πάω μετά στο κύριο μέρος του νομοσχεδίου. Είναι σωστή η τροπολογία. Εγώ θα σας έκανα την κριτική μόνο για ποιον λόγο έχουν καθυστερήσει. Δεν θα σας έλεγα αυτό, το οποίο ακούστηκε ως κριτική. Μπορώ να σας κάνω κριτική στην Κυβέρνηση για πάρα πολλά, για το προσφυγικό, για τις καθυστερήσεις, για την κατάσταση που πρόκειται για ανθρωπιστική κρίση, η κριτική είναι για την Ευρώπη, είναι για την χώρα μας, είναι πολύ μεγάλο το ζήτημα. Ήμουν στη Χίο τις προηγούμενες ημέρες στο hot spot και οι άνθρωποι μου εκεί εξηγούσαν πού καθυστερεί η διαδικασία αυτή τη στιγμή. Εκεί στη Χίο δεν καθυστερούσε η διαδικασία ασύλου, καθυστερούσε η διαδικασία ευαλωτότητας, γιατί υπήρχε πρόβλημα με τους γιατρούς. Το διαπίστωσα! Όταν είδα την τροπολογία σήμερα, είπα: «Προχθές το είδαμε, γιατί δεν έχει έρθει τόσον καιρό;». Δηλαδή, είναι αντίθετη η κριτική και πέραν των όποιων κυβερνητικών στοχεύσεων οι προτεινόμενες διατάξεις είναι αναγκαίες. Δεν θα μπορούσαμε, λοιπόν, εμείς στη Δημοκρατική Συμπαράταξη, να είμαστε αντίθετοι σε ρυθμίσεις που αποσκοπούν στη διαχείριση μεταναστευτικής και προσφυγικής κρίσης, αντιμετωπίζοντας θέματα που σχετίζονται με το προσωπικό σε περιοχές που πλήττονται. Μειωμένο ενδιαφέρον από γιατρούς; Ναι, πολλές φορές. Μειωμένο ενδιαφέρον από οδοντιάτρους, να εργαστούν σε αυτές; Απουσία κινήτρων; Υπάρχουν όλα αυτά. Και σε αυτά πρέπει να επέμβουμε για να μην υπάρχει καθυστέρηση, διότι οι συνθήκες είναι τραγικές. Όποιοι δεν τις έχουν δει από κοντά, δεν μπορούν να τις διανοηθούν. Πρόκειται περί μιας ανθρωπιστικής κρίσης και σε επίπεδο Ευρώπης, η Ευρώπη νομίζει ότι πετάει το πρόβλημα στις χώρες του Νότου και η Ελλάδα νομίζει ότι πετάει το πρόβλημα στα νησιά. Δεν λύνεται το προσφυγικό με αυτόν τον τρόπο, χρειάζονται - δεν είναι η ώρα τώρα να το συζητήσουμε αυτό αναλυτικά - συγκεκριμένες δράσεις. Περνάω σε μια άλλη τροπολογία, με την ευκαιρία που ξεκίνησα με τις τροπολογίες, για να κλείσω, επειδή αναφερθήκατε μόλις, τώρα, κύριε Υπουργέ. Θα αναφερθώ σε μια τροπολογία τώρα που μας έχει έρθει του Υπουργείου Οικονομικών. Γίνεται μια ολόκληρη τροπολογία, για να μειώσει τον αριθμό των μελών της Επιτροπής για την Εκτέλεση Προσωρινών ή Μόνιμων Έργων επί Αιγιαλού και Παραλίας, κρίσιμο θέμα δηλαδή, και τον μειώνει τον αριθμό των μελών της Επιτροπής, βγάζοντας μόνο τον εκπρόσωπο του Τεχνικού Επιμελητηρίου από την εν λόγω Επιτροπή. Προσπάθησα να καταλάβω, είδα το έγγραφο. Πραγματικά, είναι αδιανόητο αυτό που συμβαίνει. Στην αιτιολογική έκθεση αναφέρεται ότι «η μείωση των μελών της Επιτροπής καθιστά τη συγκρότησή της απλούστερη και τις συνεδριάσεις της πιο ευέλικτες», η μείωση δηλαδή κατά ένα άτομο, ουσιαστικά να βγάλει τον Εκπρόσωπο του Τεχνικού Επιμελητηρίου, «συμβάλει δε στην επιτάχυνση των αδειών αδειοδότησης των έργων». Δηλαδή το ένα μέλος του Τεχνικού Επιμελητηρίου, αυτός καθυστερούσε. Και ο Υπουργός, ο κ. Σπίρτζης, είναι μηχανικός και ο Πρωθυπουργός της χώρας είναι μηχανικός! Ο Πρόεδρος δε του Τεχνικού Επιμελητηρίου έστειλε επιστολή στον Πρωθυπουργό, όπου αναφέρει ότι «ο λόγος εκδίωξης του εκπροσώπου του ΤΕΕ είναι η απλοποίηση της λειτουργίας της εννεαμελούς επιτροπής, από την οποία καταργείται μόνο ο εκπρόσωπός του και παραμένουν όλοι οι υπηρεσιακοί παράγοντες», τονίζοντας χαρακτηριστικά ότι πρόκειται καταφανώς για αστείες δικαιολογίες. Έχει να απαντήσει κάτι η Κυβέρνηση γι' αυτήν την τροπολογία; Βεβαίως, έχουμε και μια ακόμη τροπολογία του Υπουργείου Οικονομικών, όπου επιτέλους βλέπουμε ότι ενδιαφέρεστε για το θέμα του Ελληνικού. Εδώ και τέσσερα χρόνια η επένδυση είναι μπλοκαρισμένη και τώρα έρχεται στο τέλος μια τροπολογία που επιταχύνει τα έργα στο Ελληνικό. Μετά από σχεδόν τέσσερα χρόνια διακυβέρνησης, με μπλοκαρισμένη την επένδυση, θυμηθήκατε να φέρετε απλοποιήσεις, για να προχωρήσουν οι οικοδομικές εργασίες. Αυτές οι τροπολογίες δείχνουν τις αντιφάσεις και τα αδιέξοδα της σημερινής κυβερνητικής πολιτικής. Κυρίες και κύριοι Βουλευτές, συζητούμε σήμερα το νομοσχέδιο που αφορά τη δημιουργία του Θριάσιου Εμπορευματικού Κέντρου, μιας επένδυσης στρατηγικής σημασίας που έχει ως στόχο να καταστήσει τη χώρα διαμετακομιστικό κέντρο και να αναδείξει τη στρατηγική της θέση σε ευρωπαϊκές διεθνείς μεταφορές. Παρά το γεγονός ότι δεν αμφισβητείται η ωφελιμότητα, χρησιμότητα και χρηστικότητα του έργου, και σε αυτήν την περίπτωση διαπιστώνουμε ότι υπάρχουν πολλές γκρίζες ζώνες. Έρχεται τώρα, τον Οκτώβριο - μπορούσε να έχει έρθει νωρίτερα, δεν μπαίνω σε αυτήν την διαδικασία - , είναι αμφίβολο όμως αν θα ξεκινήσουν οι εργασίες μέχρι το τέλος του έτους, καθώς υπάρχουν ακόμη στάδια που πρέπει να ολοκληρωθούν, όπως έγκριση από την Ευρωπαϊκή Επιτροπή τυχόν ύπαρξης κρατικών ενισχύσεων - θα επανέλθω σε αυτό - , υπογραφή απευθείας σύμβασης μεταξύ του κυρίου του έργου. Είπατε ότι εσείς προχωράτε ένα έργο που για δεκαετίες δεν γινόταν. Πρώτα απ' όλα, εσείς λέγατε ότι ήρθατε για να τα αλλάξετε όλα και να τα κάνετε καλύτερα. Δεν βλέπω να γίνεται αυτό και σε αυτήν την περίπτωση. Και νομίζω ότι έχει αναλυθεί από προηγούμενους ομιλητές για ποιον λόγο δεν γίνεται. Σε αυτό το έργο προφανώς και θα χρειαστούν πρόσθετες επενδύσεις, οι οποίες, απ' ό,τι καταλαβαίνουμε, θα καλυφθούν με ΣΔΙΤ. Για εμάς δεν υπάρχει τίποτα το κακό στην περίπτωση των ΣΔΙΤ, αλλά δεν μπορεί να μην θυμηθεί κανείς ότι η εμμονή σας στον κρατισμό τα παλαιότερα χρόνια σάς κράτησε δέσμιους και σας κατέστησε επί χρόνια σφοδρούς πολέμιους απέναντι στις συμπράξεις δημόσιου και ιδιωτικού τομέα, τις περίφημες ΣΔΙΤ. Τις πολεμήσατε με λύσσα ως Αντιπολίτευση και τις μπλοκάρατε επί δυόμισι σχεδόν χρόνια ως Κυβέρνηση. Έχω εδώ αυτά που λέγατε ως Αντιπολίτευση. Δεν χρειάζεται να πω. Αν χρειαστεί θα σας τα καταθέσω στα Πρακτικά, γιατί πραγματικά είναι φανερή η μετάλλαξη στην αντίθεση αυτών που λέγατε και αυτών που πράττετε σήμερα. Εκκινώντας από τέτοιες αντιλήψεις, λοιπόν, έπρεπε να φθάσει ο Σεπτέμβριος του 2017 για να εγκριθούν από την Κυβέρνησή σας τότε οι πρώτες ΣΔΙΤ για την κατασκευή σχολικών μονάδων στα Χανιά, προώθηση - παραχώρηση ιαματικών λουτρών στη Νίσυρο. Έρχομαι στο συγκεκριμένο νομοσχέδιο. Οι γκρίζες ζώνες του έχουν ήδη αναλυθεί από πολλούς συναδέλφους. Θα ήθελα για την οικονομία της συζήτησης να σταθώ σε κάποια ιδιαίτερα σημεία. Είναι γνωστό ότι η Δυτική Αττική και η Δυτική Αθήνα είναι υποβαθμισμένες περιοχές, με μεγάλη ανεργία. Ακόμη και όταν γίνονται επενδύσεις στην περιοχή, δεν διασφαλίζεται η εργασία της τοπικής κοινωνίας. Κύριε Υπουργέ, είπατε προφανώς και πρέπει να παρακαλέσω τη ΓΑΙΑΟΣΕ να έρθει σε μια συνεννόηση με τον παραχωρησιούχο για να προτιμηθούν οι άνθρωποι που είναι στην περιοχή οι εργαζόμενοι. Μα, δεν είναι θέμα παράκλησης. Είναι απαίτηση και υποχρέωση προς την τοπική κοινωνία και θα έπρεπε οι ίδιοι εσείς να το είχατε διασφαλίσει σε αυτά που υπογράφατε. Ας δούμε τώρα το θέμα των πρόσθετων εργασιών, των πρόσθετων κατασκευών. Άκουσα την απάντηση σας, κύριε Σπίρτζη, ότι δεν έχει αλλάξει τίποτα, αλλά ουσιαστικά δεν αναφερθήκατε στα άρθρα για τις πρόσθετες κατασκευές. Δεν δώσατε μια απάντηση για όλα αυτά τα άρθρα, τις δυνατότητες δηλαδή χρήσης και πώλησης ηλεκτρικής ενέργειας από ΑΠΕ. Προφανώς και είναι προς όφελος του περιβάλλοντος, δεν είναι όμως το ίδιο εμφανές για το δημόσιο συμφέρον. Γιατί το ελληνικό δημόσιο παίρνει 2,5% του τζίρου του παραχωρησιούχου; Εξειδικεύεται σε κάποιο σημείο της σύμβασης αυτό; Ότι δηλαδή το 2,5% είναι επί του συνολικού τζίρου του κέντρου από όλες του τις δραστηριότητες; Αναφερθήκατε προηγουμένως, όταν σας είπαμε ότι έπεσε στο μισό το τίμημα, λέγοντας «Μα, ο διαγωνισμός μιλά για δέκα εκατομμύρια ευρώ». Η απόφαση του Διοικητικού Συμβουλίου που αποφάσισε την προκήρυξη μιλάει για 20 εκατομμύρια ευρώ, αλλά αυτό το αποκρύπτετε κατά τη διαδικασία της απάντησης, δηλαδή για ποιον λόγο στην ουσία μειώνεται στο μισό το τίμημα από την απόφαση του Διοικητικού Συμβουλίου που αποφάσισε την προκήρυξη μέχρι τη σημερινή σύμβαση που έρχεται για υπογραφή. Και ξέρετε, αυτό που σας έδειξε ο αγορητής της Δημοκρατικής Συμπαράταξης, ότι δεν αναρτήθηκε στη Διαύγεια - έκανε ενάμιση χρόνο στην ουσία για να ανάρτηση στη Διαύγεια - , είναι ή δεν είναι παράνομο; Πρέπει να αναρτώνται αμέσως στη Διαύγεια οι αποφάσεις ή όχι; Απαντήσατε ότι δεν είχε προσωπικό να το αναρτήσει. Σας αποδείξαμε ότι οι αναρτήσεις εκείνη την περίοδο ήταν δεκάδες. Έχετε να πείτε κάτι για όλα αυτά, συγκεκριμένα να δώσετε απαντήσεις ή γενικά και αόριστα θα κατηγορείτε την Αντιπολίτευση, χωρίς να απαντάτε στα συγκεκριμένα στοιχεία; Πέρα από αυτό, όμως, το Κέντρο δεν θα βρίσκεται στην Έρημο της Αριζόνα, αλλά θα είναι ενταγμένο μέσα σε ένα - έστω άναρχα - δομημένο σύνολο, που σημαίνει ότι θα όφειλε να πληρώνει έστω ένα πάγιο τέλος και όχι να απαλλάσσεται πλήρως λόγω χρήσης ιδίων πηγών ενέργειας. Το ίδιο ισχύει για τα στερεά και για τα υγρά απόβλητα, που όχι μόνο δεν προβλέπεται κάτι τέτοιο, αλλά δεν υπάρχει καν πρόβλεψη έστω για κάποια οφέλη. Σε ένα πρόσφατο νομοσχέδιο, αυτό των υδατοδρομίων, είδαμε ότι τα έσοδα από τα παράβολα θα πηγαίνουν στο Υπουργείο σας και εσείς θα αποφασίζετε και πάλι ποιο μέρος τους θα πηγαίνει στους δήμους, στερώντας τους έσοδα και αυτονομία. Τώρα πάλι βλέπουμε νέα στέρηση εσόδων για τους δήμους. Κατά τα άλλα, ενόψει των αυτοδιοικητικών εκλογών κόπτεστε για χειραφετημένη αυτοδιοίκηση με δικούς της πόρους και αρμοδιότητες. Έχετε ξεχάσει την αυτοδιοίκηση. Και μια που έχουμε τη Συνταγματική Αναθεώρηση και μιλάμε για την αυτοδιοίκηση, θα υπάρξει εκεί καμιά συζήτηση για τη μεταφορά των πόρων και για όλα αυτά που έχει γίνει προεργασία τα προηγούμενα χρόνια, για το πώς μπορούμε και συνταγματικά να κατοχυρώσουμε την ανεξαρτησία της αυτοδιοίκησης; Μια άλλη απορία είναι η εξής: Το επόμενο βήμα μετά την ψήφιση του νομοσχεδίου από τη Βουλή είναι η έγκριση από την Ευρωπαϊκή Επιτροπή τυχόν κρατικών ενισχύσεων. Είπατε, κύριε Υπουργέ, ότι η εγγύηση που οφείλει να έχει και το Κοινοβούλιο και η όποια κυβέρνηση είναι και τα ευρωπαϊκά όργανα και ότι αν θα μπει θέμα κρατικών ενισχύσεων, προφανώς θα διορθωθεί η σύμβαση. Στη, δε, έκθεση του Γενικού Λογιστηρίου του Κράτους γίνεται αναφορά σε ενδεχόμενη δαπάνη του κρατικού προϋπολογισμού σε περίπτωση κατάπτωσης των εγγυήσεων υπέρ του κυρίου του έργου, στο πλαίσιο εφαρμογής της συναφθείσας σύμβασης. Δηλαδή, το θεωρείτε πιθανό με βάση τα όσα λέτε εσείς. Για ποιον λόγο να μην έχει προβλεφθεί και προληφθεί; Συμβάλλει ένα τέτοιο ενδεχόμενο στην αξιοπιστία της χώρας; Οι ιδεολογικές εμμονές ως αντιπολίτευση συνέχισαν να σας συνοδεύουν και τώρα μέχρι το τέλος, σχεδόν, της θητείας σας και αυτό έχει ως αποτέλεσμα τεράστιες καθυστερήσεις στην κατανόηση του τρόπου που λειτουργεί ο σύγχρονος κόσμος και σε στοιχειώδεις μεταρρυθμίσεις που προωθούν την ανάπτυξη. Στην προσπάθειά σας να κερδίσετε κάποιον από τον χαμένο χρόνο γίνεστε σήμερα βασιλικότεροι του βασιλέως. Η χώρα δεν έχει την πολυτέλεια του χρόνου, αλλά δεν την έχει κανένας την πολυτέλεια - ούτε εσείς - στην Κυβέρνησή σας. Πριν κλείσω, να αναφερθώ σε δύο ακόμη θέματα που αφορούν τον κύριο Υπουργό. Είχαμε εδώ πρόσφατα μια πολύ έντονη συζήτηση για τον τρόπο που χειρίζεται στη Θεσσαλονίκη ορισμένα ζητήματα σε σχέση με τις μεταφορές. Αντί να απαντήσει, κατηγορούσε την Αντιπολίτευση ότι δεν γνωρίζει, με αποτέλεσμα τις επόμενες μέρες να δημιουργηθεί μια μεγάλη αναστάτωση. Διαβάζω τώρα στα δημοσιεύματα ότι πήγε ο Υπουργός ενώπιον στελεχών της Διοίκησης της ΣΤΑΣΥ και συνδικαλιστών και ανέφερε πως κάνει προσπάθειες προκειμένου ο έλεγχος των συγκοινωνιών να περάσει ξανά στο Υπουργείο του, δηλαδή πέρασε τις μετοχές των εταιρειών αστικών συγκοινωνιών ΟΑΣΑ, ΟΣΥ, ΣΤΑΣΥ από τις αρχές του έτους στην ΕΕΣΥΠ, στο λεγόμενο Υπερταμείο και σήμερα πηγαίνουν οι συνδικαλιστές και τους λέει ότι αυτό που έκανε ο ίδιος πριν από λίγους μήνες προσπαθεί - κάνει τώρα τον μάγκα - να το πάρει πίσω. Τι μέγιστη υποκρισία είναι αυτή; Τι μέγιστη υποκρισία! Κλείνοντας, θα αναφερθώ σε κάτι τελευταίο που αποδεικνύει την υποκρισία της Κυβέρνησής σας. Απαντήσατε σε μια ερώτηση - για τη συζήτηση αυτή εδώ στη Βουλή - στις επιτροπές που σας έκανε μια δημοσιογράφος, κύριε Υπουργέ, για το θέμα της κριτικής που σας άσκησε ο ειδικός αγορητής της Δημοκρατικής Συμπαράταξης, σε σχέση με τα συγκεκριμένα στοιχεία που σας ζητούμε και στα οποία δεν έχετε δώσει απάντηση. Ένα από αυτά - όπως σας είπα προηγουμένως - είναι για ποιόν λόγο μειώθηκε στο μισό το τίμημα σε σχέση με την απόφαση του Διοικητικού Συμβουλίου στη σημερινή σύμβαση. Δεν έχετε απαντήσει. Σε σχέση με την κριτική που σας κάναμε, απάντησε ο Υπουργός ότι έχουμε συνολική αντίθεση μεταξύ προόδου και συντήρησης, Δεξιάς και Αριστεράς, προοδευτικών δυνάμεων και νεοφιλελευθερισμού. Απάντησε δηλαδή, μη κοιτώντας στον καθρέφτη της Κυβέρνησης. Συγκυβερνάτε με τους ΑΝΕΛ, με ένα κόμμα με εθνικολαϊκιστικές για εμάς θέσεις. Μετά το πρόσφατο Υπουργικό Συμβούλιο, ο κ. Σπίρτζης είπε δημοσίως ότι δεν άκουσε τι είπε ο κ. Καμμένος στον κ. Κοτζιά. Κι αυτές οι απαντήσεις θεωρούνται απαντήσεις που μπορούν να πείσουν την κοινωνία σήμερα για την ανάγκη πραγματικά προοδευτικών πολιτικών που χρειαζόμαστε για να μπορέσουμε να υπερβούμε την κρίση. Στην ίδια απάντηση ο κ. Σπίρτζης λέει χαρακτηριστικά ότι «βεβαίως η συγκυβέρνηση ΣΥΡΙΖΑ - ΑΝΕΛ θα μείνει για να υλοποιήσει τους σκοπούς που συμφωνήθηκαν, η συμμαχία με τις προοδευτικές δυνάμεις όμως ήταν στρατηγική μας επιλογή». Κοιτάξτε. Έχει και η κοροϊδία το όριό της. Δεν μπορεί να θέλετε τη συγκυβέρνηση ΣΥΡΙΖΑ - ΑΝΕΛ, την εθνικολαϊκιστική αυτή σύμπραξη, η οποία σας δημιουργεί συνεχώς αδιέξοδα, στα ανθρώπινα δικαιώματα, στα εθνικά θέματα, σε όλα τα ζητήματα και ταυτοχρόνως να μιλάτε για έναν στρατηγικό στόχο, τον οποίον την ίδια στιγμή υπονομεύετε. Δεν γίνεται να τα έχετε όλα.
Ευχαριστώ. Ο Βουλευτής του Νομού Άρτας της Νέας Δημοκρατίας κ. Γεώργιος Στύλιος ζητεί άδεια ολιγοήμερης απουσίας στο εξωτερικό από 1/11/2018 έως 4/11/2018. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθητές και μαθήτριες και δυο συνοδοί εκπαιδευτικοί από το Δημοτικό Σχολείο Παραλίου Άστρους Κυνουρίας. Η Βουλή σάς καλωσορίζει. [[Χειροκροτήματα απ΄ όλες τις πτέρυγες της Βουλής]] Προχωρούμε με τον κ. Γεωργαντά, Βουλευτή της Νέας Δημοκρατίας. Κύριε Γεωργαντά, έχετε τον λόγο για επτά λεπτά.
Ευχαριστώ πολύ, κύριε Πρόεδρε. Δεν θα κάνω χρήση όλου του χρόνου μου, γιατί θα αναφερθώ μόνο στη συγκεκριμένη τροπολογία του Υπουργού Υγείας. Θέλω να τον ευχαριστήσω που παρέμεινε στην Αίθουσα για να με ακούσει. Αυτά πάνω στα οποία θα τοποθετηθώ, κύριε Υπουργέ, νομίζω ότι δεν περιποιούν τιμή σε κανέναν. Έχουμε για μία ακόμα φορά μια τροπολογία, η οποία έρχεται να παρατείνει συμβάσεις έργου. Αυτή η Κυβέρνηση συνολικά νομίζω ότι είναι πρωταθλήτρια πραγματικά στις παρεμβάσεις της σε σχέση με τους συμβασιούχους όπου νομοθετεί είτε κατ' εξαίρεση κάθε γενικής και ειδικής διάταξης, είτε με παρατάσεις οι οποίες είναι αντίθετες στον νόμο. Εδώ, όμως, έχετε ξεπεράσει εαυτόν. Και θα πω τι εννοώ. Στην αιτιολογική έκθεση η παράταση με αυτόν τον τρόπο, με την νομοθετική δηλαδή παρέμβασή σας, αιτιολογείται με την κάλυψη επειγουσών και απρόβλεπτων αναγκών. Μα, πότε αυτές οι επείγουσες και απρόβλεπτες ανάγκες σε ένα προσφυγικό, το οποίο πλέον όλοι ξέρουμε ότι έχει ισορροπήσει στη χώρα, όταν ξέρουμε ποιες είναι οι ανάγκες, όταν ξέρουμε ποιες είναι οι υποχρεώσεις μας έναντι αυτών των ανθρώπων, επιτέλους θα περάσει σε ένα άλλο στάδιο; Η Νέα Δημοκρατία το 2015, κατανοώντας απόλυτα το απρόβλεπτο και το υπέρμετρο μέγεθος που υπήρξε στη χώρα μας σε σχέση με τις προσφυγικές και μεταναστευτικές ροές, υπερψήφισε όποια νομοθετική πρωτοβουλία ήρθε προκειμένου να διευκολύνει το έργο της ελληνικής πολιτείας απέναντι σ' αυτούς τους ανθρώπους. Υπερψηφίσαμε και τις απευθείας αναθέσεις για εκείνο το διάστημα που έπρεπε να γίνουν και κάθε άλλη τροπολογία την οποία φέρατε εδώ. Αυτό το έτος 2015. Οι προσφυγικές και μεταναστευτικές ροές ήταν ένα εκατομμύριο. Αυτό τελείωσε. Εδώ και δυο χρόνια τουλάχιστον πρακτικά και ουσιαστικά έχει επέλθει μια ομαλότητα σε όλη αυτή τη διαδικασία. Αυτήν την ομαλότητα γιατί δεν μπορεί να τη διαχειριστεί το κράτος, γιατί δεν μπορεί να τη διαχειριστεί η Κυβέρνηση; Το αποτέλεσμα είναι να ερχόμαστε συνέχεια κατ' εξαίρεση να νομοθετείτε, να δημιουργούνται σκιές, να δημιουργούνται κατηγορίες για τη χώρα μας και όλα αυτά χωρίς να προσφέρονται οι υπηρεσίες που πρέπει να προσφέρονται στα κέντρα φιλοξενίας αυτών των ανθρώπων. Και έρχεστε τώρα και υποχρεώνεστε να κάνετε το εξής παράδοξο: Δίνετε δεύτερο μισθό στους γιατρούς, τους δίνετε όλα αυτά τα προνόμια. Ξέρετε γιατί τους τα δίνετε; Ξέρετε γιατί πραγματικά δεν πηγαίνουν; Γιατί αισθάνονται ανασφαλείς. Γιατί το περιβάλλον μέσα στα κέντρα αυτά είναι επικίνδυνο. Δεν θέλουν να πάνε και για να μπορέσετε να τους πείσετε να πάνε, δίνετε όλες αυτές τις παροχές, αλλά αυτό από μόνο του είναι ομολογία της αποτυχίας σας στην πολιτική για τους πρόσφυγες, για τους μετανάστες, την οποία έπρεπε να έχετε ασκήσει. Έληξε το πρόγραμμα τον Αύγουστο. Δίνετε μια παράταση δύο μηνών και λήγει 19 Οκτωβρίου, δηλαδή έχει λήξει. Έρχεστε τώρα, αναδρομικά, δίνετε παράταση τριών μηνών, πάλι, χωρίς ΠΥΣ - που σημαίνει, κύριοι συνάδελφοι, χωρίς Πράξη Υπουργικού Συμβουλίου - χωρίς έγκριση, χωρίς ουσιαστική καταγραφή αυτών των προσληφθέντων στους πίνακες και στα νούμερα των προσληφθέντων, που πρέπει να γίνει - και αυτό είναι μια μεγάλη κουβέντα και θα τη δούμε στο εγγύς μέλλον - και δημιουργείτε μια νέα γενιά, ουσιαστικά, συμβασιούχων με την επιδίωξη - έτσι όπως το κάνετε - να τους δημιουργήσετε την προσδοκία μονιμοποίησης. Εγώ δεν μπορώ να πω κάτι άλλο. Δηλαδή πριν δυο μήνες δεν ξέρατε ότι θα έρθει αυτό το πρόβλημά σας τρεις μήνες μετά ή μάλλον το κάνατε γιατί περιμένετε το «PHILOS ΙΙ», έτσι ώστε να μπουν αυτοί εκ νέου στις νέες συμβάσεις και μετά να μιλάμε πλέον για τριάντα τόσους μήνες συνεχούς παροχής υπηρεσίας μέσω συμβάσεων έργου και μετά να έχουμε τις προϋποθέσεις για μονιμοποίηση; Η ελληνική κοινωνία θέλει να γυρίσει σελίδα σε όλα όσα έχουν να κάνουν με αυτές τις θολές διαδικασίες στις συμβάσεις έργου, στις συμβάσεις εργασίας, στην παροχή υπηρεσίας προς το δημόσιο. Πρέπει να συμβάλλετε σε αυτό και εσείς. Δεν μπορεί να ερχόμαστε κάθε μήνα ή δύο μήνες και να μιλάμε για επείγουσες περιπτώσεις στα κέντρα φιλοξενίας. Ποιες είναι οι επείγουσες περιπτώσεις; Η ανικανότητά σας να τα στελεχώσετε όλα αυτά τα κέντρα με μόνιμο προσωπικό; Ή μήπως η ανικανότητά σας να προβλέψετε τις ανάγκες και μέσα από νόμιμες διαδικασίες, τις προβλεπόμενες, να μπορέσετε να προσλάβετε νέο προσωπικό γι' αυτές τις θέσεις; Νομίζω ότι όλο αυτό προσβάλλει και αποδεικνύει και την αποτυχία σας συνολικά στο έργο που πρέπει να γίνει. Δεν μπορεί να γίνει αποδεκτή από τη Νέα Δημοκρατία μια τέτοια τακτική, την οποία - υπενθυμίζω πάλι - τη στηρίξαμε το 2015 κατανοώντας τις εξαιρετικές περιπτώσεις, αλλά πλέον θα είμαστε όχι μόνο αρνητικοί στην υπερψήφιση, αλλά θα διερευνήσουμε και τις συνθήκες και τις παραβάσεις του νόμου και τις διαδικασίες και τις φωτογραφικές προκηρύξεις και ό,τι άλλο κρατάει σε ομηρία κάποιους ανθρώπους, ό,τι άλλο στοχεύει στις ψεύτικες προσδοκίες σε αυτούς και ό,τι άλλο επιδιώκετε για να μπορέσετε να δημιουργήσετε μέσα στη δημόσια διοίκηση ένα κομματικό κράτος. Είναι ντροπή μετά από τέσσερα χρόνια δικιάς σας διακυβέρνησης, μετά από τρία χρόνια τουλάχιστον που το προσφυγικό έχει έρθει σε μια ισορροπία να έρχονται ακόμη και τώρα νομοθετικές σας πρωτοβουλίες για το προσφυγικό και το μεταναστευτικό με τον χαρακτήρα «για κάλυψη επείγουσων και αναγκαίων συνθηκών». Ευχαριστώ πολύ, κύριοι συνάδελφοι.
Κι εγώ ευχαριστώ. Τον λόγο έχει τώρα ο Υπουργός Υγείας κ. Ανδρέας Ξανθός.
Ευχαριστώ. [[Χειροκροτήματα από την πτέρυγα της Νέας Δημοκρατίας]] Νομίζω ότι χρειάζεται μια σύντομη απάντηση. Αγαπητέ συνάδελφε, νομίζω ότι με την τοποθέτησή σας επιβεβαιώνετε αυτό το οποίο είπαμε από προχθές στην επίκαιρη επερώτηση για το προσφυγικό την οποία κάνατε, ότι το ενδιαφέρον σας για τις ανάγκες των προσφύγων και γι' αυτό που λέτε εικόνες ντροπής για τη χώρα κ.λπ., είναι απολύτως υποκριτικό. Απολύτως υποκριτικό. Δεν σας ενδιαφέρουν ούτε οι συνθήκες διαβίωσης των προσφύγων ούτε η υγειονομική τους φροντίδα. Αυτό που σας ενδιαφέρει είναι να αλιεύσετε στα θολά νερά της ακροδεξιάς στην Ελλάδα. «Ψηφαλάκια» της ακροδεξιάς θέλετε να πάρετε με αυτήν τη ρητορική, η οποία, πραγματικά, δεν αντιστοιχεί στην πραγματικότητα και προσβάλλει τη νοημοσύνη μας. Υπάρχει Πράξη Υπουργικού Συμβουλίου.
Ξέρετε ότι έχει πάρει παράταση.
Υπάρχει Πράξη Υπουργικού Συμβουλίου. Σας παρακαλώ πάρα πολύ!
Μα, άμα λέτε ψέματα…
Στις 6 Σεπτεμβρίου του 2018. Υπάρχει Κοινή Υπουργική Απόφαση, αριθμός φύλλου 3877. Εδώ, λοιπόν, έχουμε ένα νέο πρόγραμμα. Έληξε το προηγούμενο. Δεν προλάβαμε να γίνει μετάπτωση στο συγχρηματοδοτούμενο από το εθνικό ΠΔΕ, γι' αυτόν τον λόγο δώσαμε τις παρατάσεις, για να μην αφήσουμε και να μην υπάρξει κενό στη φροντίδα αυτών των ανθρώπων και άρα και στην προστασία της δημόσιας υγείας. Έχουμε, λοιπόν, ένα νέο πρόγραμμα με απολύτως διαφανείς και αξιοκρατικές διαδικασίες. Έχουμε υλοποιήσει δύο προγράμματα και δεν τόλμησε κανείς να πει κουβέντα και έχουμε θετικές αξιολογήσεις από την Κομισιόν και για τα δύο, ποσοστό απορροφητικότητας 98%. Είναι υποδειγματική η υγειονομική φροντίδα που έχει παράσχει η χώρα μας αυτά τα τρία χρόνια και αυτό αναγνωρίζεται και από τον Παγκόσμιο Οργανισμό Υγείας και από τον Διεθνή Οργανισμό Μετανάστευσης και υπάρχουν εκθέσεις εξαιρετικές και επαινετικές. Τώρα, λοιπόν, πάμε σε ένα νέο, προφανώς πιο μακροπρόθεσμης παρέμβασης, πρόγραμμα δεκαοκτώ μηνών, που συνήθως επεκτείνεται στους είκοσι τέσσερις μήνες, με μια λογική επαρκούς κάλυψης αυτών των αναγκών μέσα από την κρατική μέριμνα για να μην έχουμε ανάγκη τη συνδρομή ούτε των Ενόπλων Δυνάμεων, που όποτε χρειάστηκε την είχαμε, ούτε των Μη Κυβερνητικών Οργανώσεων, που επίσης υπάρχουν αρκετές αξιόπιστες με τις οποίες συνεργαζόμαστε. Όσο είναι δυνατόν να καλυφθούν, λοιπόν, οι ανάγκες μέσα από την κρατική παρέμβαση. Αυτό πάμε να κάνουμε. Δεν ισχύει ότι έχουμε μονίμως ένα πληθυσμό στη χώρα ο οποίος είναι σταθερός και ελεγχόμενος. Έχουμε συνεχώς και κατά περιόδους αύξουσες ροές - το ξέρετε πάρα πολύ καλά - και από τα νησιά, αλλά και από τον Έβρο. Στους πρώτους μήνες του 2018 έχουν περάσει, περίπου, δεκατρείς χιλιάδες πρόσφυγες από τον Έβρο και έχουν ενσωματωθεί σε διάφορα camps και δομές φιλοξενίας κυρίως στη βόρεια Ελλάδα. Άρα έχουμε μια μεταβαλλόμενη ανάγκη η οποία απαιτεί εγρήγορση, παράταση προγραμμάτων που ήδη λειτουργούν και επ' ουδενί δεν μπορούμε να θέσουμε σε διακινδύνευση τη συνέχεια της φροντίδας και πληρέστερη κάλυψη, πάντα με έναν διαγωνισμό με όρους και κριτήρια ΑΣΕΠ. Το ΑΣΕΠ έχει εγκρίνει μέχρι τελευταίας κεραίας τους όρους της προκήρυξης. Υπάρχει απόλυτη διαφάνεια. Υπάρχει έλεγχος από ορκωτούς λογιστές στα δύο προηγούμενα προγράμματα. Θα έχουμε την έκθεση τους σύντομα και είμαι σίγουρος ότι δεν θα υπάρξει η παραμικρή κριτική για μη καλή διαχείριση. Για πρώτη φορά θα έλεγα στην ιστορία του το ΚΕΕΛΠΝΟ διαχειρίζεται ένα τόσο σημαντικά ευαίσθητο και υγειονομικά ευαίσθητο θέμα με όρους διαφάνειας και χρηστής διοίκησης.
Κύριε Πρόεδρε, θα ήθελα σας παρακαλώ τον λόγο για δέκα δευτερόλεπτα για κάτι ανακριβές που ακούστηκε. Δεν το συνηθίζω, το ξέρετε.
Ορίστε, κύριε Γεωργαντά.
Στη σελίδα 2, παράγραφος 3 της τροπολογίας, η οποία έχει κατατεθεί, διαβάζω: «με την παράγραφο 1 παρατείνονται αυτοδίκαια χωρίς να απαιτείται έκδοση οποιασδήποτε περαιτέρω διοικητικής πράξης συμπεριλαμβανομένης και της έκδοσης πράξης Υπουργικού Συμβουλίου». Εξαιρούνται και από την έκδοση πράξης Υπουργικού Συμβουλίου. Αυτό διαβάζω εγώ στην τροπολογία. Δεν είπα κάτι αναληθές.
Συγγνώμη, κύριε Πρόεδρε, να το ξαναεξηγήσω.
Ορίστε, κύριε Υπουργέ.
Συγχρηματοδοτούμενο πρόγραμμα είναι, κύριε συνάδελφε.
Δεν είναι το ίδιο.
Είναι συγχρηματοδοτούμενο, βεβαίως. Απλώς είναι...
Ξέρετε ότι λέει για…
Ακούστε, σας παρακαλώ πάρα πολύ.
Το 1,9 εκατομμύρια από ποιον δόθηκε;
Έχετε δίκιο. Το 1,9 επιβαρύνει τον προϋπολογισμό του ΚΕΕΛΠΝΟ.
Και το 3,2 το τώρα.
Ποιο;
Τώρα πόσο θα στοιχίσει η τρίμηνη παράταση; Και αυτό από δικά μας λεφτά είναι.
Ακούστε τώρα. Αυτά είναι. Το 1,9 εκατομμύρια είναι η τρίμηνη παράταση.
Ήταν το δίμηνο.
Το 1,9 είναι η τρίμηνη παράταση. Τα άλλα είναι 50 εκατομμύρια ευρωπαϊκοί πόροι, που διαχειρίζονται με φορέα διαχείρισης το ΚΕΕΛΠΝΟ…
Αυτό είναι το «PHILOS ΙΙ», δεν μας ενδιαφέρει το «PHILOS ΙΙ».
Παρακαλώ πολύ, κύριε Γεωργαντά.
Σας παρακαλώ πάρα πολύ! Κριτική περί αδιαφανούς διαχείρισης δεν μπορείτε να κάνετε σε αυτό το πρόγραμμα.
Πού είναι η πράξη του Υπουργικού Συμβουλίου;
Δεν μπορείτε να κάνετε σε αυτό το πρόγραμμα!
Δεν υπάρχει πράξη Υπουργικού Συμβουλίου.
Και μην παίζετε...
Καταθέστε στα Πρακτικά την πράξη του Υπουργικού Συμβουλίου.
…με θέματα δημόσιας υγείας και αξιόπιστης υγειονομικής φροντίδας των ανθρώπων.
Καταθέστε στα Πρακτικά την πράξη του Υπουργικού Συμβουλίου.
Αρκετά!
Καταθέστε την πράξη του Υπουργικού Συμβουλίου. Μην λέτε ψέματα μέσα στην Αίθουσα του Κοινοβουλίου.
Παρακαλώ πολύ, κύριε Γεωργαντά.
Αρκετά με αυτήν την λασπολογία.
Αρκετά με την τροπολογία, φυσικά αρκετά. Παρατάσεις όλα αυτοδικαίως.
Προχωρούμε με τον κ. Γιόγιακα, Βουλευτή της Νέας Δημοκρατίας, για επτά λεπτά.
Κύριε Υπουργέ, κυρίες και κύριοι συνάδελφοι, η Κυβέρνηση για να δικαιολογήσει δικές της αστοχίες και παραλήψεις, καταφεύγει συχνά σε λογικές συμψηφισμού. Αυτό έκανε και εδώ ο αρμόδιος Υπουργός, όταν αναφέρθηκε στην αρχική σύμβαση που έγινε όταν ήταν κυβέρνηση η Νέα Δημοκρατία, το 2006. Κύριε Υπουργέ, το ξαναλέμε, οι όροι της σύμβασης του 2006 ήταν πολύ πιο ευνοϊκοί για το ελληνικό δημόσιο και στη διάρκεια παραχώρησης και στη δεσμευτική εγγύηση και στην παραχωρούμενη έκταση και στα ετήσια έσοδα και στην ανάληψη του κινδύνου από τον επενδυτή. Δυστυχώς για τη χώρα, κύριε Υπουργέ, δεν γνωρίζετε να αξιοποιείτε τις μεθόδους της οικονομίας της αγοράς και μάλλον ούτε θέλετε να τις αξιοποιήσετε, απλώς αναγκάζεστε. Αυτό έδειξε, άλλωστε, και η ιστορία με την αλλαγή του τιμήματος για την επέκταση της σύμβασης παραχώρησης του αεροδρομίου Αθηνών «Ελευθέριος Βενιζέλος». Πήγατε να στερήσετε 740 εκατομμύρια ευρώ από το ελληνικό δημόσιο και ευτυχώς που μπήκε στη μέση η Γενική Διεύθυνση Ανταγωνισμού της Ευρωπαϊκής Ένωσης και το τίμημα εκτινάχθηκε δύο και πλέον φορές πάνω. Εμείς, κυρίες και κύριοι συνάδελφοι, έχουμε δηλώσει σε όλους τους τόνους τη διαφωνία μας με αυτή τη σύμβαση παραχώρησης: Διαφωνούμε με τη μείωση της προκαταβολής κατά 50%, που μεθοδεύτηκε μετά την προκήρυξη του διαγωνισμού και μέχρι την υπογραφή της σύμβασης. Διαφωνούμε με την αλλαγή των όρων δόμησης με την οποίαν αυξήθηκε τέσσερις φορές η συνολική δυνατότητα δόμησης. Διαφωνούμε με την απαλλαγή του παραχωρησιούχου από τα δημοτικά τέλη και τη δυνατότητα κατασκευής και εκμετάλλευσης υποδομών ηλεκτροπαραγωγής, κυρίως γιατί τέτοιες παροχές έπρεπε να επηρεάζουν προς τα πάνω το τίμημα της παραχώρησης. Όλες αυτές οι αλλαγές σε σχέση με την προκήρυξη, έγιναν αφού κατατέθηκε η δεσμευτική προσφορά, όλες είναι προς το συμφέρον του ιδιώτη και όχι του ελληνικού δημοσίου. Του κάνατε όλα τα χατίρια, κύριε Υπουργέ, εσείς που κόπτεστε για τη διάχυση της δίκαιης ανάπτυξης στην κοινωνία, εσείς που στο παρελθόν ως αντιπολίτευση μπλοκάρατε ακόμα και επενδύσεις ήπιας ανάπτυξης, όταν τώρα μοιράζετε τσιμέντο απλόχερα, εσείς που επαναπροκηρύξατε τον διαγωνισμό με άλλους όρους σε σχέση με τον πρώτο και με σημαντικά μειωμένο όφελος για τον δημόσιο τομέα. Για το θέμα της αντισυνταγματικότητας του άρθρου 28 μίλησαν άλλοι συνάδελφοι νομικοί. Θέλω μόνο να πω ότι τόσο τα μεγέθη των εγγυήσεων από το ελληνικό δημόσιο, όσο και η παραίτηση του δημοσίου από διάφορα δικαιώματα για εξήντα χρόνια, είναι ίσως ο ορισμός αυτού που κάποια στιγμή αποκαλούσατε «αποικιοκρατικοί όροι». Όλα αυτά δείχνουν ότι έχετε χάσει, όχι μόνον κάθε ηθικό πλεονέκτημα, αλλά και κάθε ιδεολογικό άλλοθι. Εμείς πιστεύουμε στις ιδιωτικοποιήσεις ως εργαλείο των διαρθρωτικών αλλαγών που έχει ανάγκη η οικονομία μας. Πιστεύουμε στην αξιοποίηση του ακινήτου και στα οφέλη που μπορεί να έχει για την ανάπτυξη των εμπορευματικών μεταφορών και της απασχόλησης. Θεωρούμε, όμως, ότι η σύμβαση παραχώρησης έχει πολλά προβλήματα και πρέπει να γνωμοδοτήσει για αυτήν η Ανεξάρτητη Αρχή Δημοσίων Συμβάσεων και πρέπει να περιμένετε τη θέση της Γενικής Διεύθυνσης Ανταγωνισμού της Ευρωπαϊκής Επιτροπής, καθώς κάποιοι όροι της σύμβασης πιθανόν να εμπίπτουν στη νομοθεσία περί κρατικών ενισχύσεων. Η μόνη επιλογή, για να μην εκτεθείτε κι εσείς και κυρίως η χώρα, είναι να την αποσύρετε. Ευχαριστώ.
Ευχαριστούμε Τώρα η κ. Παπανάτσιου Υφυπουργός Οικονομικών θα υποστηρίξει σχετική τροπολογία με τη ρύθμιση θεμάτων σχετικά με την εκτέλεση προσωρινών ή μόνιμων έργων επί του αιγιαλού και της παραλίας. Παρακαλώ, κυρία Παπανάτσιου, έχετε τον λόγο για τρία λεπτά.
Ευχαριστώ, κύριε Πρόεδρε. Θα στηρίξω δύο τροπολογίες, την τροπολογία με γενικό αριθμό 1792 και ειδικό 42, που είναι η τροπολογία στο άρθρο 14, παράγραφος 6 του ν.2971/2001. Να δούμε λίγο ιστορικά το πώς είναι η συγκεκριμένη επιτροπή. Η επιτροπή δημιουργήθηκε το 2011, προκειμένου να αιτηθούν έργα επί των τουριστικών δημοσίων κτημάτων, όπως για παράδειγμα, στα παλιά ακίνητα του ΕΟΤ. Στον νόμο του 2011 η επιτροπή προβλεπόταν εννιαμελής, αλλά στη συνέχεια η απαρίθμηση είχε οχτώ μέλη. Δεν υπήρχε το ένατο μέλος και μέχρι τώρα δεν έχει λειτουργήσει ποτέ η επιτροπή. Οπότε προκειμένου να λειτουργήσει η επιτροπή, υπήρχαν δύο ενδεχόμενα. Το ένα ενδεχόμενο ήταν να προσθέσουμε ένα μέλος ακόμη. Και το δεύτερο ενδεχόμενο ήταν να μειώσουμε την επιτροπή κατά ένα μέλος, για να μπορέσει να λειτουργήσει η επιτροπή. Στη συγκεκριμένη τροπολογία προτείνουμε, τη μικρότερη, την επταμελή επιτροπή, θεωρώντας ότι είναι πιο ευέλικτη, ενώ ταυτόχρονα εκπροσωπούνται όλα τα συναρμόδια Υπουργεία, δηλαδή: το Υπουργείο Τουρισμού με τον Γενικό Γραμματέα, το Υπουργείο Ναυτιλίας, το Υπουργείο Οικονομικών - Δημόσια Περιουσία, το Υπουργείο Περιβάλλοντος, το Υπουργείο Μεταφορών και Υποδομών, το Υπουργείο Εθνικής Άμυνας και το Υπουργείο Πολιτισμού με τον Γενικό Γραμματέα. Θέλω να διευκρινίσω ότι δεν αφορά γενικώς κατασκευές στον αιγιαλό, αλλά μόνο τα τουριστικά δημόσια ακίνητα. Ανέφερα και το παράδειγμα. Σε συνδυασμό με την αυξημένη τουριστική εισροή στη χώρα, προορίζονται για την εξυπηρέτηση του δημοσίου συμφέροντος. Δεν αποτελεί διάταξη νομιμοποίησης έργων στα τουριστικά δημόσια ακίνητα. Εξάλλου - όπως ακριβώς φαίνεται και στον νόμο - η παράγραφος δ' λέει ότι αντικείμενο της επιτροπής είναι η εξέταση και η διατύπωση γνώμης προς τον Υπουργό Τουρισμού και Οικονομικών. Δεν έχει κάποιο άλλο ρόλο. Ακούστηκε κάποιο θέμα όσον αφορά ότι το Τεχνικό Επιμελητήριο Ελλάδος δεν είναι το όγδοο μέλος και να προσθέσουμε κάποιο ένατο. Από το Υπουργείο Υποδομών μπορούν να εκπροσωπηθούν και οι μηχανικοί, που μπορεί να είναι μέλη του Τεχνικού Επιμελητηρίου Ελλάδος. Όπως επίσης - εδώ είναι και συνάδελφοι Υπουργοί που είναι μηχανικοί και μπορούν να πουν περισσότερα - το Τεχνικό Επιμελητήριο Ελλάδος είναι σύμβουλος του κράτους. Άρα σε αυτήν την περίπτωση που το αντικείμενο της επιτροπής είναι η εξέταση και η διατύπωση γνώμης, μπορεί το Τεχνικό Επιμελητήριο Ελλάδος να προβάλλει τη δική του σύμφωνη γνώμη ή την αντίθεσή του. Θα έρθω επίσης, και στην τροπολογία με γενικό αριθμό 1793 και ειδικό 43. Είναι η τροποποίηση των άρθρων 3, 5 και 6 του ν.4062/2012. Αφορά το Ελληνικό. Με τις ρυθμίσεις του άρθρου αυτού επιδιώκεται η προσαρμογή των σχετικών με τις άδειες δόμησης διατάξεων του ν.4062/2012 προς το νέο καθεστώς οικοδομικής αδειοδότησης, που εισήχθη με το ν.4495/2017. Σαν έννοια και διακριτό στάδιο της διαδικασίας οικοδομικής αδειοδότησης, έχει πλέον καταργηθεί με τον ν.4495/2017, ενώ η νέα διαδικασία της προέγκρισης οικοδομικής άδειας που την έχει αντικαταστήσει είναι και προαιρετική, με εξαίρεση συγκεκριμένες περιπτώσεις που ορίζονται στην παράγραφο 2 του άρθρου 35 του ν.4495/2017. Ερχόμαστε, δηλαδή, καθαρά να εναρμονίσουμε τον ν.4062/2012 με τον ν.4495/2017 εκεί που απαιτείται. Ευχαριστώ.
Τον λόγο έχει ο ειδικός αγορητής της Δημοκρατικής Συμπαράταξης ΠΑΣΟΚ - ΔΗΜΑΡ κ. Μανιάτης.
Κυρία Υπουργέ, θέλω πραγματικά να σας ρωτήσω, η τροπολογία που υποστηρίξατε νωρίτερα, όπου για τα τουριστικά ακίνητα που βρίσκονται στον αιγιαλό και την παραλία, αφαιρείτε την εκπροσώπηση του Τεχνικού Επιμελητηρίου, δεν σας κάνει να αισθάνεστε κάτι; Και απευθύνομαι στον κ. Σπίρτζη και τον κ. Φλαμπουράρη που είναι μηχανικοί. Και αφορά και τον κ. Τσίπρα. Ακούστε, γιατί πρόκειται για μία τροπολογία ντροπής και θέλω να ελπίζω ότι παρασυρθήκατε. Το λέω ως μηχανικός προς μηχανικούς. Ακούστε, κύριε Πρόεδρε, περί τίνος πρόκειται. Είναι μία επιτροπή με υπηρεσιακούς παράγοντες που θα αξιολογεί και θα παρακολουθεί τα τουριστικά ακίνητα στον αιγιαλό και την παραλία. Θα έχει επτά μέλη, όπως μας λέει η κυρία Υπουργός, χωρίς την παρουσία του εκπροσώπου των εκατόν είκοσι χιλιάδων μηχανικών, που είναι το Τεχνικό Επιμελητήριο με διάφορες διοικήσεις κατά καιρούς. Κύριε Υπουργέ Υποδομών, ως πρώην Πρόεδρος του ΤΕΕ, βλέπω ότι το έχετε υπογράψει. Βάλατε υπογραφή σε μια τέτοια τροπολογία; Και δεύτερον, κύριε Πρόεδρε, η παρουσία του εκπροσώπου του ΤΕΕ θεωρείτε ότι θα σας διευκολύνει να παίρνετε πιο γρήγορα αποφάσεις ή αντίθετα η παρουσία του εκπροσώπου του Τεχνικού Επιμελητηρίου θα διασφαλίζει ακόμη περισσότερο τη διαφάνεια στη λήψη αποφάσεων; Κύριε Πρόεδρε, θέλω να προτείνω στην Κυβέρνηση και στους δύο παριστάμενους κυρίους Υπουργούς, που είναι και μηχανικοί, να την πάρετε πίσω αυτήν την τροπολογία και να προσθέσετε και τον εκπρόσωπο του Τεχνικού Επιμελητηρίου και τον εκπρόσωπο της «Κτηματολόγιο Α.Ε.». Διότι όλο το ψηφιακό υπόβαθρο της χώρας για τον αιγιαλό και την παραλία, το έχει το Κτηματολόγιο. Κάντε μία εννεαμελή επιτροπή και να είστε απολύτως βέβαιοι ότι με τον τρόπο αυτόν διασφαλίζετε και τη νομιμότητα και τη διαφάνεια και κυρίως το δημόσιο συμφέρον. Θεωρώ, λοιπόν, για να συνοψίσω, ότι αυτή η τροπολογία πρέπει να αποσυρθεί από την Κυβέρνηση και να επανέλθει τροπολογία που να έχει μέσα και τον εκπρόσωπο του ΤΕΕ και τον εκπρόσωπο της Κτηματολόγιο. Ευχαριστώ πολύ, κύριε Πρόεδρε.
Κύριε Πρόεδρε, ζητώ τον λόγο.
Τον λόγο έχει ο κύριος Υπουργός.
Επειδή έγινε προσωπική αναφορά, κύριε Μανιάτη, φαντάζομαι ότι θυμάστε, γιατί σας έπιασε η ευαισθησία για το Τεχνικό Επιμελητήριο, ότι όταν ήμουν Πρόεδρος του ΤΕΕ εσείς υπογράψατε την κατάργηση του 2%, δηλαδή των πόρων του Τεχνικού Επιμελητηρίου.
Που εσείς επαναφέρατε;
Βεβαίως, με πάρα πολλούς τρόπους και με ηλεκτρονικά συστήματα. Τα λέει και ο Πρόεδρος του ΤΕΕ στην ανακοίνωση που έβγαλε για τον κ. Σταθάκη. Φαντάζομαι ότι θυμάστε το θεάρεστο έργο που είχατε επιδείξει να καταργήσετε τον ΟΚΧΕ και να κάνετε τη νέα «Κτηματολόγιο Α.Ε.», η οποία ποτέ δεν είχε ως αρμοδιότητα τον αιγιαλό και την παραλία. Ποτέ! Και είναι προφανές το γιατί καταργήσατε τον ΟΚΧΕ - τα λέγαμε και τότε - όπως καταργήσατε και άλλες ανώνυμες εταιρείες κρίσιμες ή οργανισμούς, όπως ήταν ο Οργανισμός Ρυθμιστικού Σχεδίου Αθήνας, τα θυμάστε. Και δεσμεύσατε τη χώρα σε αυτά, για να μην μπορέσουμε να επανέλθουμε στη συνέχεια. Επομένως, σας ευχαριστούμε πάρα πολύ για τα ηθικά διδάγματα περί σεβασμού του Τεχνικού Επιμελητηρίου, αλλά δεν τα έχουμε ανάγκη. Δεν τα έχουμε ανάγκη ειδικά από όσους έδωσαν μία μάχη όλα τα προηγούμενα χρόνια να μην υπάρχει Τεχνικό Επιμελητήριο καν. Επειδή η τροπολογία είναι του Υπουργείου Οικονομικών, εγώ δεσμεύομαι μέχρι το τέλος της συνεδρίασης να επικοινωνήσω με τον Υπουργό Οικονομικών, προκειμένου, αν συμφωνεί, να υπάρχει νομοτεχνική βελτίωση στην τροπολογία και να υπάρχει ένατο μέλος, δεύτερο από το Υπουργείο Οικονομικών, και να μην εξαιρεθεί ο εκπρόσωπος του Τεχνικού Επιμελητηρίου. Αλλά, σας ευχαριστούμε πάρα πολύ, δεν χρειαζόμαστε από εσάς ειδικά διδάγματα για το Τεχνικό Επιμελητήριο.
Κύριε Πρόεδρε, ζητώ τον λόγο.
Κύριε Μανιάτη, ζητάτε τον λόγο επί προσωπικού. Να περιοριστούμε στο προσωπικό για να μην αρχίσει μία μεγάλη συζήτηση που είναι εκτός. Έχετε τον λόγο για ένα λεπτό.
Για ένα λεπτό, βεβαίως. Κύριε Πρόεδρε, ο αξιότιμος κύριος Υπουργός Υποδομών και Μεταφορών, ως Πρόεδρος του Τεχνικού Επιμελητηρίου, γνωρίζει πολύ καλά ότι το Τεχνικό Επιμελητήριο επί δικής μου υπουργίας ανέλαβε δεκάδες μελέτες, προκειμένου να στηρίξουμε τη λειτουργία του Τεχνικού Επιμελητηρίου.
Πείτε μου μία.
Ανάμεσα στις άλλες μελέτες και ανάμεσα στα άλλα έργα υποδομής είναι το ψηφιακό υπόβαθρο για την τακτοποίηση των αυθαιρέτων και είναι και η ψηφιακή υποδομή για την ηλεκτρονική πολεοδομία. Εγώ και ο κ. Σπίρτζης λειτουργήσαμε από κοινού, το δεύτερο εξάμηνο του 2014, σε δέκα πολεοδομίες της χώρας και λειτούργησε αυτό το σύστημα το οποίο πατάσσει τη διαφθορά και τη διαπλοκή στην πολεοδομία και η Κυβέρνηση του κ. Σπίρτζη, όταν ο κ. Σπίρτζης έγινε Υπουργός, κατήργησε τη συγκεκριμένη διάταξη και την επανέφερε τώρα, με καθυστέρηση τριάμισι ετών. Ας αφήσει, λοιπόν, τα διδάγματα, περί ηθικής ο κ. Σπίρτζης, διότι η πολιτεία όλων μας είναι γνωστή εδώ μέσα και πρέπει να σας πω ότι χαίρομαι που άκουσα ότι παίρνει πίσω την υπογραφή του και θα προσπαθήσει να βάλει τώρα τον εκπρόσωπο του Τεχνικού Επιμελητηρίου μέσα. Αυτό λέγεται άτακτη φυγή, αλλά δεν πειράζει, καλοδεχούμενη η άτακτη φυγή.
Παρακαλώ ολοκληρώστε.
Εν τοιαύτη περιπτώσει, κύριε Υπουργέ Υποδομών και Μεταφορών, το ψηφιακό υπόβαθρο για την καταγραφή των ακινήτων της χώρας, σας αρέσει δεν σας αρέσει, το έχει η «Κτηματολόγιο Α.Ε.» ή όπως αλλιώς ονομάζεται. Είναι δημόσια υπηρεσία, είναι δικό σας μαγαζί. Εσείς έχετε διορίσει τους πάντες. Βάλτε μέσα, στοιχειωδώς, τον φορέα που έχει το ψηφιακό υπόβαθρο και για τον αιγιαλό και για την παραλία.
Κύριε Μανιάτη, ολοκληρώστε παρακαλώ.
Ολοκληρώνω, κύριε Πρόεδρε.
Το είπατε, γι' αυτό το λέω.
Και που, κυρίως, είναι ο μοναδικός φορέας που μπορεί αξιόπιστα, με την αξιοποίηση δορυφορικών εικόνων, να εντοπίσει όλες τις αυθαιρεσίες στον αιγιαλό και την παραλία και να είναι ένα πολύ χρήσιμο εργαλείο στα χέρια αυτής της επιτροπής. Και επειδή έχουμε άπειρους λόγους, για να διαφωνούμε πολιτικά, αντιληφθείτε για μια φορά τουλάχιστον, ότι η πρόταση που σας καταθέτουμε είναι μια πρόταση που ωφελεί την πατρίδα, ωφελεί και την Κυβέρνησή σας και στο τέλος ωφελεί το δημόσιο συμφέρον. Δεν θα τα βάζουμε όλα στο μίξερ της κομματικής αντιπαράθεσης. Καταλάβετέ το, επιτέλους. Εμείς τουλάχιστον έτσι λειτουργούμε.
Κύριε Πρόεδρε, θα ήθελα παρακαλώ τον λόγο.
Να το κλείσουμε, όμως, το θέμα εδώ, κύριε Υπουργέ, γιατί ο ένας μιλάει πάνω στον άλλον, καταλάβατε; Δεν είναι σωστό.
Εντάξει, έχετε δίκιο, αλλά τι να κάνουμε; Όποιος παρακολουθεί τη συζήτηση, καταλαβαίνει το μέγεθος της στρέβλωσης των όσων κάνει η Κυβέρνηση με αυτά που παρουσιάζει ο κ. Μανιάτης. Τίποτα δεν παίρνω πίσω. Πρώτον, είπα ότι θα επικοινωνήσω με τον Υπουργό Οικονομικών, αν συμφωνεί, να διευρυνθεί. Δεύτερον, δεν λέγεται πια «Κτηματολόγιο Α.Ε.», με τον δικό σας νόμο λέγεται ΕΚΧΑ, να το θυμάστε. Τρίτον, το ψηφιακό υπόβαθρο δεν υπογράφηκε, κύριε Μανιάτη, από εσάς, όταν εγώ ήμουν Πρόεδρος του ΤΕΕ. Από τον κ. Σηφουνάκη υπογράφτηκε, όταν ήθελε η Κυβέρνηση τότε να καταργήσει τη νομιμοποίηση των αυθαιρέτων, σύμφωνα με τις συνταγματικές προβλέψεις και να τα κάνει στα ΚΕΠ με μια αίτηση. Τα έχετε ξεχάσει αυτά.
Καθόλου.
Τα έχετε ξεχάσει, ήταν μετά που ήσασταν εσείς Υφυπουργός.
Η κυβέρνηση ΠΑΣΟΚ, πείτε το να το ακούσουμε.
Στη συνέχεια που ήσασταν στην κυβέρνηση Σαμαρά εσείς Υπουργός…
Κυβέρνηση ΠΑΣΟΚ, πείτε το!
…ότι κάνατε όλο αυτό το έργο και ευτυχώς που το Τεχνικό Επιμελητήριο τότε έκανε το ηλεκτρονικό σύστημα πολεοδομιών που εφαρμόστηκε προσφάτως, ολοκληρώθηκε όταν ήμουν εγώ Πρόεδρος. Καλά κάνατε και το διαφημίσατε αυτό, σας ευχαριστώ πάρα πολύ και προσωπικά, γιατί όλοι έχουμε την ιστορία μας, ακριβώς όπως το είπατε, για να φέρουμε τη διαφάνεια στη χώρα και στα πολεοδομικά πράγματα. Να σας ευχηθώ να μη ξαναστηρίξετε τον ίδιο πρόεδρο του ΤΕΕ, όπως κάνατε στις προηγούμενες εκλογές, που δείχνει έμπρακτα τη σύμπραξή σας με το νεοφιλελευθερισμό.
Πριν δώσω τον λόγο στον κ. Παππά, θα ήθελα να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τρεις εκπαιδευτικοί συνοδοί τους από το Γυμνάσιο Καμαρών Αχαΐας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Επίσης, έχω την τιμή να ανακοινώσω στο Σώμα ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης «Ενσωμάτωση στην ελληνική νομοθεσία της Οδηγίας 2014/50/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014, σχετικά με τις ελάχιστες προϋποθέσεις για την προαγωγή της κινητικότητας των εργαζομένων μεταξύ των κρατών - μελών με τη βελτίωση της απόκτησης και της διατήρησης δικαιωμάτων συμπληρωματικής συνταξιοδότησης (L128/1 της 30.04.2014). Ο Κοινοβουλευτικός Εκπρόσωπος της Χρυσής Αυγής κ. Παππάς έχει τον λόγο για δώδεκα λεπτά.
Ευχαριστώ. Πριν ακριβώς από πέντε χρόνια, την 1η Νοεμβρίου του 2013, δύο νέοι Έλληνες, δύο χρυσαυγίτες, δύο εθνικιστές, δολοφονήθηκαν άνανδρα στο πεζοδρόμιο κάτω από τα γραφεία της τοπικής οργάνωσης της Χρυσής Αυγής στο Νέο Ηράκλειο. Και δολοφονήθηκαν, απλώς γιατί ήσαν μέλη του εθνικιστικού κινήματος. Εμείς στη Χρυσή Αυγή δεν ξεχνάμε τους συναγωνιστές μας και δεν θα σταματήσουμε να τιμούμε τη σεπτή μνήμη τους. Το κράτος επέδειξε όλα αυτά τα χρόνια, επί μία πενταετία, μία απόλυτη αδιαφορία για την εξιχνίαση του εγκλήματος και δυστυχώς οι ηθικοί αυτουργοί, οι νεκροί πολιτικά ηθικοί αυτουργοί, βρίσκονται ανάμεσά μας. Ελπίζουμε ότι το δίκαιο θα αποδοθεί και θα έρθει η στιγμή, που θα έρθει η νέμεσις τόσο για τους φυσικούς όσο και για τους ηθικούς αυτουργούς αυτής της στυγερής δολοφονίας των δύο νέων Ελλήνων. Αυτά συνέβησαν πριν από πέντε χρόνια. Δεν ξεχνούμε. Έχουμε, όμως, και αυτά που συνέβησαν πριν από τέσσερις ημέρες. Και εννοώ την άνανδρη εν ψυχρώ δολοφονία του ήρωα Βορειοηπειρώτη ομογενή, του Κωνσταντίνου Κατσίφα, στο χωριό Βουλιαράτες της Βορείου Ηπείρου από την αλβανική αστυνομία, προφανώς με άνωθεν εντολές, χωρίς καμία, θα έλεγα, παρέμβαση, διαμαρτυρία ή οτιδήποτε άλλο από την ελληνική πλευρά, από την Ελληνική Κυβέρνηση και - γιατί να μην πούμε; - από την Αξιωματική Αντιπολίτευση, η οποία Νέα Δημοκρατία σε μία χλιαρή ανακοίνωσή της, πολιτικά ορθή, συμφώνως με το ΝΑΤΟ, δεν ανέφερε πουθενά τον όρο «Βόρειος Ήπειρος». Πρέπει να τιμούμε τον ήρωα Κωνσταντίνο Κατσίφα, γιατί με τη θυσία του έκανε γνωστό στην πλειοψηφία των νέων ανθρώπων, στη νέα γενιά, η οποία αγνοεί τα περί Βορείου Ηπείρου, αγνοεί ότι υπάρχει ένα σκλαβωμένο τμήμα ελληνικής γης, με κατοίκους Έλληνες εδώ και χιλιάδες χρόνια και χάριν της θυσίας του Κατσίφα, αυτό έγινε γνωστό στη νέα γενιά. Επί του πολιτικού πρακτέου τώρα και των εξελίξεων που γίνονται αυτή τη στιγμή στα Τίρανα - και εννοώ το θέμα με την ιατροδικαστική εξέταση, η οποία γίνεται από τους Αλβανούς, οι οποίοι έχουν συστήσει μια επιτροπή εμπειρογνωμόνων τριών ιατροδικαστών, όπου θα είναι παρατηρητής μόνο ο δικηγόρος της οικογενείας - η Χρυσή Αυγή άμεσα, πριν από λίγη ώρα, κατέθεσε αναφορά, κατά το άρθρο 10 του Συντάγματος, στην Εισαγγελέα του Αρείου Πάγου, με την οποία ζητούμε την παρέμβαση της ελληνικής δικαιοσύνης. Ζητούμε να παρέμβει η ελληνική δικαιοσύνη, ώστε να δοθεί η δυνατότητα, αυτεπαγγέλτως δηλαδή, να παραστεί ιατροδικαστής από την ελληνική πλευρά, για να κάνει νεκροψία και νεκροτομή στο σώμα του ήρωα και να ενεργοποιηθούν οι αρμόδιες ελληνικές υπηρεσίες, το Υπουργείο Εξωτερικών, η ιατροδικαστική υπηρεσία, το Υπουργείο Προστασίας του Πολίτη, όσο το δυνατόν ταχύτερα. Αντ' αυτού, βέβαια, βλέπουμε το προσκυνημένο ελληνικό - βάλτε και ένα ερωτηματικό - Υπουργείο Εξωτερικών, στο οποίο Υπουργός είναι ο Πρωθυπουργός, ο κ. Τσίπρας, να αναφέρεται στην εν ψυχρώ δολοφονία του Κωνσταντίνου Κατσίφα, λέγοντας ότι φτάσαμε σε σημείο «απώλειας ανθρώπινης ζωής». Το Υπουργείο Εξωτερικών, δηλαδή, είναι ένα κολοβό προσκυνημένο Υπουργείο, το οποίο αντί να χρησιμοποιεί μια γλώσσα ανάλογη με αυτή που καταλαβαίνουν οι Αλβανοί - και η μόνη γλώσσα που καταλαβαίνουν οι Αλβανοί είναι η γλώσσα της δύναμης - , λέει για «απώλεια ανθρώπινης ζωής». Μιλάει, δηλαδή, σαν ασφαλιστική εταιρεία σε συμβόλαιο ζωής, όπου η λέξη «θάνατος» είναι απαγορευμένη, πολύ δε περισσότερο στην περίπτωση της στυγερής δολοφονίας του Κωνσταντίνου Κατσίφα, όπου και η λέξη «δολοφονία» είναι απαγορευμένη. Περιμένουμε τις άμεσες αντιδράσεις της δικαιοσύνης. Εκεί θα αποδειχθεί αν υπάρχει πραγματικά ελληνική δικαιοσύνη. Τώρα, θα μου πείτε, τι ρωτάω; Περιμένουμε, λοιπόν, τις άμεσες αντιδράσεις του Αρείου Πάγου πάνω στην αναφορά που κάναμε. Όμως, δεν μείναμε μόνο εκεί. Έχουμε καταθέσει ερωτήσεις στο ελληνικό Κοινοβούλιο, όπως έχουμε καταθέσει και ανάλογη ερώτηση στο Ευρωπαϊκό Κοινοβούλιο. Για όσους θέλουν να τις βρουν τις καταθέτω στα Πρακτικά. Πάρτε την ερώτηση και την αναφορά προς την εισαγγελέα του Αρείου Πάγου. [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μπαίνω στο κυρίως θέμα, στο συζητούμενο νομοσχέδιο, που είναι η σύμβαση παραχώρησης μεταξύ ελληνικού δημοσίου και των εταιρειών «ΓΑΙΑΟΣΕ» με το Θριάσιο Εμπορευματικό Κέντρο, των εταιρειών «ΕΤΒΑ» και της εταιρείας «ΚΟΛΝΤΑΙΡ ΚΑΡΓΚΟ» για την ανάπτυξη - υποτίθεται - του Εμπορευματικού Κέντρου του Θριασίου Πεδίου. Τα σχέδια αυτής της - εντός εισαγωγικών - «ανάπτυξης» έχουν ξεκινήσει ήδη από τις αρχές της δεκαετίας του ΄70. Η υλοποίηση έχει ξεκινήσει από το 2006 επί κυβερνήσεως της Νέας Δημοκρατίας και αναμενόταν μέχρι το τέλος του 2011 να έχει ολοκληρωθεί. Εταιρείες logistics έχουν ήδη εγκατασταθεί στην περιοχή, αν και, όπως θα δούμε, δεν πρόκειται να εξυπηρετηθούν από το παρόν νομοσχέδιο. Είναι ένα νομοσχέδιο υποτιθέμενης μεταμνημονιακής εποχής. Εν τούτοις, η χώρα μας παραμένει, όπως όλα δείχνουν - και όλος ο ελληνικός λαός το καταλαβαίνει - , αλυσοδεμένη λόγω των δημοσιονομικών της και λοιπών δεσμεύσεων που έχει αναλάβει έναντι των δανειστών. Θα παραμένει σε αυτή την κατάσταση για πάρα πολλά χρόνια, με κοινή ευθύνη των κομμάτων σας, του δημοκρατικού τόξου δηλαδή, όπως αρέσκεστε εσείς να αυτοαποκαλείστε, τα οποία ψήφισαν από κοινού το τρίτο μνημόνιο στις 14 Αυγούστου 2015. Με τη σύμβαση αυτή ξεπουλάτε, κυρίες και κύριοι Υπουργοί, έναντι πινακίου φακής ένα ακόμα φιλέτο, όπως χαρακτηρίζεται το Θριάσιο Πεδίο, αφού το ελληνικό δημόσιο θα ξοδέψει άμεσα 36 εκατομμύρια ευρώ, για να εισπράξει σε βάθος χρόνου, σε εξήντα χρόνια δηλαδή, 31 εκατομμύρια ευρώ. Μπαίνουμε μέσα. Απλά μαθηματικά είναι. Για να είμαστε ειλικρινείς, το Θριάσιο Πεδίο είναι ένα στρατηγικό σημείο - η χωροθεσία του δηλαδή - σε ό,τι έχει να κάνει με τη γειτνίασή του με το Λιμάνι του Πειραιά, σε ό,τι έχει να κάνει με το αεροδρόμιο και με την πρόσβαση που έχει εκεί με την Αττική Οδό, με τη σιδηροδρομική σύνδεση κ.λπ.. Δεν πρέπει, όμως, να ξεχνάμε ότι η περιοχή που χωροθετείται με αυτό το νομοσχέδιο έχει τεράστια προβλήματα. Είναι προβλήματα τα οποία εθίχθησαν και στην επιτροπή και κυρίως από αιρετούς εκπροσώπους της περιοχής, όπως ο Δήμαρχος Ασπροπύργου. Δεν έχουν επιλυθεί τα προβλήματα της περιοχής, πολύ περισσότερο τα προβλήματα που έχουν να κάνουν με τα logistics. Τα logistics δεν έχουν άδεια και έχουν βαλτώσει κυριολεκτικά στην περιοχή. Είναι σε μια περιοχή που πρέπει να σημειώσουμε ότι είναι περιβαλλοντικά βεβαρημένη, εξαιρετικά βεβαρημένη. Η περιφερειακή οδός του Αιγάλεω δεν έχει ολοκληρωθεί. Τα αντιπλημμυρικά έργα δεν έχουν ολοκληρωθεί. Και έρχεστε εσείς, η σημερινή Κυβέρνηση, η συγκυβέρνηση ΣΥΡΙΖΑ - ΑΝΕΛ, με διαδικασία fast track να κάνετε μια επένδυση με προνομιακούς όρους για τους συμβαλλόμενους που αντίκειται στη δεοντολογία του ανταγωνισμού με τους υπόλοιπους επενδυτές της περιοχής. Επίσης, έρχεστε κατά παράβαση κάθε έννοιας δικαίου, αντισυνταγματικά, σκανδαλωδώς - θα έλεγα - να δώσετε στους επενδυτές και το εξής προνόμιο: Να απαλλάσσονται οι επενδυτές από την υποχρέωση καταβολής ανταποδοτικών τελών. Ο Δήμος Ασπροπύργου, για παράδειγμα, θα είναι υποχρεωμένος να συντηρεί τους δρόμους, τις οδούς εκεί, τον φωτισμό. Αυτό, φυσικά, το κόστος θα επιβαρύνει τον δήμο. Κατά συνέπεια, το κόστος αυτό μετακυλίεται στους δημότες του δήμου. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Δεν αμφιβάλλουμε, λοιπόν, ότι θέλετε να δημιουργήσετε μια ειδική οικονομική ζώνη, ειδικού φορολογικού καθεστώτος και ακολούθως ειδικού εργασιακού καθεστώτος. Θέλετε όλα αυτά. Θέλετε εσείς οι - υποτίθεται - αριστεροί, οι νέο - αριστεροί, οι αμερικανομπολσεβίκοι, που λέμε, να δημιουργήσετε μια περιοχή όπου θα υπάρχουν πραγματικά εργαζόμενοι σκλάβοι των 200 ευρώ. Είναι ένα σκάνδαλο, λοιπόν, το σημερινό νομοσχέδιο. Και αναλαμβάνετε εγγυήσεις ως σταλινικό δημόσιο έναντι των επενδυτών. Πότε ακούστηκε αυτό, να αναλαμβάνει το ελληνικό δημόσιο εγγυήσεις έναντι επενδυτών, δηλαδή έναντι μιας διαδικασίας επιχειρηματικής, η οποία - αν θέλετε - έχει και κάποιο ρίσκο επιχειρηματικό; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα χρειαστώ δύο λεπτά ακόμη. Ευχαριστώ πολύ. Να αναλάβει το ελληνικό δημόσιο δεσμεύσεις, εγγυήσεις, αλλά όταν αυτό είναι για δρόμους, για μεγάλα έργα κοινής ωφέλειας. Εδώ δεν έχουμε κάποια κοινή ωφέλεια. Εδώ έχουμε ένα επιπλέον θάψιμο - θα έλεγα - της βεβαρημένης περιοχής του Ασπροπύργου. Είμαστε σαφώς κατά του νομοσχεδίου, αλλά και όλων των τροπολογιών. Στο σημείο αυτό, θέλω να σταθώ κυρίως στην τροπολογία, η οποία αναφέρεται στο ΚΕΕΛΠΝΟ. Ξέρετε, όταν λέμε ΚΕΕΛΠΝΟ, ΜΚΟ, hotspot κ.λπ., αναφερόμεθα σε ένα πάρτι εκατομμυρίων ευρώ που λυμαίνονται οι επιτήδειοι. Και δεν είναι μόνο στη δική σας Κυβέρνηση επιτήδειοι. Όπως έχουμε τις «ροζ ΜΚΟ», έχουμε και τις «μπλε ΜΚΟ». Όπως έχουμε τις απευθείας αναθέσεις σε «ημετέρους» ΣΥΡΙΖΑ - ΑΝΕΛ, έχουμε και τις απευθείας αναθέσεις σε «ημετέρους» της Νέας Δημοκρατίας. Όλα αυτά έχουν βγει στον αέρα για το ποιοι ωφελούνται από όλο αυτό το πανηγύρι των εκατομμυρίων με τους παράτυπους μετανάστες. Εσείς, λοιπόν, σε αυτήν την τροπολογία μιλάτε για τα κέντρα φιλοξενίας, υποδοχής, ταυτοποίησης κ.λπ. όπως και για τις δημόσιες δομές υγείας στη Χίο, στη Λέσβο, στη Σάμο, στην Κω και στη Λέρο. Αλήθεια, στη Λέσβο τι γίνεται; Κατατέθηκε μια ερώτηση από τη Χρυσή Αυγή, προχθές, για τα κρούσματα φυματίωσης που έχουμε σε αστυνομικούς. Θα ακολουθήσετε την πεπατημένη, δηλαδή ότι ακριβώς ακολούθησε ο κύριος που συγκυβερνάει μαζί σας, ο κ. Καμμένος για τα hotspot στην Ήπειρο που είχαμε τα κρούσματα φυματίωσης σε αξιωματικούς; Πείτε μας, λοιπόν, γιατί φοβούμεθα ότι η πολιτική χολέρα έφερε και άλλη ασθένεια στην Ελλάδα. Μαζί με τους λαθρομετανάστες έφερε και τη φυματίωση. Εμείς τα έχουμε επισημάνει όλα αυτά για τα ρουσφέτια που γίνονται στο ΚΕΕΛΠΝΟ, για τον τομέα υγείας, ότι υπάρχουν διπλοθεσίτες, όπως ο γιατρός που είναι στη Λάρισα, αλλά παίρνει και 2.500 ευρώ από τη Λέσβο. Στην εφημερίδα «ΕΜΠΡΟΣ» έχουμε κάνει ανάλογο δημοσίευμα. Θα το καταθέσω για τα Πρακτικά. Είναι πολύ πρόσφατη, είναι από τις 13 Οκτωβρίου 2018, η αποκάλυψη της εφημερίδας «ΕΜΠΡΟΣ». Το καταθέτω για να μαθαίνει ο κόσμος. [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Να ξέρετε ότι εμείς ό,τι και να κάνετε, όσο κι αν μας φιμώνετε, δεν θα σταματήσουμε, είτε υπάρχει δίκη είτε δεν υπάρχει δίκη, να λέμε αυτό που πιστεύουμε, να φωνάζουμε τη φωνή της αλήθειας και να είμαστε στο πλευρό του ελληνικού λαού. Ευχαριστώ, κύριε Πρόεδρε.
Τον λόγο έχει ο κ. Μπουκώρος από τη Νέα Δημοκρατία και μετά θα ακολουθήσει, όπως μας έχει δηλώσει, ο Κοινοβουλευτικός Εκπρόσωπος της Νέας Δημοκρατίας.
Κύριε Πρόεδρε, μπορώ να κάνω μια διευκρίνιση;
Παρακαλώ, κυρία Υπουργέ, έχετε τον λόγο για μια διευκρίνιση.
Όσον αφορά τη νομοτεχνική βελτίωση που ζητήθηκε για το άρθρο 14 παρ. 6 του ν.2971, για να αυξήσουμε τα μέλη, επειδή είναι δύσκολο να φέρουμε τη νομοτεχνική αυτή τη στιγμή - είναι πάρα πολλοί Υπουργοί που πρέπει να υπογράψουν - και στο επόμενο διάστημα θα έρθει τροποποίηση αρκετών άρθρων, δεσμευόμαστε να το πάρουμε υπ' όψιν μας και να φέρουμε μια ολοκληρωμένη πρόταση το επόμενο διάστημα.
Καλώς. Καταγράφηκε η άποψή σας, κυρία Υπουργέ, και η απάντηση στον συνάδελφο προφανώς που το υπέβαλε. Κύριε Μπουκώρο, έχετε τον λόγο.
Ευχαριστώ, κύριε Πρόεδρε. Για τα όσα είπε η κυρία Υφυπουργός Οικονομικών, ασφαλώς στη θετική κατεύθυνση είναι να συμπεριληφθεί και εκπρόσωπος του ΤΕΕ σε μια τεχνική γνωμοδοτική επιτροπή που ασχολείται με ένα τόσο σημαντικό αντικείμενο. Τεχνικός σύμβουλος της πολιτείας είναι. Κατά συνέπεια, κρατάμε τη δέσμευση της Υφυπουργού Οικονομικών, ότι με την πρώτη ευκαιρία, με το επόμενο νομοσχέδιο, θα διορθωθεί κι αυτό το ζήτημα. Για τον σταθμό μεταφόρτωσης στο Θριάσιο, κύριε Υπουργέ, θα λέγαμε ότι η Νέα Δημοκρατία διαφωνεί - και το τεκμηρίωσε αυτό και ο εισηγητής μας ο κ. Καραμανλής - με το νομοσχέδιο, διότι αλλάζει ριζικά το τεχνικό, οικονομικό και χρηματοδοτικό πλαίσιο της επένδυσης. Βεβαίως η κριτική που κάνετε εσείς είναι ότι δεν έχει αλλάξει κάτι ουσιαστικό και, εν πάση περιπτώσει, η τροπολογία για την οποία συζητάμε αφορά όλα τα οικόπεδα της «ΓΑΙΑΟΣΕ» και προκειμένου αυτά να γίνουν ελκυστικά στους επενδυτές. Κύριε Υπουργέ, γνωρίζω πολύ καλά πού ποντάρετε. Άλλωστε κατά την άποψή μου είστε ένας από τους πιο ευφυείς Υπουργούς της Κυβέρνησης, αν όχι ο ευφυέστερος όλων. Ποντάρετε στο γεγονός ότι «η Νέα Δημοκρατία είναι υπέρ των επενδύσεων» και «πόσο θα αντιδράσει η Νέα Δημοκρατία;». Καλά κάνατε και αλλάξατε τους όρους για τα οικόπεδα της «ΓΑΙΑΟΣΕ». Να είναι ελκυστικά στους επενδυτές. Με μια μικρή διαφορά την οποία παραλείπετε να αναφέρετε συνεχώς, ότι ο διαγωνισμός για το Θριάσιο είχε ολοκληρωθεί, είχε αναδειχθεί ο ανάδοχος και στη συνέχεια επέρχονται οι γενικότερες αλλαγές που ως τέτοιες τις περιγράφετε, εν πάση περιπτώσει. Κι αυτό δεν μπορεί να αλλάξει, γιατί χρονικά έχει συμβεί κατά τον τρόπο που εμείς περιγράφουμε. Κοιτάξτε, κύριε Υπουργέ, αν μείνει εδώ το θέμα, θα πέσει στη λήθη. Αν, όμως, υπάρξει κάποιος ενδιαφερόμενος, ανταγωνιστής ή αντίδικος στο μέλλον, τότε καλά ξεμπερδέματα, κατά την άποψή μας. Αυτό είναι το όλο ζήτημα που μας εμποδίζει να ψηφίσουμε το νομοσχέδιο. Και για την κριτική που ασκείτε, κύριε Υπουργέ, πολιτικά θα προσεγγίσω το θέμα ότι άργησαν οι προηγούμενες Κυβερνήσεις. Βεβαίως ο διαγωνισμός του 2006 σας αποδείξαμε με στοιχεία και με τις προβλέψεις εκείνου του διαγωνισμού ότι καμμία σχέση δεν είχε με το σημερινό διαγωνισμό. Δεν μπορούμε να συγκρίνουμε ανόμοια πράγματα. Όμως, κύριε Υπουργέ, ήταν η Κυβέρνηση της Νέας Δημοκρατίας με Πρωθυπουργό τον Κώστα Καραμανλή που έφερε την «COSCO» στον Πειραιά. Αυτό αύξησε την κίνηση εμπορευματοκιβωτίων και γενικότερα την εμπορική κίνηση και δημιουργεί την ανάγκη επίσπευσης τέτοιων υποδομών, οι οποίες κατά την άποψή μου θα πρέπει να επεκταθούν τάχιστα και σε όλη τη χώρα και στη βόρεια και στην κεντρική Ελλάδα. Αυτή είναι η πραγματικότητα και δεν μπορεί κανένας σε αυτή την Αίθουσα να προσαρμόζει την πραγματικότητα στα μέτρα του. Σας καλούμε, κύριε Υπουργέ, να είστε προσεκτικός στις διατυπώσεις σας που αφορούν τη Νέα Δημοκρατία, αλλά και γενικότερα, γιατί ο Οκτώβριος που μας άφησε μόλις χθες βάφτηκε κυριολεκτικά κόκκινος. Και δεν βάφτηκε κόκκινος από μια νέα Οκτωβριανή Επανάσταση, που ίσως έχετε στο βάθος του μυαλού σας. Βάφτηκε κόκκινος ο Οκτώβριος που μας άφησε μόλις χθες, από το πολύ «κυβερνητικό αίμα» που έχει χυθεί αυτόν τον μήνα. Είχαμε προηγουμένως εδώ τον Υπουργό Υγείας, που μας έλεγε ότι διπλασιάζει τους μισθούς των γιατρών για να λύσει το πρόβλημα στα κέντρα των μεταναστών. Αν αρκούσε αυτό, σε κάθε πτυχή της δημόσιας ζωής θα διπλασιάζαμε τους μισθούς των δημοσίων λειτουργών και θα λύνονταν όλα τα προβλήματα. Δέχθηκε την άποψή μας ότι είναι ζήτημα υποδομών και ζήτημα υπερπληθυσμού. Τι έχει γίνει, όμως, κύριε Υπουργέ; Ο πρώην γενικός διευθυντής υποδομών του Υπουργείου Μεταναστευτικής Πολιτικής μόλις τον μήνα που τελείωσε χθες έχει καταγγείλει διασπάθιση κονδυλίων και κακοδιαχείριση στο 1,6 δισεκατομμύρια ευρώ. Πείτε μας εσείς, που είστε Υπουργός Υποδομών, όταν ο αρμόδιος γραμματέας καταγγέλλει κακοδιαχείριση, πώς μπορούν να βελτιωθούν οι υποδομές σ' αυτά τα κέντρα; Και αυτό δεν ήταν το μόνο. Η διοίκηση της ΔΕΗ - για να δούμε πώς προσεγγίζει η Κυβέρνηση τα θέματα και τι έγινε αυτόν τον μήνα - παρουσίασε αλλοιωμένα στοιχεία. Είναι εισηγμένη εταιρεία με πάρα πολλά προβλήματα. Ο δε πρόεδρος επιρρίπτει την ευθύνη για ζημιές 900 εκατομμυρίων σε τρεις συγκεκριμένες αποφάσεις προϊστάμενων Υπουργών του, ενώ μόλις πριν λίγους μήνες η ΔΕΗ αγόρασε ένα κουφάρι στα Σκόπια. Άλλες συζητήσεις γι' αυτό. Θέλετε να προχωρήσω για το τι έγινε στην ΕΡΤ τον μήνα Οκτώβριο και τις καταγγελίες στελεχών, που η Κυβέρνησή σας διόρισε; Δεν τους διόρισε η Αντιπολίτευση. Για να έρθουμε και στο δικό σας αντικείμενο, κύριε Υπουργέ, προκλήθηκαν μεγάλες και δικαιολογημένες συζητήσεις από το γεγονός ότι η Ευρωπαϊκή Ένωση ακύρωσε τη σύμβαση παραχώρησης του «Ελευθέριος Βενιζέλος» και ζήτησε τίμημα. Ξέρω ότι επιρρίψατε τις ευθύνες στο ΤΑΙΠΕΔ. Το γνωρίζω. Όμως, εδώ μιλάμε για εφαρμοσμένη κυβερνητική πολιτική. Δεν μπορεί το πολιτικό κόστος να πάει στο ΤΑΙΠΕΔ, καθώς στην Κυβέρνηση μοιραία πηγαίνει, κύριε Υπουργέ. Ήρθε η Ευρωπαϊκή Επιτροπή και σας λέει ότι το τίμημα είναι εξευτελιστικό και ζήτησε 131% μεγαλύτερο τίμημα. Σκεφτείτε τι θα λέγατε αν ήταν η Νέα Δημοκρατία στη θέση σας. Θα λέγατε ότι πήγε να τα αρπάξει, πήγε να τα πάρει, πήγε να εκχωρήσει το «Ελευθέριος Βενιζέλος» μπιτ παρά. Αυτά θα λέγατε. Εμείς δεν τα λέμε. Εμείς επισημάνσεις κάνουμε, κριτική κάνουμε. Θέλετε να προχωρήσουμε παρακάτω; Τι να πω για τις καταγγελίες Καμμένου εναντίον Κοτζιά; Έχουν δυναμική εξέλιξη τα πράγματα. Ο κ. Κοτζιάς απειλεί να προσφύγει στη δικαιοσύνη. Εδώ κατηγορεί μέλος της Κυβέρνησης, Υπουργός άλλον Υπουργό ότι τα έπαιρνε μαζί με την εταιρεία Σόρος, δηλαδή μαζί με την εταιρεία του Τζωρτζ Σόρος. Αυτά τα πράγματα δεν έχουν γίνει ξανά. Και, μάλιστα, πού έγιναν αυτές οι καταγγελίες; Στο πλαίσιο συνεδρίασης του Υπουργικού Συμβουλίου. Δεν έγιναν σε κάποιο μέσο ενημέρωσης. Και τα προσπερνάμε όλα σαν να μη συμβαίνει τίποτα. Ποιο είναι το περιβάλλον; Διότι ναι, κύριε Υπουργέ, καλά είναι τα εμπορευματικά κέντρα και πρέπει να προχωρήσουν γρήγορα και με διαφάνεια, γιατί κάποιες άλλες κυβερνήσεις - εσείς που ρωτάτε συνεχώς τι έγινε τα προηγούμενα σαράντα χρόνια - έφεραν κάποιους επενδυτές εδώ, τους κορυφαίους στον κόσμο, και όχι κάποιους των οποίων η επιφάνεια αμφισβητείται, και οι δουλειές ανεβαίνουν - να το πω απλά για να μας καταλάβουν και οι πολίτες - και υπάρχει ανάγκη νέων υποδομών. Όμως, αυτό έγινε γιατί ήρθε η «COSCO» στο λιμάνι του Πειραιά, κύριε Υπουργέ. Να μην ξεχνιόμαστε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε, επισημαίνοντας ότι χθες είδαμε και το ΦΕΚ για την παραχώρηση των είκοσι τριών περιφερειακών αεροδρομίων. Στη σωστή κατεύθυνση κινείται, αλλά θα πρέπει να δούμε και την εφαρμογή. Είδαμε και από τον συνάδελφό σας, τον Υπουργό Ναυτιλίας, τις παραχωρήσεις για τα δέκα περιφερειακά λιμάνια. Θα τα παρακολουθούμε όλα αυτά, γιατί, ναι, η Νέα Δημοκρατία είναι υπέρ των επενδύσεων, αλλά με διαφάνεια και κυρίως με πολλές πιθανότητες βιωσιμότητας. Όμως, κύριε Υπουργέ, για να επιβιώσουν οι επιχειρήσεις και οι επενδύσεις σε μια χώρα, όπως η Ελλάδα, πρέπει να συντρέχουν και άλλοι λόγοι. Πολύ φοβάμαι πως στη δική σας περίπτωση δεν συντρέχουν. Άλλωστε, η Παγκόσμια Τράπεζα στην έκθεση για το 2019 κατέταξε την Ελλάδα από πλευράς επιχειρηματικού περιβάλλοντος στο ίδιο επίπεδο με την Κιργιζία και τη Σουαζιλάνδη. Και μέσα σε όλα αυτά μας φέρνετε μετά από δύο χρόνια στα συρτάρια μια συζήτηση περί συνταγματικής αναθεώρησης.
Κύριε Μπουκώρο, ολοκληρώστε, σας παρακαλώ.
Ολοκλήρωσα, κύριε Πρόεδρε. Επιτρέψτε μου να πω ότι αυτή δεν είναι εικόνα σοβαρής Κυβέρνησης, Κυβέρνησης την οποία απαιτούν οι κρίσιμες περιστάσεις. Σας ευχαριστώ πολύ, κύριε Πρόεδρε.
Τον λόγο έχει ο κ. Αυγενάκης από τη Νέα Δημοκρατία. Μετά θα ακολουθήσει ο Κοινοβουλευτικός Εκπρόσωπος της Νέας Δημοκρατίας, ο κ. Κεφαλογιάννης, μετά ο κ. Ξυδάκης, Κοινοβουλευτικός Εκπρόσωπος του ΣΥΡΙΖΑ, και ο κ. Μαυραγάνης. Τέλος, ο κατάλογος θα κλείσει με την κ. Καφαντάρη. Παρακαλώ, κύριε Αυγενάκη, έχετε τον λόγο.
Κύριε Υπουργέ, κυρίες και κύριοι συνάδελφοι, η σύμβαση παραχώρησης για την κατασκευή και λειτουργία εμπορευματικού κέντρου στο Θριάσιο αποτελεί ένα σχέδιο που εμείς ως Νέα Δημοκρατία οραματιστήκαμε, σχεδιάσαμε, αλλά και διαμορφώσαμε. Σήμερα θα έπρεπε να είχαμε εορταστικό κλίμα και να υπερψηφίζαμε τη σύμβαση παραχώρησης. Δυστυχώς, όμως, βρισκόμαστε στη δυσάρεστη θέση να συζητάμε για ένα ακόμα σκάνδαλο της Κυβέρνησής σας, αντί να συζητάμε για ένα αναπτυξιακό σχέδιο που θα συμβάλλει στην ανάπτυξη της περιοχής, που θα συμβάλλει στη δημιουργία νέων θέσεων εργασίας, που θα συμβάλλει στην οικονομική ανάκαμψη της χώρας μας και που θα λειτουργήσει ως μεγάλος εμπορευματικός σταθμός για τη χώρα και με σημαντικές διεθνείς προοπτικές. Αντί, λοιπόν, να συζητάμε για την αναπτυξιακή δυναμική της χώρας, βρισκόμαστε στη δυσάρεστη θέση να συζητάμε για μια σκανδαλώδη σύμβαση της Κυβέρνησης ΣΥΡΙΖΑ - ΑΝΕΛ. Τελικά, στην Κυβέρνηση δεν είστε μόνο ανίκανοι, αλλά είστε και επικίνδυνοι για τη χώρα. Έχετε μια ικανότητα να δημιουργείτε σκάνδαλα σε κάθε ζήτημα με το οποίο καταπιάνεστε. Έχετε γίνει η κυβέρνηση των σκανδάλων. Τι να πρωτοθυμηθούμε, άλλωστε; Να αναφέρουμε τις πρόσφατες κατηγορίες Καμμένου προς Κοτζιά στο Υπουργικό Συμβούλιο, όπου κατηγόρησε κυβερνητικά στελέχη πως πήραν χρήματα από τον Σόρος, για να υπερασπιστούν τη Συμφωνία των Πρεσπών; Καταγγελίες από Υπουργό προς άλλους Υπουργούς, παρουσία του ίδιου του Πρωθυπουργού; Τη μνημειώδη και ύποπτη σιγή του Πρωθυπουργού για αυτό το θέμα; Την απόκρυψη της επιστολής παραίτησης Κοτζιά και τις απειλές Κοτζιά προς τον Πρωθυπουργό να τη δημοσιοποιήσει; Να αναφέρουμε το θέμα της αγοράς από την ήδη ζημιογόνο ΔΕΗ της ζημιογόνου εταιρείας του Αντιπροέδρου της Κυβέρνησης των Σκοπίων έναντι του ποσού των 4,8 εκατομμυρίων ευρώ; Ακόμα δεν έχετε απαντήσει για τη σκοπιμότητα αυτής της φοβερής και τρομερής επένδυσης ούτε για τη ζημία που έχει δημιουργήσει και θα δημιουργήσει στο μέλλον και στη ΔΕΗ. Να αναφερθούμε στο θέμα των 1,6 δισεκατομμυρίων ευρώ που έχουν κατασπαταληθεί για τον χειρότερο καταυλισμό που έχει φτιαχτεί ποτέ για το μεταναστευτικό στη Μόρια από τους υποτιθέμενους ευαίσθητους «αριστερούληδες»; Πού πήγαν αυτά τα χρήματα; Ακόμα δεν έχετε δώσει καμμία απάντηση στην έρευνα που διεξάγει η Υπηρεσία Καταπολέμησης της Απάτης της Ευρωπαϊκής Ένωσης για αυτό το θέμα. Δυστυχώς, διασύρετε τη χώρα μας διεθνώς. Να αναφέρουμε το περίφημο σκάνδαλο Καμμένου με τα τριακόσιες χιλιάδες βλήματα στη Σαουδική Αραβία; Άλλο ένα δυσώδες σκηνικό με πρωταγωνιστή τον κ. Καμμένο, τον κ. Κοτζιά, μεσάζοντες, λαθρέμπορους και τριακόσιες χιλιάδες βλήματα. Και να θυμίσω ότι εκατό χιλιάδες βλήματα είχε ζητήσει η Σαουδική Αραβία και φυσικά, ο κ. Καμμένος πάσχιζε να πουλήσει και άλλες διακόσιες χιλιάδες βλήματα. Πού, όμως; Πού θα πήγαιναν; Τα χρήματα ποιος θα τα έπαιρνε; Να αναφέρουμε ακόμα την εν κρυπτώ εκχώρηση των δέκα χιλιάδων εκατόν δεκαεννέα ακινήτων κυριότητας του ελληνικού δημοσίου για ενενήντα εννιά χρόνια στο υπερταμείο, χωρίς η Κυβέρνηση για μία ακόμα φορά να έχει δώσει πληροφορίες αναφορικά με το ποια είναι αυτά τα ακίνητα, παρά τις ερωτήσεις που έχουμε κάνει, σε μια απέλπιδα προσπάθεια να αποφύγει τις αντιδράσεις. Να σας θυμίσω ότι από τη θέση της Αντιπολίτευσης κατηγορούσατε τους πολιτικούς σας τότε αντιπάλους για προδοσία. Τι εννοούσατε; Για ξανακάντε λίγο ένα restart! Τώρα παραδίδετε εν κρυπτώ τη διαχείριση της δημόσιας περιουσίας και δεν ενοχλείται κανένας αριστερός, παρά τις ευαισθησίες που είχατε. Να αναφέρουμε τι έχει γίνει μετά από τις σοβαρότατες καταγγελίες του προσωπικού της ΕΡΤ; Να αναφέρουμε ότι βρίσκεται σε απόλυτη παρακμή; Για να σταθούμε μόνο στο πλέον πρόσφατο σκάνδαλο του τελευταίου τριμήνου. Καμμία απάντηση για κανένα σκάνδαλο, συγκάλυψη, σιωπή, ένοχη σιωπή! Και έρχεται ο κ. Σπίρτζης, ο αγαπητός Χρήστος, ο Υπουργός να φέρει ένα ακόμα σκάνδαλο, αυτό της σύμβασης παραχώρησης για την κατασκευή και τη λειτουργία εμπορευματικού κέντρου στο Θριάσιο. Κύριε Υπουργέ, σας κληροδοτήσαμε μία επικερδή σύμβαση για το ελληνικό δημόσιο και καταφέρατε να τη μετατρέψετε σε ένα ακόμα σκάνδαλο - και κρατήστε αυτή τη λέξη - όπου ζημιώνεται το ελληνικό δημόσιο. Γιατί άραγε; Οφείλετε να απαντήσετε. Γιατί, κύριε Υπουργέ, διαφοροποιήσατε τους όρους της προκήρυξης, επί της οποίας κατατέθηκε και η μοναδική προσφορά, σε σχέση με τους όρους της τελικής σύμβασης που υπογράφηκε και έρχεται σήμερα προς κύρωση στη Βουλή με το παρόν νομοσχέδιο; Γιατί, κύριε Υπουργέ, μειώσατε με τη σύμβαση παραχώρησης το εφάπαξ τίμημα - κοινώς προκαταβολή - που θα πρέπει να καταβάλλει ο παραχωρησιούχος σε 10 εκατομμύρια ευρώ; Γιατί αλλάξατε την απόφαση της Γενικής Συνέλευσης της «ΓΑΙΑΟΣΕ», η οποία αναρτήθηκε στη «ΔΙΑΥΓΕΙΑ» στις 21-3-2018 και η οποία αναφέρει ότι το εφάπαξ τίμημα που θα πρέπει να καταβάλλει ο παραχωρησιούχος ανέρχεται στα 20 εκατομμύρια ευρώ; Να σας θυμίσω ότι τα 20 εκατομμύρια ευρώ ήταν το εφάπαξ τίμημα της σύμβασης, που είχε ετοιμάσει η Νέα Δημοκρατία το 2006. Μάλιστα, κύριε Σπίρτζη, μειώνετε το εφάπαξ τίμημα κατά 10 εκατομμύρια ευρώ την ίδια στιγμή που διπλασιάζετε από τριάντα σε εξήντα τα έτη παραχώρησης. Γιατί, κύριε Υπουργέ, αλλάξατε τη σύμβαση; Τι μεσολάβησε, άραγε, και από την προκήρυξη του διαγωνισμού μέχρι την υπογραφή της σύμβασης το εφάπαξ τίμημα μειώθηκε κατά 50%; Γιατί αλλάξατε το εφάπαξ τίμημα; Γιατί είστε τόσο «large», αλήθεια, προς όφελος του παραχωρησιούχου και εις βάρος του ελληνικού δημοσίου ζημιώνοντάς το κατά 10 εκατομμύρια ευρώ; Γιατί, κύριε Υπουργέ, αλλάξατε τον συντελεστή δόμησης; Γιατί από 0,4% που ίσχυε κατά την κατάθεση των προσφορών και το μέγιστο ποσοστό κάλυψης ήταν 40% το αυξήσατε εν μία νυκτί στο 1,65% και το μέγιστο ποσοστό κάλυψης στο 60%; Γιατί υπερτετραπλασιάσατε τη συνολική δυνατότητα δόμησης και από τα αρχικά 235.330 τετραγωνικά μέτρα φτάνετε στα 970.000 τετραγωνικά μέτρα; Γιατί, κύριε Υπουργέ, αλλάξατε τη δυνατότητα που παρέχεται από τη σύμβαση στον παραχωρησιούχο να κατασκευάζει και να εκμεταλλεύεται εγκαταστάσεις παραγωγής ηλεκτρικής ενέργειας από τις ανανεώσιμες πηγές ενέργειας για την εξυπηρέτηση των χρηστών, αλλά και την πώληση ηλεκτρικής ενέργειας σε τρίτους; Γιατί, κύριε Υπουργέ, σύμφωνα με τη σύμβαση, ο παραχωρησιούχος απαλλάσσεται από τα δημοτικά τέλη, υφιστάμενα, αλλά και τα μελλοντικά; Γιατί, κύριε Υπουργέ, δεσμεύεται το ελληνικό δημόσιο κατά τη διάρκεια της περιόδου παραχώρησης, δηλαδή τα εξήντα χρόνια, να μην επέλθει, σύμφωνα με αυτά που λέτε και ψηφίζετε σήμερα, καμμία τροποποίηση της ελληνικής νομοθεσίας που τυχόν να βλάπτει τον παραχωρησιούχο; Γιατί, κύριε Υπουργέ, δεσμεύεται το ελληνικό κράτος ότι δεν θα μπορεί να νομοθετεί, για παράδειγμα, για το καθεστώς που διέπει την ευρύτερη περιοχή του Θριασίου; Πώς, κύριε Σπίρτζη, η εν λόγω πρόβλεψη υπερισχύει του εσωτερικού δικαίου της χώρας μας; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Κύριε Υπουργέ, οι αλλαγές που κάνετε στη σύμβαση είναι όλες προς το συμφέρον του παραχωρησιούχου και ζημιώνουν το ελληνικό δημόσιο. Όλες οι αλλαγές πραγματοποιήθηκαν μετά την κατάθεση της δεσμευτικής προσφοράς και χωρίς καμμία απολύτως μετατροπή του προτεινόμενου τιμήματος. Κύριε Υπουργέ, συνεχίζετε επάξια το έργο των σκανδάλων και της ζημίας του ελληνικού δημοσίου, που κάνει η Κυβέρνησή σας. Συνεχίζετε επάξια να είστε μέλος της Κυβέρνησης, αλλά της Κυβέρνησης των σκανδάλων, της Κυβέρνησης που ζημιώνει τη χώρα και τον ελληνικό λαό. Για όλους αυτούς τους λόγους φυσικά θα καταψηφίσουμε το σημερινό νομοσχέδιο. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και δύο εκπαιδευτικοί συνοδοί τους από το Γυμνάσιο Καμάρων Αχαΐας (δεύτερο τμήμα). Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Με βάση τον σχεδιασμό, όπως τον βρήκα με την αλλαγή στο Προεδρείο, αμέσως μετά θα ακολουθούσαν οι παρεμβάσεις των Κοινοβουλευτικών Εκπροσώπων, όπως προείπα, του κ. Κεφαλογιάννη και του κ. Ξυδάκη, κατόπιν του κυρίου Υπουργού και τελευταία θα μιλούσε η κ. Καφαντάρη από τους ομιλητές. Ο κύριος Υπουργός ζήτησε να παρέμβει τώρα. Έχετε διαφωνία οι δύο Κοινοβουλευτικοί Εκπρόσωποι να δώσουμε τον λόγο στον κ. Μαυραγάνη, να ακολουθήσουν οι δύο Κοινοβουλευτικοί, η κ. Καφαντάρη και να κλείσει ο Υπουργός τον πρώτο κύκλο πριν τις δευτερολογίες;
Όχι, κύριε Πρόεδρε.
Κύριε Πρόεδρε, γιατί με αφήνετε τελευταία;
Κυρία Καφαντάρη, γιατί κάνετε έτσι; Συνεννοηθείτε με τον κ. Ξυδάκη ή με τον κ. Κεφαλογιάννη αν σας δίνουν τη σειρά. Γιατί απευθύνεστε στο Προεδρείο;
Η παγία τακτική είναι να υπάρχει μία εναλλαγή.
Μία ομιλήτρια έμεινε εκ των Βουλευτών. Αν μετά τον Υπουργό παραχωρείτε οι δύο Κοινοβουλευτικοί τον λόγο στην κ. Καφαντάρη, το Προεδρείο δεν έχει καμμία αντίρρηση. Ορίστε, κύριε Υπουργέ, έχετε τον λόγο για εννέα λεπτά.
Ευχαριστώ, κύριε Πρόεδρε. Θα προσπαθήσω να είμαι όσο πιο σύντομος γίνεται. Πάω, λοιπόν, κατευθείαν στην καρδιά των γεγονότων. Ακούστηκε εδώ από τη Νέα Δημοκρατία και το ΠΑΣΟΚ, που συμπίπτουν απολύτως στις απόψεις τους - αυτό δεν μας κάνει καμμία εντύπωση, έχουν συμπέσει εδώ και αρκετά χρόνια, απλώς και μόνο προσπαθούσαν να παραπλανήσουν την κοινωνική πλειοψηφία ότι είναι κάτι διαφορετικό - ότι εφόσον υπάρχει μία μεγάλη εταιρεία που έχει επενδύσει - και πολύ καλά έχει κάνει αυτή η μεγάλη εταιρεία - στο λιμάνι του Πειραιά, θα έπρεπε να έχουμε διαφορετική εκτίμηση από το 2007, 2008 και εντεύθεν για τη δημοπρασία αυτή και άρα, θα έπρεπε να υπάρχει διαφορετικό τίμημα, διαφορετική οικονομική προσφορά. Έχει διαλάθει της προσοχής τους, πρώτον, ότι έχουν οι ίδιοι κάνει κάποιους διαγωνισμούς από το 2006 μέχρι και το 2014, φυσικά άκαρπους, φυσικά χωρίς να έχει συμβασιοποιηθεί ουδείς, φυσικά χωρίς να έχει γίνει κατακύρωση σε κανέναν εξ αυτών. Άρα, ουσιαστικά και αν ακόμα είχαν κατατεθεί κάποτε κάποιες προσφορές, αυτές οι προσφορές ουδέποτε ήρθαν στο τελικό τους στάδιο και υπαναχώρησαν αυτοί που προσέφεραν αυτό το οποίο προσέφεραν. Συνεπώς, θα πρέπει να δούμε ότι στα χρόνια που διακυβέρνησαν πέτυχαν το απόλυτο μηδέν. Γιατί πέτυχαν το απόλυτο μηδέν, ρωτάει κάποιος, αφού είναι φιλέτο και συμφωνούμε όλοι μας; Κι εμείς θεωρούμε ότι είναι ένα κομβικό σημείο. Η μία εξήγηση είναι ότι οι εμπορευματικοί σταθμοί για τη Νέα Δημοκρατία και το ΠΑΣΟΚ ήταν περίπου άγνωστοι. Ήταν περίπου ένα συνονθύλευμα από νταλίκες που πηγαινοέρχονταν - έτσι το είχαν στο μυαλό τους - χωρίς καμμία στρατηγική για το σχέδιο των μεταφορών, χωρία καμμία στρατηγική για τους εμπορευματικούς σταθμούς και τα εμπορευματικά κέντρα. Είχαν κάνει έναν νόμο προς τη σωστή κατεύθυνση, τον ν.3333/2005, τον οποίο κατήργησαν οι ίδιοι το 2013-2014. Ήρθαν στο απόλυτο κενό χωρίς καμμία στρατηγική, την οποία δομήσαμε και φτιάξαμε. Είχαν ευαισθησία απέναντι στο γενικό θεσμικό πλαίσιο ίδρυσης των εμπορευματικών σταθμών, αυτοί που σήμερα λένε εδώ ότι θέλουμε να τρέξουμε προς το να εξασφαλίσουμε ίσους όρους προς όλες τις κατευθύνσεις για τους εμπορευματικούς σταθμούς; Όχι, ποτέ. Γιατί; Γιατί είχαν εντάξει στην αυστηρότερη περιβαλλοντική νομοθεσία, ενώ δεν έπρεπε, κάποιους μικρούς εμπορευματικούς σταθμούς και γιατί απαιτούσαν τη σκληρότερη διαδικασία για την ίδρυση τέτοιων εμπορευματικών σταθμών. Τα απλοποιήσαμε αυτά, για να μην σας κουράζω, με πρωτογενή και δευτερογενή νομοθεσία, δηλαδή με απλούς νόμους και βεβαίως με υπουργικές αποφάσεις. Η δεύτερη αιτία, όμως, για την οποία δεν κατόρθωσαν ποτέ να προχωρήσουν σε αξιοποίηση αυτού του πράγματι σημαντικού οικονομικού στοιχείου για την κοινωνία, το κράτος και την οικονομία, είναι πιο ουσιώδης. Η απαίτηση για δόμηση, για κτήρια ήταν πάντοτε περί τα 240.000 τετραγωνικά μέτρα. Σας παρακαλώ, δώστε λίγη προσοχή για να καταλάβετε - και εσείς και ο ελληνικός λαός που ακούει - πού ακριβώς είναι το πρόβλημα. Καμμιά φορά, όταν θέλεις να πεις κάτι και να αντιπαλέψεις κάποιον, πέφτεις ο ίδιος στην παγίδα. Τι είπαν όλοι ως κύριο άξονα του αντίλογού τους; Ότι δώσαμε, λέει, με διαφοροποίηση του συντελεστή δόμησης τετραπλάσια δυνατότητα οικοδομής. Ουδέν ψευδέστερον αυτού! Γιατί; Θα το πω με απλά λόγια. Το περίγραμμα της οικοδομής είναι όγκος. Ό,τι και να δώσεις σε συντελεστή δόμησης, αν το περίγραμμα είναι συγκεκριμένο, δεν μπορείς να βγεις στα τετραγωνικά μέτρα. Τι συνέβαινε, όμως, εδώ; Με τους όρους δόμησης, όπως είχαν καθοριστεί τη δεκαετία του 2000, μπορούσαν να οικοδομηθούν 87.000 τετραγωνικά μέτρα, ενώ στη δημοπρασία του 2004, του 2006, του 2009, του 2010, του 2011, του 2012, του 2013, του 2014 απαιτούσαν να κτίσει κάποιος 240.000 τετραγωνικά μέτρα. Και λέει κάποιος: Μα, ποιος τρελός θα πήγαινε να συμμετάσχει σε μία δημοπρασία που του λένε από τη δημοπρασία ότι είσαι υποχρεωμένος να κτίσεις 240.000 τετραγωνικά μέτρα και οι όροι δόμησης του επιτρέπουν να κτίσει 87.000 τετραγωνικά μέτρα; Την ίδια ώρα φτιάχνουν νομοθεσία - το 2010, αν θυμάμαι καλά είναι ο ν.3810, το άρθρο 63Α - που λέει ότι μπορούν κατ' εξαίρεση, εφόσον ο Υπουργός το προτείνει να βγει προεδρικό διάταγμα ειδικό για να επαυξήσει τους όρους δόμησης στα εμπορευματικά κέντρα. Δηλαδή, έθεταν υπό καθεστώς ομηρίας, αν και εφόσον ο εκάστοτε Υπουργός ήθελε, μετά τη συμβασιοποίηση ίσως και μετά τη δημοπρασία αυτού του εμπορευματικού κέντρου, να επαυξήσει. Ρωτάω το εξής: Δημιουργούσε αυτό εσμό ακολασίας, ναι ή όχι; Δημιουργούσε δυνατότητα τέτοιου εσμού ακολασίας, όταν από τη μία σε υποχρεώνει να χτίσεις 240.000 τετραγωνικά μέτρα και να συμμετάσχεις σε μια δημοπρασία και από την άλλη σου δίνει τη δυνατότητα να χτίσεις 87.000 τετραγωνικά μέτρα και σου κλείνει το μάτι, λέγοντάς σου «Έχω κατ' εξαίρεση νομοθεσία που θα μπορούσε να λειτουργήσει διαφορετικά»; Τι κάναμε, λοιπόν; Κάναμε το πιο τίμιο, δηλαδή τον ν.4530/2018. Διαφοροποιήσαμε τους όρους δόμησης ώστε να χτίζει στον εμπορευματικό σταθμό - αυτό που πάντοτε ήθελε η ελληνική πολιτεία διαχρονικά -240.000 τετραγωνικά μέτρα. Αυτό κάναμε, για να είμαστε τίμιοι και να μην υπάρχει συναλλαγή. Και έρχονται και μας καταγγείλουν, ο ένας μηχανικός, ο άλλος πάλι μηχανικός. Τάχα δεν ξέρουν ότι δεν μπορείς να χτίσεις παραπάνω από τον όγκο! Είχαν φέρει και τον πρόεδρο από το Τεχνικό Επιμελητήριο. Τι να πει; Να πει ότι δεν ισχύουν αυτά, όταν ξέρουμε ότι ο συντελεστής δόμησης πολλαπλασιάζεται με το «5», για να πιάνει τον συντελεστή όγκου και ότι είναι συγκεκριμένη η δόμηση; Και έγινε ακριβώς για τον λόγο αυτόν που σας λέω. Ερωτώ, λοιπόν, το εξής: Κύριοι, αν πράγματι θέλατε να αξιοποιήσετε αυτό το περιουσιακό στοιχείο του ελληνικού κράτους - και δεν είναι τόσο τα χρήματα που έρχονται στο ελληνικό κράτος, όσο η μεγάλη ωφέλεια και σας το λέω εν τιμή από την ενασχόλησή μου με τις μεταφορές, είναι η κινητικότητα στις μεταφορές και η μόχλευση των προϊόντων που μπορεί να δώσει αυτό το εμπορευματικό κέντρο - αν θέλατε να προχωρήσετε προς αυτήν την κατεύθυνση, θα είχατε διαφοροποιήσει τους όρους δόμησης, όπως το κάναμε εντίμως και εμείς; Ναι. Γιατί δεν το έκαναν; Την ίδια στιγμή, σας υπενθυμίζω ότι υπάρχει όμορη έκταση 1.450 στρεμμάτων, στην οποία έχουν επενδυθεί 200 εκατομμύρια ευρώ από την Ευρωπαϊκή Ένωση. Υπάρχει «dead line», δηλαδή χρονική προθεσμία, μέχρι τον Μάρτιο του 2019 να έχει προχωρήσει η συμβασιοποίηση αυτού του εμπορευματικού σταθμού, διαφορετικά θα ανακληθούν και θα αναζητηθούν τα 200 εκατομμύρια ευρώ. Διπλανή έκταση, λοιπόν, είναι μήλον της έριδος και εζητείτο από την αγορά να βγουν πακέτο και τα δυο. Μήπως, λοιπόν, κάποιοι ήθελαν να γίνονται συνεχώς άγονοι διαγωνισμοί με τέτοιες αντιφατικές διατάξεις στην προκήρυξη και τους όρους δόμησης για να καταλήξουμε εν τέλει υπό τη δαμόκλειο σπάθη της ανάκλησης των κονδυλίων από την Ευρωπαϊκή Ένωση για να τα δώσουμε όλα μαζί; Κύριοι, τα όνειρά σας είναι εφιάλτης του ελληνικού λαού. Δεν θα γυρίσουμε ποτέ σε σας ξανά.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δώδεκα φοιτητές από τη Νορβηγία. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τώρα θα δώσουμε τον λόγο στην κ. Καφαντάρη, καθώς βλέπω ότι δεν υπάρχει κάποια αντίρρηση και μετά θα λάβουν τον λόγο οι δύο Κοινοβουλευτικοί Εκπρόσωποι, ο κ. Κεφαλογιάννης και ο κ. Ξυδάκης. Ορίστε, κυρία Καφαντάρη, έχετε τον λόγο.
Κατ' αρχάς ευχαριστώ, κύριε Πρόεδρε, όσους μου έδωσαν τον λόγο. Το θέμα μας σήμερα είναι το εμπορευματικό κέντρο στο Θριάσιο Πεδίο. Όμως, θα υποκύψω στον πειρασμό να απαντήσω σε κάποια ζητήματα, διότι βλέπω παρακολουθώντας την Ολομέλεια, την Αντιπολίτευση ουσιαστικά να έχει χάσει τα αφηγήματά της το ένα πίσω από το άλλο. Αναφέρθηκα σε μια σειρά ζητήματα και πρώτα απ' όλα στο μεγάλο ζήτημα της ανάπτυξης στην οικονομία και στη χώρα. Βγαίνουμε από μία δύσκολη οκταετία. Είμαστε στη μεταμνημονιακή περίοδο, όπως λέμε. Η χώρα μας σταδιακά ανακάμπτει. Αυτό δεν είναι κάτι γενικό και αόριστο. Τα διάφορα οικονομικά στοιχεία το αποδεικνύουν. Η Ελλάδα το πρώτο εξάμηνο του 2018 γνώρισε μια ενδυνάμωση της εμπιστοσύνης των διεθνών αγορών και της οικονομικής της ανάκαμψης. Βασική κινητήρια δύναμη αυτής της ανάπτυξης ήταν οι καθαρές εξαγωγές και η ιδιωτική κατανάλωση, ενώ συνέβαλε και η αύξηση αποθεμάτων, που υποδηλώνει προσδοκίες για αύξηση της ζήτησης. Ειδικότερα, στη διάρκεια του πρώτου εξαμήνου σημειώθηκε η δεύτερη μεγαλύτερη σε όγκο αύξηση εξαγωγών, αγαθών και υπηρεσιών της τελευταίας τουλάχιστον δεκαετίας: 8,7% έναντι 12,2% το 2015, με τις εξαγωγές αγαθών να αυξάνουν 8,7% και τις εξαγωγές υπηρεσιών 9%. Επιπλέον, θετική εξέλιξη κρίνεται η αύξηση του όγκου της ιδιωτικής κατανάλωσης κατά 0,5% στο εξάμηνο, 1% στο δεύτερο τρίμηνο, ενώ ο ρυθμός ανάπτυξης του ΑΕΠ πρώτη φορά συγκλίνει απόλυτα με την Ευρωπαϊκή Ένωση το '19. Αυτό είναι από το δελτίο Τύπου του Υπουργείου Οικονομίας. Θα ήθελα - και κάποιος κακοπροαίρετος μπορεί να πει οτιδήποτε - να καταθέσω εδώ ένα άρθρο, το οποίο δημοσιεύθηκε στις 11-7-2018 σε μια εφημερίδα η οποία δεν νομίζω ότι είναι ΣΥΡΙΖΑ. Είναι η «ΚΑΘΗΜΕΡΙΝΗ» και αναφέρει τα στοιχεία της «ERNST & YOUNG». Συγκεκριμένα, λέει ότι στην Ελλάδα οι άμεσες ξένες επενδύσεις σχεδόν διπλασιάστηκαν το 2017, προσφέροντας γύρω στις χίλιες εκατόν ενενήντα πέντε νέες θέσεις εργασίας. Αναφέρει μέσα και πιο συγκεκριμένα πράγματα. Να πω επίσης ότι το 2017 έκλεισε με άμεσες ξένες επενδύσεις γύρω στα 4 δισεκατομμύρια, κάτι λιγότερο, κλπ. Να μην πούμε και για την απορροφησιμότητα του Πακέτου Γιούνκερ όπου είμαστε πρώτοι στην Ευρώπη κ.λπ.. Θα ήθελα, λοιπόν, να καταθέσω αυτό το δημοσίευμα του Ιουλίου. [[Στο σημείο αυτό η Βουλευτής κ. Χαρούλα (Χαρά) Καφαντάρη καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, παράλληλα υπάρχουν και οι μεγάλες επενδύσεις. Η γεωστρατηγική θέση της χώρας μας, η γεωγραφική και η γεωπολιτική της θέση είναι σημαντική. Είμαστε στο κατώφλι ουσιαστικά των τριών ηπείρων και ενεργειακά, με μεγάλα ενεργειακά έργα, τα οποία υπενθυμίζω, είτε τον TAP, είτε τον IGB, είτε άλλα στο επίπεδο της ενέργειας. Επίσης να θυμίσω και το μεγάλο επενδυτικό ενδιαφέρον διεθνών κολοσσών για την έρευνα και εξόρυξη υδρογονανθράκων. Όλα αυτά είναι ψήφος στην ελληνική οικονομία και δείχνουν το μεγάλο επενδυτικό ενδιαφέρον που υπάρχει. Θα έλεγα, λοιπόν, ότι εκτός από κόμβος ενεργειακός, εμπορικός, ψηφιακός, η χώρα μας τείνει να γίνει και ένας διαμετακομιστικός κόμβος, αξιοποιώντας και τη γεωγραφική και γεωπολιτική της θέση. Τα τελευταία χρόνια οι εμπορευματικές μεταφορές επιδεικνύουν ιδιαίτερη ανάπτυξη και επίκειται προσεχώς να εκτοξευτούν με την ανάπτυξη οργανωμένων εμπορευματικών κέντρων, όπως είναι αυτό του Θριασίου που συζητάμε σήμερα. Αναμένουμε, με τις καινοτόμες μεταφορικές υπηρεσίες, το κόστος μεταφοράς να μειωθεί και το τελικό κόστος των μεταφερόμενων εμπορευμάτων. Η συγκεκριμένη επένδυση περιμένουμε να ξεπεράσει τα 200 εκατομμύρια και να δημιουργήσει σε βάθος δεκαετίας περίπου τρεις χιλιάδες με πέντε χιλιάδες θέσεις εργασίας. Οι εμπορευματικές μεταφορές αποτελούν έναν από τους σημαντικότερους παράγοντες οικονομικής ανάπτυξης μιας χώρας. Με τα εμπορευματικά κέντρα επιτυγχάνεται η καλύτερη οργάνωση μεταφορικών συστημάτων, που συντελεί στην ελαχιστοποίηση του κόστους μεταφοράς, όπως είπαμε πριν, καθώς και η προσαρμογή στις ευνοϊκές διεθνείς συνθήκες για την ανάπτυξη των συνδυασμένων μεταφορών, που αποτελεί πρωταρχική πολιτική της Ευρωπαϊκής Ένωσης. Προσδοκώμενα οφέλη: Εφάπαξ αντάλλαγμα παραχώρησης χρήσης ύψους 10 εκατομμυρίων, ενώ πέραν αυτών η ανάδοχος εταιρεία οφείλει να καταβάλλει σε ετήσια βάση και καθ' όλη τη διάρκεια των εξήντα ετών της περιόδου παραχώρησης ποσό που αντιστοιχεί στο 2,51% επί των ακαθάριστων ετήσιων εσόδων της, εγγυώμενη παράλληλα και για ποσό ελάχιστης καταβολής που ξεκινά από 350.000 κατ' έτος. Επίσης, η σύμβαση παραχώρησης επιβάλλει στον παραχωρησιούχο υποχρέωση υλοποίησης προγράμματος δεσμευτικής επένδυσης. Είναι πολύ σημαντικό το άρθρο 3, ότι στον κλάδο ελέγχου και κίνησης αμαξοστοιχιών, στον ΟΣΕ, δύνανται να επανέλθουν καλύπτοντας ανάγκες σε κρίσιμες ειδικότητες του Οργανισμού οι υπάλληλοι αυτοί που είχαν απομακρυνθεί από τον ΟΣΕ από την προηγούμενη συγκυβέρνηση Νέας Δημοκρατίας και ΠΑΣΟΚ και έχουν τις απαραίτητες γνώσεις και εμπειρία να αναλάβουν άμεσα θέσεις σε κρίσιμες ειδικότητες. Θα πω δυο λόγια για το ιστορικό, γιατί πολλά ακούστηκαν «ποιος, τι, γιατί τόσα χρόνια». Η πρώτη διαγωνιστική διαδικασία έγινε το 2006 μέχρι το 2009. Υπήρχαν δύο υποψήφιοι, ματαιώθηκε ο διαγωνισμός γιατί αποσύρθηκε η προσφορά του προσωρινού αναδόχου. Τότε, το τίμημα ήταν 1,5 εκατομμύριο με μία εταιρεία. Το 2006 η αγορά θα μπορούσε τότε ίσως να ανταποκριθεί και σε μεγαλύτερο τίμημα. Σήμερα είναι 10 εκατομμύρια ευρώ εφάπαξ αρχικό τίμημα. Έχουμε τρεις προσφορές και τέσσερις μεγάλες εταιρείες. Η δεύτερη διαγωνιστική διαδικασία έγινε το 2010 μέχρι το 2011. Ο προηγούμενος διαγωνισμός είχε ματαιωθεί και αυτός. Ο διαγωνισμός πραγματοποιήθηκε σε μια φάση και ματαιώθηκε το 2011 χωρίς να υποβληθεί καμμία προσφορά. Κρίθηκε άγονος. Η τρίτη διαγωνιστική διαδικασία έγινε το 2012. Η διαδικασία πάλι ματαιώθηκε. Η τέταρτη διαγωνιστική διαδικασία ήταν από το 2014 μέχρι το 2018, όπου άλλαξαν σημαντικοί όροι της διακήρυξης. Δηλαδή, πραγματικά υλοποιείται μια συνολική στρατηγική υποδομή, που περιλαμβάνει σημαντικά οφέλη, θα προσελκύσει παραγωγικές επενδύσεις. Επίσης, να πούμε ότι δεν είναι μόνο το Θριάσιο. Είναι η αρχή μεγάλου εμπορευματικού κέντρου. Ακόμα, είναι η Θεσσαλονίκη που προχωρεί, ακολουθεί ο Βόλος, η Λάρισα, η Καβάλα, η Αλεξανδρούπολη, η Πάτρα. Η χώρα μας λοιπόν είναι ένας κόμβος ενεργειακός, ψηφιακός, εμπορικός και διαμετακομιστικός στην κρίσιμη γεωγραφική θέση στην οποία βρίσκεται, στο σταυροδρόμι των τριών ηπείρων. Ευχαριστώ.
Ευχαριστούμε την κ. Καφαντάρη, με την οποία ολοκληρώθηκε ο κατάλογος των ομιλητών. Θα δώσουμε τον λόγο στους δύο Κοινοβουλευτικούς Εκπροσώπους της Νέας Δημοκρατίας και του ΣΥΡΙΖΑ, με τις παρεμβάσεις των οποίων θα ολοκληρωθούν και οι ομιλίες όσων επιθυμούσαν να μιλήσουν. Μετά θα δώσουμε τον λόγο στον Υπουργό και θα μπούμε στη διαδικασία των δευτερολογιών. Κύριε Κεφαλογιάννη, έχετε τον λόγο.
Ευχαριστώ, κύριε Πρόεδρε. Θα ξεκινήσω με δύο εισαγωγικές παρατηρήσεις. Η μία αφορά τον εισηγητή της Πλειοψηφίας. Τον άκουσα το πρωί να λέει ότι δήθεν ο Κυριάκος Μητσοτάκης αποτρέπει τους επενδυτές να έλθουν τώρα να επενδύσουν στη χώρα. Θα έλεγα να είμαστε γενικότερα προσεκτικοί και να μην κοιτάμε μόνο τα non paper που στέλνονται από το Μαξίμου. Πουθενά ο Κυριάκος Μητσοτάκης δεν είπε «μην έλθετε να επενδύσετε στη χώρα». Υπάρχουν τουλάχιστον είκοσι δηλώσεις του, τις οποίες μπορώ να καταθέσω και στα Πρακτικά, στις οποίες λέει ότι «ακόμα και τώρα που είμαστε Αξιωματική Αντιπολίτευση τους προτρέπουμε όλους να έλθουν να επενδύσουν στη χώρα, γιατί πιστεύουμε ότι σε μερικούς μήνες που θα είμαστε Κυβέρνηση θα μπορέσουμε να «τρέξουμε» τις διαδικασίες», σε αντίθεση βέβαια με τον κ. Τσίπρα - και το καταθέτω αυτό στα Πρακτικά - , που το 2013 έλεγε ότι «όσοι έλθουν να κερδοσκοπήσουν θα βρεθούν και υπόλογοι έναντι του νόμου». [[Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θυμάστε πολύ καλά πόσες φορές ο νυν Πρωθυπουργός, τότε Πρόεδρος της Αξιωματικής Αντιπολίτευσης, απέτρεπε τους επενδυτές το 2013, το 2014 μέχρι που κατέλαβε την εξουσία, να έλθουν. Άρα, νομίζω ότι όταν υπάρχει αυτό το προηγούμενο, καλό είναι να είμαστε πιο προσεκτικοί. Πριν πάω στα της επικαιρότητας και στο νομοσχέδιο, θα μου επιτρέψει ο κύριος Υπουργός να κάνω μια παρατήρηση σε αυτά τα οποία λέχθηκαν προηγουμένως. Αν κατάλαβα καλά, κύριε Υπουργέ - στην προσπάθειά σας να δικαιολογήσετε τον λόγο αύξησης του συντελεστή δόμησης - , είναι ότι με το προηγούμενο καθεστώς επιτρεπόταν να χτιστούν γύρω στα ογδόντα επτά χιλιάδες τετραγωνικά μέτρα και παρ' όλα αυτά η προκήρυξη έλεγε ότι θα έπρεπε να χτιστούν γύρω στα διακόσια σαράντα χιλιάδες. Ξέρετε, κύριε Υπουργέ, έχω μια μανία με τα μαθηματικά. Αν δείτε τον πολλαπλασιασμό, αυτό σημαίνει ότι στην ουσία έπρεπε να αυξήσετε τον συντελεστή κατά 2,6%. Εσείς ξέρετε πόσο τον αυξήσατε; Τον αυξήσατε 4,1%. Από 0,4% φθάσατε στο 1,65%.
Κάνετε λάθος.
Θα μας τα πείτε στη δευτερολογία σας. Στο 1,65%, λοιπόν. Δείτε τον νόμο. Εγώ δεν είχα σκοπό να μπω σε θέματα, αν θέλετε, συντελεστών δόμησης διότι θεωρώ ότι κάπου αλλού υπάρχουν τα πιο πονηρά σημεία όσον αφορά τη σύμβαση. Ακόμα, όμως, και σε αυτό νομίζω ότι η επιχειρηματολογία σας είναι πίσω. Πολύ γρήγορα, κυρίες και κύριοι συνάδελφοι, θα μου επιτρέψετε ακόμα μια παρατήρηση για τη συνταγματική αναθεώρηση, στην οποία αναφέρθηκε ο Πρωθυπουργός τις προηγούμενες ημέρες. Εμείς ως Νέα Δημοκρατία δεν θα αφήσουμε σε καμμία περίπτωση ο ΣΥΡΙΖΑ και οι ΑΝΕΛ να ευτελίσουν μια πάρα πολύ σημαντική διαδικασία για τη χώρα. Μάλιστα ο Κυριάκος Μητσοτάκης έχει ήδη ανακοινώσει ότι την Τρίτη στην Κοινοβουλευτική Ομάδα της Νέας Δημοκρατίας θα ανακοινώσει και τις προτάσεις του όσον αφορά την αλλαγή του καταστατικού χάρτη της χώρας. Μάλιστα, να σας θυμίσω ότι και από αυτήν εδώ την Αίθουσα ήδη από το 2016 ο Πρόεδρος της Νέας Δημοκρατίας είχε πει ότι πράγματι είναι ώριμες οι συνθήκες ώστε να προχωρήσουμε σε μια αναθεώρηση του Συντάγματος. Μάλιστα είχε κάνει μια πολύ γενναία πρόταση προς τον κ. Τσίπρα, την οποία επανέλαβε και τις προηγούμενες ημέρες: «Ελάτε εδώ να συμφωνήσουμε ποια άρθρα είναι προς αναθεώρηση, ώστε η επόμενη Βουλή να είναι εκείνη η οποία με απλή πλειοψηφία θα προχωρήσει και στην πραγματική αναθεώρηση του Συντάγματος», δηλαδή στο περιεχόμενο των συγκεκριμένων άρθρων. Ας αποφασίσουμε, δηλαδή, επί της αρχής ποια άρθρα πρέπει να αλλάξουμε, να συναινέσουμε όλοι σε αυτό και στην επόμενη Βουλή όποιος είναι πρώτος, κερδίσει βεβαίως τις εκλογές, έχει και την πλειοψηφία, να έχει τη δυνατότητα να αλλάξει και το Σύνταγμα. Καταλαβαίνω βέβαια ότι όλοι πιστεύουμε ότι ο ΣΥΡΙΖΑ θα ηττηθεί στις επόμενες εκλογές, άρα μια τέτοια πρόταση είναι πολύ δύσκολο να γίνει αποδεκτή, γιατί ξέρουμε πολύ καλά ποιος θα έχει την πλειοψηφία στην επόμενη Βουλή. Παρ' όλα αυτά, αν πράγματι, κυρίες και κύριοι της συγκυβέρνησης, θέλετε να προχωρήσουμε σε μια γενναία συνταγματική αναθεώρηση, ας συμφωνήσουμε επί των βασικών - ούτως ή άλλως αυτό απαιτεί και το Σύνταγμα - και από εκεί και πέρα, η επόμενη Βουλή θα είναι εκείνη η οποία θα μπει και στο περιεχόμενο των συγκεκριμένων άρθρων. Αυτό το οποίο μου έκανε πολύ μεγάλη εντύπωση είναι ότι ο κ. Τσίπρας - εννοώ το Μέγαρο Μαξίμου στην ανακοίνωσή του - χρησιμοποίησε την λέξη «κυβίστηση». Προφανώς ντρέπεται να χρησιμοποιήσει τη λέξη κωλοτούμπα, η οποία πλέον παγκοσμίως έχει κατοχυρωθεί δίπλα στον κ. Τσίπρα. Να του θυμίσω ότι κυβίστηση σημαίνει να επιδιώκεις να καθιερώσεις και στο Σύνταγμα τα δημοψηφίσματα, όταν είχες γίνει περίγελος το 2015 και άλλα σου έβγαζε το δημοψήφισμα και άλλα τελικά έκανες. Κυβίστηση σημαίνει να θέλεις να αποσυνδέσεις την προεδρική εκλογή από την πρόκληση νέων εκλογών, όταν στην ουσία εργαλειοποίησες αυτήν τη ρύθμιση προκειμένου να ανέλθεις στην εξουσία. Και βεβαίως κυβίστηση είναι όταν τάχα μου νοιάζεσαι για τον δημόσιο χαρακτήρα του ηλεκτρισμού και του νερού και τα έχεις ξεπουλήσει για ενενήντα εννιά χρόνια στο υπερταμείο και όταν τάχα μου κόπτεσαι για το άρθρο περί ευθύνης Υπουργών, αλλά το 2006, δηλαδή δώδεκα χρόνια πριν, όταν ο Κυριάκος Μητσοτάκης ως απλός Βουλευτής τότε της Συμπολίτευσης είχε κάνει πρόταση, κανείς από τον ΣΥΡΙΖΑ, κανείς από την Αριστερά δεν είχε συνυπογράψει τότε τη συγκεκριμένη πρόταση. Άρα, θα έλεγα ότι ο κ. Τσίπρας θα πρέπει να είναι πολύ πιο προσεκτικός όταν αναφέρεται στα περί κυβιστήσεων. Πάμε τώρα και στα του νομοσχεδίου. Αν πράγματι, κυρίες και κύριοι συνάδελφοι της Συμπολίτευσης, θεωρείτε τόσο μεγάλη τομή τη συγκεκριμένη - αν θέλετε - ιδιωτικοποίηση και με τους όρους που θα έχει πραγματοποιηθεί, νομίζω ότι σήμερα θα ήταν σχεδόν κατάμεστη η Αίθουσα από Βουλευτές που να προσπαθούν να υπερασπιστούν αυτό το νομοσχέδιο. Ξέρετε, κύριε Υπουργέ, πόσοι Βουλευτές από τη Συμπολίτευση ήρθαν σήμερα να υπερασπιστούν το νομοσχέδιό σας; Μόλις δύο θαρραλέοι Βουλευτές από τον ΣΥΡΙΖΑ, η κ. Καφαντάρη προηγουμένως και ένας άλλος συνάδελφος, ήρθαν και είπαν πόσο μεγάλη είναι αυτή η ιδιωτικοποίηση. Αυτό και μόνο θα έπρεπε να σας προβληματίσει, αν πράγματι πιστεύετε αυτό το οποίο λέγατε ως Κυβέρνηση, ότι είναι μια τεράστια τομή, ότι είναι μια πολύ μεγάλη επένδυση. Δυστυχώς, όμως και οι ίδιοι καταλαβαίνουν - και, αν θέλετε, αυτοσυντηρούνται και προσπαθούν να προστατευτούν - ότι δεν μπορούν να πουν πολύ μεγάλες κουβέντες. Δυστυχώς, σε μια επένδυση - σταθμό πραγματικά για την αποτελεσματική λειτουργία της εφοδιαστικής αλυσίδας και όχι μόνο και μια - αν θέλετε - επένδυση που εμείς ως Νέα Δημοκρατία επί της αρχής θα μπορούσαμε να τη στηρίξουμε, με τους όρους τους οποίους τη φέρνετε είμαστε απέναντι, είμαστε «κατά». Θεωρώ πως η μεγαλύτερη ζημιά την οποία επιφέρετε με τον τρόπο που έρχεστε είναι το κακό προηγούμενο το οποίο δημιουργείτε, δηλαδή το ότι δημιουργείτε ένα προηγούμενο προώθησης μιας παραχώρησης με όρους που δεν συνάδουν σε μια ευρωπαϊκή χώρα, σε ένα κράτος δικαίου όπου το παιχνίδι παίζεται δίκαια και με κανόνες που τηρούνται από όλους. Και αυτό γιατί, σε τελική ανάλυση κύριε Υπουργέ, η συγκεκριμένη επένδυση γίνεται η θρυαλλίδα και ένα πολύ κακό μήνυμα που εκπέμπει η Κυβέρνησή σας σε κάθε εν δυνάμει επενδυτή, δηλαδή το ότι ο καθένας μπορεί να έρθει εδώ πέρα να επενδύσει και αν οι όροι τους οποίους η Κυβέρνηση θέτει - προσέξτε - προς όφελος του ελληνικού δημοσίου, προς όφελος της ελληνικής οικονομίας και της κοινωνίας, δεν είναι αρεστοί στον επενδυτή, αυτοί με μια νομοθετική παρέμβαση μπορεί να αλλάξουν. Ένα δεύτερο πολύ μεγάλο αρνητικό προηγούμενο, που δημιουργείται με τον τρόπο παραχώρησης του Θριασίου είναι ότι για πρώτη φορά σε μια πολύ μεγάλη ιδιωτική επένδυση το μεγαλύτερο μέρος του επιχειρηματικού ρίσκου για την υλοποίησή της δεν το αναλαμβάνει ο ιδιώτης επενδυτής, αλλά το ίδιο το ελληνικό δημόσιο. Εγώ, κύριε Υπουργέ, θα σας αναφέρω πολύ συγκεκριμένα σημεία της σύμβασης και θα ήθελα σε αυτά πραγματικά μια απάντηση. Και εξηγούμαι: Στον αρχικό πίνακα πηγών και χρήσεων κεφαλαίων της δεσμευτικής προσφοράς, που η κοινοπραξία κατέθεσε, προβλεπόταν ότι η δεσμευτική επένδυση - δηλαδή μετοχικό κεφάλαιο - θα ήταν 36 εκατομμύρια ευρώ και το δευτερογενές χρέος μηδέν. Προβλεπόταν, επίσης, ότι ο δανεισμός της περιόδου Τ1 των κατασκευών, τον οποίο εγγυάται το δημόσιο, θα ήταν 49 εκατομμύρια ευρώ, ενώ την περίοδο Τ2 ο δανεισμός, που δεν αφορά το δημόσιο θα ήταν περίπου άλλα 50 εκατομμύρια ευρώ. Με την εκ των υστέρων τροποποίηση των όρων της προκήρυξης και την επικύρωσή της στο άρθρο 16.5. Α της σύμβασης δίνετε το δικαίωμα στην κοινοπραξία να αυξήσει τον δανεισμό της την περίοδο Τ1, την πρώτη περίοδο, και να μειώσει αντίστοιχα τη δεσμευτική της επένδυση των 36 εκατομμυρίων ευρώ που έβαλε στην προσφορά της. Άρα, έρχεται το ελληνικό δημόσιο, κυρίες και κύριοι συνάδελφοι, όχι μόνο εγγυάται τον αρχικό δανεισμό του αναδόχου, αλλά και τον επιπρόσθετο που μεταφέρεται από την περίοδο Τ2 προς Τ1. Βεβαίως, κύριε Υπουργέ, υπάρχει και χειρότερο. Στο σημείο 9.4 της σύμβασης η εγγύηση δανειοδότησης από την πλευρά του δημοσίου θα ισχύει ακόμα και στην περίπτωση που υποκατασταθεί η «ΓΑΙΑΟΣΕ» από έναν οποιονδήποτε διάδοχο. Για να το πω, κυρίες και κύριοι, πιο πρακτικά, έστω ότι η «ΓΑΙΑΟΣΕ» αποφασιστεί να ιδιωτικοποιηθεί κάποια στιγμή. Η εγγύηση της δανειοδότησης του ελληνικού δημοσίου παραμένει. Εγώ θα ήθελα, κύριε Υπουργέ, σε αυτά που σας αναφέρω πολύ συγκεκριμένα και από την πλευρά σας να μου δώσετε πολύ συγκεκριμένες απαντήσεις το για ποιον λόγο συνέβησαν αυτές οι αλλαγές τροποποίησης. Δεν μπαίνω καθόλου σε θέματα δόμησης και κάλυψης. Αυτά νομίζω ότι όποιοι μας άκουσαν μπορούν να βγάλουν τα συμπεράσματά τους. Αυτά, όμως, που σας λέω είναι πολύ πιο συγκεκριμένα. Έχουμε και λέμε, λοιπόν: με τη σύμβαση που κυρώνουμε η Κυβέρνηση μειώνει κατά το 1/3 την κατατεθειμένη, δεσμευμένη επένδυση και αύξησε κατά 1/3, από 50 εκατομμύρια σε 75 εκατομμύρια, τον δανεισμό που θα κληθεί το ελληνικό δημόσιο να εγγυηθεί αναλαμβάνοντας και το επιχειρηματικό ρίσκο. Βεβαίως θα μπορούσατε να μου απαντήσετε ότι το δημόσιο πολλές φορές εγγυάται έργα, που αφορούν υποδομές και ίσως να είχατε δίκιο, κύριε Υπουργέ, αλλά εδώ δεν μιλάμε για υποδομές, μιλάμε για εμπορική δραστηριότητα. Στην περίπτωσή μας έχουμε μια καθαρή εμπορική δραστηριότητα. Όταν δίνεις στον ανάδοχο για παράδειγμα δυνατότητα κατασκευής εγκαταστάσεων και πώλησης ηλεκτρικής ενέργειας σε τρίτους, νομίζω ότι έχεις ξεκάθαρα μια επιχειρηματική δραστηριότητα. Συνοψίζω: τον Αύγουστο του 2016 σε δηλώσεις σας κάνατε λόγο για μια επένδυση ύψους 250 εκατομμυρίων ευρώ. Με τη δεσμευτική αυτή προσφορά υποχώρησε στα 150 εκατομμύρια ευρώ και τελικά στην ουσία η δεσμευτική επένδυση είναι μόλις 10 εκατομμύρια. Τα υπόλοιπα είναι δανεισμός που θα εγγυηθεί στην ουσία το ελληνικό δημόσιο. Και σας ρωτώ: Αυτές τις επενδύσεις, κύριε Υπουργέ, ονειρεύεστε ως Κυβέρνηση; Αυτό μας ζητούν να ψηφίσουμε οι διαπρύσιοι κήρυκες του ξεπουλήματος της δημόσιας περιουσίας; Το 2016 στις δηλώσεις σας κάνατε λόγο για διαφάνεια και προστασία του δημοσίου συμφέροντος. Αλήθεια, πώς υπηρετείτε αυτή τη διαφάνεια όταν υπάρχουν αυτές οι αλλαγές των όρων που σας περιέγραψα προηγουμένως; Πώς μπορείτε να μιλάτε για ισονομία όταν απαλλάσσετε μια ιδιωτική επένδυση από τα δημοτικά τέλη, υφιστάμενα και μελλοντικά; Νομίζω ότι αυτό σας το επισήμανε και ο Δήμαρχος Ασπροπύργου. Και πώς είναι δυνατόν όλες οι παραπλήσιες επενδύσεις να πληρώνουν ένα σημαντικό τέλος σε δημόσια τέλη και φόρους και ο παραχωρησιούχος αυτής της σύμβασης στην ουσία δεν πληρώνει τίποτα; Ερωτώ: Δεν υπάρχει σε αυτήν την επένδυση ένα περιβαλλοντικό αποτύπωμα; Δεν θα πολλαπλασιαστεί η κυκλοφορία οχημάτων; Πώς δεν υπάρχουν συνάδελφοι από την οικολογική συνιστώσα του ΣΥΡΙΖΑ αυτήν τη στιγμή που να αντιδρούν με τον τρόπο που φέρνετε αυτό το νομοσχέδιο; Ένα σχόλιο, κύριε Υπουργέ, θα ήθελα να κάνω για το άρθρο 28.1.3 της σύμβασης. Αυτό πράγματι είναι πρωτόγνωρο. Στην ουσία αυτοδεσμεύεται το ελληνικό δημόσιο, το οποίο απαγορεύει στον εαυτό του για τα επόμενα εξήντα χρόνια να προχωρήσει σε κάποια τροποποίηση της νομοθεσίας αν τυχόν αυτή βλάπτει τον παραχωρησιούχο. Δεν είναι δηλαδή μόνον ζήτημα αντισυνταγματικότητας. Είναι κι ότι για εξήντα χρόνια στην ουσία αναγνωρίζετε προκαταβολικά στον παραχωρησιούχο ότι θα μπορεί να αξιώσει αποζημίωση εις βάρος του δημοσίου. Και αυτό είναι πρωτόγνωρο. Σας καλούμε, κύριε Υπουργέ, ευθέως αν πράγματι θέλετε να προχωρήσετε με ανοιχτούς όρους, αφού θέλετε πράγματι - όπως εξήγησε και ο κ. Μαυραγάνης προηγουμένως - για συγκεκριμένους λόγους να αλλάξουν οι συντελεστές δόμησης και κάλυψης, να πάρετε πίσω αυτό τον διαγωνισμό με τους νέους όρους, για να είναι ανοιχτοί οι όροι σε όλους όσους θέλουν πραγματικά να επενδύσουν στη χώρα. Με τον τρόπο που το κάνετε, με τη νομοθετική παρέμβαση η οποία είχε προηγηθεί και με αυτή την οποία κάνετε, δυστυχώς αφήνετε πάρα πολλά κενά, πάρα πολλές «γκρίζες ζώνες». Πολύ σύντομα, κυρίες και κύριοι συνάδελφοι, έρχομαι και στις τροπολογίες. Όσον αφορά την υπουργική τροπολογία 1790/40, την οποία είχε προαναγγείλει ο κύριος Υπουργός στην τρίτη συνεδρίαση της επιτροπής, εμείς θα είμαστε θετικοί, διότι πράγματι ικανοποιείται ένα αίτημα τόσο της Αντιπολίτευσης όσο και του Προέδρου των εργαζομένων του ΟΣΕ. Προχωρώ στην τροπολογία 1792/42. Εδώ, κύριε Υπουργέ, έχω και ένα προσωπικό ερώτημα. Σας ρωτώ: Αυτήν την τροπολογία με την προηγούμενή σας ιδιότητα ως Πρόεδρος του ΤΕΕ θα την υποστηρίζατε; Δηλαδή, θα υποστηρίζατε το να μην υπάρχει ο εκπρόσωπος του ΤΕΕ στην ουσία σε αυτήν τη διαδικασία; Εγώ καταθέτω για τα Πρακτικά το δελτίο Τύπου που έβγαλε το ΤΕΕ. [[Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν σημαίνει, κύριε Υπουργέ, ότι αν αυτήν τη στιγμή υπάρχει μια διοίκηση στο ΤΕΕ που ενδεχομένως δεν συμπλέετε πολιτικά, ότι θα πρέπει να του αφαιρείται...
Συμφωνώ.
Συμφωνείτε ότι πρέπει να αποσυρθεί;
Συμφωνώ σε αυτό που είπατε, ότι αν έχει το ΤΕΕ μια άλφα διοίκηση δεν πρέπει...
Ναι, αλλά παρ' όλα αυτά, κύριε Υπουργέ, φέρνετε μια τροπολογία…
Το εξήγησα.
Εντάξει, έλειπα εκτός Αιθούσης. Όσον αφορά την τροπολογία 1791/41 για το ΚΕΕΛΠΝΟ, η θέση μας εδώ είναι αρνητική. Όσον αφορά την τροπολογία 1794/44 θα είμαστε θετικοί. Και τέλος για την τροπολογία 1793/43, που προχωράτε επίσης σε αλλαγή της περιβαλλοντικής οικοδομικής αδειοδότησης στο Ελληνικό, θα πούμε «παρών». Θεωρούμε, δυστυχώς, ότι και εδώ πέρα υπάρχουν κάποια ζητήματα τα οποία δεν έχουν εξηγηθεί επαρκώς. Παρ' όλα αυτά, για να μην υπάρξει καμμία παρερμηνεία ότι δήθεν η Νέα Δημοκρατία παρεμβαίνει στο να καθυστερήσει μια πράγματι εμβληματική επένδυση, γι' αυτό το λόγο λέμε «παρών». Παρ' όλα αυτά, όμως, θα την παρακολουθούμε στη συνέχεια και αν είμαστε πιο συγκεκριμένοι θα είμαστε απέναντι σε κάθε μεθόδευση από πλευράς της Κυβέρνησης. Ευχαριστώ πολύ.
Ευχαριστούμε τον κ. Κεφαλογιάννη. Πριν δώσω τον λόγο στον κ. Ξυδάκη, έχει ζητήσει τον λόγο ο κ. Σπίρτζης για να υποστηρίξει μια τροπολογία και να κάνει κάποιες νομοτεχνικές βελτιώσεις. Ορίστε, κύριε Υπουργέ, έχετε τον λόγο για δύο λεπτά.
Με την προτεινόμενη τροπολογία αποκαθιστούμε τις στρεβλώσεις του ν.3891/2010 απέναντι στον ΟΣΕ, έναν ΟΣΕ που η Νέα Δημοκρατία και το ΠΑΣΟΚ αφού πρώτα τον τεμάχισαν και τον αποψίλωσαν από το ειδικευμένο προσωπικό του, στη συνέχεια τον απαξίωσαν αφήνοντάς τον άδειο κουφάρι. Με την τροπολογία επαναφέρουμε τον ΟΣΕ ως πρωταγωνιστή στον σιδηρόδρομο και τον καθιστούμε οριστικά και άπαξ δικαιούχο διαχείρισης και εκμετάλλευσης του σιδηροδρομικού εμπορευματικού κέντρου στο Θριάσιο Πεδίο. Έτσι ολοκληρώνεται σήμερα το θεσμικό πλαίσιο με το οποίο θα προχωρήσουμε άμεσα στον διαγωνισμό για την εκμετάλλευση του διαμετακομιστικού κέντρου του ΟΣΕ στο Θριάσιο και τους επόμενους μήνες θα έχουμε σε πλήρη λειτουργία το μεγαλύτερο και πιο σύγχρονο σιδηροδρομικό εμπορευματικό κέντρο της νότιας Ευρώπης.
Κύριε Υπουργέ, συγγνώμη που σας διακόπτω, αυτό γίνεται για τις ανάγκες καταγραφής στα Πρακτικά. Αυτά που μόλις είπατε αναφέρονται στην τροπολογία με γενικό αριθμό 1790 και ειδικό 40.
Ακριβώς.
Παρακαλώ, έχετε τον λόγο. Συνεχίστε.
Έχουμε και δύο νομοτεχνικές βελτιώσεις. Στη μια - που την έχει ζητήσει το ΚΚΕ - προσθέτουμε στις ειδικότητες που θα επιστρέψουν από άλλους φορείς στο Υπουργείο και ιδίως στον ΟΣΕ τις ειδικότητες των εργατών γραμμής, τεχνιτών γραμμής και μηχανικών. Επί της υπ' αριθμόν 1790/40 τροπολογίας διευκρινίζουμε ότι ο ΟΣΕ...
Διευκρινιστικά, κύριε Υπουργέ, να ρωτήσω...
Περιμένετε να ολοκληρώσει ο κύριος Υπουργός.
Συμπληρώνουμε τις ειδικότητες που θα γυρίσουν στον ΟΣΕ και είχαν μεταταγεί σε άλλους φορείς και στις ειδικότητες αυτές περιλαμβάνουμε τους εργάτες γραμμής, τους τεχνίτες γραμμής και τους μηχανικούς.
Άρα, βελτιώνετε τη δική σας τροπολογία.
Μάλιστα, είναι νομοτεχνική βελτίωση της τροπολογίας.
Νομοτεχνική βελτίωση είναι, κύριε Μανιάτη.
Επί της υπ' αριθμόν 1790/40 τροπολογίας διευκρινίζουμε, επίσης, ότι ο ΟΣΕ αποκτά πάλι όλα τα δικαιώματα και τις υποχρεώσεις οποιουδήποτε προηγουμένου διαχειριστή. Αναφορικά με αυτό που ζήτησε το ΚΚΕ πάλι, για τις ειδικότητες που εργάζονταν στις κλινάμαξες, επειδή δεν ήταν μόνιμο προσωπικό και ήταν σε εργολάβο, δυστυχώς πρέπει να συνεργαστούμε με το Υπουργείο Εργασίας για να εξετάσουμε πώς μπορεί να γίνει νόμιμα η πρόσληψή τους. Καταθέτω τις νομοτεχνικές βελτιώσεις.
Θα δώσω τον λόγο τώρα στον κ. Ξυδάκη, Κοινοβουλευτικό Εκπρόσωπο του ΣΥΡΙΖΑ. Μετά θα ακολουθήσει ο Υπουργός και μετά οι δευτερολογίες των ειδικών αγορητών και εισηγητών. Καλό είναι να έρχεται μια εικόνα στο Προεδρείο από τους αγορητές και εισηγητές, όσοι εκ των οποίων επιθυμούν να παρέμβουν να μας το δηλώσουν. Σας ευχαριστώ. Ορίστε, κύριε Ξυδάκη, έχετε τον λόγο.
Ευχαριστώ, κύριε Πρόεδρε. Αγαπητοί συνάδελφοι, θα ήθελα να ξεκινήσω με μια επισήμανση για την τροπολογία που έφερε ο Υπουργός Υγείας για την κινητροδότηση των γιατρών στις δομές φιλοξενίας προσφύγων. Και άλλοι συνάδελφοι την χαιρέτισαν. Κάποιοι άλλοι δεν κατάλαβαν καν περί τίνος πρόκειται, περί ποίας δυσκολίας πρόκειται για να προσελκύσεις γιατρούς σε πραγματικά δύσκολες συνθήκες. Δεν είναι ούτε πανεπιστημιακή κλινική ούτε ένα οποιοδήποτε αστικό ιατρείο. Πρόκειται για δύσκολες συνθήκες. Και πράγματι τα κίνητρα που δίνει το Υπουργείο Υγείας είναι πολύ γενναιόδωρα, και τα μισθολογικά, αλλά και η αναγνώριση, η μοριοδότηση αυτής της υπηρεσίας και η διευκόλυνση των νέων γιατρών. Δείχνουμε, λοιπόν, εμπράκτως ότι προσαρμοζόμαστε στις δύσκολες και ρευστές συνθήκες. Αλλάζει συνεχώς το τοπίο. Δεν είναι ένα πρόβλημα το οποίο με μία κανονιστική διάταξη και ένα πλαίσιο τελειώνεις. Το πρόβλημα των προσφυγικών και μεταναστευτικών ροών, στον βαθμό που υπάρχουν αξεπέραστα προβλήματα και στην υποσαχάρια Αφρική και πολεμικές εστίες στη Μέση Ανατολή καθώς και άλλες πολεμικές εστίες εξ ανατολών, εμφανίστηκε σφοδρά το 2015, αφού υπάρχει - ας θυμηθούμε - από το 1990 και θα συνεχιστεί αμείωτο και με ποικίλη ένταση και μορφές και καινούργια χαρακτηριστικά τα χρόνια που έρχονται. Είναι ένα φαινόμενο το οποίο αλλάζει ήδη την πολιτική γεωγραφία της Ευρώπης προς το χειρότερο - φοβούμαι - δυστυχώς. Και είναι ένα ζήτημα στο οποίο θα πρέπει να ανταποκριθούν οι δημοκρατίες με σύνεση, φροντίδα και τη ματιά στο μέλλον και όχι με αυτή την περίφημη ρητορική των ταυτοτήτων και την άρνηση αναγνώρισης μιας μεταβαλλόμενης και δύσκολης πραγματικότητας και προσφυγή στα λευκά, ξανθά, χριστιανικά έθνη, τα οποία παραπέμπουν στις πιο σκοτεινές περιόδους του εικοστού αιώνα. Αυτό είναι το καθήκον των δημοκρατιών, αυτό είναι το καθήκον των κοινοβουλίων και αυτό είναι το καθήκον των πολιτών και των πολιτικών, να συνομιλούν και να χαράζουν. Σε αυτήν την κατεύθυνση θα ήθελα να επισημάνω - κάτι που το έχουμε πει και άλλες φορές μέσα στο Κοινοβούλιο - μία διάθεση εμπρηστικής ρητορικής και μίας μόνιμης κακολογίας με βαριά επίθετα εκ μέρους - ευτυχώς όχι όλης, αλλά μεγάλου μέρους - της αντιπολίτευσης, να μιλούν διαρκώς για σκάνδαλα χωρίς να κομίζουν κανένα επιχείρημα ή κανένα τεκμήριο και να μιλούν με βαρείς, απαξιωτικούς και μειωτικούς χαρακτηρισμούς οι οποίοι δεν αφορούν το πρόσωπο ενός Υπουργού ή το πρόσωπο του Πρωθυπουργού - που είναι θεσμικά πρόσωπα, αιρετοί και ελεγχόμενοι διαρκώς - , αλλά αφορούν, δυστυχώς, το πρόσωπο των θεσμών στην ίδια τη δημοκρατία και προάγουν τον κλονισμό της πίστης των πολιτών στη δημοκρατία και την αξία του διαλόγου που θα έπρεπε να κάνουμε εδώ μέσα. Πολύ περισσότερο που μερικοί συνάδελφοι τη στιγμή που ξεστομίζουν αυτά τα εμπρηστικά, ελέγχονται και ερευνώνται για την ανάμιξή τους σε κυκλώματα παραδικαστικά και άλλα. Θα έπρεπε να είναι πολύ προσεκτικοί. Διότι, χάρη στην ανοχή άλλων ή των κομμάτων τους εξακολουθούν να υπάρχουν μη διωκόμενοι. Η σκιά, όμως, των ερευνών και η σκιά των καταγγελιών εξακολουθεί να υπάρχει. Με τον ίδιο τόνο ακούσαμε εδώ συναδέλφους με προπέτεια και με ευκολία να μιλούν για τα μεγάλα εθνικά θέματα και τα ζητήματα εξωτερικής πολιτικής. Και με αφορμή τον φόνο του Έλληνα πολίτη, συμπατριώτη μας στην Βόρειο Ήπειρο και διάφορα άλλα πράγματα τα οποία συμβαίνουν, η ελληνική πολιτεία, η ελληνική δημοκρατία με μεγάλη σύνεση και με περίσκεψη προσπαθεί να παίξει έναν σταθεροποιητικό πρωταγωνιστικό ρόλο και να βάλει - όσο μπορεί - ένα άλλο πλαίσιο στην ταραγμένη Βαλκανική. Μου κάνει, λοιπόν, εντύπωση πώς υψώνονται οι τόνοι σε ζητήματα και γίνεται και επίκληση πολιτικών ηγετών, όπως του κ. Σαμαρά, ο οποίος πρωταγωνίστησε με τις βιαστικές του και άφρονες ενέργειες στις αρχές της δεκαετίας του 1990, όταν ήταν Υπουργός Εξωτερικών, στην ερήμωση της Βορείου Ηπείρου από το ελληνικό ομογενειακό στοιχείο και αμέσως μετά στην ιστορική εμπλοκή στο μακεδονικό, όταν οδήγησε την κυβέρνηση στην οποία μετείχε στην πτώση και σε μία ιστορική εμπλοκή διαχρονικά της Ελληνικής Δημοκρατίας στη Βαλκανική. Μου κάνει εντύπωση, λοιπόν, πώς γίνεται επίκληση της στιβαρότητας με την οποία αντιμετώπιζε αυτά τα θέματα, όταν στις μεγάλες εμπλοκές, μετά το τέλος του ψυχρού πολέμου, η στάση του σε δύο κορυφαία ζητήματα ήταν τουλάχιστον προς την κατεύθυνση της στασιμότητας, της αδράνειας και των καταστροφικών συνεπειών. Πιο προσεκτικά, λοιπόν, οι κορώνες των υπερπατριωτών και των εθνικιστών. Προχθές παρεδόθη από τον Πρόεδρο της Βουλής το υλικό που ευρίσκετο εν υπνώσει στα αρχεία της Βουλής για τον Φάκελο της Κύπρου. Θα παραδοθούν εξήντα - εβδομήντα τόμοι. Ο πρώτος παρεδόθη ήδη στη Βουλή της Κυπριακής Δημοκρατίας. Ήδη με τις πρώτες αναγνώσεις ιστορικοί, ερευνητές και δημοσιογράφοι διαπιστώνουν στοιχεία συγκλονιστικά τα οποία απουσίαζαν από την ιστορική έρευνα. Γιατί το λέω αυτό; Ας περιμένουμε, ας είμαστε ψύχραιμοι, ας είμαστε σοβαροί, ας κάνουμε προσεκτικά βήματα, διότι οι κορώνες, οι βιασύνες και η κήρυξη βομβαρδισμών οδήγησαν σε μία εθνική τραγωδία. Η ελληνική χούντα, υποκινούμενη ή και σχεδιασμένη από ξένα κέντρα έως το 1967 στις κορυφώσεις του ψυχρού πολέμου, δεν έφυγε ομαλά από την Ελλάδα. Οι ουλές που άφησε είναι βαθιές και είναι κυρίως η απώλεια ελληνικού εδάφους, κυριάρχου εδάφους της Κυπριακής Δημοκρατίας, είναι οι νεκροί, είναι η ταπείνωση, είναι ό,τι απέμεινε και σε μεγάλο βαθμό και μία νοσταλγία ανόητων, αφρόνων ή ηλιθίων μεταφασιστών, οι οποίοι νοσταλγούν την περίοδο της δικτατορίας. Μια τελευταία παρατήρηση σε ό,τι αφορά αυτόν τον κερματισμένο, αποσπασματικό λόγο της Νέας Δημοκρατίας, όταν μιλάει για την Κυβέρνηση των αναξίων, των σκανδάλων, των καταστροφέων, αυτών που κόστισαν 200 δισεκατομμύρια το πρώτο εξάμηνο, ανοησίες και τρολαρίσματα τα οποία δεν έχουν καμμία βάση, δεν έχουν καμμία υπόσταση και καμμία επιχειρηματολογία. Μια από τις τελευταίες εμμονές - διότι περί εμμονής πρόκειται και μάλιστα εντελώς ανιστορικής - είναι η εμμονή για τη συνταγματική αναθεώρηση στο άρθρο 16 περί δημόσιου χαρακτήρα της εκπαίδευσης και αλλαγής αυτού του άρθρου. Και επειδή η Νέα Δημοκρατία, που έχει μια παράδοση και κάποιων κεντρώων ανοιγμάτων και ενός λαϊκού χαρακτήρα στη λεγόμενη λαϊκή Δεξιά, ξεχνάει το ίδιο της το παρελθόν, ξεχνάει τις ίδιες τις αρχές του ιδρυτή της, του Κωνσταντίνου Καραμανλή, και φλερτάρει με άλλα μοντέλα - στο ασφαλιστικό φλερτάρησε με το χιλιανό μοντέλο - θα τους θυμίσω, επειδή είχα άμεση γνώμη και έκανα επαφή το περασμένο διάστημα με κορυφαίους θεσμούς της Χιλής, της νυν Δημοκρατίας της Χιλής, τι συμβαίνει εκεί στην εκπαίδευση, την οποία φλερτάρετε, με τα ιδιωτικά πανεπιστήμια. Ο δικτάτορας Πινοσέτ μείωσε τις δαπάνες για τα δημόσια πανεπιστήμια κατά 70%. Η δημοκρατία, όταν επανέκαμψε, προσπαθεί να τις επαναφέρει στα προ της δικτατορίας επίπεδα. Όλο το νεοφιλελεύθερο εργαστήριο, στο οποίο μετετράπη από τα Chicago Boys η Χιλή, γέμισε τη Χιλή ιδιωτικά πανεπιστήμια. Αυτός είναι ο παράδεισος του νεοφιλελευθερισμού αυτήν τη στιγμή στη Χιλή. Να σας πω ποια είναι τα αποτελέσματα, σύμφωνα με αυτά που μου είπαν κορυφαίοι παράγοντες του Χιλιανού Κοινοβουλίου; Έχουν ιδρυθεί είκοσι πέντε νομικές σχολές σε μια χώρα δεκαέξι εκατομμυρίων. Έχουν ιδρυθεί τριάντα τέσσερις οδοντιατρικές σχολές σε μια χώρα δεκαέξι εκατομμυρίων. Να σας θυμίσω ότι στην Ελλάδα των έντεκα λειτουργούν δύο οδοντιατρικές σχολές και υπερκαλύπτουν τις ανάγκες του πληθυσμού, στις δε Ηνωμένες Πολιτείες, εφευρέτες της οδοντιατρικής επιστήμης, λειτουργούν δεκαέξι οδοντιατρικές. Αυτό είναι το νεοφιλελεύθερο εργαστήριο. Όμως, το συγκλονιστικότερο στοιχείο, που μου το ανέφερε πρώην Υπουργός της κυβέρνησης και νυν ηγέτης της μείζονος αντιπολίτευσης που ελέγχουν και τα δύο νομοθετικά σώματα στη Χιλή, είναι το εξής: Ότι το 65% των ανθρώπων, των φοιτητών, κυρίως από φτωχά στρώματα, που φοιτούν στα ιδιωτικά πανεπιστήμια, εγκαταλείπουν στο δεύτερο έτος. Χάνουν τα δίδακτρα και χάνουν και οποιαδήποτε προοπτική να τελειώσουν τα σχολεία τους. Συνέλθετε. Η μεγάλη αλλαγή στην ελληνική κοινωνία έγινε στη δεκαετία του 1960, επί πρώτης κυβερνήσεως Γεωργίου Παπανδρέου, όταν επιβλήθηκε ο δημόσιος χαρακτήρας στο δημόσιο πανεπιστήμιο. Αυτές οι μεγάλες αλλαγές έφτιαξαν τη μεγάλη μικρομεσαία θάλασσα, τη μεγάλη θάλασσα των λαϊκών στρωμάτων και των μικροαστών, οι οποίοι σπούδασαν, ανήλθαν, πρόκοψαν και έφτιαξαν την ελληνική δημοκρατία. Πίσω από τις ιδεοληψίες σας ή τις ολιγαρχικές δεσμεύσεις, μην πάτε να υπονομεύσετε ό,τι κτίστηκε σε όλη την μεταπολεμική Ελλάδα. Χρειάζεται μεταρρύθμιση το εκπαιδευτικό σύστημα, χρειάζονται προσαρμογές στις νέες κοινωνικές συνθήκες, στις νέες οικονομικές ανάγκες, αλλά μην οδηγήσετε τα νοικοκυριά στην τρέλα της κατασπατάλησης του πενιχρού οικογενειακού εισοδήματος. Εκτός του δημόσιου χαρακτήρα του δημόσιου πανεπιστημίου πρέπει να βελτιώσουμε, να εδραιώσουμε, να στερεώσουμε και να κάνουμε το πανεπιστήμιο ακόμη καλύτερο. Προσέφεραν τα δημόσια πανεπιστήμια στη χώρα. Προσέφεραν εθνικό έργο, προσέφεραν κοινωνικό έργο, προσέφεραν χιλιάδες σπουδαίους επιστήμονες, τεχνολόγους και στελέχη της δημόσιας διοίκησης και της πνευματικής ζωής. Να είσαστε προσεκτικοί και να είσαστε πολύ καλύτερα ενημερωμένοι για το τι έχει συμβεί στην Ελλάδα και σε ότι αφορά στην εκπαίδευση και σε ότι αφορά τη σχέση ιδιωτικού και δημόσιου. Η Αριστερά δεν έχει έρθει για να επιβάλει ιδεοληψίες. Η Αριστερά απλώς είναι πιο ενημερωμένη για τις σημερινές ανάγκες και τις λαχτάρες του ελληνικού λαού που μπήκε μέσα σε μια κρίση και προσπαθεί να βγει, διατηρώντας τα δύο μεγάλα ιδανικά: την ελευθερία και την ισότητα. Η ισότητα βρίσκεται στον δημόσιο χαρακτήρα του πανεπιστημίου. Αυτό να το έχετε υπ' όψιν σας. Ευχαριστώ πολύ.
Τον λόγο έχει ο Υπουργός Υποδομών και Μεταφορών κ. Σπίρτζης.
Με την τροπολογία για τον εκπρόσωπο του ΤΕΕ τι θα γίνει, κύριε Υπουργέ;
Δεσμεύτηκε η κ. Παπανάτσιου - επειδή δεν μπορεί να συλλέξει από επτά Υπουργούς τώρα την τροπολογία - ότι θα είναι στο νομοσχέδιο για τον αιγιαλό. Το είπε κιόλας.
Κύριε Υπουργέ, θα την ξαναφέρετε την τροπολογία;
Το Υπουργείο Οικονομικών δεσμεύτηκε, ναι.
Κύριε Υπουργέ, απαντήστε κατά τη διάρκεια της ομιλίας σας.
Αξιότιμοι κύριοι συνάδελφοι, να σας ευχηθώ καλό μήνα, έναν μήνα με πλήθος αναπτυξιακών και παραγωγικών δράσεων, νέων συμβάσεων για κρίσιμες υποδομές που εκκρεμούν για δεκαετίες. Και θα δοθεί η ευκαιρία στην κακοπροαίρετη Αντιπολίτευση να μας καταγγείλει από εδώ και πέρα για πλήθος σκανδάλων. Το όραμά μας για τη χώρα μας, αλλά και για την ευρύτερη περιοχή των Βαλκανίων, περιλαμβάνει κρίσιμες υποδομές μεταφορών που στηρίζουν τις υγιείς παραγωγικές δυνάμεις, την παραγωγική ανασυγκρότηση της χώρας, τις κοινωνικές ανάγκες των πολιτών. Σε αυτό το Εθνικό Στρατηγικό Σχέδιο του Πρωθυπουργού, του Αλέξη Τσίπρα, στο όραμα για τη χώρα μας, για τα Βαλκάνια εντάσσονται το σύνολο των συνδυασμένων μεταφορών, οι ακτοπλοϊκές μεταφορές, τα λιμάνια, τα εμπορευματικά κέντρα, οι σιδηροδρομικές υποδομές, οι διεθνείς συνδέσεις, οι οδικές μεταφορές. Η Ελλάδα έρχεται, επιτέλους, να αξιοποιήσει τη θέση της ως διεθνές κέντρο συνδυασμένων μεταφορών και ταυτόχρονα, μέσα από αυτήν τη δράση να πετύχουμε, πρώτον, να αναβαθμίσουμε τη γεωπολιτική μας θέση, δεύτερον, να προσελκύσουμε νέες παραγωγικές και μεταποιητικές δομές, τρίτον, να οικοδομήσουμε σχέσεις συνεργασίας και αμοιβαίων παραγωγικών δραστηριοτήτων με τις βαλκανικές χώρες και, τέταρτον, να μετατρέψουμε ως πρωτοπόρος χώρα τη χερσόνησο των Βαλκανίων από πυριτιδαποθήκη ιστορικά της Ευρώπης σε μια περιοχή ειρήνης, ασφάλειας, συνεργασίας και πραγματικής φιλίας. Να μετατρέψουμε τις ξεχασμένες παραμεθόριες περιοχές της βορείου Ελλάδας σε ζωντανές παραγωγικές περιοχές, σε περιοχές που θα επανακτήσουν τον πληθυσμό, τις δραστηριότητες, αλλά και τις καθημερινές σχέσεις συνεργασίας που είχαμε με τους βαλκανικούς λαούς. Αυτό το σχέδιο υπηρετούμε με συνέπεια. Η σημερινή κύρωση της σύμβασης για το Θριάσιο Εμπορευματικό Κέντρο είναι ένα ακόμη από μια σειρά έργων υποδομής που υλοποιούμε για την υλοποίηση του Εθνικού Στρατηγικού Σχεδίου. Ενδεικτικά αναφέρουμε την ολοκλήρωση της οδικής σύνδεσης της Εγνατίας με την Κρυσταλλοπηγή, του κάθετου άξονα στη Ροδόπη, την ολοκλήρωση του πρώτου τμήματος του κάθετου άξονα της Αλεξανδρούπολης και τους επόμενους μήνες του υπολοίπου άξονα, την έναρξη κατασκευής του τρίτου κάθετου οδικού άξονα στην Ξάνθη, την ολοκλήρωση της κατασκευής της διπλής σιδηροδρομικής γραμμής από την Αθήνα μέχρι τη Θεσσαλονίκη, την ολοκλήρωση της ηλεκτροδοτούμενης σιδηροδρομικής γραμμής Θεσσαλονίκη - Ειδομένη, την ολοκλήρωση των διαγωνιστικών διαδικασιών για τη σιδηροδρομική σύνδεση - επιτέλους! - Αθηνών - Πάτρας, την ολοκλήρωση της υποδομής του διαμετακομιστικού κέντρου του Θριασίου - και είναι άλλο το εμπορευματικό που κυρώνουμε σήμερα - τη διαγωνιστική διαδικασία του εμπορευματικού κέντρου Θεσσαλονίκης - Στρατοπέδου Γκόνου και πάρα πολλά ακόμη, που θα δοθεί η ευκαιρία στην Αντιπολίτευση, πάνω στην αμηχανία της, να μας καταγγέλλει για σκάνδαλα. Κυρίως, όμως, υλοποιούμε τη συμφωνία με τη Βουλγαρία για τη σύνδεση των λιμανιών της Θεσσαλονίκης, της Καβάλας και της Αλεξανδρούπολης με τα λιμάνια του Μπουργκάς και της Βάρνας στον Εύξεινο Πόντο και του Ρούσε στον Δούναβη. Το όραμα του Πρωθυπουργού και η σύμφωνη άποψη των ηγετών των βαλκανικών χωρών για έναν δακτύλιο συνδυασμένο πολυτροπικών μεταφορών, με κέντρο τη Θεσσαλονίκη, που θα περιλαμβάνει τα λιμάνια της Βουλγαρίας, της Ρουμανίας, της Σερβίας και της πρώην Γιουγκοσλαβικής Δημοκρατίας της Μακεδονίας, ωριμάζει και προχωρά προς συμφωνία και υλοποίηση. Και όλα αυτά με ένα διεθνές και ευρωπαϊκό περιβάλλον να αποδέχεται και να στηρίζει την υλοποίηση και τον εθνικό σχεδιασμό μας και έχει εκφραστεί αυτό τόσο από τον Πρόεδρο Γιουνκέρ όσο και από τους αρμόδιους Επιτρόπους, την Επίτροπο Μπουλτς και την Επίτροπο Κρέτσου. Σε αυτό το φιλόδοξο, οραματικό, αλλά και ρεαλιστικά υλοποιήσιμο σχέδιο, το Θριάσιο, ως ενιαία δομή του εμπορευματικού και του διαμετακομιστικού κέντρου κρίνεται, όχι από εμάς, αλλά από τις διεθνείς μεταφορές και από τον ευρωπαϊκό σχεδιασμό, ως αναγκαίο. Αποτελεί ένα από τα μεγαλύτερα εμπορευματικά κέντρα και σίγουρα το πιο σύγχρονο της Ευρώπης και αυτός είναι και ο λόγος που μετά τις καθυστερήσεις και τις παλινωδίες δεκαετιών τέθηκε συγκεκριμένο χρονοδιάγραμμα και συγκεκριμένες υποχρεώσεις της χώρας μας για την υλοποίησή του. Θα σας καταθέσω την απόφαση της επιτροπής που μας έστειλε η κ. Κρέτσου. Θα τα διαβάσω από μέσα, για να μην υπάρχει καμμία αμφιβολία. Αποφασίστηκε ότι η Ελληνική Δημοκρατία, εκτός από την ένταξη στη χρηματοδοτική εισφορά του ΕΣΠΑ, υποβάλλει στην επιτροπή έκθεση ανά εξάμηνο, αρχής γενομένης από 31 Μαρτίου 2017, για τα μέτρα που έχουν ληφθεί, προκειμένου να ολοκληρωθεί το μεγάλο αυτό έργο. Δεύτερον, η Ελληνική Δημοκρατία υποβάλλει στην επιτροπή το αργότερο έως τις 31 Μαρτίου 2019 τις ακόλουθες πληροφορίες σχετικά με την πρόοδο και την οριστικοποίηση του έργου: Πρώτον, έκδοση βεβαίωσης οριστικής παραλαβής των δημόσιων έργων που υλοποιήθηκαν στο εμπορευματικό συγκρότημα του Θριάσιου Πεδίου. Δεύτερον, επικύρωση από το ελληνικό Κοινοβούλιο της σύμβασης παραχώρησης για την κατασκευή και λειτουργία του «ιδιωτικού Εμπορευματικού Κέντρου». Τρίτον, εκθέσεις που συντάσσονται από ανεξάρτητο μηχανικό σχετικά με την πρόοδο των έργων και τους κινδύνους κ.λπ.. Τέταρτον, πιστοποιητικό ολοκλήρωσης των έργων από ανεξάρτητο μηχανικό για το «ιδιωτικό Εμπορευματικό Κέντρο». Πέμπτον, υπογραφή σύμβασης ΣΔΙΤ για τη συνολική λειτουργία του εμπορευματικού συγκροτήματος του Θριάσιου Πεδίου. [[Στο σημείο αυτό ο Υπουργός Υποδομών και Μεταφορών κ. Χρήστος Σπίρτζης καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η παρούσα απόφαση απευθύνεται στην Ελληνική Δημοκρατία, με ημερομηνία 19-7-2017, διότι κάποιοι κάνουν ότι δεν ξέρουν. Παρ' ότι, όπως και στους αυτοκινητόδρομους, κανείς δεν περίμενε την ολοκλήρωση και της σύμβασης αλλά και του μεγάλου έργου στο διαμετακομιστικό κέντρο, ολοκληρώθηκαν. Το ίδιο έγινε και με τους αυτοκινητόδρομους. Λάβαμε συγχαρητήρια γι' αυτό. Ολοκληρώθηκαν οι διαγωνιστικές διαδικασίες για το εμπορευματικό κέντρο που σήμερα κυρώνουμε, ένα έργο που θα φέρει τρεις έως πέντε χιλιάδες μόνιμες θέσεις εργασίας. Στάλθηκε η σύμβαση και εγκρίθηκε από το Ελεγκτικό Συνέδριο και το τονίζω αυτό. Δηλαδή, τι άλλο να γίνει; Και έρχεται σήμερα για κύρωση στο Κοινοβούλιο, ακολουθεί ο διαγωνισμός για τη λειτουργία του διαμετακομιστικού κέντρου και στις συνεδριάσεις των επιτροπών, όπου έγινε πολύ αναλυτική συζήτηση, δόθηκαν όλες οι απαντήσεις. Θα τις επαναλάβουμε, για να μην υπάρχουν ερωτηματικά. Παρακολουθώντας τη συζήτηση, βλέπουμε έναν πολιτικό ψυχολογικό διπολισμό: Όταν είστε απογοητευμένοι στην αντιπολίτευση, σε άσχημη ψυχολογική κατάσταση, μας καταγγέλλετε για σκάνδαλα, μας λέτε να παραιτηθούμε, ζητάτε εκλογές και όλα τα υπόλοιπα. Όταν είστε σε καλή ψυχολογική κατάσταση, μας καταγγέλλετε για καθυστερήσεις. Αυτό, όμως, σήμερα, εκφράστηκε και με τους δύο τρόπους. Δηλαδή είναι άλλη η τοποθέτηση που έγινε από τον κ. Μπούρα - που βλέπω εδώ - , τον κ. Μπουκώρο, και άλλη από τον κ. Αυγενάκη. Δεν λέω για τον κ. Γεωργιάδη, γιατί παραπληροφορήθηκε και παρασύρθηκε από τον κ. Μανιάτη. Αποτελεί, λοιπόν, αδιαμφισβήτητο γεγονός - για να έχουμε όλη την ιστορία - ότι οι απαλλοτριώσεις για το Εμπορευματικό Κέντρο του Θριασίου έγιναν το 1979, πριν από τριάντα εννιά χρόνια. Αποτελεί, επίσης, αδιαμφισβήτητο γεγονός ότι είναι η πρώτη φορά που ολοκληρώθηκε η σύμβαση και έρχεται για κύρωση στη Βουλή, μετά από πολλαπλές προσπάθειες διαγωνιστικών προσπαθειών, που ήταν άγονες, δεν καρποφόρησαν, δεν ολοκληρώθηκαν, αφού υπήρχαν προσφορές που δεν κατέληξαν σε σύμβαση. Γιατί, λοιπόν, προσπαθείτε να τη συγκρίνετε με δικές σας προσπάθειες που δεν καρποφόρησαν; Έχετε την ευθύνη που δεν καρποφόρησαν. Γιατί όλοι καταλαβαίνουμε τι θα ήταν να έχουμε από το 2009, πριν από δέκα χρόνια περίπου, το Θριάσιο Πεδίο σε λειτουργία. Μας λέτε ότι είναι πολύ χαμηλό το τίμημα και ότι είναι φιλέτο. Μάλιστα. Γιατί τότε τόσες διαγωνιστικές διαδικασίες που κάνατε, από το 2006 έως το 2009, το 2010 και το 2011, βγήκαν άγονες; Και γιατί προσήλθε μόνο μια προσφορά το 2016, αφού είναι φιλέτο; Και μιλάμε για προσφορά μέσα στην κρίση, όχι το 2006 που ήταν «παχιές οι αγελάδες» και οι τράπεζες λειτουργούσαν διαφορετικά. Μιλάμε για το 2016, που ακόμη μας καταγγέλλατε ότι δεν θα βγάλουμε τη χώρα από τα μνημόνια, ότι θα συνεχίζονται και όλα τα υπόλοιπα. Και ας πούμε - που δεν ισχύει σε καμμία περίπτωση - ότι εσείς έχετε δίκιο. Θέλετε να δούμε λίγο αν είναι τόσο σκανδαλώδης η σύμβαση, ποιοι έχουν τη σύμβαση; Ποιοι είναι οι πλειοδότες της σύμβασης; Το 80% είναι στην ΕΤΒΑ. Το 35% της ΕΤΒΑ το έχει το ελληνικό δημόσιο απευθείας και το υπόλοιπο ποσοστό της το έχει η Τράπεζα Πειραιώς, όπου το ελληνικό δημόσιο έχει το 26%. Μας καταγγέλλετε, δηλαδή, για σκανδαλώδη σύμβαση σε μια σύμπραξη που το 80% το έχει η ΕΤΒΑ, που είναι το ελληνικού δημοσίου; Διαπλεκόμαστε με το ελληνικό δημόσιο; Για αυτό μας καταγγέλλετε; Ακόμη και έτσι όμως, δεν ισχύει. Αν υπήρχε αλλαγή των όρων του διαγωνισμού, προφανώς δεν θα περνούσε ούτε από το Ελεγκτικό Συνέδριο ούτε από μια σειρά διαδικασιών που έχουν προηγηθεί. Προκαλώ, λοιπόν, όσους είπαν για αλλαγή των όρων του διαγωνισμού, να μας φέρουν μια προκήρυξη του διαγωνισμού, για να αποδειχθούν όλα αυτά που λέτε, που προέβλεπε 20 εκατομμύρια ευρώ και άλλαξε μετά, που προέβλεπε και εγώ δεν ξέρω τι από αυτά που λέτε. Είναι τρέλα αυτά που ακούμε. Πού είναι, κύριε Μανιάτη, με υπογραφή Σπίρτζη που λέτε, οι όροι του διαγωνισμού του 2015 και οι άλλοι όροι του 2016; Φέρτε τα εδώ να τα καταθέσετε, για να τα μάθω και εγώ και να δούμε πώς βγήκε άλλη σύμβαση στο τέλος. Φέρτε τα να τα δούμε. Θα ήθελα να πω κάτι για τον κ. Μπούρα και γι' αυτά που είπε. Συμφωνώ και τα θεωρώ απολύτως εύλογα. Βεβαίως και θα πρέπει να υπάρχουν ανταποδοτικά προς την τοπική κοινωνία. Εμείς βάλαμε τα ανταποδοτικά και στον διαγωνισμό για το Καστέλι και θα τα επιβάλουμε και σε άλλες παραχωρήσεις που βρήκαμε. Αυτά, λοιπόν, προβλέπονται στη διαγωνιστική διαδικασία που θα γίνει αμέσως μετά για το Διαμετακομιστικό Κέντρο του Θριάσιου, που έχει επενδύσει και η Ευρωπαϊκή Επιτροπή και το ελληνικό δημόσιο, και όχι σ' αυτήν την επένδυση, που είναι ήδη βεβαρημένη και είχαμε από έναν έως μηδέν συμμετέχοντες. Όπως έχετε δίκιο και για την κίνηση των βαρέων οχημάτων. Την έχουμε απαγορεύσει από τον αστικό ιστό και τα υπόλοιπα έργα έχουν δρομολογηθεί. Για τον κ. Γεωργιάδη πιστεύω ότι απάντησα επαρκέστατα, παρά τους βαρείς χαρακτηρισμούς. Θεωρώ ότι παραπληροφορήθηκε. Αυτό είναι άλλο θέμα που θίχθηκε και θα το πω στο τέλος. Θα ήθελα να πω κάτι για τον κ. Καραμανλή. Δεν υπήρξε θεσμική παράλυση με τον νόμο των δημοσίων συμβάσεων. Γι' αυτό και τον ψήφισε και η Νέα Δημοκρατία. Προφανώς, το ΕΣΗΔΗΣ εμείς το φτιάξαμε, όταν το παραλάβαμε σε πλήρη διάλυση. Λέει για πλήρη απουσία νέων έργων και νέων διαγωνισμών. Θα τρελαθούμε πραγματικά. Μίλησε για την εκτόξευση του κόστους έργων και είναι η απόφαση που έβγαλε το Ευρωπαϊκό Ελεγκτικό Συνέδριο. Άκουσα καλά; Να τη διαβάσει ο κ. Καραμανλής. Αφορά την περίοδο 2010-2014. Για όνομα του θεού! Αφορά στην περίοδο της διακυβέρνησης της χώρας από τη Νέα Δημοκρατία, από την αλλαγή των όρων των συμβάσεων παραχώρησης των αυτοκινητοδρόμων. Κατηγορεί εμάς γι' αυτό; Επίσης, κάτι ανέφερε για ρουσφέτια. Για ποια ρουσφέτια μιλάει; Οι, περίπου, διακόσιοι της ΕΥΔΑΠ είναι από διαγωνισμό κανονικά. Την ΕΥΔΑΠ την είχαν ξεφτιλίσει. Μιλάει για τη ΣΤΑΣΥ, αυτούς που τους είχαν απολύσει και τους επαναφέραμε; Μιλάει γι' αυτούς που τους είχαν προσλάβει με ρουσφέτια. Να καταλάβουμε τι λέμε.
Αν τους είχαν προσλάβει με ρουσφέτια, γιατί τους ξαναπήρατε πίσω;
Γιατί είχαν συμβάσεις, αγαπητέ μου, και τους απέλυσαν. Σεβόμαστε τον εργαζόμενο, ακόμη και αν είχε τοποθετηθεί με ρουσφέτια από τον παλαιοκομματισμό.
Εγώ διαφωνώ.
Ακούστηκαν τρομερά πράγματα, ότι κάνουμε δωρεά και στον παραχωρησιούχο από τη δεύτερη περίοδο στην πρώτη. Για υπερτετραπλασιασμό των όρων δόμησης μίλησε ο κ. Καραμανλής και ότι εύστοχα μας κατήγγειλε ο κ. Μανιάτης. Για να το δούμε λίγο αυτό. Θα καταθέσω έναν πίνακα που δείχνει τις τρεις διαγωνιστικές διαδικασίες από το 2006 μέχρι το 2009. Μιλάμε για τα πρώτα ψέματα που ακούγονται εδώ μέσα ότι αλλάξαμε τους όρους και όλα τα υπόλοιπα. Ο διαγωνισμός βγήκε άγονος. Το δημόσιο συμμετείχε με 15%, ενώ τώρα μετέχει με ούτε ένα ευρώ. Η περίοδος παραχώρησης ήταν τριάντα χρόνια. Οι επιφάνειες των κτηρίων ήταν διακόσες τριάντα πέντε χιλιάδες τετραγωνικά μέτρα. Πώς θα γίνονταν αυτές; Η προκήρυξη του διαγωνισμού έλεγε πενήντα χιλιάδες την περίοδο Τ1, εκατόν είκοσι οκτώ χιλιάδες την περίοδο Τ2 και προαιρετικά άλλες πενήντα επτά χιλιάδες. Τι λέει ο διαγωνισμός που φέρνουμε για κύρωση τώρα το 2015; Λέει μηδέν συμμετοχή του ελληνικού δημοσίου, εμπροσθοβαρές τίμημα δέκα εκατομμύρια ευρώ. Πόσο ήταν στον διαγωνισμό του 2006 μέχρι το 2009; Ήταν μηδέν ευρώ. Πόσο ήταν στον διαγωνισμό του 2010-2011; Ήταν μηδέν ευρώ. Έδινε το ελληνικό δημόσιο, δεν έπαιρνε, όπως θα γίνει με το που θα κυρωθεί η σύμβαση τώρα. Βεβαίως, οι επιφάνειες των κτηρίων είναι διακόσες σαράντα χιλιάδες τετραγωνικά μέτρα, όπου υποχρεωτικά γίνονται εκατόν είκοσι χιλιάδες τετραγωνικά την περίοδο Τ1 και άλλα τόσα, εκατόν είκοσι χιλιάδες την περίοδο Τ2. Δίνουμε κίνητρο να γίνει εμπροσθοβαρές και το άλλο 50% των έργων της περιόδου Τ2. Αυτό το βλέπετε κακό; Βλέπετε κακό δηλαδή ο παραχωρησιούχος να έρθει και να κάνει μεγαλύτερο κομμάτι των υποδομών. Τα κτήρια εγγυάται το ελληνικό δημόσιο. Και τα κτήρια θα του μείνουν. Υποδομή είναι. Δεν είναι σαν τον διαγωνισμό που είχε γίνει από τη Νέα Δημοκρατία που έμπαινε το ελληνικό δημόσιο με 15% σε όλη την επένδυση. Έρχομαι να δώσω μία - μία τις απαντήσεις. Μίλησαν για δυσμενή μετατροπή των όρων από την αρχική προκήρυξη. Δεν υπάρχει τέτοιο πράγμα. Προκαλούν να φέρουν διαγωνισμό ή προκήρυξη διαγωνισμού όλοι όσοι λένε ότι άλλαξαν τα είκοσι εκατομμύρια σε δέκα εκατομμύρια. Τι υπάρχει όμως; Και θα καταθέσω τα σχετικά, όπως δόθηκαν από τη «ΓΑΙΑΟΣΕ». Υπάρχουν οικονομοτεχνικές προσεγγίσεις και μελέτες που δείχνουν ότι αν γινόταν ο διαγωνισμός με ελάχιστο τίμημα 20 εκατομμυρίων στην αρχή, θα παίρναμε κάθε χρόνο 50.000 ευρώ κατ' ελάχιστον, δηλαδή, 0,5%. Και αν παίρναμε μπροστά 10 εκατομμύρια, όπως επιλέχθηκε, στη συνέχεια θα παίρναμε το ελάχιστο 350.000 ευρώ κάθε χρόνο, δηλαδή 2,5% του τζίρου. Αυτό όταν ήταν μηδέν στους δύο διαγωνισμούς που είχαν γίνει πριν. Θα καταθέσω τα μοντέλα. Αυτή τη φορά δεν ήταν μηδέν ευρώ το εμπροσθοβαρές τίμημα. Θέλω, επίσης, να πω ότι μας κατηγόρησαν ότι υπήρχε στη διαγωνιστική διαδικασία επιστολή του αναδόχου και τα αιτήματά του για τον ΕΝΦΙΑ, το Κ1 και το Κ2. Τίποτα από αυτά δεν υιοθετήθηκε, εκτός από τον υπερκείμενο νόμο που υπήρχε. Γι' αυτό θα σας καταθέσω το πρακτικό της επιτροπής, την επιστολή του αναδόχου και τις τρεις υπεύθυνες δηλώσεις. Το τρίτο μιλάει για ευνοϊκούς όρους για τον παραχωρησιούχο, σταθερό ΕΝΦΙΑ κ.λπ.. Δεν ικανοποιήθηκε καμμία από τις επιθυμίες. Τι να κάνουμε; Το Ελεγκτικό Συνέδριο έδωσε οριστική έγκριση τον Γενάρη του 2018. Η διοίκηση της «ΓΑΙΑΟΣΕ» και ο ανάδοχος περίμεναν μέχρι τον Απρίλιο του 2018 για να στείλουν τη σύμβαση με βάση τον νόμο, γιατί δεν θα προλαβαίναμε έτσι κι αλλιώς αυτό που σας διάβασα πριν που έστειλε η Ευρωπαϊκή Επιτροπή και θα επιστρέφαμε διακόσια τριάντα πέντε εκατομμύρια. Θα καταθέσω την επιστολή της ΕΤΒΑ. Θα καταθέσω το σχέδιο που απεστάλη στο Ελεγκτικό Συνέδριο, όλες τις αλλαγές που τέθηκαν υπ' όψιν του Ελεγκτικού Συνεδρίου, που μας είπαν ότι έβγαλε πράξη και είχε κρύψει η «ΓΑΙΑΟΣΕ» όλα αυτά και την έγκριση του νέου σχεδίου. Τέταρτον, λέει ότι δεν μεταβάλλονται οι ευνοϊκοί όροι προς τον παραχωρησιούχο σε σχέση με τον πίνακα των πηγών, των χρήσεων κεφαλαίου κ.λπ.. Δεν μεταβάλλεται το ύψος της ονομαστικής προσφοράς σε καμμία περίπτωση. Και το δημόσιο, το ξαναλέω, δεν βάζει 1 ευρώ. Πέμπτο: Η εκ των υστέρων μεταβολή των όρων του διαγωνισμού και συγκεκριμένα οι όροι δόμησης. Το έχουμε απαντήσει επαρκώς. Φαντάζομαι και στην πρώτη διαγωνιστική διαδικασία και στην δεύτερη και στην τρίτη ήταν τα ίδια τετραγωνικά μέτρα. Υπήρχε πρόβλημα. Προέκυψε από τη διαβούλευση το πρόβλημα αυτό με το ύψος των κτηρίων. Να δούμε, όμως, τι είπε ο κ. Κυριτσάκης. Και ξέρετε την σχέση που έχω διαχρονικά με τον κ. Κυριτσάκη, την πολεμική που υπήρχε, μια που με κατηγορείτε και για πολέμιο των ανεξάρτητων αρχών. «Σχετικά με το ζήτημα αν τα μέλη προχώρησαν στη σύνταξη ενός σχεδίου σύμβασης το οποίο παρέχει αθέμιτα πλεονεκτήματα στον ανάδοχο, τέτοια τα οποία δεν συνάγονται από το πλαίσιο του διαγωνισμού, εξ όσων διαπιστώσαμε ότι τα έγγραφα που μας εστάλησαν, απασχόλησαν εκτενώς το Ελεγκτικό Συνέδριο, το οποίο έκρινε αιτιολογημένα και σε περισσότερα στάδια πως τέτοιο αθέμιτο πλεονέκτημα δεν παρέχεται στον ανάδοχο κι επομένως δεν προκαλείται καμμία ζημιά στο δημόσιο». Σε άλλο σημείο αναφέρει: «Οι βασικοί όροι του διαγωνισμού δεν έχουν θιγεί. Το Ελεγκτικό Συνέδριο είναι αποκλειστικά αρμόδιο. Έλεγξε όλη τη διαδικασία που τη βρήκε νόμιμη». Στη σελίδα 43 αναφέρει: «Το Ελεγκτικό Συνέδριο νομιμοποίησε τις τροποποιήσεις της σύμβασης αιτιολογώντας ότι αποσκοπούν στην επιτάχυνση των διάφορων διαδικασιών εκτέλεσης του έργου μέσω της σύντμησης κ.λπ.», που λέτε για τη σύντμηση των διαδικασιών. Είναι προφανή τα πράγματα. Δεν πειράζει να σπεκουλάρετε. Έκτο σημείο: Τα δικαιώματα κατασκευής και εκμετάλλευσης εγκαταστάσεων παρασκευής ηλεκτρικής ενέργειας και διαχείρισης στερεών αποβλήτων. Αυτό υπήρχε στην προκήρυξη. Είναι το δικαίωμα πλήρους εκμετάλλευσης του έργου σύμφωνα με το άρθρο 2 παράγραφος 2 της προκήρυξης, που περιλαμβάνει το δικαίωμα εμπορικής εκμετάλλευσης των πάσης φύσεως επιτρεπόμενων χρήσεων. Μπορείτε να το διαβάσετε. Το έβδομο σημείο είναι η εγγυητική επιστολή δεσμευτικής επένδυσης, αν επιτρέπεται να είναι πολυεπίπεδη. Προφανώς είναι προς το συμφέρον του δημοσίου. Έτσι έχουμε καλή εκτέλεση όχι μόνο για τον παραχωρησιούχο, αλλά και για όλους τους υπόλοιπους που συμμετέχουν και προβλέπεται παντού και στους αυτοκινητόδρομους και παντού. Το όγδοο σημείο που μας κατακεραυνώσατε είναι η μεταφορά της εγγύησης από τη «ΓΑΙΑΟΣΕ» στο δημόσιο και ότι δεν υπήρχε στην αρχική σύμβαση και στις δεσμευτικές συμβάσεις που κατατέθηκαν. Αυτά υπάρχουν σε όλες τις συμβάσεις παραχώρησης και υπήρχαν αυτολεξεί στους διαγωνισμούς του 2009 και δεν είναι κάποιο πλεονέκτημα για τον παραχωρησιούχο. Και τέλος, αυτά που μας λέτε, επίσης περιέχονται σε όλες τις συμβάσεις παραχώρησης όπως είναι οι αυτοκινητόδρομοι που βρήκαμε τις συμβάσεις έτοιμες. Άρα δείχνει και το τι περιλαμβάνεται σε αυτές τις συμβάσεις. Το ένατο σημείο είναι η απευθείας σύμβαση μεταξύ του ελληνικού δημοσίου και των δανειστών της κοινοπραξίας. Αυτό γίνεται μετά τη σύμβαση, άρα δεν έχει υπογραφεί ακόμη. Και το δέκατο σημείο είναι για τη «ΔΙΑΥΓΕΙΑ» και πότε αναρτήθηκε. Ο διαγωνισμός βγήκε στη «ΔΙΑΥΓΕΙΑ» στις 9-6-2016. Στη «ΔΙΑΥΓΕΙΑ» αναρτώνται όλες οι εγκρίσεις πληρωμών της εταιρείας, κάθε ευρώ που δαπανάται. Από ό,τι βλέπουμε υπάρχει η από 22 Νοεμβρίου επιστολή της «ΓΑΙΑΟΣΕ». Είναι το σχετικό έγγραφο 17 που καταθέτω. Θα σας δώσω και τα υπόλοιπα έγγραφα για το Ελεγκτικό Συνέδριο, που δεν τα είχα εδώ. Θα σας καταθέσω διάφορα έγγραφα, καθώς και την ανακοίνωση της Ευρωπαϊκής Επιτροπής που έχει τα 10 εκατομμύρια και όλα τα υπόλοιπα. Θα σας καταθέσω, επίσης, και το απόσπασμα πρακτικού και πότε εκδόθηκε. Ζήτησε, λοιπόν, εξηγήσεις από το διοικητικό συμβούλιο της «ΓΑΙΑΟΣΕ» ο Διευθύνων Σύμβουλος κ. Σχίζας, ο οποίος μου έστειλε την απάντηση. Η «ΓΑΙΑΟΣΕ» είναι μια εταιρεία που δεν είναι στο στενό δημόσιο. Επομένως, με την αλλαγή του νόμου έγινε με την ΕΑΑΔΗΣΥ μια διαβούλευση τι πρέπει να αναρτά. Δεν φτάνει που βάζουμε και αναρτά όλες τις αποφάσεις - εμείς το κάναμε αυτό, δεν υπήρχε πριν και στο «ΚΗΜΔΗΣ» και σε όλα τα υπόλοιπα - μας κάνετε και παρατήρηση. Και εγκρίθηκαν και αναρτήθηκαν, απ' ότι μου είπε ο διευθύνων σύμβουλος, όλα τα πρακτικά σε δύο ημερομηνίες. Θα σας καταθέσω και την επιστολή του διευθύνοντα συμβούλου. Όμως, κύριε Μανιάτη, - o κ. Θεοχαρόπουλος έφυγε - και κύριοι της Νέας Δημοκρατίας, τον κ. Σχίζα, τον διευθύνοντα σύμβουλο της «ΓΑΙΑΟΣΕ», δεν τον θυμάστε; Εσείς που μας κατηγορείτε για κομματικοποίηση των διαφόρων φορέων του δημόσιου, εσείς τον τοποθετήσατε τον κ. Σχίζα. Επί δικών σας κυβερνήσεων τοποθετήθηκε. Εσείς τον βάλατε και τον κρατήσαμε. Τόσο αστοχήσατε εσείς που είστε άριστοι; Τόσο αστοχήσατε, κύριε Μανιάτη.
Μπράβο!
Μα, θα μας τρελάνετε εσείς. Πραγματικά, θα μας τρελάνετε. Σας προκαλώ, λοιπόν, να καταθέσετε όλους αυτούς τους όρους της προκήρυξης που δεν περιέχονται στη σύμβαση, ώστε να τη δούμε κι εμείς αυτήν την προκήρυξη που λέτε με τα άλλα σημεία για να πειστούμε. Κύριε Μανιάτη, δεν ξέρω αν είναι η καλύτερη τακτική να μιλάτε για σκανδαλώδεις συμβάσεις και για σκάνδαλα αυτήν την περίοδο. Και θα ήθελα να μεταφερθούμε για λίγο στο παρελθόν. Περάσατε από το Υπουργείο Μεταφορών ως γενικός γραμματέας. Μετά από γενικός γραμματέας, πήγατε - αν θυμάμαι καλά - Πρόεδρος του ΟΑΣΑ. Μετά εκλεγήκατε Βουλευτής. Μετά γίνατε Υφυπουργός στην κυβέρνηση Παπανδρέου και μετά Υπουργός στην κυβέρνηση Σαμαρά. Οι μισοί συνεργάτες σας είναι ήδη στη Νέα Δημοκρατία ιστορικά. Να σας θυμίσω, λοιπόν, - είναι μια γλυκιά νοσταλγία - ότι όταν εσείς ήσασταν γενικός γραμματέας και στηρίζατε ανθρώπους - και ειλικρινά πιάνει θλίψη και εμάς και όλον τον ελληνικό λαό για τους Υπουργούς που υπηρέτησαν, δεν μιλάω για εσάς, για άλλους μιλάω - τότε εσείς μας καταγγέλλατε για διασπαστές το 2000. Δεν το θυμάστε καθόλου;
Θα πάρετε απαντήσεις.
Θα πάρω ό,τι θέλετε. Η πρώτη διορισμένη θέση, λοιπόν, που είχα, κύριε Μανιάτη, για να σας το θυμίσω, είναι αυτή που αποδέχθηκα από την πρόταση του Πρωθυπουργού Αλέξη Τσίπρα. Παρ' ότι μου είχαν κάνει πλήθος Υπουργών και στελεχών του ΠΑΣΟΚ προτάσεις, ούτε μέλος στο διοικητικό συμβούλιο δεν είχα πάει. Δεν είχα αποδεχθεί και ρωτήστε τους συντρόφους σας τώρα που έχετε μείνει εκεί πέρα. Άρα, μάλλον είναι αυτοκριτική - έτσι το βλέπω εγώ - για τους ριψασπίδες και τους καρεκλάκηδες ιστορικά αυτά που είπατε και δεν μας ακουμπάει η λάσπη σας. Όμως, καλό είναι κάποια στιγμή να πούνε πραγματικά όσοι κορυφώνουν μια τέτοια, αν θέλετε, κριτική κακοπροαίρετη όχι καλοπροαίρετη - το εύχομαι, τέλος πάντως, να το πω έτσι πιο κομψά - να είναι θέμα αντιπολιτευτικής τακτικής ή άλλων επικοινωνιακών θεμάτων που σχετίζονται με άλλες εξελίξεις σε άλλες αίθουσες του Κοινοβουλίου. Το λέω αυτό, γιατί θέλω να καταθέσω την επιστολή των φορέων του Εμπορικού και Βιομηχανικού Επιμελητηρίου Πειραιώς, που φοβάται - λένε οι άνθρωποι ότι πιθανολογείται - ότι μεγάλη εταιρεία επιθυμεί τη συνολική έκταση του Θριάσιου και ήταν αυτά που έλεγα στις επιτροπές. Για να επιβεβαιωθούμε, θα σας καταθέσω απόσπασμα από το business plan του παραχωρησιούχου του λιμανιού του Πειραιά, μη εγκεκριμένου, που ζητά να γίνει εμπορευματικό κέντρο μέσα στο λιμάνι και, επίσης, όλο το business plan και όχι το απόσπασμα, για να δείτε τι άλλο ζητάνε, που δεν είναι στη σύμβαση του λιμανιού την υποχρεωτική. Έτσι θα καταλάβουμε όλοι ότι κάποιοι δεν θέλουν τον εθνικό σχεδιασμό, δεν θέλουν τον ευρωπαϊκό σχεδιασμό, είναι σε πλήρη αντίθεση με το δημόσιο συμφέρον, είναι σε πλήρη αντίθεση με όλα αυτά που έχουμε συμφωνήσει με την Ευρωπαϊκή Επιτροπή, αλλά και με τον Εθνικό Στρατηγικό Σχεδιασμό για τις συνδυασμένες μεταφορές της χώρας. Θα καταθέσω, επίσης, δημοσιεύματα από τον Ιούνιο, πριν να εγκριθεί καν από το Ελεγκτικό Συνέδριο. Είναι ακριβώς τα ίδια που λέει ο κ. Μανιάτης, «Θριάσιο: Πώς άλλαξαν οι όροι του διαγωνισμού με υπογραφή Σπίρτζη». Τελείως τυχαία! Και έχουν γίνει αυτά που ορίζει ο νόμος για αυτά τα δημοσιεύματα. Είναι, επίσης, γνωστό ότι στη διαβούλευση ο παραχωρησιούχος του λιμανιού του Πειραιά ζήτησε την ακύρωση του διαγωνισμού με αίτημα να βγει ένας διαγωνισμός για το εμπορευματικό κέντρο και για τη διαχείριση του διαμετακομιστικού κέντρου, αυτού που είπαμε ότι ακολουθεί. Δηλαδή, επί της ουσίας ζήτησε να μην γίνει το συνολικό εμπορευματικό κέντρο του Θριασίου, να δώσουμε 235 εκατομμύρια ευρώ πίσω στην Ευρωπαϊκή Επιτροπή, για να ικανοποιήσουν κάποιοι τις φιλοδοξίες ή τους εμπορευματικούς στόχους που έχουν να κάνουν εμπορευματικό κέντρο μέσα στο λιμάνι. Αυτές είναι επενδύσεις «all inclusive». Δεν θα τις υποστηρίξουμε εμείς. Ας μας καταγγείλετε για σκάνδαλα όσο θέλετε. Κύριε Μανιάτη, αν είναι αντιπολιτευτική τακτική αυτή που τηρείτε και εσείς και η παραπληροφόρηση που κάνατε στον κ. Γεωργιάδη, είναι κατανοητή. Δεν είναι αποδεκτή, αλλά είναι κατανοητή. Αν δεν είναι, είναι σκανδαλώδης η στάση σας, γιατί εσείς δεν είστε από τους πολιτικούς που δεν ξέρουν. Και τα ίδια και χειρότερα λέγατε και για την Πατρών - Πύργου, κοροϊδεύοντας τον κόσμο. Αντίστοιχα λέγατε και με πολύ μεγάλη δημοσιότητα και τα λοιπά. Τα πήγαμε στον εισαγγελέα εμείς. Άνθρακες ο θησαυρός! Αρχειοθετήθηκε. Με μεγάλη χαρά θα πάω και αυτά και την επόμενη σύμβαση που θα έρθει και θα πείτε ότι είναι σκάνδαλο για το αεροδρόμιο στο Καστέλι και την επόμενη για τον Ε -65- τώρα, σε έναν μήνα, ενάμιση έρχονται αυτά - και για τον ΒΟΑΚ, που ήρθε ο κ. Αυγενάκης και ανησυχεί και για τη «Γραμμή 4» του μετρό και για το εμπορευματικό κέντρο στον κόμβο της Θεσσαλονίκης και για τις σιδηροδρομικές συνδέσεις και για όλα τα έργα που κάνουμε, για να υπηρετήσουμε το εθνικό στρατηγικό σχέδιο και το όραμα του Πρωθυπουργού και το δικό μας όραμα για μια άλλη χώρα.
Κύριε Υπουργέ, παρακαλώ, ολοκληρώστε.
Τελειώνω, κύριε Πρόεδρε, έχετε δίκιο. Θα καταθέσω τις προτάσεις και τις επιφυλάξεις και του Εμπορικού και Βιομηχανικού Επιμελητηρίου Πειραιά. Θα σας ευχηθώ ξανά καλό μήνα. Εμείς προχωρούμε για να υλοποιήσουμε το όραμά μας, το εθνικό στρατηγικό σχέδιο του Πρωθυπουργού για δίκαιη ανάπτυξη, για σύγχρονη κοινωνική δίκαιη Ελλάδα. Δεν θα κατεβάσουμε τα μολύβια, όπως θέλετε. Δεν έχουμε να φοβηθούμε τίποτα. Γι' αυτό, σας καλούμε και στο πλαίσιο των αναθεωρήσεων του Συντάγματος να ψηφίσετε την αλλαγή του νόμου περί ευθύνης Υπουργών που εσείς θεσμοθετήσατε. Σας ευχαριστώ πολύ.
Ευχαριστούμε τον κύριο Υπουργό. Στο σημείο αυτό μπορούμε να προχωρήσουμε στις δευτερολογίες των εισηγητών και ειδικών αγορητών. Κύριε Σπαρτινέ, να ξεκινήσουμε από εσάς; Υπάρχει κάποια άλλη αντίρρηση ή διαφοροποίηση; Όχι.
Κύριε Πρόεδρε - χίλια συγγνώμη - θέλω να καταθέσω κάτι ακόμα που είναι κρίσιμο.
Τι θέλετε να καταθέσετε, κύριε Υπουργέ; Νομοτεχνική βελτίωση;
Όχι, θέλω να καταθέσω κάτι για τα Πρακτικά, για τα αναγνωστέα. Χίλια συγγνώμη για αυτή τη διαδικαστική... Θέλω να καταθέσω μια επιστολή του τότε Υπουργού Μεταφορών στις 30-4-2009, του κ. Στυλιανίδη - που τον σέβομαι - προς τον Υπουργό Οικονομίας και Οικονομικών κ. Παπαθανασίου. Έχει τελειώσει ο πρώτος διαγωνισμός και είναι έτοιμοι να υπογράψουν - που δεν υπέγραψαν ποτέ - αυτοί που κέρδισαν τον διαγωνισμό. Δεν ήταν στους όρους της Σύμβασης. Θα σας πω επιγραμματικά τι ζητάει: Ζητάει απαλλαγή φόρου εισοδήματος επί δεδουλευμένων τόκων, παρεκκλίσεις για τις μελέτες και τις κατασκευές, επιστροφή πιστωτικού υπολοίπου από την έκπτωση φόρων, ευνοϊκές παρεκκλίσεις για το φορολογητέο εργολάβων και υπεργολάβων - που μας καταγγέλλατε - συσσωρευμένες ζημιές του παραχωρησιούχου να μεταφέρονται προς συμψηφισμό με φορολογητέα κέρδη επόμενων ετών, συμβάσεις δανείων και τόκοι να απαλλάσσονται από τα τέλη χαρτοσήμου - μέχρι και αυτό! - μετά τον διαγωνισμό, χωρίς να είναι στους όρους της προκήρυξης. Αυτά, όμως, εμείς δεν τα καταγγείλαμε ούτε τότε, ότι είναι σκανδαλώδεις οι αλλαγές. Δεν τα κάναμε εμείς. Η «ΓΑΙΑΟΣΕ», δηλαδή, δεν τα έκανε. Γι' αυτό και το Ελεγκτικό Συνέδριο ενέκρινε. Τα καταθέτω στα Πρακτικά και πάρτε το για να μην ξεχνιόμαστε. Είναι καλό να θυμόμαστε και την αλληλογραφία μεταξύ των Υπουργών στους προηγούμενους διαγωνισμούς, για τους διαγωνισμούς που δεν καρποφόρησαν. [[Στο σημείο αυτό ο Υπουργός κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ πολύ.
Τον λόγο έχει ο κ. Σπαρτινός, εισηγητής του ΣΥΡΙΖΑ. Να ορίσουμε τον χρόνο στα πέντε λεπτά με μία ανοχή. Απ' ό,τι βλέπω δεν υπάρχει διαφωνία.
Ευχαριστώ, κύριε Πρόεδρε. Κατ' αρχάς θα ήθελα να πω ότι χάρηκα πολύ όταν άκουσα πριν από λίγο τον αγαπητό συνάδελφο, τον κ. Κεφαλογιάννη, να προσπαθεί να με διορθώσει, γιατί δεν κατάλαβα καλά, γι' αυτά που είπε πριν από λίγες ημέρες ο αρχηγός του κόμματός του, ότι δηλαδή δεν απέτρεψε επενδυτές να έρθουν στην Ελλάδα να επενδύσουν. Είπε ο ίδιος ότι ο κ. Μητσοτάκης είπε: Να έρθετε να επενδύσετε στην Ελλάδα γιατί σε λίγο θα είμαστε εμείς κυβέρνηση. Αφήνω στην κρίση όποιου άκουσε τη διατύπωση του κ. Κεφαλογιάννη, να μας πει αν έχω δίκιο τελικά εγώ ή ο κ. Κεφαλογιάννης. Εξάλλου είναι γνωστό ότι πάρα πολλές φορές και ο κ. Μητσοτάκης και άλλα υψηλά στελέχη του κόμματός του, όταν συζητούν με ξένους είτε πολιτικούς παράγοντες είτε επενδυτές, παρουσιάζουν οικονομικά στοιχεία και οικονομικές εκτιμήσεις για την εξέλιξη στην Ελλάδα, που βρίσκονται σε πλήρη αντίθεση με οικονομικές εκτιμήσεις και στοιχεία που δίνουν οι θεσμοί, η Κομισιόν, διεθνείς αναλυτές - όχι η Κυβέρνηση - , επιμένοντας σε εκείνη τη γραμμή που χάραξαν από παλιότερα - δεν ξέρω αν ο κ. Μητσοτάκης το είχε πει ποτέ ή δεν το είχε πει με αυτόν τον τρόπο, καθώς χρησιμοποιεί πιο διπλωματικές εκφράσεις - τη γραμμή του «Βάστα, Σόιμπλε!», «Γερούν, γερά!» κ.λπ.. Εξακολουθούν και σήμερα να βρίσκονται σε αυτήν την αδιέξοδη κατά τη γνώμη μου κατεύθυνση. Νομίζω ότι από τη συζήτηση, το είπα και στην πρωτολογία μου, αλλά και στη συνέχεια, σύμφωνα και με τα στοιχεία που ανέφεραν οι Υπουργοί και ο συνάδελφος ο κ. Καραναστάσης, και από αρθρογραφία που έχουμε δει και πρόσφατα και παλαιότερα είναι προφανές ότι κάποιοι δεν ήθελαν να γίνει αυτός ο διαγωνισμός. Και είναι προφανές ότι δεν ήθελαν να γίνει, γιατί είχαν μάθει σε διαγωνισμούς με τους οποίους έπαιρναν το έργο κοψοχρονιά και προχωρούσαν όλα σύμφωνα με τα συμφέροντά τους. Υπάρχουν και αυτοί που δεν ήθελαν να γίνει αυτός ο διαγωνισμός και να ολοκληρωθεί και υπάρχουν και αυτοί, όπως είπε μόλις πριν από λίγο ο κ. Σπίρτζης, που δεν θέλουν να υπάρχει ένας εθνικός σχεδιασμός για τις μεταφορές και τις συνδυασμένες μεταφορές, ο οποίος να είναι ενταγμένος σε έναν ευρωπαϊκό και σε έναν διεθνή σχεδιασμό. Θέλω να πιστεύω, κυρίες και κύριοι συνάδελφοι, ότι δεν οφείλεται σε αυτόν τον λόγο η διαφορά ύφους, έντασης και υψηλών ή χαμηλών τόνων που υπήρχε ανάμεσα σε συναδέλφους της Αντιπολίτευσης. Πραγματικά θέλω να πιστεύω ότι αυτό είχε απλώς σχέση με το ταμπεραμέντο του καθενός θα έλεγα και το πως αντιλαμβάνεται την αντιπολιτευτική κριτική, που πρέπει να ασκεί στην Κυβέρνηση. Και επειδή τέθηκαν σε υψηλούς τόνους και από τον κ. Μανιάτη κυρίως και από τον κ. Άδωνι Γεωργιάδη, τον Αντιπρόεδρο της Νέας Δημοκρατίας, ο οποίος μάλλον πράγματι παρασύρθηκε από τον κ. Μανιάτη, γιατί αποδείχθηκε ότι δεν είχε διαβάσει ο ίδιος - ούτε μια γρήγορη ματιά δεν είχε ρίξει - τη σύμβαση, ορισμένα κεφαλαιώδη και συγκλονιστικά ερωτήματα, να θυμίσω ότι έχει περάσει και από το Ελεγκτικό Συνέδριο αυτή η σύμβαση και από την Επιστημονική Επιτροπή της Βουλής. Κυρίως να πω ότι μετά το 2014, όταν ήρθαμε εμείς ως Κυβέρνηση και κάναμε τη διαβούλευση και στείλαμε τα πορίσματα στην Ευρωπαϊκή Επιτροπή, στη συνέχεια αυτοί που συμμετείχαν στο διαγωνισμό είχαν υπ' όψιν τους τα τεύχη μεταβολών που είχαν προκύψει από όλη αυτή τη διαδικασία της διαβούλευσης. Άρα, όλα αυτά που ακούστηκαν ότι έγιναν πράγματα εν κρυπτώ, ότι άλλες ήταν οι προδιαγραφές στην αρχή και άλλες τηρήθηκαν στο τέλος, νομίζω ότι δεν στέκουν. Έχουν αποδειχθεί και αν κάποιος θέλει να τα επαναλάβει, μόνο κακόπιστος θα μπορούσε να θεωρηθεί ότι είναι. Ο κ. Άδωνις Γεωργιάδης μου έδωσε την εντύπωση ότι δεν είχε διαβάσει καθόλου τη σύμβαση. Του τη χάρισε στη συνέχεια ο Υπουργός για να έχει να ασχολείται και να διαβάζει, όταν δεν έχει να κάνει κάτι άλλο. Αντίθετα, πιστεύω ότι ο κ. Μανιάτης έχει διαβάσει εξαντλητικά τη σύμβαση, την έχει διαβάσει πάρα πολλές φορές. Με ποιο στόχο, όμως; Προσπαθώντας να βρει κάποια σημεία που είναι, κατά τη γνώμη του, εύκολα διαστρεβλώσιμα για να έρθει να μας καταγγείλει για σκάνδαλα με δέκα, με είκοσι σημεία. Δεν ξέρω αν τώρα τελευταία έχει βρει και κάποια άλλα σημεία και θα τα πει, όταν μιλήσει στη συνέχεια. Σε όλα αυτά του απάντησε ο Υπουργός και ο Υφυπουργός και στις δύο συνεδριάσεις των επιτροπών, αλλά και προηγουμένως στην Αίθουσα. Νομίζω ότι από εκεί και ύστερα, αν ο κ. Μανιάτης επιμένει, δεν έχουμε παρά να θυμηθούμε τον Απόστολο Παύλο που έλεγε «μετά πρώτην και δευτέραν νουθεσίαν παραιτού, τίναξε την σκόνη από τα σανδάλια σου και πήγαινε να βρεις και να μιλήσεις με κάποιον άλλον». Θα ήθελα να μιλήσω για τη συμπεριφορά του κυρίου Αντιπροέδρου της Νέας Δημοκρατίας. Ήρθε εδώ, επαναλαμβάνω, χωρίς να έχει διαβάσει τη σύμβαση, άκουσε δύο - τρία πράγματα και στην ουσία τι ήρθε να μας πει; Ήρθε να μας απειλήσει ότι θα μας πάει σε επιτροπές εξεταστικές, προανακριτικές, ειδικά δικαστήρια κ.λπ.. Χωρίς να το θέλει μάλλον, του βγήκε από μέσα του και έκανε ο ίδιος αναφορά στην Επιτροπή Υγείας, το ΚΕΕΛΠΝΟ, το «Ντυνάν» κ.λπ.. Είναι γνωστό ότι σε λίγες μέρες βγαίνει το πόρισμα αυτής της επιτροπής και μάλλον ο κ. Γεωργιάδης δεν νιώθει πολύ βολικά. Ήρθε εδώ εκ των προτέρων να μας απειλήσει για να προσέξουμε τι θα βγάλουμε σε αυτό το πόρισμα. Είδα και έναν εκνευρισμό, όταν ο Υπουργός Υγείας, ο κ. Ξανθός, έφερε μία εξαιρετική κατά τη γνώμη μου τροπολογία που βοηθάει και στη βελτίωση της ζωής των προσφύγων και μεταναστών και στην απασχόληση νέων επιστημόνων για την αποτροπή του brain drain. Είδα έναν εκνευρισμό και από κάποιους άλλους συναδέλφους της Νέας Δημοκρατίας, διότι φαίνεται ότι, όταν ακούν να γίνεται συζήτηση για τον χώρο της υγείας και το ΚΕΕΛΠΝΟ, νιώθουν ότι έχουν την υποχρέωση να σηκώσουν τους τόνους και να πουν διάφορα που δεν έχουν καμμία βάση, ώστε να αντιμετωπίσουν καταστάσεις που είναι γι' αυτούς πιστεύω αρκετά δύσκολες. Τελειώνω με μία αναφορά. Συμφωνώ με τις τροπολογίες που έχουν κατατεθεί, όπως και με την προσπάθεια της επιτροπής αυτής που ασχολείται με τις άδειες στα τουριστικά δημόσια κτήματα, σε αιγιαλούς και παραλίες. Να τη δούμε στη συνέχεια και να συμμετάσχει πράγματι και ο εκπρόσωπος του Τεχνικού Επιμελητηρίου. Με αφορμή αυτό, με συγχωρείτε, αλλά θέλω να κάνω και εγώ μία παρέκβαση εκτός του νομοσχεδίου και με αυτό να τελειώσω. Πιστεύω ότι γρήγορα πρέπει να έρθει αυτό που μας είπε η Υφυπουργός, η κ. Παπανάτσιου, δηλαδή το σχέδιο νόμου για τη ρύθμιση θεμάτων που αφορούν δημόσιες και κοινωφελείς εκτάσεις μέσα σε αιγιαλούς και παραλίες. Οι διατάξεις που ισχύουν μέχρι τώρα έχουν ταλαιπωρήσει πάρα πολλούς δήμους και πρόσφατο παράδειγμα έχω στον Δήμο της Πάτρας. Η Κτηματική Υπηρεσία, πατώντας σε αυτά που ισχύουν σήμερα, κατηγορεί και ξεκινάει νομικές διαδικασίες κατά του δημάρχου, διότι καθάρισε έναν δημόσιο χώρο που μέχρι τώρα δεν ήταν καθαρός και έπρεπε να καθαριστεί για λόγους δημόσιας υγείας, αν θέλετε. Του έχει στείλει εντολή ότι πρέπει να γκρεμίσει κάποιους παραλιακούς δρόμους, οι οποίοι υπάρχουν από τότε που ήμουν εγώ μωρό παιδί και πηγαίναμε να κάναμε μπάνιο από το Ρίο προς τον Άγιο Βασίλη και το Μονοδένδρι, διότι, λέει, στηρίζεται σε μία νομοθεσία. Εγώ δεν αμφιβάλλω ότι αυτοί οι δημόσιοι υπάλληλοι μπορεί τυπικά να έχουν δίκιο, αλλά νομίζω ότι πρέπει σύντομα τα συναρμόδια Υπουργεία να φέρουν την αναθεώρηση αυτού του νομοθετικού πλαισίου, για να προλαβαίνουμε τέτοιες παράλογες καταστάσεις. Σας ευχαριστώ πολύ.
Ευχαριστούμε τον κ. Σπαρτινό. Τον λόγο έχει ο κ. Μπουκώρος από τη Νέα Δημοκρατία.
Κύριε Πρόεδρε, ακούω με έντονο ενδιαφέρον τους συναδέλφους Βουλευτές της Πλειοψηφίας και τους κυρίους Υπουργούς να σεμνύνονται διαρκώς ότι έγιναν το κόμμα των επενδυτών, ότι βελτιώνουν το επιχειρηματικό περιβάλλον, ότι υλοποιούν σπουδαία έργα υποδομών, ότι η Ελλάδα έγινε επενδυτικός παράδεισος και ότι όλες οι επενδύσεις συρρέουν στη χώρα επί ΣΥΡΙΖΑ. Αναλογίζομαι αν ζω στην Ελλάδα ή σε κάποια άλλη χώρα. Για ποιο επιχειρηματικό και ποιο επενδυτικό περιβάλλον μας λέτε, κύριοι συνάδελφοι; Μόλις χθες δημοσιοποιήθηκε η έκθεση της Παγκόσμιας Τράπεζας για το 2019. Ξέρετε στο ζήτημα του επιχειρηματικού περιβάλλοντος πού κατατάσσεται η Ελλάδα; Κατατάσσεται ακριβώς στην ίδια σειρά με την Κιργιζία και τη Ζουαζιλάνδη και είναι λίγο πάνω από τη Μογγολία. Είναι δυνατόν με ένα τέτοιο επιχειρηματικό περιβάλλον να ισχυρίζεστε ότι προσελκύετε επενδύσεις; Ποιο είναι το παρελθόν σας σ' αυτό το ζήτημα; Τι κάνατε όταν ήρθε η «COSCO» στην Ελλάδα, η μεγαλύτερη επένδυση; Διότι εσείς και κάποιοι άλλοι που βρήκαν στέγη στον ΣΥΡΙΖΑ από άλλα όμορα κόμματα τρέχατε στο λιμάνι του Πειραιά να το αποκλείσετε! Και είναι η «COSCO» που γεννά σήμερα το εμπορευματικό κέντρο, με τα όποια προβλήματα αυτό πάει να υλοποιηθεί! Είναι πολλά τα στελέχη σας, αλλά και άλλων πολιτικών χώρων, που λένε «Η κρατικίστικη Κυβέρνηση του Κώστα Καραμανλή που έκανε τις μεγαλύτερες ιδιωτικοποιήσεις στη σύγχρονη ιστορία», «COSCO», «ΟΛΥΜΠΙΑΚΗ ΑΕΡΟΠΟΡΙΑ» για την οποία ο ελληνικός λαός πλήρωνε 1.000.000 ευρώ ημερησίως, ΟΤΕ, δίκτυα φυσικού αερίου. Επίσης, μιλάνε και για την Κυβέρνηση Σαμαρά στη συνέχεια με τις πολυεθνικές εταιρείες που έκαναν έδρα το λιμάνι του Πειραιά, με την ολοκλήρωση της επένδυσης της «COSCO», με τα 6,5 εκατομμύρια δραχμές χρηματοδότηση επενδυτικών προγραμμάτων στην Ελλάδα από κινέζικα κεφάλαια. Τι έχετε να επιδείξετε εσείς σήμερα και επαίρεστε από το πρωί ότι οι επενδύσεις έρχονται και η οικονομία βελτιώνεται; Έχουμε 7,6% ύφεση. Η Κυβέρνηση που ανέλαβε τον Ιούνιο του 2012 ανέλαβε την οικονομία να τρέχει με υφεσιακούς ρυθμούς 7,6% και την παρέδωσε, σύμφωνα με τα αναθεωρημένα στοιχεία της ΕΛΣΤΑΤ - όχι της Νέας Δημοκρατίας - με 1% ανάπτυξη. Ξέρετε πότε αναθεωρήθηκαν αυτά τα στοιχεία της ΕΛΣΤΑΤ; Αναθεωρήθηκαν το 2018. Αυτή η πορεία ήταν για δυόμισι χρόνια. Και εσείς τώρα τέσσερα χρόνια παρά δυο μήνες αγκομαχάτε να πιάσετε ρυθμούς ανάπτυξης 1,8% και δεν τους έχετε πιάσει και λέτε ότι βελτιώνετε την οικονομία και φέρνετε επενδύσεις! Υπάρχει πιο αψευδής μάρτυρας από τους ρυθμούς ανάπτυξης για την εικόνα μιας οικονομίας; Θα μιλήσουμε ποτέ ειλικρινά σε αυτόν τον τόπο; Θα συντονιστείτε έστω και στο τέλος του κυβερνητικού σας βίου; Η πραγματική οικονομία αγκομαχά, γονατίζει. Νομίζετε ότι με τις δυο - τρεις μονάδες πτώσης της ανεργίας, με τις ελαστικές μορφές εργασίας, με την εκ περιτροπής εργασία, με το μειωμένο ωράριο ρίξατε δυο - τρεις μονάδες την ανεργία και φτιάξατε οικονομία; Τη γενιά των 360 ευρώ φτιάξατε, όπως τις μεταπολεμικές εποχές υπήρχε η γενιά των «τρεις και εξήντα». Όμως, τότε είχαμε βγει και από έναν καταστροφικό πόλεμο και από έναν αδελφοκτόνο εμφύλιο πόλεμο. Για προσγειωθείτε λίγο και να είστε πιο σεμνοί. Και μην λέτε ότι τα προηγούμενα σαράντα χρόνια δεν έγινε τίποτε. Δείτε μία φωτογραφία του σπιτιού σας, της γειτονιάς σας πριν σαράντα - σαράντα πέντε χρόνια και δείτε και την αντίστοιχη τώρα, για να δείτε τι ακριβώς έγινε σε αυτήν την χώρα, με τα όποια λάθη, παραλείψεις, εγκληματικές πολλές φορές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα έρθουμε τώρα στη σύμβαση. Ο ν.4530 για τα ταξί ψηφίστηκε μετά το πέρας του διαγωνισμού και μετά την ανάδειξη του παραχωρησιούχου, που σημαίνει ότι ο διαγωνισμός ήταν περατωμένος, είχε ολοκληρωθεί. Τι λέμε εμείς; Ότι έρχεται με μια νομοθετική πρωτοβουλία η ηγεσία του Υπουργείου και αλλάζει τους όρους δόμησης από 0,4 σε 1,65. Το τι σημαίνει αυτό ακριβώς δεν θα το πούμε εμείς, το είπαν οι αρμόδιοι φορείς. Και θα σας πω τι είπαν. Όμως, λέμε ότι έστω και αν αυτή η αλλαγή αφορά όλα τα οικόπεδα της ΓΑΙΑΟΣΕ, και μπορεί να είναι στη θετική κατεύθυνση για την προσέλκυση επενδύσεων, αφορά και έναν διαγωνισμό ο οποίος είχε ολοκληρωθεί. Δεν συνιστά αυτό μεταβολή των όρων του διαγωνισμού; Τι πιο αυταπόδεικτο από αυτό; Το εάν θα σας πάμε εμείς, γιατί δημιουργούνται και εντυπώσεις, σε εξεταστικές επιτροπές και τέτοια, είναι άλλης τάξεως ζήτημα. Όμως, κανείς δεν μπορεί να αποκλείσει το ενδεχόμενο ένας ενδιαφερόμενος, ένας ανταγωνιστής να προσφύγει, γιατί δεν υπάρχουν μόνο οι διαδικασίες, το Βουλευτήριο, κυρίες και κύριοι συνάδελφοι, υπάρχουν διακριτές εξουσίες σε αυτή τη χώρα, υπάρχουν και άλλες διαδικασίες, δικαστικές. Αν λοιπόν έχουμε προσφυγές εκεί στο άμεσο μέλλον από οποιονδήποτε θεωρεί ότι θίγονται τα συμφέροντά του, με τον τρόπο που τελικά θα συμβασιοποιηθεί αυτός ο διαγωνισμός, ενδεχομένως να αντιμετωπίσετε προβλήματα. Και σας το επισημαίνουμε. Είναι κακό αυτό; Δεν θα μπω εγώ στο ζήτημα της χρηματοδότησης και της εγγυοδοσίας του δημοσίου. Τα ανέλυσε πάρα πολύ καλά ο Κοινοβουλευτικός μας Εκπρόσωπος, ο κ. Κεφαλογιάννης. Αυτά λοιπόν, είναι τα σπουδαιότερα ζητήματα που κάνουν τη Νέα Δημοκρατία να είναι επιφυλακτική σε ένα νομοσχέδιο που αφορά επένδυση, γιατί μαθήματα από τη σημερινή Κυβέρνηση, ακόμα και από τα χρόνια της κρίσης, αλλά και νωρίτερα για το ζήτημα των επενδύσεων, και από καμία άλλη πολιτική δύναμη δεν δέχεται η Νέα Δημοκρατία. Αυτό να γίνει ξεκάθαρο. Και ναι, μην θεωρείτε αδυναμία ότι η Νέα Δημοκρατία είναι φιλική προς τις επενδύσεις και ο Πρόεδρός μας, όντας Αρχηγός της Αξιωματικής Αντιπολίτευσης, ο Κυριάκος Μητσοτάκης, καλεί τους επενδυτές να επενδύσουν στην Ελλάδα και δεν τους φοβερίζει λέγοντας ότι θα χάσουν τα λεφτά τους, όπως έκανε ο σημερινός Πρωθυπουργός, όταν ήταν επικεφαλής της Αντιπολίτευσης. Μην το θεωρείτε αδυναμία αυτό και σκέφτεστε ότι μπορείτε να νομοθετείτε όπως θέλετε. Άλλο το ένα, άλλο το άλλο. Κύριε Πρόεδρε, θα ολοκληρώσω. Ο συνάδελφος της Πλειοψηφίας μίλησε εννιά λεπτά και τριάντα δευτερόλεπτα. Σε ένα λεπτό ολοκληρώνω, όμως.
Εγώ δεν σας διέκοψα, σας έκανα νόημα.
Ναι, εντάξει.
Αλλά επειδή με προκαλείτε, σας διακόπτω τώρα και σας λέω ότι ακόμη και τον χρόνο που δικαιούσθε, όχι μόνο εσείς, αλλά και όλοι οι εισηγητές - αγορητές των επτάμισι λεπτών, ήδη τον έχετε υπερκαλύψει.
Εντάξει, κύριε Πρόεδρε, κατανοητό. Λέω, λοιπόν, μην θεωρείτε αδυναμία την φιλικότητα και την προσήλωση της Νέας Δημοκρατίας στις επενδύσεις και πιστεύετε ότι θα νομοθετείτε όπως θέλετε. Είναι άλλο ζήτημα το ένα, άλλο ζήτημα το άλλο. Και εγώ πιστεύω ότι ο Πρόεδρος του Τεχνικού Επιμελητηρίου κ. Στασινός, κύριε Υπουργέ, που τον καλέσαμε στις Επιτροπές, είπε αυτό ακριβώς: Αλλαγή των όρων δόμησης συνιστά αλλαγή της αξίας του ακινήτου. Δεν το είπε η Νέα Δημοκρατία αυτό. Εν πάση περιπτώσει, το κύρος του Τεχνικού Επιμελητηρίου δεν άκουσα να το αμφισβητεί ούτε ο κ. Σπίρτζης ούτε ο κ. Φλαμπουράρης ούτε ο κύριος Εισηγητής της Πλειοψηφίας. Μην, λοιπόν, μεταβάλλετε την πραγματικότητα και επιχειρείτε να την προσαρμόσετε στα δικά σας πιστεύω. Για τέτοια ζητήματα χρειάζεται σοβαρότερος και γονιμότερος διάλογος, για να είναι αποδοτικός επ' ωφελεία των Ελλήνων, γιατί αυτούς εκπροσωπούμε εδώ όλοι μας, χωρίς εξαιρέσεις: Το σύνολο των Ελλήνων και το δημόσιο συμφέρον. Σας ευχαριστώ πολύ.
Τον λόγο έχει ο κ. Μανιάτης, ειδικός αγορητής της Δημοκρατικής Συμπαράταξης.
Αγαπητοί συνάδελφοι, στην πολιτική βρίσκεσαι πολύ συχνά μπροστά σε ένα δίλημμα, όταν αντιπαρατίθεσαι πολιτικά με έναν πολιτικό αντίπαλο. Και αναρωτιέσαι και επιλέγεις αν χαίρεσαι που ανταλλάσσεις ισχυρά επιχειρήματα με τον πολιτικό αντίπαλο ή αν θλίβεσαι που τον έχεις απέναντί σου. Λυπάμαι να πω ότι ο κ. Σπίρτζης ανήκει στην κατηγορία των θλιβερών ανθρώπων, αυτών που επειδή είναι ριψάσπιδες και αποστάτησαν, υποχρεώνονται να γίνονται ακραίοι, προκειμένου να αποδεικνύουν διαρκώς την πίστη τους στο νέο τους αφεντικό. Δεν μου είναι ευχάριστο να αντιπαρατίθεμαι με τον κ. Σπίρτζη. Χθες, ξέρετε ήμουν στην Πάτρα. Είχαμε μία μεγάλη ομιλία σε περίπου εκατόν πενήντα φοιτητές της ΠΑΣΠ του Πολυτεχνείου της Πάτρας. Και θυμήθηκαν εκεί οι φίλοι και οι σύντροφοί μου της Πάτρας τον κ. Σπίρτζη, τον Δεκέμβριο του 2014, να επισκέπτεται την Πάτρα ως ΠΑΣΟΚ και να προσπαθεί να κουβεντιάσει μαζί τους, την ίδια στιγμή που διαπραγματευόταν με τον κ. Τσίπρα, ώστε σε έναν μήνα να γίνει Υπουργός του. Δεν μου είναι, λοιπόν, καθόλου, μα καθόλου, ευχάριστο να αντιπαρατίθεμαι με τον κ. Σπίρτζη. Πολύ περισσότερο που ως καθηγητής του Πολυτεχνείου της Θεσσαλονίκης έχω στηρίξει πολλούς πρώην φοιτητές μου, που μου ζητούσε ο κ. Σπίρτζης να μπουν στο ψηφοδέλτιό του, προκειμένου να εκλεγεί Πρόεδρος του Τεχνικού Επιμελητηρίου και εγώ έπειθα τους φοιτητές μου ότι αξίζει τον κόπο να κάνουμε Πρόεδρο του ΤΕΕ τον κ. Σπίρτζη. Ας μην γυρνάει λοιπόν, τόσο πίσω, γιατί εγώ δεν θέλω να κάνουμε τέτοιου είδους πολιτική αντιπαράθεση. Θέλω να κάνουμε πολιτική αντιπαράθεση με επιχειρήματα και καθαρό τρόπο. Ο κ. Ξυδάκης - και θα περάσω αμέσως στη σύμβαση που συζητούμε - , ορθά είπε ως Κοινοβουλευτικός Εκπρόσωπος του ΣΥΡΙΖΑ ότι θα πρέπει το πρόσωπο του Πρωθυπουργού, του κ. Τσίπρα, επειδή είναι ένα θεσμικό πρόσωπο, να το αντιμετωπίζουμε με τον αναγκαίο σεβασμό που αντιμετωπίζονται ή πρέπει να αντιμετωπίζονται οι Πρωθυπουργοί. Μόνο που θα έπρεπε να θυμίσει ο κ. Ξυδάκης στον κ. Τσίπρα, ότι ο κ. Τσίπρας αποκαλούσε τον Γιώργο Παπανδρέου, Πρωθυπουργό τότε της Ελλάδας, Πινοσέτ. Τα μαθήματα, λοιπόν, καλής πολιτικής συμπεριφοράς και διαγωγής όχι στο ΠΑΣΟΚ ούτε στο Κίνημα Αλλαγής. Χαίρομαι, αγαπητοί Υπουργοί, που αποσύρατε την τροπολογία με την οποία βγάζετε το Τεχνικό Επιμελητήριο από την επιτροπή για τα τουριστικά ακίνητα του αιγιαλού και τις παραλίες. Έστω και έτσι ο λόγος μας έπιασε τόπο και χαιρόμαστε πραγματικά γιατί το Τεχνικό Επιμελητήριο θα συμμετέχει και δεν το φοβάστε ή δεν γίνεται να το αποφύγετε. Τώρα, θα καταθέσω για τα Πρακτικά τα πρώτα συμπτώματα του παραλογισμού της σύμβασης που συζητούμε. Είναι η πρώτη προσφυγή που ανακοινώθηκε από ένα σωματείο με την επωνυμία «Καλλιγαία», που εκπροσωπεί όλους τους ιδιοκτήτες ακινήτων και εκτάσεων της ευρύτερης περιοχής του Θριάσιου, οι οποίοι κάνουν την ίδια δουλειά με αυτήν την οποία πρόκειται να κάνει το συγκεκριμένο εμπορευματικό κέντρο. Και οι άνθρωποι αυτοί οι οποίοι προσέφυγαν στο Συμβούλιο Επικρατείας και στην Επιτροπή Ανταγωνισμού της Ευρωπαϊκής Ένωσης λένε κάτι απλό: «Από τη στιγμή που αυτοί οι όροι, τους οποίους δίνετε με τη σύμβαση που εισηγείστε στη Βουλή, κύριοι της Κυβέρνησης, δεν ισχύουν και για τους υπολοίπους, τότε πρόκειται για χαριστικούς και αποικιοκρατικού χαρακτήρα όρους τους οποίους εμείς θα προσβάλουμε στα όργανα της ελληνικής δικαιοσύνης και της Ευρωπαϊκής Ένωσης». Άρχισαν, λοιπόν, αυτά που σας προειδοποιούσαμε ότι πρέπει να αποφύγουμε. Θα καταθέσω, επίσης, για τα Πρακτικά την ανακοίνωση του Προέδρου της Κεντρικής Ένωσης Επιμελητηρίων που εκπροσωπεί όλα τα επιμελητήρια του κράτους που ζητά, μετά τον ν.4530/2018, ό,τι ισχύει για τη σύμβαση του Θριάσιου να ισχύει και για την υπόλοιπη Ελλάδα και όχι μόνο γι' αυτήν τη σύμβαση. Και φαντάζομαι ότι θα μου πείτε ότι ο κ. Μίχαλος είναι όργανο του ΠΑΣΟΚ ή του Κινήματος Αλλαγής. Ο κ. Μίχαλος, λοιπόν, σας καταγγέλλει ότι αυτό που κάνετε είναι χαριστικό και ζητά την ίδια συμπεριφορά στον ν.4530/2018 και για όλες τις υπόλοιπες εγκαταστάσεις και μονάδες. Παρακαλώ για τα Πρακτικά. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τώρα επειδή ο Υπουργός κ. Σπίρτζης έχει την άνεση να προσπαθεί να παίζει με την απλή νοημοσύνη, εγώ δεν θα επαναλάβω την επιχειρηματολογία που κατέθεσα και στην επιτροπή και στην Ολομέλεια κατά την πρωτολογία μου. Θεωρώ ότι περιττεύει να αποδείξω το σκανδαλώδες της σύμβασης. Θα σημειώσω, όμως, ένα πράγμα, γιατί για την ταμπακιέρα δεν μιλάει ο κ. Σπίρτζης και η ταμπακιέρα είναι μία, υπάρχει ή δεν υπάρχει απόφαση του διοικητικού συμβουλίου της ΓΑΙΑΟΣΕ, μία και μοναδική, που δεν έχει ανατραπεί, η οποία προβλέπει εφάπαξ εισφορά 20 εκατομμύρια ευρώ και εγγυητική επιστολή 20 εκατομμύρια ευρώ; Πώς έρχεται σύμβαση, παρά την απόφαση του ανώτατου οργάνου του διοικητικού συμβουλίου του φορέα που είναι ο ιδιοκτήτης και διαχειριστής και υπεύθυνος για την έκταση; Αυτό είναι το συνολικό πρόβλημα που έχει αναδειχθεί. Και βεβαίως, για να αποκρυβεί η απόφαση αυτή, γιατί δεν συνέφερε, την κρατήσατε στο συρτάρι ενάμιση χρόνο και δεν την ανεβάσατε στη «ΔΙΑΥΓΕΙΑ». Όποιος ενδιαφέρεται να ψάξει, ας μπει στη «ΔΙΑΥΓΕΙΑ» να δει πόσες αποφάσεις έχει αναρτήσει στη «ΔΙΑΥΓΕΙΑ» η ΓΑΙΑΟΣΕ από τον Ιούνιο του 2016 μέχρι και σήμερα. Δεκάδες και εκατοντάδες. Μόνο μία δεν ανήρτησε, την απόφαση για τους όρους του διαγωνισμού για το Θριάσιο. Όλα τα υπόλοιπα περιττεύουν. Όπως, επίσης, περιττεύει να απαντήσουμε για το ότι το 2009 το 15% του δημοσίου που πάρθηκε ως μετοχές δόθηκε δωρεάν. Ο κ. Σπίρτζης συνηθίζει, προσπαθώντας να αποφύγει τις τρομακτικές πολιτικές του ευθύνες, να τα ανακατεύει όλα και κυρίως να λέει χονδροειδή ψέματα. Και το χονδροειδέστερο ψέμα είναι ότι είπε στο Εθνικό Κοινοβούλιο ότι δεν υπάρχει ούτε μία απόφαση της ΓΑΙΑΟΣΕ στη «ΔΙΑΥΓΕΙΑ», γιατί δεν μπορούσε να αναρτήσει καμμία, και υπάρχουν δεκάδες. Και απαιτεί πολύ πολιτικό θράσος να έρχεται στην Ολομέλεια και να προσπαθεί να υπερασπιστεί τα κραυγαλέα και αυταπόδεικτα ψέματά του. Δεν θα μιλήσω, επίσης, ούτε για τις πρόσθετες κατασκευές. Από τις διακόσιες τριάντα πέντε χιλιάδες, αγαπητέ συνάδελφε της Πλειοψηφίας και εισηγητή του ΣΥΡΙΖΑ, είναι τα τετραγωνικά μέτρα που υπάρχουν στη σύμβαση και με βάση τους όρους μπορεί ο ανάδοχος να χτίσει πάνω από εννιακόσιες χιλιάδες, είναι υπερτετραπλασιασμός. Και εσείς αισθάνεστε άνετα που συμφωνείτε με αυτήν την αλλαγή των όρων της προκήρυξης που δεν υπήρχε πουθενά και την αποφάσισε μετά εκ των υστέρων ο κύριος Υπουργός με τον διευθύνοντα σύμβουλο ή άλλο όργανο της ΓΑΙΑΟΣΕ;
Κύριε Μανιάτη, τελειώνετε παρακαλώ.
Έχετε δίκιο, κύριε Πρόεδρε. Και προφανώς οι ενοχές είναι εμφανείς. Ο κ. Σπίρτζης - εγώ δεν τον γνωρίζω τον διευθύνοντα σύμβολο της ΓΑΙΑΟΣΕ και ούτε και με ενδιαφέρει να τον γνωρίσω - προφανώς αισθάνεται ένοχος που συγχρωτίζεται με τέτοιους ανθρώπους όπως είναι ο κ. Κοτσακάς, ο κ. Κουρουμπλής, η κ. Ξενογιαννακοπούλου. Είναι όλοι αυτοί οι άνθρωποι που ανήκαν στο ΠΑΣΟΚ και αποφάσισαν να τραβήξουν το δικό τους δρόμο. Εάν ο κ. Σχίζας δεν του κάνει - τον οποίο δεν γνωρίζω - , είναι τέσσερα χρόνια Υπουργός, μπορούσε να τον αντικαταστήσει. Συνιστά δικαιολογία το ότι κάποτε αυτός ο άνθρωπος ήταν στη ΔΗΜΑΡ ή δεν ξέρω πού αλλού ήταν; Είναι δικαιολογία για τον κ. Σπίρτζη; Δείχνει ή δεν δείχνει αυτό όχι απλώς αμηχανία, αλλά ανυπαρξία επιχειρημάτων; Θα τελειώσω, κύριοι συνάδελφοι, ελπίζοντας ότι έστω και την τελευταία στιγμή μπορεί να υπάρξει αναστροφή αυτού του σκανδάλου που έχουμε μπροστά μας. Φοβάμαι ότι η Κυβέρνηση και ο κ. Σπίρτζης έχει πάρει τις αποφάσεις του. Και βεβαίως ο καιρός γαρ εγγύς και θα υπάρξει η αντίστοιχη λογοδοσία στα αντίστοιχα όργανα. Ευχαριστώ πολύ.
Τον λόγο έχει η ειδική αγορήτρια από το Κομμουνιστικό Κόμμα Ελλάδας, η κ. Μανωλάκου.
Ο κύριος Υπουργός μίλησε και είπε για πολλά και μεγάλα έργα. Έργα «να φάνε και οι κότες», όπως έλεγε ο κ. Φλαμπουράρης. Πρόκειται για μεγαλεπήβολο επιχειρηματικό σχέδιο, μόνο που θα είναι λίγοι αυτοί - οι κοινοπραξίες και οι επιχειρηματικοί όμιλοι - που θα αποκομίσουν τα τεράστια κέρδη. Όμως και η ιεράρχησή τους είναι οι ανάγκες του κεφαλαίου και όχι οι ανάγκες της εργατικής τάξης και των λαϊκών στρωμάτων. Πάλι παιδικοί σταθμοί δεν θα φτιαχτούν, παιδιά θα μείνουν έξω. Τα αντίμετρα που ήταν κάτι να γίνει πάνε στον Καιάδα και ας είναι υποχρεωτική η προσχολική αγωγή, δημόσιες και δωρεάν υποδομές, όμως δεν υπάρχουν. Πάλι θα υπάρχουν σχολεία προβληματικά με ταβάνια που απειλούν να πέσουν και μουχλιασμένους τοίχους, όπως το 3ο Γυμνάσιο της Χίου που επισκέφτηκα πριν δέκα μέρες και οι καθηγητές ήταν μέσα στην αγωνία και αγανάκτηση και με το δίκιο τους. Εσείς, συνεχίζετε να καυγαδίζετε, Κυβέρνηση και Αντιπολίτευση τα κόμματα που είχαν κυβερνήσεις πριν. Και σε αυτό το νομοσχέδιο καυγάς, που όμως στην ουσία συμφωνείτε. Γιατί; Γιατί είσαστε υπέρ των επιχειρηματιών. Ο καυγάς, οι δηλώσεις του Μητσοτάκη, αν φέρνει ή διώχνει επιχειρηματίες. Μα, ούτως ή άλλως την ίδια στρατηγική έχετε υπέρ των συμφερόντων και των αναγκών των επιχειρηματικών ομίλων. Ουσιαστικά, αυτό εννοείτε όταν λέτε δημόσιο συμφέρον και πώς θα εξυπηρετήσετε το δημόσιο συμφέρον. Συνεπώς είναι αποπροσανατολιστικός ο καυγάς σας. Απλώς, στηρίζετε ή στηριζόσαστε, όπως θέλετε πείτε το, από διαφορετικούς επιχειρηματικούς ομίλους. Και μερικές φορές παραδοσιακοί επιχειρηματικοί όμιλοι που υποστήριζαν το κόμμα της Νέας Δημοκρατίας στηρίζουν τώρα τον ΣΥΡΙΖΑ, κάνει καλύτερα τη δουλειά φαίνεται. Θα ήθελα να διευκρινίσω, όμως, ορισμένα πράγματα. Στο άρθρο 3 του νομοσχεδίου εμείς ψηφίζουμε την πρώτη παράγραφο, γιατί αφορά τους εργαζόμενους. Σαν σύνολο, όμως, στο άρθρο 3 εκφραζόμαστε με το «παρών». Επίσης, «παρών» λέμε και στην πρώτη τροπολογία, την υπουργική, που αφορά τον ΟΣΕ. Δεν αλλάζει στο ποιος θα είναι ο διαχειριστής, αλλά το περιεχόμενο έχει ουσία, που όμως δεν εξασφαλίζει την ανατροπή της ιδιωτικοποίησης. Σε ό,τι αφορά την τροπολογία που έφερε το Υπουργείο Υγείας για το ΚΕΕΛΠΝΟ την ψηφίζουμε, για να συνεχίσουν να έχουν δουλειά έστω και τόσους λίγους μήνες οι εργαζόμενοι, αλλά και για μην επιδεινωθεί η υγειονομική περίθαλψη των προσφύγων και μεταναστών. Να πω, όμως, ότι αυτά είναι μπαλώματα. Ψηφίζουμε, επίσης, και την τροπολογία του Υπουργείου Παιδείας. Δεν θα πω περισσότερα, γιατί θέλω να πω πολλά περισσότερα για την τροπολογία για το Ελληνικό. Λέτε για νομοτεχνικές ρυθμίσεις ευθυγράμμισης της νομοθεσίας, την ώρα που πρόκειται για νέες δραστικές παραχωρήσεις στην «LAMDA DEVELOPMENT», με στόχο τη διευκόλυνση και την επιτάχυνση της επένδυσης μέσα από ένα περιβαλλοντικό πραξικόπημα. Αυτό κάνετε. Η τροπολογία, βεβαίως, δεν έρχεται σε τυχαίο χρόνο. Βρίσκεται σε εξέλιξη η συζήτηση - διαπραγμάτευση μεταξύ της Κυβέρνησης, της «LAMDA DEVELOPMENT» και των ενδιαφερόμενων για την άδεια καζίνο, για το ύψος του μισθώματος αλλά και την έκταση που θα κατασκευαστεί το καζίνο. Η τροπολογία τι ρυθμίζει; Ρυθμίζει την αδειοδότηση όχι σε επίπεδο κτηρίων, αλλά σε επίπεδο κτηριακών ενοτήτων. Και μάλιστα διατείνεται πως αυτό επιβάλλεται λόγω της νέας οικοδομικής νομοθεσίας. Αποδείξτε το. Δεν ισχύει σε καμμία περίπτωση. Η αδειοδότηση σε επίπεδο κτηριακών ενοτήτων σημαίνει μεγαλύτερη ελευθερία στην κοινοπραξία να μεταβάλει τα συγκεκριμένα κτήρια που απαρτίζουν την κτηριακή ενότητα κατά το δοκούν στη συνέχεια. Πρόκειται για άνευ προηγουμένου διάταξη, προκαταβολικής αδειοδότησης κάθε είδους αλλαγών που χρειάζεται ο κατασκευαστικός όμιλος. Ρυθμίζει ακόμα την εκπόνηση μιας ενιαίας μελέτης περιβαλλοντικών επιπτώσεων για το σύνολο του έργου, με τον εκάστοτε Υπουργό να διατηρεί το δικαίωμα - με υπουργική απόφαση - του καθορισμού και των στοιχείων που πρέπει να περιλαμβάνει ο φάκελος της μελέτης περιβαλλοντικών επιπτώσεων, ενώ οι προθεσμίες για την έγκρισή της συρρικνώνονται περαιτέρω. Και μετά λέτε ότι είστε και οικολογικό κόμμα! Η ρύθμιση, λοιπόν, αποτελεί δώρο της Κυβέρνησης προς την κοινοπραξία, αφού με αυτή σε ελάχιστο χρόνο η εταιρεία θα λάβει την επιδιωκόμενη έγκριση των περιβαλλοντικών όρων. Όταν, λοιπόν, είναι εμπόδιο η νομοθεσία, κακό για τη νομοθεσία! Τελικά σχεδόν το σύνολο των όρων έγκρισης θα προχωρήσει από το Υπουργείο. Εμείς την καταψηφίζουμε και τη θεωρούμε προκλητική.
Ευχαριστούμε την κ. Μανωλάκου, με την οποία ολοκληρώθηκαν και οι δευτερολογίες των εισηγητών και των ειδικών αγορητών. Κύριε Μαυραγάνη, εκτιμάτε ότι θα χρειαστεί να παρέμβει ο Υπουργός να παρέμβει σε κάτι;
Δεν νομίζω, κύριε Πρόεδρε.
Κύριε Πρόεδρε, μια διευκρίνιση. Η τροπολογία με γενικό αριθμό 1792 θα τεθεί σε ψηφοφορία; Δεν έχει αποσυρθεί;
Όχι, δεν αποσύρθηκε.
Έτσι μας είπε ο Υπουργός. Είναι για τη συμμετοχή του ΤΕΕ.
Είπε ότι θα την φέρει σε επόμενο νομοσχέδιο.
Άρα θα το ψηφίσουμε τώρα και θα το ξεψηφίσουμε στο επόμενο!
Έχει πει και η κ. Παπανάτσιου, αν δεν κάνω λάθος, γιατί δεν προήδρευα εγώ, ή τέλος πάντων δεσμεύτηκε ο Υπουργός, ότι θα φέρει σε επόμενο νομοσχέδιο και τη ρύθμιση αυτή για την οποία εσείς, κύριε Αμυρά, ρωτήσατε τον Υπουργό. Η τροπολογία υφίσταται στο παρόν νομοσχέδιο και θα μπει προς ψήφιση.
Κύριε Πρόεδρε, μπορώ να ρωτήσω τον κύριο Υπουργό;
Έχετε τον λόγο, κύριε Μανιάτη.
Κύριε Υπουργέ, σχετικά με την τροπολογία αυτή για το ΤΕΕ, που μας είπατε ότι θα την αποσύρετε, εσείς είστε ο Υπουργός - είναι δικό σας το νομοσχέδιο - που αποδέχεται ή δεν αποδέχεται τις υπογραφές ενός ή εκατό Υπουργών. Εμείς καταλάβαμε ότι, επειδή είστε ο αποφασίζων, εσείς είστε, δεν θα την κάνετε αποδεκτή και κάποια στιγμή σε επόμενο νομοσχέδιο θα έρθει τροποποιημένη με το ΤΕΕ μέσα. Αυτό τουλάχιστον εγώ αντελήφθην και ο συνάδελφος και άλλοι νομίζω. Τι ακριβώς συμβαίνει; Την κάνετε αποδεκτή;
Και βέβαια την κάνουμε αποδεκτή.
Το αν την κάνει αποδεκτή είναι δικαίωμά του. Εκατό Υπουργοί να έχουν υπογράψει, αν ο Υπουργός που εισηγείται το νομοσχέδιο δεν το κάνει αποδεκτό, δεν γίνεται αποδεκτή.
Κύριε Μανιάτη, προφανώς ολοκληρώσατε. Κύριε Υπουργέ, επαναλάβατε παρακαλώ. Δεν ξέρω αν με ακούσατε προηγουμένως. Εξηγήστε λίγο, για να μη δημιουργούνται και παρεξηγήσεις.
Άκουσα πάρα πολύ καλά. Είπα ότι θα επικοινωνήσω με τον Υπουργό Οικονομικών, τον κ. Τσακαλώτο, προκειμένου να υπάρχει νομοτεχνική βελτίωση. Δεν ήταν δυνατό να συλλεχθούν επτά υπογραφές Υπουργών και δεσμεύτηκε η κ. Παπανάτσιου ότι θα την τροποποιήσει στο νομοσχέδιο που θα φέρει για τον αιγιαλό και την παραλία. Για να λειτουργήσει η επιτροπή, όμως, γιατί στον νόμο που έχει περάσει υπήρχαν οκτώ μέλη στην επιτροπή και αυτός ήταν και ο λόγος που το Υπουργείο Οικονομικών αφαίρεσε το ένα μέλος - κακώς ίσως, εντάξει, θα διορθωθεί όπως δεσμεύτηκε - αλλά πρέπει να λειτουργήσει η επιτροπή και δεν μπορεί να λειτουργήσει με οκτώ μέλη. Άρα γίνεται αποδεκτή η τροπολογία με τη δέσμευση του Υπουργείου Οικονομικών ότι θα συμπληρώσει το νομοσχέδιο που θα φέρει.
Καλώς. Επομένως κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Υποδομών και Μεταφορών: «Κύρωση της Σύμβασης Παραχώρησης μεταξύ του Ελληνικού Δημοσίου και της εταιρείας "ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ", της εταιρείας "ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ", της εταιρείας "ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ" και της εταιρείας "ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ", για την "ΑΝΑΠΤΥΞΗ ΕΜΠΟΡΕΥΜΑΤΙΚΟΥ ΚΕΝΤΡΟΥ ΘΡΙΑΣΙΟΥ ΠΕΔΙΟΥ" και άλλες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Να επισημάνουμε ότι η ψηφοφορία περιλαμβάνει την αρχή του νομοσχεδίου, τρία άρθρα, πέντε τροπολογίες, το ακροτελεύτιο άρθρο, καθώς και το σύνολο του νομοσχεδίου. Παρακαλώ οι εισηγητές και οι αγορητές - σε όλους απευθύνεται αυτό - να μη φύγετε μετά το πέρας της ψηφοφορίας γιατί χρειάζεται να υπογράψετε στα Πρακτικά. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Υποδομών και Μεταφορών: «Κύρωση της Σύμβασης Παραχώρησης μεταξύ του Ελληνικού Δημοσίου και της εταιρείας "ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ", της εταιρείας "ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ", της εταιρείας "ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ" και της εταιρείας "ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ", για την "ΑΝΑΠΤΥΞΗ ΕΜΠΟΡΕΥΜΑΤΙΚΟΥ ΚΕΝΤΡΟΥ ΘΡΙΑΣΙΟΥ ΠΕΔΙΟΥ" και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.07΄ λύεται η συνεδρίαση για αύριο, ημέρα Παρασκευή 2 Νοεμβρίου 2018 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.